|
12- ⴱⴰⴱ ⵏ ⵜⵖⵢⵓⵍⵜ ⴷ ⴱⴰⴱ ⵏ ⵜⵍⵖⵎⵜ 12. 1- ⵍⵇⵉⵚⵜ ⵏ ⵢⴰⵏ ⵓⵔⴳⴰⵣ ⵉⵎⵓⵏ ⴷ ⵡⴰⵢⵢⴰⴹ ⵖ ⵓⵖⴰⵔⴰⵙ. 12. 2- ⵢⴰⵏ ⵉⵍⵍⴰ ⵙ ⵜⵖⵢⵓⵍⵜ, ⵜⵔⴰ ⴰⴷ ⵜⴰⵔⵓ; ⵢⴰⵏ ⵉⵍⵍⴰ ⵙ ⵜⴰⵍⵖⵎⵜ, ⵜⵔⴰ ⴰⴷ ⵜⴰⵔⵓ. 12. 3- ⵙⵙⵓⴷⵓⵏ, ⵎⵓⵏⵏ ⴷ ⵓⵖⴰⵔⴰⵙ, ⵕⵓⵃⵏ ⵜⴰⵎⴷⵉⵏⵜ, ⴽⵛⵎⵏ ⵙ ⵍⴼⵏⴷⵇ. 12. 4- ⵏⵙⴰⵏ ⴳⵉⵙ; ⵜⴰⵔⵓ ⵜⵖⵢⵓⵍⵜ, ⵜⴰⵔⵓ ⵜⵍⵖⵎⵜ. 12. 5- ⵢⴰⵙⵉ ⴷ ⴱⴰⴱ ⵏ ⵜⵖⵢⵓⵍⵜ ⵉⵡⵉⵙ ⵏ ⵜⵍⵖⵎⵜ, ⵉⴼⴽ ⴰⵙ ⵜ ⵉ ⵜⵖⵢⵓⵍⵜ, ⴰⵔ ⵜⵜ ⵉⵙⵙⵓⵎⵓⵎ; 12. 6- ⵢⴰⵙⵉ ⵜⴰⵍⵖⵎⵜ, ⵉⴼⴽ ⴰⵙ ⵉⵡⵉⵙ ⵏ ⵜⵖⵢⵓⵍⵜ. 12. 7- ⵉⵏⴽⵔ ⵉⴼⵕⵃ, ⵉⵏⵏⴰ ⴰⵙ: " ⴰⵙⵙ ⴰⴷ, ⵜⵓⵔⵓ ⵜⵖⵢⵓⵍⵜ ⴰⵍⵖⵎ ". 12. 8- ⵉⵏⴽⵔ ⴷ ⴱⴰⴱ ⵏ ⵜⵍⵖⵎⵜ ⴰⵔ ⵢⴰⵍⵍⴰ, ⵉⵏⵏⴰ ⴰⵙ: " ⵓⵔ ⵉⴳⵉ ⵍⵃⵇⵇ ⴰⴷ ⵜⴰⵔⵓ ⵜⵍⵖⵎⵜ ⴰⵖⵢⵓⵍ ". 12. 9- ⵉⵙⵙⵓⴷⵓ ⴷ ⵓⵖⴰⵔⴰⵙ, ⵜⵥⵕ ⵜ ⵉⵏⵏ ⵜⵎⵖⴰⵔⵜ ⵏ ⵓⴳⵍⵍⵉⴷ, ⵜⵏⵏⴰ ⴰⵙ: " ⵡⵔⵔⵉ ⴷ ⴷⴰⵔ ⵓⴳⵍⵍⵉⴷ ". 12. 10- ⵉⵏⵏⴰ ⴰⵙ: " ⵀⴰⵜⵉ, ⵡⴰⴷ ⵉⴽⴽⵙ ⵉⵢⵉ ⵉⵡⵉⵙ ⵏ ⵜⵍⵖⵎⵜ, ⵉⴼⴽ ⵜ ⵉ ⵜⵖⵢⵓⵍⵜ ". 12. 11- ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵚⵓⴳⴰⵜ ⵍⴱⵀⴰⵢⵎ ⵏⵏⵓⵏ ⴷ ⵓⵖⴰⵔⴰⵙ; 12. 12- ⵉⵖ ⵉⵜⴰⴱⵄⴰ ⵉⵡⵉⵙ ⵏ ⵜⵖⵢⵓⵍⵜ ⵜⴰⵖⵢⵓⵍⵜ, ⵜⴰⵊⵊⵎ ⵜ; 12. 13- ⵉⵖ ⵉⵜⴰⴱⵄⴰ ⵉⵡⵉⵙ ⵏ ⵜⵍⵖⵎⴰⵜ ⵜⴰⵍⵖⵎⵜ, ⵜⴰⵊⵊⵎ ⵜ. " 12. 14- ⵍⵍⵉⵖ ⴰⵙⵏ ⵕⵥⵎⵏ, ⵉⵜⵜⴰⴱⵄⴰ ⵓⵍⵖⵎ ⵜⴰⵖⵢⵓⵍⵜ, 12. 15- ⴰⵔ ⵢⴰⵍⵍⴰ ⴱⴰⴱ ⵏ ⵜⵍⵖⵎⵜ, ⵉⵏⵏⴰ ⴰⵙ: " ⴰⵢⴰⴷ ⵓⵔ ⵉⴳⵉ ⵍⵃⵇⵇ. " 12. 16- ⵜⵙⴼⵍⴷ ⴰⵙ ⵜⵎⵖⴰⵔⵜ ⵏ ⵓⴳⵍⵍⵉⴷ, ⵜⵏⵏⴰ ⴰⵙ: " ⵡⵔⵔⵉ ⴷ ⴷⴰⵔ ⵓⴳⵍⵍⵉⴷ "; 12. 17- ⵉⵏⵉ ⴰⵙ: " ⴽⵔⵣⵖ ⵜⵓⵎⵥⵉⵏ ⵖ ⵉⴳⴳⵉ ⵏ ⵍⴱⵃⵕ, ⴼⴼⵖⵏ ⴷ ⵉⵙⵍⵎⴰⵏ ⵛⵛⴰⵏ ⵉⵏⵜ ". 12. 18- ⵉⵏⵏⴰ ⴰⵙ ⵓⴳⵍⵍⵉⴷ: " ⵄⵊⵓⴱⴰ, ⵎⴰⵅ, ⵉⵙ ⴰⵔ ⵛⵜⵜⴰⵏ ⵉⵙⵍⵎⴰⵏ ⵜⵓⵎⵥⵉⵏ?! " 12. 19- ⵉⵏⵏⴰ ⴰⵙ ⴱⴰⴱ ⵏ ⵜⵍⵖⵎⵜ: " ⵎⴰⵅ, ⵉⵣ ⴷ ⵜⴰⵖⵢⵓⵍⵜ ⵉⵙ ⴰⵔ ⵜⵜⴰⵔⵓ ⴰⵍⵖⵎ?! " 12. 20 - ⵉⵏⵏⴰ ⴰⵙ ⵓⴳⵍⵍⵉⴷ: " ⵚⴰⴷⴰⵇⴰ ⵍⵍⴰⵀ ⵍⵃⵇⵇ " 12. 20- ⵀⴰⵏⵏ ⵍⵇⵇⵉⵚⵜ ⴰⴷ, ⵏⴽⵎⵎⵍ ⵜⵜ. 13- ⴱⴰⴱ ⵏ ⵜⵎⵓⴳⴰⵢⵜ ⴷ ⴱⴰⴱ ⵏ ⵜⴳⵯⵎⴰⵔⵜ 13. 1- ⵍⵇⵉⵚⵜ ⵏ ⵢⴰⵏ ⵍⵅⵍⵇ ⵉⵄⵣⵣⴱ ⵖ ⴽⵔⴰ ⵏ ⵍⵎⴰⵃⴰⵍ, ⵏⵜⵜⴰ ⴷ ⴽⵔⴰ ⵏ ⵎⴷⴷⵏ. 13. 2- ⵢⴰⵏ ⵡⴰⵙⵙ ⵜⵉⵍⵉ ⴳⵉⵙ ⵜⵡⴰⵍⴰ ⵏ ⴰⴷ ⵉⴽⵙ; 13. 3- ⵉⴷⴷⵓ ⵉⴽⵙ, ⵉⵕⵓⵃ ⵍⵅⵍⴰ; ⵜⴰⵔⵓ ⴰⵙ ⵜⵎⵓⴳⴰⵢⵜ ⵏⵏⵙ, 13. 4- ⵜⴰⵔⵓ ⵜⴳⵯⵎⴰⵔⵜ ⵏ ⵢⴰⵏ ⵍⵅⵍⵇ ⵢⴰⴹⵏⵉⵏ ⵣⵖ ⵡⵉⵏⵏ ⴷ ⵉⴳⵔ ⵜⴰⵡⴰⵍⴰ. 13. 5- ⵏⵜⵜⴰⵏ, ⵉⴳⴰ ⴰⵅⵡⵡⴰⵏ, ⵉⵏⴽⵔ ⵢⴰⵙⵉ ⴷ ⵉⴳⵉⵢⵣ, ⵉⵔⵡⵡⵎ ⵜ ⵉ ⵜⴳⵯⵎⴰⵔⵜ; ⵢⴰⵙⵉ ⴷ ⴰⵊⴷⴰⵄ, ⵉⵔⵡⵡⵎ ⵜ ⵉ ⵜⵎⵓⴳⴰⵢⵜ. 13. 6- ⵉⵕⵓⵃ ⵜⴰⴷⴳⴳⵯⴰⵜ, ⵉⵏⵏⴰ ⴰⵙ ⴱⴰⴱ ⵏ ⵜⴳⵯⵎⴰⵔⵜ: " ⵎⴰⴷ ⵉⴳⴰ ⴰⵢⴰⴷ? ⵎⴰⵅ ⵉⵎⴽⵏ ⴰⴷ ⵜⴰⵔⵓ ⵜⴳⵯⵎⴰⵔⵜ ⵉⴳⵉⵢⵣ?! " 13. 7- ⵉⵏⵏⴰ ⴰⵙ: " ⵎⴰⵅ, ⵍⵇⵓⴷⵔⴰ ⵏ ⵕⴱⴱⵉ ⵔⴰⴷ ⵜⵜ ⵉⵜ ⵜⵃⵚⴰⵕⴷ? ⴽⵔⴰ ⵉⵔⴰ ⵕⴱⴱⵉ ⵔⴰⴷ ⵜ ⵉⵙⴽⵔ ". 13. 8- ⵉⵏⵏⴰ ⴰⵙ ⴱⴰⴱ ⵏ ⵜⴳⵯⵎⴰⵔⵜ: " ⵄⵍⴰ ⴽⵓⵍⵍⵉ ⵃⴰⵍ, ⵔⴰⴷ ⵏⴳ ⴰⵢⵜ ⵓⵖⴰⵔⴰⵙ ⵏ ⵕⴱⴱⵉ ". 13. 9- ⵉⵏⵏⴰ ⴰⵙ ⴱⴰⴱ ⵏ ⵜⵎⵓⴳⴰⵢⵜ: " ⵡⴰⵅⵅⴰ: ⵢⵉⵏⵏ ⵙ ⵉⵢⵉ ⵜⵖⵔⵉⴷ, ⵎⵔⵖ ⴳⵉⴽ ". 13. 10- ⵉⵏⵏⴰ ⴰⵙ: ⴰⴷ ⵏⴷⴷⵓ ⴷⴰⵔ ⵍⵇⴰⴹⵉ ". 13. 11- ⵉⵏⴽⵔ ⴱⴰⴱ ⵏ ⵜⵎⵓⴳⴰⵢⵜ, ⵉⵣⵡⴰⵔ ⵜ ⵙ ⴷⴰⵔ ⵍⵇⴰⴹⵉ; 13. 12- ⵢⴰⵡⵉ ⴰⵙ ⵍⵎⴹⴰⵕⵜ ⵉⴹⵏⵉⵏ, ⵉⵏⵏⴰ ⴰⵙ: " ⵀⴰ ⵎⴰⴷ ⴼⵍⵍⴰⵖ ⵜⴳⴰ ⵍⵓⵇⵜ, ⵀⴰ ⵎⴰ ⵜⴳⴰ; ⵖⵉⴽⴽ, ⵏⵔⴰ ⴰⴷ ⴰⵖ ⵜⴰⵎⵥⴷ ⵍⵄⴰⴹⵓⴷ ". 13. 13- ⵉⵏⵏⴰ ⴰⵙ ⵍⵇⴰⴹⵉ: " ⵡⴰⵅⵅⴰ; ⴼⴼⵖ ⵙ ⴱⵕⵕⴰ, ⴰⴷ ⴽ ⵓⵔ ⵉⵥⵉⵕ ⵓⵎⴷⴷⴰⴽⵯⵍ ⵏⵏⴽ ⵉⵙ ⵏⵏ ⴷⴰⵔⵉ ⵜⴽⴽⵉⴷ ". 13. 14- ⵍⵍⵉⵖ ⴷ ⵉⵕⵓⵃ ⵓⵎⴷⴷⴰⴽⵯⵍ ⵏⵏⵙ, ⴽⵛⵎⵏ ⵙ ⴷⴰⵔ ⵍⵇⴰⴹⵉ. ⴽⵓⴷ ⵢⴰⵏ ⵉⵄⴰⵡⴷ ⴰⵡⴰⵍ ⵏⵏⵙ; 13. 15- ⵉⵏⵏⴰ ⴰⵙ ⵍⵇⴰⴹⵉ: " ⴰⴷ ⵉⵢⵉ ⴷ ⵜⴰⵡⵉⵎ ⵍⴱⵀⴰⵢⵎ ⴰⵏⵏ ⵙ ⴷⴰⵔⵉ, ⴰⴷ ⴷⴰⵔⵉ ⵏⵙⵏⵜ ". 13. 16- ⵍⵍⵉⵖ ⴷ ⵕⵓⵃⵏⵜ ⵍⴱⵀⴰⵢⵎ, ⵉⴳⵍⵉ ⵏⵏ ⵜⴰⴳⵯⵎⴰⵔⵜ ⴷ ⵢⵉⵡⵉⵙ, ⵉⴳⵍⵉ ⵏⵏ ⵜⴰⵎⵓⴳⴰⵢⵜ ⴷ ⵢⵉⵡⵉⵙ; 13. 17- ⴰⵔ ⵚⴱⴰⵃ, ⵉⵏⵏⴰ ⴰⵙⵏ ⵍⵇⴰⴹⵉ: " ⵕⵥⵎⴰⵜ ⵉ ⵍⴱⵀⴰⵢⵎ ⴰⵏⵏ, ⵜⴰⵏⵏⴰ ⵖ ⵉⵎⵔⴰ ⴽⵔⴰ, ⵀⴰⵜⵉ ⵉⵡⵉⵙ ⴰⴷ ⵉⴳⴰ ". 13. 18- ⵖⵉⵔ ⵕⵥⵎⵏ ⴰⵙⵏ ⴷ, ⵉⴷⴷⵓ ⵉⴳⵉⵢⵣ ⴷⴰⵔ ⵜⴳⵯⵎⴰⵔⵜ, ⵉⴷⴷⵓ ⵡⴰⵊⴷⴰⵄ ⴷⴰⵔ ⵜⵎⵓⴳⴰⵢⵜ, ⴰⵔ ⴳⵉⵙ ⵉⵙⵙⵓⵎⵓⵎ. 13. 19- ⵉⵏⵏⴰ ⴰⵙⵏ ⵍⵇⴰⴹⵉ: " ⵣⴰⵢⴷⴰⵜ "; ⵉⴼⵔⵓ ⵜⵏ ⵙ ⵓⵏⵙⵜ ⵉⵏⵏ. 13. 20- ⵉⵏⴽⵔ ⴱⴰⴱ ⵏ ⵜⴳⵯⵎⴰⵔⵜ ⵓⵔ ⵉⵇⴱⵉⵍ ⵛⵛⵕⵄ ⴰⵏⵏ, ⵉⴹⴰⵍⴱ ⴷⴰⵔ ⵢⴰⵏ ⵍⵇⴰⴹⵉ ⵢⴰⴹⵏⵉⵏ. 13. 21- ⴷⴷⵓⵏ ⵙ ⴷⴰⵔⵙ, ⵕⵓⵃⵏ ⴷⴰⵔⵙ ⵜⴰⴷⴳⴳⵯⴰⵜ. 13. 22- ⵉⵏⵏⴰ ⴰⵙⵏ: " ⵖⵉⴽⴽ, ⵖ ⵢⵉⴹ ⴰⵢⴰⴷ: ⵣⴰⵢⴷⴰⵜ ⴰⵔ ⵚⴱⴰⵃ, ⵜⵡⵔⵔⵉⵎ ⴷ ⴷⴰⵔⵉ; ⴷⴰ ⴽⵯⵏ ⴼⵔⵓⵖ ". 13. 23- ⵉⵡⴰ ⴷⴷⵓⵏ, ⴰⵔ ⵚⴱⴰⵃ ⵡⵔⵔⵉⵏ ⴷⴰⵔⵙ; ⵉⵏⵏⴰ ⴰⵙⵏ: " ⴰⵡⴷⴷⵉ, ⵉⴹⴳⴰⵎ ⵏⵏⵉⵖ ⴷⴰ ⴽⵯⵏ ⴼⵔⵓⵖ ⴰⵙⵙ ⴰ; 13. 24- ⵉⵡⴰ ⵏⴽⵔⵖ ⴷ, ⵙ ⴷⴰⵔⵉ ⵉⵍⵍⴰ ⵓⵙⴳⴳⵯⵔⴷ; 13. 25- ⵓⵔ ⵙⵓⵍ ⵉⵍⵍⵉ ⵎⴰⴷ ⴰⵡⵏ ⵜⵜⵉⵏⵉⵖ; ⵣⴰⵢⴷⴰⵜ ⴰⵔ ⵉⵖ ⵊⵊⵉⵖ, ⵜⵡⵔⵔⵉⵎ ⴷ " 13. 26- ⵉⵏⵏⴰ ⴰⵙ ⴱⴰⴱ ⵏ ⵜⵎⵓⴳⴰⵢⵜ: " ⵎⴰⵅ, ⵣⵖ ⵎⴰⵏ ⵍⵓⵇⵜ ⴰⴷ ⴷ ⵉⴳⴳⵯⵔⴰ ⵉⵙ ⴰⵔ ⵉⵜⵜⵉⵍⵉ ⵓⵙⴳⴳⵯⵔⴷ ⵖ ⴷⴰⵔ ⵉⵔⴳⴰⵣⵏ? " 13. 27- ⵉⵏⵏⴰ ⴰⵙ: " ⵣⵖ ⴰⵙⵙ ⴰⵏⵏ ⵖ ⴰⵔ ⵜⵜⴰⵔⵡⵏ ⵉⵎⵓⴳⴰⵢⵏ ⵉⵢⵉⵙⴰⵏ! 13. 28- ⵏⴽⵔ ⴼⴽ ⴰⵙ ⵉ ⵓⵔⴳⴰⵣ ⵎⴰⴷ ⴰⵙ ⵜⵓⵔⵓ ⵜⴳⵯⵎⴰⵔⵜ ⵏⵏⵙ ". 14- ⵟⵟⴰⵍⴱ ⴷ ⵜⵀⵊⵊⴰⵍⵜ 14. 1- ⵍⵇⵉⵚⵜ ⵏ ⵢⴰⵏ ⵟⵟⴰⵍⴱ, ⵉⵖⵔⴰ ⴱⵣⵣⴰⴼ, ⵊⴼⵓⵏ ⴷⴰⵔⵙ ⵉⵎⵃⴹⴰⵕⵏ. 14. 2- ⵏⴽⵔⵏ ⵢⴰⵜ ⵍⵊⵎⴰⵄⵜ ⵉⵊⴼⴰⵏ, ⴹⴰⵍⴱⵏ ⵜ ⴰⴷ ⴷⴰⵔⵙⵏ ⵉⵙⵙⵃⴹⵕ. 14. 3- ⵉⵏⵏⴰ ⴰⵙⵏ: " ⵡⴰⵅⵅⴰ, ⴱⵍⵃⵇⵇ, ⵀⴰⵜⵉ ⵊⴼⴰⵏ ⴷⴰⵔⵉ ⵉⵎⵃⴹⴰⵕⵏ, ⵉⵖ ⵜⵖⴰⵢⵎ ⴰⴷ ⵙⵔⵉ ⵜⵇⵡⵡⵎⵎ ". 14. 4- ⵏⵏⴰⵏ ⴰⵙ: " ⵡⴰⵅⵅⴰ, ⴰⴷ ⴰⴽ ⵏⴼⴽ ⵜⴰⵡⴰⵍⴰ ⵉⴹⵏⵉⵏ, ⵔⴰⴷ ⴰⴽ ⵏⴰⴽⴽⴰ ⵜⵉⵔⵜⴱⴰⵢ ". 14. 5- ⴰⵡⵉⵏ ⴷ ⵟⵟⴰⵍⴱ, ⵍⵍⵉⵖ ⵜ ⵉⴷ ⵙⵕⵓⵃⵏ ⵙ ⵍⵊⴰⵎⵄⵜ, ⵙⵙⴼⴰⵜⵃⴰⵏ ⴷⵉⴷⵙ, 14. 6- ⵏⴽⵔⵏ ⵊⵎⵄⵏ ⴳⵔⴰⵜⵙⵏ, ⵏⵏⴰⵏ ⴰⵙ: " ⴰⵢⵍⵍⵉ ⵙ ⵏⵓⵙⵉ ⵉ ⵟⵟⴰⵍⴱ, ⵉⵔⴰ ⵍⵃⴰⵍ ⴰⴷ ⴰⵙ ⵏⵙⴽⵔ ⵜⵜⴰⵡⵉⵍ ". 14. 7- ⵏⵏⴰⵏ ⴰⵙ ⵎⴷⴷⵏ: " ⵜⵉⵡⵉⵎ ⵖⴰⴷ ⵉⵣⵔⵉⵏ ⴼ ⵉⵖ ⵉⴳⴰ ⵟⵟⴰⵍⴱ ⵖⵉⵔ ⵡⴰⵃⴷⵉⵜ 14. 8- ⵖⵉⴽⴽ, ⵉⵎⵃⴹⴰⵕⵏ ⵊⴼⴰⵏ; ⵏⵔⴰ ⴰⴷ ⵏⵙⴽⵔ ⵍⵎⵇⴰⴷⴷⵎ ⵉ ⵜⵡⴰⵍⴰ; ⵏⴰⵡⵉ ⴷ ⵢⴰⵜ ⵜⵣⵍⴰⴼⵜ; 14. 9- ⵡⴰⵏⵏⴰ ⵖ ⵜⵍⵍⴰ ⵜⵡⴰⵍⴰ ⵏ ⵟⵟⴰⵍⴱ, ⵢⴰⵡⵉ ⵜⵜ; ⴰⵔ ⵜⵣⵔⴰⵢ ⵜⵡⴰⵍⴰ ⴼ ⵓⴼⵓⵙ ⵏ ⵍⵎⵇⴰⴷⴷⵎ. 14. 10- ⵡⴰⵏⵏⴰ ⵓⵔ ⴷ ⵉⵄⵎⵎⵉⵕⵏ ⵜⴰⵣⵍⴰⴼⵜ, ⵏⵖⵔⵙ ⵉ ⵜⵎⵓⴳⴰⵢⵜ ⵏⵏⵙ ". 14. 11- ⵉⵡⴰ ⵏⴽⵔⵏ ⴼ ⵓⵏⵛⵜ ⵉⵏⵏ, ⵉⵡⴰ ⴷⴷⵓⵏ. 14. 12- ⵢⴰⵜ ⵍⵎⵓⴷⴷⴰ ⵙ ⵛⵡⵉ ⵉⵖⵍⴰ ⵉⵎⵏⴷⵉ. 14. 13- ⵍⵍⵉⵖ ⵜⵕⵓⵃ ⵜⵡⴰⵍⴰ ⵢⴰⵜ ⵜⵀⵊⵊⴰⵍⵜ, ⵓⵔ ⴷⴰⵔⵙ ⵎⴰ ⵙ ⴰⵔ ⵜⵜⵄⵎⵎⴰⵕ ⵜⴰⵣⵍⴰⴼⵜ. 14. 14- ⵜⵏⴽⵔ ⵜⵄⵎⵎⵕ ⵜⴰⵣⵍⴰⴼⵜ ⵙ ⵉⵍⴰⵎⵎⵏ, ⵜⴳ ⴰⵙ ⵙⴽⵙⵓ ⵣⵖ ⵓⴼⵍⵍⴰ, 14. 15- ⵜⴼⴽ ⴰⵙ ⵜⵜ ⵉ ⵢⵉⵡⵉⵙ, ⵢⴰⵙⵉ ⵜⵜ, ⵜⵏⵏⴰ ⴰⵙ: 14. 16- " ⵉⵏⵉ ⴰⵙ ⵉ ⵟⵟⴰⵍⴱ: " ⵜⵏⵏⴰ ⴰⴽ ⵉⵏⵏⴰ: " ⵙⵙⵉⴼⵔⵔ ⵣⵖ ⵓⴼⵍⵍⴰ, ⴰⵔ ⵉⵖ ⵜⵙⵙⵕⵓⵃⴷ ⵉⵎⵏⵙⵉ ⵏⵏⴽ; ⴰⴷ ⵓⵔ ⵜⵖⵉⵣⴷ " " " 14. 17- ⵉⵡⴰ ⵉⵙⵙⵕⵓⵃ ⵓⴼⵔⵓⵅ ⵜⴰⵣⵍⴰⴼⵜ ⴷⴰⵔ ⵍⵎⵇⴰⴷⴷⵎ; ⵢⴰⴼ ⵜⵜ ⵏⵏ ⵍⵎⵇⴰⴷⴷⵎ ⵜⵄⵎⵎⵕ, ⵉⵏⵏⴰ ⴰⵙ: " ⵜⵀⵉⵢⴰ, ⵣⵣⵔⵉ ⵜⵜ ". 14. 18- ⵉⵕⵓⵃ ⵓⴼⵔⵓⵅ ⴷⴰⵔ ⵟⵟⴰⵍⴱ; ⵉⵏⵏⴰ ⴰⵙ: " ⵙⵉⴷⵉ ⴱⵔⴰⵀⵉⵎ ", ⵉⵏⵏⴰ ⴰⵙ: " ⵏⵄⴰⵎ "; 14. 19- ⵉⵏⵏⴰ ⴰⵙ: " ⵜⵏⵏⴰ ⴰⴽ ⵉⵏⵏⴰ: " ⵙⵙⵉⴼⵔⵔ ⵣⵖ ⵓⴼⵍⵍⴰ ⴰⵔ ⵉⵖ ⵜⵙⵙⵕⵓⵃⴷ ⵉⵎⵏⵙⵉ ⵏⵏⴽ, ⵀⴰⵜ ⴰⴷ ⵓⵔ ⵜⵖⵉⵣⴷ " ". 14. 20- ⵉⵏⵏⴰ ⴰⵙ ⵟⵟⴰⵍⴱ ⴷ ⵉⵅⴼ ⵏⵏⵙ: " ⵡⵉⴷ ⵉⵢⵉ ⵉⵏⵏⴰⵏ: " ⴰⴷ ⵓⵔ ⵜⵖⵉⵣⴷ ", ⵓⵔⵙⵙ ⵎⴰⴷ ⴳⴰⵏ ⵙ ⴰⵍⵉⵖ ". 14. 21- ⵉⵏⴽⵔ ⵉⵖⵣ ⵖ ⵜⵣⵍⴰⴼⵜ, ⵙ ⵏⵏ ⵢⵓⴼⴰ ⵉⵍⴰⵎⵎⵏ. 14. 22- ⵉⵏⴽⵔ ⵉⵖⵔ ⵉ ⵍⵎⵇⴰⴷⴷⵎ, ⴰⵍⵍⵉⵖ ⵏⵏ ⵢⵓⴼⴰ ⵜⴰⵣⵍⴰⴼⵜ ⵎⴽⵍⵍⵉ ⵜⴳⴰ: ⵜⵄⵎⵎⵕ ⵙ ⵉⵍⴰⵎⵎⵏ; 14. 23- ⵉⴷⴷⵓ ⵉⵖⵔ ⴷ ⵉ ⵍⵊⵎⴰⵄⵜ, ⴰⵍⵍⵉⵖ ⵜⵜ ⵥⵕⴰⵏ, ⴷⴷⵓⵏ ⴰⵡⵉⵏ ⴷ ⵜⴰⵎⵓⴳⴰⵢⵜ ⵏ ⵜⵀⵊⵊⴰⵍⵜ ⵍⵍⵉ, ⵖⵔⵙⵏ ⴰⵙ. 14. 24- ⵉⵏⵙ ⵟⵟⴰⵍⴱ ⴱⵍⴰ ⵉⵎⵏⵙⵉ. 14. 25- ⵉⵎⴰ, ⵎⵔⴰ ⵉⵙⵙⵉⴼⵔⵔ ⵣⵖ ⵓⴼⵍⵍⴰ, ⵉⴽⵓⵜⵜ ⵉⵛⵛⴰ ⵉⵎⵏⵙⵉ ⵏⵏⵙ, ⵜⴱⵇⴰ ⵜⵎⵓⴳⴰⵢⵜ ⵏⵏⵙ ⵉ ⵜⵀⵊⵊⴰⵍⵜ. 15- ⵟⵟⴰⵍⴱ ⴷ ⵜⵎⵖⴰⵔⵜ 15. 1- ⵍⵇⵉⵚⵜ ⵏ ⵢⴰⵏ ⵟⵟⴰⵍⴱ ⴷ ⵢⴰⵜ ⵜⵎⵖⴰⵔⵜ. 15. 2- ⵜⵏⵏⴰ ⴰⵙ ⵜⵎⵖⴰⵔⵜ: " ⵉⵏⵉ ⵉⵢⵉ ⴰ ⵍⴼⵇⵇⵉⵀ, ⵎⴰ ⵉⵖⵍⴱⵏ: ⵉⵣ ⴷ ⵍⵃⵉⴽⵎⴰ ⵏ ⵜⵎⵖⴰⵔⵜ ⵏⵖⴷ ⵜⵉⵏ ⵟⵟⴰⵍⴱ? " 15. 3- ⵉⵏⵏⴰ ⴰⵙ ⵟⵟⴰⵍⴱ: " ⴽⵓⵍⵍⵓ ⵎⴰⵏ ⵜⴰⵃⴽⵉⵎⵜ ⵉⵍⵍⴰⵏ, ⵜⵇⵇⵏ ⵖ ⵙⵉⴷⵉ ⵕⴱⴱⵉ ⴷ ⵟⵟⵍⴱⴰ " 15. 4- ⵜⵏⵏⴰ ⴰⵙ ⵜⵎⵖⴰⵔⵜ: " ⵏⴽⴽⵏⵜⵉ, ⴷⴰⵔⵏⵖ ⵢⴰⵜ ⵜⵃⴽⵉⵎⵜ: ⴷⴰ ⵜⵏⵇⵇⴰ, ⴰⵔ ⵜⵜⵃⵢⵓ ". 15. 5- ⵉⵏⵏⴰ ⴰⵙ ⵟⵟⴰⵍⴱ: " ⴰ ⵍⴰⵟⵉⴼ! ⵓⵔ ⵉⵍⵍⵉ ⵎⴰⴷ ⵉⵏⵇⵇⴰⵏ, ⴰⵔ ⵉⵜⵜⵃⵢⵓ ⵎⵏ ⵖⵉⵔ ⵙⵉⴷⵉ ⵕⴱⴱⵉ ". 15. 6- ⵜⵏⵏⴰ ⴰⵙ ⵜⵎⵖⴰⵔⵜ: " ⵉⵡⴰ ⵍⵍⴰⵀ ⵉⵀⵏⵏⵉⴽ, ⴷⴰⴷ ⴰⴽ ⵙⵎⵍⴰⵖ ⵜⴰⵃⴽⵎⵉⵜ. " 15. 7- ⵉⵏⵏⴰ ⴰⵙ ⵟⵟⴰⵍⴱ: " ⴰⴷ ⵓⵔ ⵜⵇⵙⵙⵉⵕⴷ ⴽⵔⴰ; ⴽⵔⴰ ⴷⴰⵔⵎ ⵉⵍⵍⴰⵏ, ⵜⵙⴽⵔⴷ ⵜ ". 15. 8- ⵜⴷⴷⵓ ⵜⵎⵖⴰⵔⵜ ⵢⴰⵜ ⵍⵎⵓⴷⴷⴰ, ⴰⵍⵍⵉⵖ ⵉⵜⵜⵓ ⵟⵟⴰⵍⴱ ⴰⵡⴰⵍ, ⵜⴷⴷⵓ ⴰⵍⵍⵉⵖ ⴳⵉⵙ ⵜⵍⵍⴰ ⵜⵡⴰⵍⴰ ⵏ ⵟⵟⴰⵍⴱ. 15. 9- ⵜⵄⴷⵍ ⴷ ⵉⵅⴼ ⵏⵏⵙ, ⵜⴰⵡⵉ ⵜⴰⵡⴰⵍⴰ ⵉ ⵟⵟⴰⵍⴱ, 15. 10- ⵜⵕⵓⵃ ⴰⴼⵍⵍⴰ ⵏ ⵜⵏⵓⴹⴼⵉ, ⴳⵉⵙ ⵙⵜⵜⴰ ⵎⵉⵜⵔⵓ ⵏ ⵡⴰⵎⴰⵏ, 15. 11- ⵜⵖⵔ ⵏⵏ ⵙ ⵟⵟⴰⵍⴱ; ⵉⵏⵏⴰ ⴰⵙ: " ⵏⵄⴰⵎ "; ⵜⵏⵏⴰ ⴰⵙ: " ⵀⴰⴽ ⴰ ⵙⵉⴷⵉ ⵉⵎⴽⵍⵉ ⵏⵏⴽ ". 15. 12- ⵢⴰⵛⴽ ⴷ ⵟⵟⴰⵍⴱ ⴰⴷ ⵏⵏ ⵢⴰⵎⵥ ⵉⵎⴽⵍⵉ. 15. 13- ⵍⵍⵉⵖ ⴷ ⵉⵕⵓⵃ, ⵜⴰⵎⵥ ⴳⵉⵙ, ⵜⵏⴽⵔ ⵜⵖⵡⵡⵜ. 15. 14- ⵉⵏⵏⴰ ⴰⵙ ⵟⵟⴰⵍⴱ: " ⴰ ⵜⴰ, ⵎⴰⴷ ⵜⵙⴽⵔⴷ? " ⵜⵏⵏⴰ ⴰⵙ: " ⵔⴰⴷ ⴽ ⵏⵖⵖ " ⵜⵏⵏⴰ ⴰⵙ: " ⵔⴰⴷ ⴽ ⵃⵢⵓⵖ? " 15. 15- ⵉⵏⵏⴰ ⴰⵙ: " ⵡⴰⵅⵅⴰ "; ⵜⵏⵏⴰ ⴰⵙ: " ⵉⵡⴰ ⴹⵕ ⵏⵏ ⵖ ⵜⵏⵓⴹⴼⵉ ". ⵉⴹⵕ ⵏⵏ ⵟⵟⴰⵍⴱ ⵎⵙⴽⵉⵏ ⵖ ⵜⵏⵓⴹⴼⵉ. 15. 16- ⵍⵍⵉⵖ ⵙⴼⵍⴷⵏ ⵎⴷⴷⵏ ⵉ ⵍⵖⵡⴰⵜ ⵏ ⵜⵎⵖⴰⵔⵜ, ⴰⵣⵣⵍⵏ ⴷ, 15. 17- ⵕⵓⵃⵏ ⵜⴰⵎⵖⴰⵔⵜ, ⵏⵏⴰⵏ ⴰⵙ: " ⵎⴰⴷ ⵉⵍⵍⴰⵏ? " ⵜⵏⵏⴰ ⴰⵙⵏ: " ⵉⵡⵉⵖ ⴷ ⵉⵎⴽⵍⵉ ⵉ ⵟⵟⴰⵍⴱ, ⵖⵔⵖ ⵏⵏ ⵙⵔⵙ, 15. 18- ⵉⴼⴼⵖ ⴷ ⴰⴷ ⵏⵏ ⵢⴰⵎⵥ ⵉⵎⴽⵍⵉ, 15. 19- ⵙ ⵜ ⵉⵡⵉⵏ ⵉⵎⵊⴷⵉⵡⵉⵍⵏ, ⵉⴹⵕ ⵏⵏ ⵖ ⵜⵏⵓⴹⴼⵉ. 15. 20- ⵕⵓⵃⵏ ⴷ ⵍⵊⵎⴰⵄⵜ, ⵍⴷⵉⵏ ⴷ ⵟⵟⴰⵍⴱ ⵣⵖ ⵜⵏⵓⴹⴼⵉ. 15. 21- ⵍⵍⵉⵖ ⵉⵣⵣⵡⴰ ⵟⵟⴰⵍⴱ ⵎⵍⵙⴰ ⵏⵏⵙ ⵣⵖ ⵡⴰⵎⴰⵏ; ⵉⵏⴽⵔ ⵉⵙⵕⴹ ⵉ ⵜⵎⵖⴰⵔⵜ. 15. 22- ⵜⵏⵏ ⴰⵙ ⵜⵎⵖⴰⵔⵜ: " ⵣⴰⵢⴷ, ⴰ ⵟⵟⴰⵍⴱ, ⵙ ⵃⴰⵊⴰ ⵏⵏⴽ ". ⵉⵏⵏⴰ ⴰⵙ: " ⵍⴰ ⵍⴰⵍ ". 15. 23- ⵜⵏⵏⴰ ⴰⵙ: " ⵉⵡⴰ ⴹⴰⵍⴱⵖ ⴰⴽ, ⴰⴷ ⵉⵢⵉ ⵜⴼⴽⴷ ⵉⵎⵉⴽⴽ ⵏ ⵎⴰ ⵙ ⴰⵔ ⵜⵜⵍⵃⴰⴼⵖ, 15. 24- ⵀⴰⵜⵉ ⵃⵛⵛⵎⵖ ⴰⴷ ⴼⵜⵓⵖ ⵙ ⴷⴰⵔ ⵎⴷⴷⵏ ⵎⴽⴰⴷ " 15. 25- ⵉⴼⴽ ⴰⵙ ⵟⵟⴰⵍⴱ ⴰⵏⵙⵔⵉⴼ ⴷⴰ ⵉⵍⵙⵙⴰ, ⵉⴱⵇⵇⴰ ⵏⵜⵜⴰ ⵖ ⵜⵊⵍⵍⴰⴱⵉⵜ 15. 26- ⵕⵓⵃⵏ ⴷⴰⵔ ⵍⵇⴰⴹⵉ, ⵜⵏⵏⴰ ⴰⵙ ⵉ ⵍⵇⴰⴹⵉ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⵀⴰⵜⵉ ⵍⵅⵍⵇ ⴰⴷ, ⵉⴼⵖ ⵉⵅⴼ ⵏⵏⵙ. " 15. 27- ⵉⵏⵏⴰ ⴰⵙ ⵍⵇⴰⴹⵉ: " ⵡⴰⵅⵅⴰ ", ⵉⵏⵏⴰ ⴰⵙⵏ: " ⵙⴰⵡⵍⴰⵜ ". ⵉⵏⵏⴰ ⴰⵙ ⵟⵟⴰⵍⴱ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴰⴷ ⵉⵢⵉ ⵜⴼⵔⵓⴷ ⴷ ⵜⵎⵖⴰⵔⵜ ⴰⴷ. 15. 28- ⵜⵖⵔⴰ ⵏⵏ ⵙⵔⵉ, ⵜⵏⵏⴰ ⵉⵢⵉ: " ⵀⴰⴽ ⵉⵎⴽⵍⵉ ⵏⵏⴽ. " 15. 29- ⴼⵖⵖ ⴷ, ⴰⴷ ⵏⵏ ⴰⵎⵥⵖ ⵉⵎⴽⵍⵉ, ⵜⴰⵎⵥ ⴳⵉⴳⵉ ⵜⵖⵡⵡⵜ. 15. 30- ⵏⵏⵉⵖ ⴰⵙ: " ⵎⴰⴷ ⵉⴳⴰ ⵖⴰⴷ ⵜⵙⴽⵔⴷ? " ⵜⵏⵏⴰ ⵉⵢⵉ: " ⵔⴰⴷ ⴽ ⵏⵖⵖ ", 15. 31- ⴰⵍⵍⵉⵖ ⵉⴳⴰ ⵜⵏⵏⴰ ⵉⵢⵉ: " ⵉⵙ ⵜⵔⵉⴷ ⴰⴷ ⴽ ⵃⵢⵓⵖ? " ⵏⵏⵉⵖ ⴰⵙ: " ⵡⴰⵅⵅⴰ ", ⵜⵏⵏⴰ ⵉⵢⵉ: " ⴹⵕ ⵏⵏ ⵖ ⵜⵏⵓⴹⴼⵉ. " 15. 32- ⵉⵏⵏⴰ ⴰⵙ: " ⴹⵕⵖ ⵏⵏ ⵖ ⵜⵏⵓⴹⴼⵉ; ⵎⵓⵏⵏ ⴷ ⵍⵊⵎⴰⵄⵜ, ⵏⵏⴰⵏ ⴰⵙ: " ⵎⴰⴷ ⵉⴳⴰ ⵖⴰⵢⴰⵏⵏ, ⵎⴰⴷ ⴽⵯⵏ ⵢⴰⵖⵏ? " 15. 33- ⵜⵏⵏⴰ ⴰⵙⵏ: " ⵉⵡⵉⵖ ⴷ ⵉⵎⴽⵍⵉ ⵉ ⵟⵟⴰⵍⴱ, ⵙ ⵜ ⵉⴷ ⵓⴼⵉⵖ ⵉⴹⵕ ⵏⵏ ⵖ ⵜⵏⵓⴹⴼⵉ " " 15. 34- ⵉⵏⵏⴰ ⴰⵙ ⵍⵇⴰⴹⵉ: ⵎⴰⴷ ⴰⵎ ⵉⵊⵕⴰⵏ ⴰⵍⵍⵉⵖ ⵏⵏ ⵜⵙⵙⴹⵕⴷ ⵟⵟⴰⵍⴱ ⵖ ⵜⵏⵓⴹⵉ? " 15. 35- ⵜⵏⵏⴰ ⴰⵙ: " ⵃⵓⵕⵎⴰ ⴰ ⵙⵉⴷⵉ, ⵖⴰⵢⴷ ⴰⴽ ⵏⵏⵉⵖ ". ⵉⵏⵏⴰ ⴰⵙ: " ⵎⴰⴷ ⵉⵢⵉ ⵜⵏⵏⵉⴷ? " 15. 36- ⵜⵏⵏⴰ ⴰⵙ: " ⵀⴰⵜⵉ ⵟⵟⴰⵍⴱ, ⴰⴷ ⴼⵍⵍⴰⵙ ⵓⵔ ⵜⴱⵏⵓⴷ, ⵀⴰⵜⵉ ⵉⵎⵎⵓⵄⴷⵕ. " 15. 37 - ⵉⵏⵏⴰ ⴰⵙ ⵟⵟⴰⵍⴱ: " ⵓⵀⵓ ⴰ ⵙⵉⴷⵉ, ⵓⵔ ⵎⵎⵓⵄⴷⵉⵕⵖ ", ⵜⵏⵏⴰ ⴰⵙ: " ⵓⵀⵓ ⴰ ⵙⵉⴷⵉ ⵉⵎⵎⵓⵄⴷⵕ: 15. 38- ⵀⴰⵜⵉ ⵖⵉⴽⴽ ⵙ ⴰⴽ ⵉⵏⵏⴰ, ⵃⵜⵜⴰ ⵖⴰⵢⴷ ⵍⵍⵉ ⵍⵙⵉⵖ, ⵡⵉⵏⵙ ⴰⴷ ⵉⴳⴰ ". 15. 39 - ⵉⵏⵏⴰ ⴰⵙ ⵟⵟⴰⵍⴱ: " ⵀⴰⴽ ⴰⵡⴰ, ⵎⴰⵅ ⴰⴷⵍⵍⵉ ⵎⴰⴷ ⵜ ⵉⵍⴰⵏ?! " 15. 40- ⵜⵏⵏⴰ ⴰⵙ: " ⵢⴰⴽ ⴰ ⵙⵉⴷⵉ, ⵜⵕⵓⵃⵎ ⵉⴷⴰ ⴰⵡⵏ ⵏⵏⵉⵖ? " 15. 41- ⵉⵏⵏⴰ ⴰⵙ ⵍⵇⴰⴹⵉ: " ⴰⵡⴰⵍ ⵏⵏⵎ, ⵚⵚⴰⵃⵜ ⴰⴷ ⵉⴳⴰ: ⵟⵟⴰⵍⴱ ⴰⴷ ⵓⵔ ⵉⵎⵍⵉⴽ ⵉⵅⴼ ⵏⵏⵙ ". 15. 42- ⵜⵏⵏⴰ ⴰⵙ ⵜⵎⵖⴰⵔⵜ: " ⵄⵍⴰ ⵕⴱⴱⵉ ⴰ ⵙⵉⴷⵉ ⴰⴷ ⵉⵢⵉ ⵜⴼⴽⴷ ⵎⴰⴷ ⵉⵢⵉ ⵉⵜⵜⵄⴰⵡⴰⵏⵏ ⵖ ⵟⵟⴰⵍⴱ ⴰⴷ, 15. 43- ⴰⵔ ⵉⵖ ⵜ ⵙⵙⵕⵓⵃⵖ, ⴰⴷ ⵜ ⴳⵖ ⵖ ⵍⵄⴰⵛⴱⵜ; ⴰⵔ ⵉⵖ ⴼⵍⵍⴰⵙ ⵉⵄⴼⴰ ⵕⴱⴱⵉ ". 15. 44- ⵉⵏⵏⴰ ⴰⵙ ⵍⵇⴰⴹⵉ: ⴽⵔⴼⴰⵜ ⵜ, ⵜⵄⴰⵡⵏⵎ ⴰⵙ ⴳⵉⵙ; ⴰⵔ ⵉⵖ ⵜ ⵜⵙⵙⵕⵓⵃ " 15. 45- ⵉⵏⵏⴰ ⴰⵙ ⵟⵟⴰⵍⴱ: " ⵍⵍⴰⵀⵓⵎⵎⴰ ⵉⵏⵏⴰ ⵀⴰⴷⴰ! ⵣⵖ ⵎⴰⵏ ⵍⵓⵇⵜ ⴰⴷ ⴼⵖⵖ ⵉⵅⴼ ⵉⵏⵓ " 15. 46- ⵙⵙⵕⵓⵃⵏ ⵟⵟⴰⵍⴱ. ⵜⵏⵏⴰ ⴰⵙⵏ: " ⵃⵓⵕⵎⴰ ⵏⵏⵓⵏ ⵣⵣⵓⴳⵣⴰⵜ ⵜ ⵉⴷ ⵙ ⵜⵙⴰⵔⴼⵜ, ⴰⴷ ⴷ ⵓⵔ ⵉⴱⴱⵉ ⴰⵙⴽⵔⴼ, ⵙ ⵉⵢⵉ ⵉⵏⵖⴰ ". 15. 47- ⵣⵣⵓⴳⵣⵏ ⵜ ⵙ ⵜⵙⵔⴰⴼⵜ. 15. 48- ⵜⵏⴽⵔ ⵜⵎⵖⴰⵔⵜ ⵜⵙⵎⴰⵜⵜⵉ ⴷ ⴰⵣⵔⴳ ⵙ ⵉⵎⵉ ⵏ ⵜⵙⵔⴰⴼⵜ 15. 49- ⴷⴰ ⵓⴽⴰⵏ ⵜⵙⴷⵡⵡⴰⵕ ⴰⵣⵔⴳ, ⵜⴰⵏⵏⴰ ⴰⵙ ⵉ ⵟⵟⴰⵍⴱ ⵙ ⵢⴰⵏ ⵍⵇⵓⴱⴱ ⵏ ⵡⴰⵎⴰⵏ ⵢⴰⵍⵍⴰⵀ. 15. 50- ⵓⴽⴰⵏ ⵉⵏⵏⴰ ⴰⵙ ⵟⵟⴰⵍⴱ: " ⴰⵢ ⵀⴰⵢ ⵀⴰⵢ ⵀⴰⵢ, ⵔⴰ ⵜⵅⵍⵓ ⴷⴷⵓⵏⵉⵜ ⵙ ⵡⴰⵎⴰⵏ! " 15. 51- ⴷⴰ ⴷ ⵓⴽⴰⵏ ⵜⵜⴰⵛⴽⴰⵏ ⵍⵊⵎⴰⵄⵜ, ⴰⴷ ⵏⵏ ⵓⴽⴰⵏ ⴰⴳⴳⵯⵏ ⵙ ⵟⵟⴰⵍⴱ, ⵏⵏⴰⵏ ⴰⵙ: " ⵍⴼⵇⵇⵉⵀ " ⵉⵏⵏⴰ ⴰⵙⵏ: " ⵏⵄⴰⵎ " 15. 52- ⵏⵏⴰⵏ ⴰⵙ: " ⵎⴰⵎⵏⴽ ⴰ ⵜⴳⵉⴷ, ⴰ ⵙⵉⴷⵉ? " ⵉⵏⵏⴰ ⴰⵙⵏ ⴷ: " ⵎⴰⵎⵏⴽ ⴰ ⵜⴳⴰⵎ ⵖⵉⵔ ⴽⵯⵏⵏⵉ? 15. 53- ⴰⵖ ⴽⵯⵏ ⵓⵔ ⵢⵉⵡⵉ ⵍⵃⵛⵕ ⵏ ⵓⵔⴳⵓⴳ ⴷⴰ ⵏ ⵉⴹⴳⴰⵎ? " 15. 54- ⵏⵏⴰⵏ ⴰⵙ ⵍⵊⵎⴰⵄⵜ: " ⵟⵟⴰⵍⴱ ⴰⴷ ⵉⴳⵍⵍⵉⵏ, ⵙⵓⵍ ⴰ ⵖⵉⵔ ⴳⵉⵙ ⵉⵜⵜⵣⴰⵢⴰⴷ ⵓⵎⵎⵓⵄⴷⵕ ". 15. 55- ⴰⵔ ⵢⴰⵏ ⵡⴰⵙⵙ, ⵜⵏⵏⴰ ⴰⵙ: " ⵙⵉⴷⵉ ⵎⵓⵃⵎⵎⴰⴷ! " ⵉⵏⵏⴰ ⴰⵙ: " ⵏⵄⴰⵎ " - " ⵢⵉⵡⴷⴰ ⴽ ⵏⵖⴷ ⴰⴷ ⴰⴽ ⵣⴰⵢⴷⵖ? " ⵉⵏⵏⴰ ⴰⵙ: " ⵃⵓⵕⵎⴰ ⵏⵏⵎ ⴱⴰⵕⴰⴽⴰ! " 15. 56- ⵉⵡⴰ ⵜⵖⵔ ⵙ ⵍⵊⵎⴰⵄⵜ, ⵍⴷⵉⵏ ⵜ ⵉⴷ, ⵉⴷⴷⵓ ⵙ ⵍⵊⴰⵎⵄ ⵏⵏⵙ. 15. 57- ⵉⴽⴽⴰ ⴰⵢⵍⵍⵉ ⵉⴽⴽⴰ, ⵙ ⴰⵙ ⵉⵏⵏⴰ: " ⵎⴰⵅⵛⵛⴰⵢ ⴰⴷ ⴰⵎ ⵅⵍⴼⵖ ⵖⴰⴷ ⵉ ⵜⵙⴽⵔⴷ " 15. 58- ⵜⵏⵏⴰ ⴰⵙ: " ⵡⴰⵅⵅⴰ ⴰ ⵙⵉⴷⵉ, ⴹⴰⵍⴱⵖ ⴰⴽ ⴰⴷ ⵉⵢⵉ ⵜⴽⵔⵣⴷ ⵢⴰⵜ ⵜⴱⵃⵉⵔⵜ " 15. 59- ⵉⵏⵏⴰ ⴰⵙ ⵟⵟⴰⵍⴱ: " ⵡⴰⵅⵅⴰ ". ⵉⴷⴷⵓ ⵟⵟⴰⵍⴱ ⵢⴰⵎⵥ ⵜⴰⵢⵢⵓⴳⴰ. 15. 60- ⵍⵍⵉⵖ ⴰⵙ ⵜⵉⵡⵉ ⵉⵎⴽⵍⵉ, ⵜⵄⵎⵎⵕ ⵓⵙⵉ ⵏⵏⵙ ⵙ ⵉⵙⵍⵎⴰⵏ. 15. 61- ⵍⵍⵉⵖ ⴰⵙ ⵜⵙⵙⵔⵙ ⵉⵎⴽⵍⵉ, ⴰⵔ ⵉⵛⵜⵜⴰ, ⵜⴷⴷⵓ ⴰⵔ ⵜⴳⵔⵔⴰ ⵉⵙⵍⵎⴰⵏ. 15. 62- ⵜⵏⵏⴰ ⴰⵙ: " ⵎⴰⵅ ⵍⵍⵉⵖ ⴰⵔ ⵜⴽⴽⵔⵣⴷ, ⵓⵔ ⴰⵔ ⵜⴳⵔⵔⵓⴷ ⵉⵙⵍⵎⴰⵏ ⴰⴷ ⵉⵍⵍⴰⵏ ⵖ ⵓⴹⵕⴼ? " 15. 63- ⵉⵏⵏⴰ ⴰⵙ: " ⵡⵉⵍⵉ! " ⵜⵏⵏⴰ ⴰⵙ: " ⴰⴳⴳⵯ ⵙⵔⵙⵏ ". 15. 64- ⵉⵏⴽⵔ ⵟⵟⴰⵍⴱ, ⵙ ⵏⵏ ⵢⵓⴼⴰ ⵉⵙⵍⵎⴰⵏ. 15. 65- ⵉⵏⵏⴰ ⴰⵙ: " ⵉⵡⴰ ⴰⵡⵉ ⵜⵏ; ⴰⵔ ⵜⴰⴷⴳⴳⵯⴰⵜ ⵜⵙⵙⵏⵓⴷ ⵜⵏ ⴷ "; 15. 66- ⵍⵍⵉⵖ ⴷ ⵢⵓⵛⴽⴰ ⵟⵟⴰⵍⴱ, ⵜⵙⵙⵔⵙ ⴰⵙ ⴷ ⴰⵖⵔⵓⵎ, ⵉⵏⵏⴰ ⴰⵙ: " ⵎⴰⵏⵣⴰ ⵉⵙⵍⵎⴰⵏ ⴷⴰ? " 15. 67- ⵜⵏⵏⴰ ⴰⵙ: " ⴰⵖ ⵓⵔ ⴷ ⵉⵙ ⵔⴰⴷ ⴷ ⵙⵔⴽ ⵉⵡⵔⵔⵉ ⴰⵢⵍⵍⵉ ⴽ ⵉⵏⵏ ⵉⴽⴽⴰⵏ?! " 15. 68- ⵉⵏⴽⵔ ⵙⵔⵙ ⴰⵔ ⴳⵉⵙ ⵉⴽⴽⴰⵜ; ⵜⴳ ⵜⴰⵖⵓⵉⵢⵉⵜ. 15. 69- ⵎⵓⵏⵏ ⴷ ⵎⴷⴷⵏ, ⵏⵏⴰⵏ ⴰⵙ: " ⵎⴰⴷ ⴽⵯⵏ ⵢⴰⵖⵏ? " 15. 70- ⵜⵏⵏⴰ ⴰⵙⵏ ⵜⵎⵖⴰⵔⵜ ⵍⵍⵉ: " ⵍⵃⵓⵕⵎⴰ ⵏⵏⵓⵏ, ⵄⴰⵜⵇⴰⵜ ⵕⵕⵓⵃ; 15. 71- ⴰⴷ ⵉⵢⵉ ⵓⵔ ⵜⵙⵇⵙⴰⵎ, ⵓⵍⴰ ⵜⵙⵇⵙⴰⵎ ⵍⵅⵍⵇ ⴰⴷ ⴰⵔ ⵉⵖ ⵜ ⵜⴽⵔⴼⵎ: 15. 72- ⵀⴰⵜⵉ ⴰⵢⵍⵍⵉ ⵜ ⵉⵏⵏ ⵉⴽⴽⴰⵏ, ⵉⵡⵔⵔⵉ ⴷ ⵙⵔⵙ ⴷⴰⵖ ". 15. 73- ⴽⵔⴼⵏ ⵜ, ⵜⵏⵏⴰ ⴰⵙⵏ: " ⵉⵡⴰ, ⵙⵇⵙⴰⵜ ⵜ ⵖⵉⴽⴽ ⵎⴰⴷ ⵜ ⵢⴰⵖⵏ, ⵎⴰⴼ ⵉⵏⴽⵔ ⴰⵔ ⴳⵉⴳⵉ ⵉⴽⴽⴰⵜ ". 15. 74 - ⵏⵏⴰⵏ ⴰⵙ: " ⵙⵉⴷⵉ ⵎⵓⵃⵎⵎⴰⴷ, ⵎⴰⴷ ⴽ ⵢⴰⵖⵏ ⴰⵍⵍⵉⵖ ⴰⵔ ⵜⴽⴽⴰⴷ ⵖ ⵜⵎⵖⴰⵔⵜ ⴰⴷ? " 15. 75- ⵉⵏⵏⴰ ⴰⵙⵏ: " ⴷⴷⵉⵖ ⵢⴰⴷ ⴷⴰ, ⴷⴰ ⴽⴽⵔⵣⵖ, ⵍⵍⵉⵖ ⵏⵏ ⵜⵉⵡⵉ ⵉⵎⴽⵍⵉ, ⴰⵔ ⵜⴳⵔⵔⵓ ⵉⵙⵍⵎⴰⵏ ⵖ ⵓⴹⵕⴼ. 15. 76- ⵏⵏⵉⵖ ⴰⵙ: " ⵣⴰⵢⴷ ⴳ ⴰⵖ ⵜⵏ ⵉⵏⵏ ⵉ ⵉⵎⵏⵙⵉ ", ⵜⵏⴽⵔ ⵜⵉⵛⵛ ⵜⵏ ⴽⵓⵍⵍⵓ; ⵓⵔ ⵜⵏ ⵉⵏⵏ ⵜⴳⵉ ". 15. 77- ⵏⵏⴰⵏ ⴰⵙ ⵍⵊⵎⴰⵄⵜ: " ⴰⵡⴰⵍ ⵏ ⵟⵟⴰⵍⴱ ⴰ; ⴰⵎⵎⵓⵄⴷⵕ ⵏⵏⵙ ⵓⵔⵜⴰ ⵉⴼⵙⵉ. ⵣⵣⵓⴳⵣⴰⵜ ⵜ, ⵔⴰⵔⴰⵜ ⵜ ⵙ ⵜⵙⵔⴰⴼⵜ ". 15. 78- ⵉⵣⴷⵉ ⴰⵙⵏ ⵟⵟⴰⵍⴱ: " ⵡⴰ ⵀⴰⵜ ⴰⵡⵉ ⵉⵙⵍⵎⴰⵏ, ⵣⵓⵏ ⴷ ⵜⵏ ⵜⵥⵕⴰⵎ ⵙ ⵡⴰⵍⵍⵏ ⵏⵏⵓⵏ! " 15. 79- ⵏⵏⴰⵏ ⴰⵙ: " ⵣⴰⵢⴷ ⵓⴽⴰⵏ, ⴰ ⵙⵉⴷⵉ, ⴰⵔ ⴷ ⴼⵍⵍⴰⴽ ⵉⵄⴼⵓ ⵕⴱⴱⵉ ". ⵉⵡⴰ ⵣⵣⵓⴳⵣⵏ ⵜ ⵙ ⵜⵙⵔⴰⴼⵜ. 16- ⵟⵟⴰⵍⴱ ⴷ ⵍⵊⵎⴰⵄⵜ 16. 1- ⵍⵇⵉⵚⵜ ⵏ ⵢⴰⵏ ⵍⵅⵍⵇ ⵉⴳⴰ ⵟⵟⴰⵍⴱ. 16. 2- ⵉⵏⴽⵔ ⵉⵙⵙⵓⴷⵓ, ⴰⵍⵍⵉⵖ ⵉⵕⵓⵃ ⴷⴰⵔ ⴽⵔⴰ ⵏ ⵎⴷⴷⵏ ⵖ ⵢⴰⵜ ⵜⵇⴱⵉⵍⵜ ⵢⴰⴹⵏⵉⵏ, ⵉⵏⵙ ⵖ ⵍⵊⴰⵎⴰⵄ. 16. 3- ⵍⵍⵉⵖ ⵉⵥⵥⵓⵍⵍ ⵜⵉⵏ ⵡⵓⵜⵛⵉ, ⵉⵖⵔ ⵍⵃⵉⵣⴱ, ⵏⵏⴰⵏ ⴰⵙ ⵍⵊⵎⴰⵄⵜ ⵍⵍⵉ: 16. 4- ⵟⵟⴰⵍⴱ ⵉⵅⵚⵚⴰ ⴰⵖ; ⵖⵉⴽⴽ ⵖ ⴽ ⵉⴷ ⵢⵉⵡⵉ ⵕⴱⴱⵉ, ⵏⵔⴰ ⴰⴷ ⴷⴰⵔⵏⵖ ⵜⵙⵙⵃⴹⵕⴷ ". 16. 5- ⵉⵏⵏⴰ ⴰⵙⵏ: " ⵡⴰⵅⵅⴰ, ⵎⴰⴷ ⵉⴳⴰⵏ ⵍⵇⵄⴰⵢⴷⴰ ⵏ ⵛⵛⵕⴹ ⵏⵏⵓⵏ? " 16. 6- ⵏⵏⴰⵏ ⴰⵙ: " ⴰ ⵙⵉⴷⵉ, ⵛⵛⵕⴹ ⵏⵏⵖ ⵉⵀⵉⵢⴰ: ⴷⴰ ⵏⵜⵜⴰⵎⵥ ⵟⵟⵍⴱⴰ ⵙ ⵅⵎⵙⴰ ⵓⵄⵛⵔⵉⵏ ⵏ ⵜⴽⵏⵟⵓⵕⵜ. 16. 7- ⴽⵉⵢⵢⵉⵏ ⵉⵖ ⵜⴳⵉⴷ ⵟⵟⴰⵍⴱ ⵉⵃⵕⵛⵏ, ⵔⴰⴷ ⴰⴽ ⵏⴼⴽ ⵜⵍⴰⵜⵉⵏ ⵉ ⵜⴰⴽⴰⵜ ". 16. 8- ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ: " ⵎⴰⵎⵏⴽ ⵜⴳⴰ ⵍⵃⵔⵔⵓⵛⵓⵜ? ⴰⵏⵏⴰ ⴷⴰ ⵜⵜⵉⵔⵉⵎ ⵟⵟⴰⵍⴱ ⴰⴷ ⴰⵡⵏ ⵉⵏⴰⵡⵍ ⵜⴰⵡⵡⵓⵔⵉ? 16. 9- ⵏⵏⴰⵏ ⴰⵙ: " ⵓⵀⵓ, ⴰ ⵙⵉⴷⵉ, ⵃⴰⵛⴰ. ⵏⵔⴰ ⵟⵟⴰⵍⴱ ⵖⵉⵔ ⴰⴷ ⵉⵜⵜⵥⴰⵍⵍⴰ ⵙ ⵍⵡⵇⵜ, 16. 10- ⵉⵙⵙⵏⴽⵔ ⵉⵎⵃⴹⴰⵕⵏ ⴰⴷ ⵙⵃⵎⵓⵏ ⴰⵎⴰⵏ ⵏ ⵜⵥⴰⵍⵍⵉⵜ, 16. 11- ⵢⵉⵏⵉ ⴰⵙⵏ ⵉ ⵉⵎⵃⴹⴰⵕⵏ ⴰⴷ ⵜⵙⵎⵎⴰⵎⵏ ⵍⵊⴰⵎⴰⵄ, 16. 12- ⵉⵇⴰⵙⴰ ⵉⵎⵃⴹⴰⵕⵏ ⵙ ⵜⵖⵔⵉ ⴷ ⵍⵃⵉⵣⴱ, ⴰⴷ ⵜ ⵢⴰⵇⵇⵔⴰ ⵚⵚⴱⴰⵃ ⴷ ⵜⴷⴳⴳⵯⴰⵜ ". 16. 13- ⵉⵡⴰ ⵟⵟⴰⵍⴱ ⵉⴼⵕⵃ, ⵉⵏⵏⴰ ⴰⵙⵏ: " ⵜⵏⵏⴰⵎ ⵉⵢⵉ ⵖⵉⵔ ⵖⴰⵢⴷ ⴷⴰⵔⵉ ⵉⵄⵣⵣⴰⵏ. 16. 14- ⵖⴰⴷ ⵓⵔ ⵜ ⵜⵃⵜⴰⵊⵊⴰⵎ ⴰⴷ ⵉⵢⵉ ⵜ ⵜⵉⵏⵉⵎ; ⵏⵏⵉⵖ ⵖⵉⵔ ⴰⵖ ⵓⵔ ⴷ ⴽⵔⴰ ⵏ ⵜⵡⵡⵓⵔⵉ ⵢⴰⴹⵏⵉⵏ ". 16. 15- ⵏⵏⴰⵏ ⴰⵙ: " ⴰ ⵙⵉⴷⵉ, ⵖⴰⵏⵏ ⴰⴷ ⵎⵉ ⴽ ⵏⵔⴰ ". 16. 16- ⵉⵏⵏⴰ ⴰⵙⵏ ⵟⵟⴰⵍⴱ: " ⵎⵏⵏⴰⵡⵜ ⵜⴰⴽⴰⵜⵉⵏ ⴰⴷ ⵜⴳⴰⵎ? " ⵏⵏⴰⵏ ⴰⵙ: " ⵅⵎⵙⴰ ⵓⵙⵜⵜⵉⵏ ⵏ ⵜⴰⴽⴰⵜ ". 16. 17- ⵉⵏⵏⴰ ⴰⵙⵏ: " ⵉⵡⴰ, ⴼⴰⵜⵃⴰⵜ ". ⵉⵡⴰ ⵙⴼⴰⵜⵃⴰⵏ 16. 18- ⴰⵔ ⵉⵙⴽⴰⵔ ⵟⵟⴰⵍⴱ ⵍⵃⵙⴰⴱ ⵏ ⵜⵎⵏⵟⵟⴰⵛⵔ ⵏ ⵎⵢⵢⴰ ⵏ ⵜⴽⵏⵟⵓⵕⵜ; 16. 19- ⵉⵏⵏⴰ ⵟⵟⴰⵍⴱ: " ⵉⵖ ⵛⵔⴹⵖ ⴷ ⵎⴷⴷⵏ ⴰⴷ ⵢⴰⵏ ⵓⵙⴳⴳⵯⴰⵙ, ⵔⴰⴷ ⵔⴱⵃⵖ, ⴼⵜⵓⵖ ⴼ ⵃⴰⵍⵉ ". 16. 20- ⵉⵡⴰ ⵉⴳⴳⴰⵡⵔ ⵟⵟⴰⵍⴱ ⵍⵍⵉ, ⵉⵅⴷⵎ ⵢⴰⵜ ⵍⵅⴷⵎⵜ ⵏ ⵍⵊⴷⴷ; ⴷⴰ ⵉⵏⵙⵙⴰ ⵉⵙⵀⵕ. 16. 21- ⵍⵍⵉⵖ ⵉⴽⵎⵎⵍ ⵓⵙⴳⴳⵯⴰⵙ ⵏⴽⵔⵏ ⴰⵡⵉⵏ ⴰⵙ ⴷ ⵍⵄⴰⴷⴰ; ⵉⵖⵔ ⵙⵔⵙ ⵍⵎⵇⴰⴷⴷⵎ, 16. 22- ⵉⵏⵏⴰ ⴰⵙ: " ⵏⴽⵔ ⴷ ⴰ ⵙⵉⴷⵉ ⴰⴷ ⵜⴰⵎⵥⴷ ⵍⵄⴰⴷⴰ ⵏⵏⴽ " 16. 23- ⵉⵏⵏⴰ ⴰⵙⵏ ⵟⵟⴰⵍⴱ: " ⴰⴽⴽⵯ ⵓⵔⵜⴰ ⴹⴱⴱⵉⵔⵖ ⵉ ⵎⴰ ⵜ ⵉⵜⵜⵇⴰⵙⴰⵏ ". 16. 24- ⵉⵖⴰⵍ ⵏⵜⵜⴰ, ⵉⵣ ⴷ ⵉⵎⵓⴳⴰⵢⵏ ⴰⴷ ⴰⵙ ⴷ ⵉⵡⵉⵏ. 16. 25- ⵍⵍⵉⵖ ⴷ ⵉⴼⴼⵖ, ⵙ ⴷ ⵢⵓⴼⴰ ⵖⵉⵔ ⵜⴰⵔⵢⴰⵍⵜ ⵜⴰⵎⴰ ⵏ ⵜⴰⵢⵢⴰⴹ. 16. 26- ⵉⵏⵏⴰ ⴰⵙⵏ: " ⵎⴰⴷ ⵜⵜⵉⵏⵉⵎ ⵉ ⵍⵅⵉⵔ ⴰⴷ? " ⵏⵏⴰⵏ ⴰⵙ: " ⴰ ⵙⵉⴷⵉ ⵜⵉⴽⵯⵏⵟⴰⵕ ". 16. 27- ⵉⵡⴰ ⵉⴼⵙⵙⵜⴰ. ⵉⵏⵏⴰ ⴰⵙⵏ: " ⵉⵡⴰ ⵃⴰⵙⴱⴰⵜ ". 16. 28- ⵡⴰⵏⵏⴰ ⴰⵙ ⵉⵃⴰⵙⴱⵏ ⵜⵍⴰⵜⵉⵏ ⵏ ⵜⵔⴽⵎⵜ, ⵢⴰⵙⵉ ⵜⴰⵔⵢⴰⵍⵜ ⵏⵏⵙ, ⵉⴷⴷⵓ ⴼ ⵃⴰⵍⵜ. 16. 29- ⵄⵎⵎⵕⵏ ⴰⵙ ⵉ ⵟⵟⴰⵍⴱ ⴼ ⵓⵃⴰⵏⵓ ⵙ ⵜⵔⴽⵎⵉⵏ. 16. 30- ⵉⵏⵏⴰ: ⵉⵡⴰ, ⵎⴰ ⵉⴳⴰⵏ ⵍⴳⴷⴷⴰⵎ ⵏ ⵍⵄⴱⴰⵕ ⴰⴷ ⵙ ⵉⵢⵉ ⵄⴱⵕⵏ ⵎⴷⴷⵏ ⴰⴷ? " 16. 31- ⵢⴰⵊⵊ ⵜⵏ ⴰⵍⵍⵉⵖ ⵉⴽⵛⵎ ⵕⵎⴹⴰⵏ, ⵉⵙⴽⵔ ⵢⴰⵜ ⵜⴱⵔⴰⵜ, ⵢⴰⵔⴰ ⵜⵜ ⵖⵉⵔ ⵙ ⵣⵄⴼⵕⴰⵏ, 16. 32- ⵉⵏⵏⴰ ⴰⵙ ⵉ ⵍⵎⵇⴰⴷⴷⵎ: " ⴰⴷ ⵜⵄⵍⵎⵜ ⵍⵊⵎⴰⵄⴷ, ⴰⴷ ⴷ ⴰⵛⴽⵏ. " 16. 33- ⵉⵏⵏⴰ ⴰⵙ ⵍⵎⵇⴰⴷⴷⵎ: " ⵉⵢⴰⴽ ⴰ ⵙⵉⴷⵉ, ⵍⴰⴱⴰⵙ? " ⵉⵏⵏⴰ ⴰⵙ: " ⵍⴰⴱⴰⵙ, ⵔⵉⵖ ⴰⴷ ⴰⵙⵏ ⵉⵏⵉⵖ ⵖⴰⵢⴷ ⵉⵢⵉ ⵉⵙⵙⵄⵍⵎ ⵕⴱⴱⵉ " 16. 34- ⵉⵖⵔ ⴰⵙⵏ ⵍⵎⵇⴰⴷⴷⵎ, ⵎⵓⵏⵏ ⴷ; ⵉⵏⵏⴰ ⴰⵙⵏ: " ⴰⴷ ⴷ ⵜⴰⵛⴽⵎ ⴰⴷ ⴼⵍⵍⴰⵡⵏ ⵙⵙⵖⵔⵖ ⵢⴰⵜ ⵜⴱⵔⴰⵜ, ⵢⵉⵡⵉ ⵜⵜ ⴷ ⵢⴰⵏ ⵍⵅⵍⵇ ⵍⴼⵊⵔ ⵏ ⵉⴹⴳⴰⵎ. 16. 35- ⵉⵏⵏⴰ ⵉⵢⵉ: " ⴰⴷ ⵜⵜ ⵜⵙⵙⵖⵔⴷ ⴼ ⵎⴷⴷⵏ; ⵀⴰⵜⵉ, ⵉⵖ ⵜⵜ ⵓⵔ ⵜⵙⵙⵖⵔⵉⴷ, ⴷⵏⵓⴱ ⵏⵏⵙ ⴼ ⵉⵅⴼ ⵏⵏⴽ " ". 16. 36- ⵉⵏⵏⴰ ⴰⵙⵏ: " ⴼⴰⵇⵖ ⴷ, ⴰⴼⵖ ⴷ ⴰⵔⴳⴰⵣ ⵓⵔ ⵉⵍⵍⵉ, ⵙⵙⵔⵖⵖ ⵍⵇⵏⴷⵉⵍ. 16. 37- ⴰⵍⵍⵉⵖ ⵜⵜ ⵙⵙⵖⵔⵉⵖ, ⴰⵔ ⵜⵜⵄⵊⵊⴰⴱⵖ; ⵓⵔ ⵙⵓⵍ ⵟⵟⴰⵙⵖ. 16. 38- ⵖⵉⴽⴽ, ⵏⵉⴽⴽⵉⵏ, ⵀⴰⵢⵉ ⵔⴰⴷ ⴰⵡⵏ ⵉⵏⵉⵖ ⵖⴰⵢⴷ ⵉⵢⵉ ⵉⵙⵄⵍⵎ ⵕⴱⴱⵉ. 16. 39- ⵓⵔ ⵔⵉⵖ ⴰⴷ ⵉⴱⵇⴰ ⵢⴰⵜ ⴼ ⵓⵎⴳⴳⵔⴹ ⵉⵏⵓ; ⵃⵜⵜⴰ ⵡⴰⵏⵏⴰ ⵎⵉ ⵉⵊⵕⴰ ⴽⵔⴰ, ⴷⵏⵓⴱ ⵏⵏⵙ ⴼ ⵉⵅⴼ ⵏⵏⵙ ". 16. 40- ⵏⵏⴰⵏ ⴰⵙ: " ⵓⵀⵓ, ⴰ ⵙⵉⴷⵉ, ⵖⵉⵔ ⵉⵏⵉ ⴰⵖ ⵎⴰⴷ ⴰⴽ ⵉⵙⵙⵄⵍⵎ ⵕⴱⴱⵉ. ⴽⵔⴰ ⴰⵖ ⵜⵏⵏⵉⴷ, ⵏⵙⴽⵔ ⵜ. " 16. 41- ⵢⴰⵙⵉ ⵜⴰⴱⵔⴰⵜ ⵍⵍⵉ, ⵉⵙⵙⵖⵔ ⵜⵜ ⴼⵍⵍⴰⵙⵏ, 16. 42- ⵉⵏⵏⴰ ⴰⵙⵏ: " ⴰⴷ ⵜⵄⵍⵎⵎ, ⵢⵉⵍⵉ ⵖ ⵉⵅⴼⴰⵡⵏ ⵏⵏⵓⵏ: ⵡⴰⴷⴰ ⴷⴰⵔ ⵜⵍⵍⴰ ⵖⵉⵔ ⵍⴳⵕⴰⵎ ⵏ ⵏⵇⵇⵕⵜ, 16. 43- ⵉⵖ ⵜⵜ ⵉⴷ ⵓⵔ ⵢⵉⵡⵉ ⵙ ⵍⵊⴰⵎⴰⵄ ⵉⴹ ⵏ ⵙⴱⵄⴰ ⵓⵄⵛⵔⵉⵏ, ⴰⴷ ⴼⵍⵍⴰⵙ ⵜⴼⴼⵖ ⵙⵙⵍⴽⵯⵜ, ⵀⴰⵜⵉ ⵔⴰⴷ ⴰⵙ ⵜⵜⵡⴰⵢⵎⵍⴰⴽ. 16. 44- ⵀⴰⵜⵉ ⵉⴼⴼⵖ ⴷ ⵢⴰⵏ ⵍⵄⴰⵊⴱ ⵏ ⵍⵎⵓⵜⴰⵄⴰⵊⵊⵉⴱ ⵏ ⵍⵄⴼⴰⵔⵉⵜ ⵏ ⵍⵊⵏⵓⵏ; 16. 45- ⴽⵓⵍⵍⵓ ⵎⴰⵏ ⵏⵇⵇⵕⵜ ⵏⵏⴰ ⴼ ⵓⵔ ⵜⵙⵙⵖⵔⵉ ⵙⵙⵍⴽⵯⵜ, ⵀⴰⵜⵉ ⵔⴰⴷ ⴰⵙ ⵜⵜⵡⴰⵢⵎⵍⴰⴽ ". 16. 46- ⵏⵏⴰⵏ ⴰⵙ: " ⵉⵣ ⴷ, ⴰ ⵙⵉⴷⵉ, ⵃⵜⵜⴰ ⵍⵇⵛⵛ ⵏ ⵜⵎⵖⴰⵔⵉⵏ? " 16. 47- ⵉⵏⵏⴰ ⴰⵙⵏ: " ⵉⵣ ⴷ ⵏⵊⵎⵄ ⵖⵉⴽⴽ ⴽⵓⵍⵍⵛⵉ ⵎⴰⴷ ⵉⴳⴰⵏ ⵏⵇⵇⵕⵜ, 16. 48- ⵣⵖ ⵍⴽⵯⵎⴰⵎⵉ, ⵣⵖ ⴷⴷⴱⴰⵍⵊ, ⵣⵖ ⵜⴼⴰⵍⴰⵜⵉⵏ, ⵣⵖ ⵜⵅⵓⵍⴰⵍⵉⵏ, ⵣⵖ ⵜⵙⴼⵉⴼⵉⵏ, ⵣⵖ ⵜⵅⵓⵔⵙⵉⵏ, ⴽⵓⵍⵛⵉ ⵎⴰⴷ ⵉⴳⴰⵏ ⵏⵏⵇⵕⵜ. " 16. 49- ⵓⴽⴰⵏ ⵢⴰⵎⵥ ⴰⵇⵎⵎⵓ ⵏⵏⵙ, ⴰⵔ ⵢⴰⵍⵍⴰ. 16. 50- ⵏⵜⵜⴰ, ⵖⴰⵍⵏ ⵉⵣ ⴷ ⵍⵀⵎⵎ ⵏ ⵖⴰⵏⵏ ⴰⴷ ⴳⵉⵙ, ⴰⵍⵍⵉⵖ ⴰⵔ ⵢⴰⵍⵍⴰ. 16. 51- ⵏⵜⵜⴰ, ⴷⴰ ⵉⵍⵎⵎⴰ ⵢⴰⵍⵍⴰ, ⵖⵉⵔ ⵎⴰⵎⵏⴽ ⵉⵙⴽⴰⵔ ⵉ ⵖⴰⵏⵏ, ⴰⴷ ⵜ ⵉⵙⵙⴼⵍⵍⵜ. 16. 52- ⵏⵏⴰⵏ ⴰⵙ: " ⵎⴰⴷ ⴽ ⵢⴰⵖⵏ, ⴰ ⵙⵉⴷⵉ, ⴰⵍⵍⵉⵖ ⴰⵔ ⵜⴰⵍⵍⴰⴷ? " 16. 53- ⵉⵏⵏⴰ ⴰⵙⵏ: " ⴷⴰ ⵏⵏ ⵜⵜⵣⵀⵓⵖ, ⵏⵉⴽⴽⵉⵏ, ⵖ ⵉⵢⵉ ⴷⴰⵖ ⵓⵔ ⵜⵥⵕⵉⵎ, ⴽⵯⵏⵏⵉ: 16. 54- ⴽⴰⴷⴰ ⵏ ⵢⴰⵏ ⵉⵍⵍⴰ ⴷⴰⵔⵙ ⵍⵎⴰⵍ ⵉⵊⴼⴰⵏ, ⵓⵔ ⴷⴰⵔⵙ ⵉⵍⵍⵉ ⵖ ⵉⵅⴼ ⵏⵏⵙ, ⵉⵙ ⵔⴰ ⵉⵜⵜⵓⵇⵇⴰⵔ ⵖⴰⵢⴰⴷ ⵉ ⵉⵎⵓⵙⵍⵎⵏ, ⴰⵔ ⵉⵖ ⴰⵙ ⵉⵊⵍⴰ ⵡⴰⵢⴷⴰ ⵏⵏⵙ. 16. 55- ⵉⵎⵎⴰ ⴽⵯⵏⵏⵉ ⵉⵙⴽⵔ ⴰⵡⵏ ⵕⴱⴱⵉ ⵜⵜⴰⵡⵉⵍ ⵏ ⵍⵅⵉⵔ: 16. 56- ⴽⵓⵍⵍⴰ ⵎⴰ ⵉⵙⴽⵔⵏ ⴽⵔⴰ ⴰⵙ ⵏⵏⵉⵖ, ⵓⵔ ⴰⴷ ⴰⵙ ⵉⵊⵕⵓ ⵡⴰⵍⵓ ". 16. 57- ⵏⵏⴰⵏ ⴰⵙ: " ⴽⵓⵍⵛⵉ ⵔⴰⴷ ⵜ ⵏⵙⴽⵔ ". 16. 58- ⵉⵡⴰ ⴷⴷⵓⵏ ⴰⵍⵍⵉⵖ ⵉⵍⴽⵎ ⵉⴹ ⵏ ⵙⴱⵄⴰ ⵓⵄⵛⵔⵉⵏ, ⴽⵛⴹⵏ ⴽⵓⵍⵍⵓ ⵜⵉⵎⵖⴰⵔⵉⵏ ⵏⵏⵙⵏ, ⴷ ⴽⵓⵍⵍⵓ ⵎⴰⴷ ⵜⵍⵍⴰ ⴽⵔⴰ ⵏ ⵍⴽⵎⵎⵉⵢⵜ ⵔⴰⴷ ⵜⵜ 16. 59- ⵙⵎⵓⵏⵏ ⴷ ⴰⵢⵍⵍⵉ, ⴳⵏ ⵜ ⵖ ⵢⴰⵜ ⵍⵅⵏⵛⵜ. 16. 60- ⵉⵏⵏⴰ ⴰⵙⵏ ⵟⵟⴰⵍⴱ: " ⴽⵓⴷ ⴷ ⵢⴰⵏ ⴳⵉⵜⵓⵏ ⵉⵄⵇⵇⵍ ⴼ ⵎⴰⴷ ⵉⴳⴰⵏ ⵡⵉⵏⵙ ". 16. 61- ⵉⵡⴰ ⴰⵡⵉⵏ ⴷ ⵉⵎⵏⵙⵉ. ⴰⵍⵍⵉⵖ ⵜ ⵛⵛⴰⵏ, ⵢⴰⵙⵉ ⵢⴰⵜ ⵕⵥⵥⴰ, ⴰⵍⵍⵉⵖ ⵙⵔⵙ ⵉⴱⴽⵉⵙ, 16. 62- ⴰⵔ ⴳⵉⵙ ⵜⵜⵛⵄⴰⵏ, ⵏⵏⴰⵏ ⴰⵙ: " ⴰⴷ ⵉⴳ ⵕⴱⴱⵉ ⵍⵄⵡⴰⵏ ⵉ ⵟⵟⴰⵍⴱ ⵉⴳⵍⵍⵉⵏ; ⵓⵔⵙⵙ ⵎⴰⵏ ⵍⵅⴷⵎⵜ ⵉⵔⴰ ⴰⴷ ⵉⵅⴷⵎ ⵖ ⵉⴹ ⴰⴷ! " 16. 63- ⴽⵓⵍⵍⵓ ⵎⴰⵏ ⴰⵔⵓⴽⵓ ⵖ ⵜⵍⵍⴰ ⵜⴼⵉⵉⵢⵉ, ⴼⴽⵏ ⴰⵙ ⵜ ⵉ ⵟⵟⴰⵍⴱ, ⵏⵏⴰⵏ ⴰⵙ: " ⵉⵛⵛ, ⴰ ⵙⵉⴷⵉ, ⵀⴰⵜⵉ ⴽⵉⵉⵢⵉⵏ ⴰⴷ ⵉⵛⵇⵇⴰⵏ ". 16. 64- ⵉⵏⵏⴰ ⴰⵙⵏ: " ⵓⵔ ⴰⴽⴽⵯ ⵙⵓⵍ ⴷⴰⵔⵉ ⴰⴷⵉⵙ ⵉⵛⵜⵜⴰⵏ ⴽⵔⴰ. 16. 65- ⵖⵉⵔ ⴰⴷ ⴰⵖ ⴷⵉⴷⵓⵏ ⵉⵙⵜⵕ ⵕⴱⴱⵉ, ⴰⴷ ⵓⵔ ⵏⵏ ⵉⵜⵜⵃⴰⴹⵉⵕ, ⵉⵊⵕⵓ ⴰⵡⵏ ⴽⵔⴰ! " 16. 66- ⵏⵏⴰⵏ ⴰⵙ: " ⵓⵀⵓ, ⴰ ⵙⵉⴷⵉ, ⵓⵔ ⴷⴰ ⵢⵉⵍⵉ ⵖⵉⵔ ⵍⵅⵉⵔ, ⵏⵛⴰ ⴰⵍⵍⴰⵀ; ⵏⵛⴽⵕ ⵉ ⵕⴱⴱⵉ ⵖ ⴽⵯⵏ ⵏⵓⴼⴰ ". 16. 67- ⵉⵏⵏⴰ ⴰⵙⵏ: " ⵎⴰⵅ, ⵜⵖⴰⵍⵎ, ⵟⵟⵍⴱⴰ ⵉⵙ ⴽⵓⵍⵍⵓ ⵙⵙⵏⵏ ⵉ ⵖⴰⵢⴰⴷ? ⵀⴰⵜⵉ ⵉⴷⵔⵓⵙ ⵎⴰⴷ ⵜ ⵉⵙⵙⵏⵏ. 16. 68- ⵖⵉⴽⴽ, ⴰⴷ ⵢⵉⵍⵉ ⵖ ⵉⵅⴼ ⵏⵏⵓⵏ: ⴰⴷ ⵓⵔ ⵢⵉⵍⵉ ⵎⴰ ⵉⴳⴳⵉⵡⵔⵏ, ⵓⵍⴰ ⵎⴰ ⵉⵙⵓⵏⴼⴰⵏ. 16. 69- ⵉⵖ ⵏⴷⴷⴰ ⴰⵔ ⵉⵖ ⵏⴱⴷⴰ ⵖ ⵜⵥⴰⵍⵍⵉⵜ, ⴰⴷ ⵓⵔ ⵉⴼⴼⵖ ⵃⵜⵜⴰ ⵢⴰⵏ. 16. 70- ⵍⵡⵇⵜ ⵉⵏⵏ, ⵙⵅⵙⵉⵖ ⵍⵇⵏⴷⵉⵍ, ⵜⵡⵜⵎ ⵉⵇⵍⵎⴰⵏ ⵏⵏⵓⵏ, 16. 71- ⵢⴰⵎⵥ ⴳⵉⵡⵏ ⴽⵔⴰ ⵖ ⴽⵔⴰ, ⴰⴷ ⵓⵔ ⴽⵯⵏ ⴳⵔⵏ ⵍⵄⴰⴼⴰⵔⵉⵜ ⵙ ⵜⵍⵜ ⵍⵅⴰⵍⵢⴰ ". 16. 72- ⵏⵏⴰⵏ ⴰⵙ: " ⵡⴰⵅⵅⴰ ⴰ ⵙⵉⴷⵉ ", ⵉⵏⵏⴰ ⴰⵙⵏ: " ⵓⵔ ⴷⴰⴷ ⴷ ⴰⵛⴽⵖ ⵏⵉⴽⴽⵉⵏ ⴰⵔ ⵉⵖ ⵜⵓⵜ ⵜⴰⴼⵓⴽⵜ. 16. 73- ⵀⴰⵜ, ⵔⴰⴷ ⵎⵔⵖ ⵖ ⵍⵄⴰⴼⴰⵔⵉⵜ, ⴰⵔ ⵉⵖ ⵜⵏ ⵙⵙⵓⴼⵖⵖ ⵜⴰⵎⴰⵣⵉⵔⵜ ⵏⵏⵓⵏ, 16. 74- ⴰⴷ ⴽⵯⵏ ⵓⵔ ⴹⵕⵕⴰⵏ ⵖ ⵍⵎⴰⵍ ⵏⵏⵓⵏ, ⵓⵍⴰ ⵜⴰⵔⵡⴰ ⵏⵏⵓⵏ, ⵓⵍⴰ ⵍⴱⵀⴰⵢⵎ ⵏⵏⵓⵏ. 16. 75- ⵉⵎⴰ, ⵉⵖ ⴱⵇⵇⴰⵏ ⵖ ⵜⵎⴰⵣⵉⵔⵜ, ⴽⴰⴷⴰ ⵏ ⵢⴰⵏ ⵔⴰⴷ ⵜ ⵙⵏⴳⴰⵔⴰⵏ ⵃⵜⵜⴰ ⴷ ⵜⵎⵖⴰⵔⵜ ⵏⵏⵙ ". 16. 76- ⵉⵡⴰ ⵓⵔ ⴰⴽ ⵉⵅⴼⵉ ⵢⴰⵜ: ⴰⵔ ⵉⵙⵙⵏ ⵉⵜⵜⵥⴰⵍⵍⴰ, ⴰⵍⵍⵉⵖ ⵉⵙⵙⵏ ⵉⵙⵙⵃⵙⵜⴰ ⴷⴰ ⵜⵜⴱⴷⴰⴷⵏ ⵟⵟⴰⵙⵏ. 16. 77- ⵉⵏⵏⴰ: " ⵍⵡⵇⵜ ⴰⵢⴰⴷ " ⵉⵙⵓⴹ ⵖ ⵍⵇⵏⴷⵉⵍ, ⵉⵙⵙⵅⵙⵉ ⵜ. 16. 78- ⵍⵍⵉⵖ ⵉⵙⵓⴹ ⵍⵇⵏⴷⵉⵍ, ⵢⴰⵎⵥ ⴽⵔⴰ ⴳⵉⵙⵏ ⴽⵔⴰ, ⴳⴳⴰⵡⵔⵏ ⵙ ⵡⴰⴽⴰⵍ, ⵡⵜⵏ ⴷ ⵉⵇⵍⵎⴰ, ⵉⵖⴷⵔ ⵜⵏ ⵢⵉⴹⵚ. 16. 79- ⵟⵟⴰⵍⴱ ⵉⵃⵣⵣⵎ ⵢⴰⴷⵍⵍⵉ ⴷⴰⵔ ⵉⵎⵏⵙⵉ, ⵉⴳ ⵍⵅⵏⵛⵜ ⴼ ⵜⴰⴷⴰⵡⵜ ⵏⵏⵙ, ⵉⵣⵔⵉ. 16. 80- ⵡⵉⵍⵍⵉ ⵟⵟⴰⵙⵏ: ⵉⵖⴷⵔ ⵜⵏ ⵢⵉⴹⵚ. 16. 81- ⵡⴰⵏⵏⴰ ⴷ ⵏⵉⵜ ⵉⴼⴰⵇⵏ, ⵉⴽⵙⵓⴹ, ⵉⵖ ⵉⵙⴰⵡⵍ ⴰⴷ ⵜ ⴰⵙⵉⵏ ⵍⵄⴰⴼⴰⵔⵉⵜ, 16. 82- ⴰⵍⵍⵉⵖ ⵜⵓⵜ ⵜⴰⴼⵓⴽⵜ ⵖ ⴷ ⵓⵛⴽⴰⵏⵜ ⵜⵎⵖⴰⵔⵉⵏ, ⴰⵔ ⴷ ⴰⵇⵇⵔⴰⵏⵜ ⵙ ⵉⵔⴳⴰⵣⵏ ⵖ ⵍⵊⴰⵎⴰⵄ, 16. 83- ⵏⵏⴰⵏⵜ ⴰⵙⵏ: " ⴷⴰ ⵏⵜⵜⵄⵊⵊⴰⴱ, ⵉⵙ ⵜⵀⵏⵏⴰ ⵍⵓⵇⵜ " 16. 84- ⵏⵏⴰⵏ ⴰⵙⵏⵜ: " ⵜⵀⵏⵏⴰ ⵍⵡⵇⵜ, ⵍⵃⴰⵎⴷⵓ ⵍⵉⵍⵍⴰⵀ; ⵏⵛⴽⵕ ⵉ ⵕⴱⴱⵉ ⵙ ⵟⵟⴰⵍⴱ ⴰⴷ ⵖ ⵜ ⵏⵓⴼⴰ ". 16. 85- ⵏⵏⴰⵏⵜ ⴰⵙⵏ ⵜⵎⵖⴰⵔⵉⵏ: " ⵉⵡⴰ ⵎⴰⵏⵣⴰ ⵟⵟⴰⵍⴱ ⵖⵉⴽⴽ? " 16. 86- ⵏⵏⴰⵏ ⴰⵙⵏⵜ: " ⴰⵢⵀⴰⵢ, ⵉⴷⴷⴰ ⵟⵟⴰⵍⴱ ⵉⴳⵍⵍⵉⵏ ⴰⴷ ⵉⵜⵜⴰⴱⵄ ⵍⵄⴰⴼⴰⵔⵉⵜ ⴰⵔ ⵜⵏ ⵉⵙⵙⵓⴼⵖ ⵜⴰⵎⴰⵣⵉⵔⵜ " 16. 87- ⵏⵏⴰⵏⵜ ⴰⵙⵏ: " ⵉⵎⴰ ⵏⵇⵇⵕⵜ, ⵎⴰⵏⵣⴰ ⵜⵜ? " ⵏⵏⴰⵏ ⴰⵙⵏⵜ: " ⵉⵡⴰ ⵅⵜⵜⴰⵏⵏ, ⵓⵔ ⵏⵙⵙⵉⵏ ". 16. 88- ⵏⴽⵔⵏ ⴰⵔ ⵜⵜⵉⵏⴰⴳⵏ, ⴰⵍⵍⵉⵖ ⴽⵓⵍⵍⵓ ⴽⴽⴰⵏ ⵍⵊⴰⵎⴰⵄ. 16. 89- ⵜⵏⵏⴰ ⴰⵙⵏ ⵢⴰⵜ ⵜⵎⵖⴰⵔⵜ: " ⴰⴷ ⵢⵉⵍⵉ ⵖ ⵉⵅⴼⴰⵡⵏ ⵏⵏⵓⵏ, ⵟⵟⴰⵍⴱ ⴰⴷ ⵉⵙ ⴰⵡⵏ ⴽⵓⵍⵍⵓ ⵉⵙⵎⴰⴽⵔⴷ ⴱⵍⴰ ⴰⵎⴰⵏ. 16. 90- ⵓⵔ ⴰⵡⵏ ⵙⵓⵍ ⵉⵙⴽⵉⵔ ⵎⴰⵏⵉⵖ ⴰⵔ ⵜⵜⵙⵡⵡⴰⵇⵎ: 16. 91- ⵜⴰⵔⴼⵓⴼⵏⵜ ⴰⴷ ⴰⵡⵏ ⵉⵙⴽⵔ, ⵓⵔ ⵜⴳⵉ ⵎⴰⴷ ⴼⵍⵍⴰⵡⵏ ⵉⵜⵜⴰⴳⴳⵯⴰⵏ ". 16. 92- ⵢⴰⵏ ⵍⵅⵍⵇ ⴷⴰ ⵉⴽⵙⵙⴰ ⴷⴰⵔ ⵢⴰⵏ ⵍⵅⵍⵇ ⵖ ⵖⵉⵏⵏ, ⵉⵙⴼⵍⴷ ⵉ ⵜⵎⵖⴰⵔⵜ ⴰⵏⵏ. 16. 93- ⵉⵏⴽⵔ ⵉⵙⵙⵓⴼⵖ ⵍⵅⴱⴰⵕ ⵙ ⵜⵇⴱⵉⵍⵜ; ⴰⵔ ⴰⵙⵏ ⵜⵜⵉⵏⵉⵏ ⵉⵔⴼⴰⴼⴰⵏ. 16. 94- ⵍⵉⵖ ⴷ ⵉⵏⴽⵔ ⵢⴰⵏ ⵍⵅⵍⵇ, ⵉⵍⵍⴰ ⵙ ⵡⴰⵢⴷⴰ ⵏⵏⵙ ⵎⵙⵇⵇⵎ, ⵉⵖⵔ ⵉ ⵍⵊⵎⴰⵄⵜ, 16. 95- ⵉⵏⵏⴰ ⴰⵙⵏ: " ⴰⴷ ⵢⵉⵍⵉ ⵖ ⵉⵅⴼⴰⵡⵏ ⵏⵏⵓⵏ, ⵉⵖ ⵓⵔ ⵏⴱⴷⴷⵉⵍ ⵉⵙⵎ ⴰⴷ, ⵉⵙ ⵓⵔ ⵉⵍⵍⵉ ⵎⴰⵏⵉ ⵖ ⴰⵔ ⵏⵜⵜⵙⵡⵡⴰⵇ ⵓⵍⴰ ⵎⴰⵏⵉ ⵖ ⴰ ⵏⵜⵜⴰⵣⵣⴰⵍ ⴼ ⵉⵅⴼⴰⵡⵏ ⵏⵏⵖ " 16. 96- ⵏⵏⴰⵏ ⴰⵙ: " ⵉⵡⴰ ⵎⴰⵏ ⵙⵙⵓⴳⵔ ⵏⵉⴽⴽⵏⵉⵏ? ⵎⵔⴰ ⴷⴰⵔⵏⵖ ⵎⴰ ⵙ ⵏⵜⵜⴱⴷⴰⴷ, ⵏⴱⴱⴷ ⵙⵔⵙ. 16. 97- ⵢⵉⵏⵏ ⴰⵖ ⵜⵔⵉⴷ, ⵀⴰⵢⵢⴰⵖ ⴳⵉⵙ. ⵡⴰⵍⴰⵢⵏⵏⵉ ⵓⵔ ⴷⴰⵔⵏⵖ ⵢⴰⵜ ". 16. 98- ⵉⵏⵏⴰ ⴰⵙⵏ: " ⴽⵓⵍⵛⵉ ⵉⵍⵍⴰ ⴷⴰⵔⵉ, ⴰⴷ ⵉⵢⵉ ⵜⵄⴰⵡⵏⵎ ⵖⵉⵔ ⵙ ⵉⴹⴰⵕⵕⵏ ⵏⵏⵓⵏ 16. 99- ⴷ ⵜⵎⵖⴰⵔⵉⵏ ⵏⵏⵓⵏ ⵎⴰⴷ ⵉⵥⵥⴰⴹⵏ ⴷ ⵎⴰⴷ ⵉⵙⵙⵏⵡⴰⵏ ⴷ ⵎⴰⴷ ⵉⵜⵜⴰⴳⵯⵎⵏ. 16. 100- ⴽⵓⵍⵍⵓ ⵎⴰⴷ ⵉⵅⵚⵚⴰⵏ, ⵔⴰⴷ ⴰⵙ ⴹⴱⴱⵕⵖ. ⴰⴷ ⵏⵄⵕⴹ ⵜⴰⵇⴱⵉⵍⵜ, ⵏⵖⵔⵙ ⵉ ⵍⴱⵀⴰⵢⵎ. 16. 101- ⵉⵖ ⵓⵔ ⵉⵡⴷⵉⵏ ⵉⵃⵓⵍⵉⵢⵏ, ⵏⵖⵔⵙ ⵉ ⵉⵎⵓⴳⴰⵢⵏ. 16. 102- ⵏⵄⵕⴹ ⵜⴰⵇⴱⵉⵍⵜ, ⵏⵉⵏⵉ ⴰⵙ ⴰⴷ ⴰⵖ ⴰⵔⴰⵏ ⵢⴰⵏ ⵍⴽⵉⵖⴹ, ⵛⴰⵀⴷⵏ ⴷ ⴳⵉⵙ, ⵎⴰ ⵉⵎⵥⵥⵉⵢⵏ ⵓⵍⴰ ⵎⴰ ⵉⵎⵇⵇⵓⵔⵏ, 16. 103- ⵢⴰⵏ ⴰⵖ ⵉⵏⵏⴰⵏ ⵙⵓⵍ ⵉⵙⵎ ⴰⴷ, ⵉⵖ ⵜ ⵏⵏⵖⴰ, ⵀⴰⵜ ⵓⵔ ⴰⵖ ⵉⵜⵜⵡⵉⴱⴰⵄ ⵢⴰⵜ. " 16. 104- ⵏⵏⴰⵏ ⴰⵙ ⵍⵊⵎⴰⵄⵜ ⵍⵍⵉ: " ⵡⴰⵅⵅⴰ ". ⵉⴷⴷⵓ ⵍⵅⵍⵇ ⵍⵍⵉ, ⴰⵔ ⵉⵣⵣⵏⵣⴰ ⵖ ⵡⴰⵢⴷⴰ ⵏⵏⵙ, 16. 105- ⴰⵔ ⵉⵙⵙⴰⵖ ⵖ ⵉⵔⵓⴽⵓⵜⵏ ⴷ ⵍⵎⵢⴰⴷⵉ ⴷ ⵍⵎⴽⴰⴱⴱ ⴷ ⵟⵟⵡⴰⵊⵏ ⴷ ⵟⵟⴱⴰⵙⵍ ⴷ ⵍⴼⵕⴰⵛ, ⴰⵍⵍⵉⵖ ⵉⵄⵎⵎⵕ ⵢⴰⵏ ⵍⵀⵔⵉ, 16. 106- ⵉⵖⵔ ⵉ ⵍⵊⵎⴰⵄⵜ, ⵉⵏⵏⴰ ⴰⵙⵏ: " ⵉⵙ ⵓⵔ ⴷ ⵍⴼⵕⴰⵛ ⴰⴷ ⵢⵓⴷⴰ? " ⵏⵏⴰⵏ ⴰⵙ: " ⵢⵓⴷⴰ ". ⵉⵏⵏⴰ ⴰⵙⵏ: " ⵓⵎⴰ ⵉⵔⵓⴽⵓⵜⵏ? " ⵏⵏⴰⵏ ⴰⵙ: " ⵓⴷⴰⵏ ". 16. 107- ⵉⵏⵏⴰ ⴰⵙⵏ: " ⵉⵡⴰ ⵀⴰⵏ ⴰⵢⴷⴰ ⵉⵏⵓ: ⴽⵓⵍⵍⵓ ⵎⴰ ⵉⵍⵍⴰⵏ ⵖ ⴱⵕⵕⴰ ⵓⵍⴰ ⴰⴳⵏⵙⵓ 16. 108- ⵀⴰⵜ ⵓⵙⵉⵖ ⴰⵡⵏ ⴼⵍⵍⴰⵙ ⴰⴼⵓⵙ, ⵎⵏ ⵖⵉⵔ ⴰⵔ ⴽⵔⴰ ⵉⵛⴰⵢⴹⵏ ⵉ ⵜⵇⴱⵉⵍⵜ ", ⵏⵏⴰⵏ ⴰⵙ: " ⵡⴰⵅⵅⴰ ". 16. 109- ⵏⴽⵔⵏ ⵎⴷⴷⵏ ⵍⵍⵉ ⵖⵔⵙⵏ ⵉ ⵉⵎⵓⴳⴰⵢⵏ, ⵖⵔⵙⵏ ⵉ ⵉⵃⵓⵍⵉⵢⵏ, 16. 110- ⵇⴰⵙⴰⵏ, ⵄⵕⴹⵏ ⵜⴰⵇⴱⵉⵍⵜ, ⵙⵙⵏⵓⵏ ⵟⵟⵄⴰⵎ. 16. 111- ⴷⴰ ⵓⴽⴰⵏ ⵜⵜⵄⵎⵎⴰⵕⵏ ⵟⵟⴱⵙⵉⵍ ⵏ ⵙⴽⵙⵓ, ⴳⵏ ⵜ ⵖ ⵍⵎⵉⴷⴰ, ⴷⵍⵏ ⵜ ⵙ ⵍⵎⴽⴱⴱ. 16. 112- ⵍⵎⴽⴽⴰⴱ ⵍⵍⴰⵏ ⵖ ⵍⵀⵔⵉ ⴽⵔⴰ ⵏ ⵓⵙⴳⴳⵯⴰⵙ ⵏⵖⴷ ⵄⴰⵎⴰⵢⵏ, ⵢⵓⵔⵓ ⴳⵉⵙⵏ ⵍⴱⵇⵇ 16. 113- ⴷⴰ ⵏⵏ ⵓⴽⴰⵏ ⵉⴽⴽⴰⵜ ⵍⴼⵡⴰⵕ ⵍⴱⵇⵇ, ⵢⴰⵙⵓⵙ ⴷ ⵖ ⵓⴼⵍⵍⴰ ⵏ ⵙⴽⵙⵓ. 16. 114- ⵎⴽⵉⵏⵏ ⴷ ⵓⵖⵔⵓⵎ, ⵎⴽⵉⵏⵏ ⴷ ⵟⵟⵡⴰⵊⵏ, ⵎⴽⵉⵏⵏ ⴷ ⵛⵛⴰⵄⵔⵉⵢⵢⴰ. 16. 115- ⵍⵍⵉⵖ ⴰⵙⵏ ⴳⴰⵏ ⵉ ⵜⵇⴱⵉⵍⵜ ⴰⵎⴰⵏ, ⴰⵍⵍⵉⵖ ⵙⵙⵉⵔⴷⵏ, ⴰⵙⵉⵏ ⴰⵙⵏ ⵟⵟⵄⴰⵎ ⵍⵍⵉ. 16. 116- ⴷⴰ ⵓⴽⴰⵏ ⵜⵜⴰⵙⵉⵏ ⵍⵎⴽⴱⴱ, ⴰⴼⵉⵏ ⵏⵏ ⵍⴱⵇⵇ ⵉⴷⵍ ⴰⵔⵓⴽⵓ ⵣⵖ ⵓⴼⵍⵍⴰ. 16. 117- ⵏⵏⴰⵏ ⴰⵙⵏ: " ⴰⵛⴽⴰⵜ ⴷ ⴰⵡⵉ! ⵎⴰ ⵉⴳⴰ ⵖⴰⴷ ⵜⵙⴽⵔⵎ?! " 16. 118- ⵉⵏⵏⴰ ⴰⵙⵏ ⵍⵅⵍⵇ ⵍⵍⵉ: " ⵉⵡⴰ ⵜⴰⵇⴱⵉⵍⵜ, ⵍⵇⵉⵚⵜ ⴰⴷ ⵉⵏⵓ ⵣⵓⵏ ⴷ ⵡⴰⵍⵍⵉ ⵉⴷⴷⴰⵏ ⵙ ⵍⴱⴰⵕⵓⴷ, ⵉⵎⴰⵖ ⴳⵉⵙ ⵛⵓⵢ, 16. 119- ⵙ ⵜ ⵜⵓⵜ ⵜⴰⵕⵚⴰⵚⵜ ⵖ ⵉⵎⵉ, ⵜⴰⵡⵉ ⴰⵙ ⴰⵏⴼⵓⵔ ⴰⴷ ⵏ ⵓⴼⵍⵍⴰ. 16. 120- ⴷ ⴰⵙⵏ ⵓⴽⴰⵏ ⵜⵜⵉⵏⵉⵏ ⵎⴷⴷⵏ: " ⵀⴰⵜⵉ ⵉⵜⵜⵢⴰⴳⴰⵙ ⴼⵍⴰⵏ ", ⴰⵣⵣⵍⵏ ⴷ ⴰⴷ ⵜ ⵥⵕⵏ, 16. 121- ⴰⵔ ⵉⵖ ⵜ ⵓⴼⴰⵏ ⵉⴱⴱⵉ ⴰⵙ ⵓⵏⴼⵓⵔ, ⵙ ⴰⵔ ⴹⵚⵚⴰⵏ. 16. 122- ⵏⵏⴰⵏ ⴰⵙ: " ⴼⵍⴰⵏ, ⵎⴰⵜⵜⴰ ⵖⵉⴷ ⵖ ⴰⴽ ⴷ ⵜⵓⵛⴽⴰ ⵜⵕⵚⴰⵚⵜ ⴰ? " 16. 123- ⵉⵏⵏⴰ ⴰⵙⵏ: " ⵉⵡⴰ, ⵉⴷ ⵓⴼⵍⴰⵏ, ⵔⵡⵍⵖ ⵉ ⵜⴰⴹⵚⴰ, ⴰⵍⵍⵉⵖ ⵜⵜ ⴳⵉⵖ. 16. 124- ⵖⵉⴽⴽⴰⵜⵉⵏⵏ, ⵏⴹⴰⵍⴱ ⴰⵡⵏ ⴼ ⵡⵓⴷⵎ ⵏ ⵕⴱⴱⵉ, ⴰ ⵜⴰⵇⴱⵉⵍⵜ: ⵀⴰⵜⵉ ⵏⵖⵔⴰ ⴰⵡⵏ ⴼ ⴰⴷ ⴰⵖ ⵜⴱⴰⴷⵍⵎ ⵉⵙⵎ ⴰⴷ. 16. 125- ⵖⵉⴽⴽⴰⵜⵉⵏⵏ ⴰ, ⴰⴷ ⴰⵖ ⵖⵉⵔ ⵓⵔ ⵜⵣⴰⵢⴷⵎ ⵉⵙⵎ ⵢⴰⴹⵏⵉⵏ. ⵉⵎⵎⴰ ⵖⴰⵏⵏ, ⵖⵉⵔ ⵉⴳⴳⴰⵡⵔ ⵉⵜ ". 17- ⴰⴳⵍⵍⵉⴷ ⴷ ⵍⵓⵣⵉⵔ 17. 1- ⵍⵇⵉⵚⵜ ⵏ ⵢⴰⵏ ⵓⴳⵍⵍⵉⴷ ⵉⵍⵍⴰ ⴷⴰⵔⵙ ⵢⴰⵏ ⵓⵎⴷⴷⴰⴽⴽⵯⵍ ⵏⵏⵙ, ⴷⴰ ⵜ ⵉⵙⵡⵏⵏⴰⵙ. 17. 2- ⵉⵡⴰ, ⵎⵓⴷⴷⴰ ⵡⴰ ⵣⴰⵎⴰⵏ, ⵢⴰⵏ ⵡⴰⵙⵙ ⵉⵏⴽⵔ ⵍⵓⵣⵉⵔ ⵉⵏⵏⴰ ⴷ ⵉⵅⴼ ⵏⵏⵙ: 17. 3- " ⵡⴰⴷ, ⵖⵉⴽⴽⴰⵜⵉⵏⵏ ⴰ, ⴷⴰ ⴷ ⵓⴽⴰⵏ ⵉⵜⵜⵕⵡⴰⵃ ⵓⴳⵍⵍⵉⴷ ⵚⵚⴱⴰⵃ ⵙ ⵍⵃⴽⵓⵎⴰ, ⵉⵏⵏⴰ ⵉⵢⵉ: " ⵣⴰⵢⴷ ⴰⵡⵉ ⵉⵢⵉ ⴷ ⴼⵍⴰⵏ ". 17. 4- ⵖⵉⴽⴽ ⵙ ⵉⵢⵉ ⵉⵎⵏⵄ ⵣⵖ ⵓⴳⵍⵍⵉⴷ ". 17. 5- ⵉⵏⴽⵔ ⵉⵙⴽⵔ ⵢⴰⵜ ⵍⵎⴰⵏⵉⵕⴰ, ⵉⵏⵏⴰ ⴰⵙ: " ⴰⴷ ⵏⵏ ⴷⴰⵔⵉ ⵜⴰⵛⴽⴷ, ⴰⴷ ⴷⴰⵔⵉ ⵜⵛⵛⴷ ⵉⵎⵏⵙⵉ. 17. 6- ⵄⵍⴰ ⴽⵓⵍⵍⵉ ⵃⴰⵍ, ⵍⵍⵉⵖ ⵜⴳⵉⴷ ⴰⵎⴷⴷⴰⴽⴽⵯⵍ ⵏ ⵓⴳⵍⵍⵉⴷ, ⵔⵉⵖ ⵓⵍⴰ ⵏⴽⴽⵉⵏ ⴰⴷ ⵜⴳⴷ ⴰⵎⴷⴷⴰⴽⴽⵯⵍ ⵉⵏⵓ ". 17. 7- ⵉⵏⵏⴰ ⴰⵙ ⵍⵅⵍⵇ ⵍⵍⵉ: " ⵡⴰⵅⵅⴰ ". ⵉⴷⴷⵓ ⵍⵓⵣⵉⵔ; 17. 8- ⴽⵓⵍⵍⵓ ⵎⴰⵏ ⵜⵉⵔⵎⵜ ⵉⵙⵙⵏⵡⴰ, ⵉⵄⵎⵎⵕ ⵜⵜ ⵙ ⵜⵉⵙⴽⵔⵜ. 17. 9- ⵉⵡⴰ, ⵜⵉⵔⵎⵜ ⴰⵏⵏ ⴷ ⵢⵓⵙⵉ, ⵛⵛⵏ ⵜⵜ; 17. 10- ⴰⵍⵍⵉⵖ ⵛⵛⴰⵏ, ⵉⵏⴽⵔ ⵍⵓⵣⵉⵔ ⵢⵉⵡⵜ ⵕⵕⵛⵛ, ⵉⵏⵏⴰ ⴰⵙ ⵍⵅⵍⵇ ⵍⵍⵉ: " ⵎⴰⴷ ⴽ ⵢⴰⵖⵏ? " 17. 11- ⵉⵏⵏⴰ ⴰⵙ: " ⴰ ⵙⵉⴷⵉ, ⵙⴽⵔⵖ ⴰⴽ ⵍⴼⴰⵍⵟⴰ "; ⵉⵏⵏⴰ ⴰⵙ: " ⵎⴰ ⵜⴳⴰ ⵍⴼⴰⵍⵟⴰ ⵜⵙⴽⵔⴷ? " 17. 12- ⵉⵏⵏⴰ ⴰⵙ: " ⵜⵜⵓⵖ ⴰⴳⵍⵍⵉⴷ ⵉⵙ ⵓⵔ ⵉⵃⵎⵉⵍ ⵜⵉⵙⴽⵔⵜ " 17. 13- ⵉⵏⵏⴰ ⴰⵙ: " ⵉⵡⴰ ⵉⴼⴰⵜ ⵏⵛⵛⴰ ⵜⵜ, ⵓⵔ ⵙⵓⵍ ⵉⵍⵍⵉ ⵎⴰ ⵏⵙⴽⴰⵔ " 17. 14- ⵉⵏⵏⴰ ⴰⵙ: ⴰⵣⴽⴽⴰ, ⵉⵏⵛⴰ ⴰⵍⵍⴰⵀ, ⴰⴷ ⵜⴳⴳⴰⵡⵔⴷ, ⴰⴷ ⵓⵔ ⵏⵏ ⵜⴰⵛⴽⴷ ⵙ ⴷⴰⵔ ⵓⴳⵍⵍⵉⴷ; 17. 15- ⵎⵏ ⴱⵄⴷ ⴰⵣⴽⴽⴰ, ⴰ ⵓⵔ ⵉⵎⵉⵍ ⵉⵣⵔⵉ ⴽ ⵡⴰⴹⵓ ⵛⵡⵉⵢ ". 17. 16- ⵉⵏⴽⵔ ⵍⵅⵍⵇ ⵍⵍⵉ, ⵉⵏⵏⴰ ⴰⵙ: " ⵡⴰⵅⵅⴰ ". 17. 17- ⵉⵏⴽⵔ ⵓⴳⵍⵍⵉⴷ ⵚⵚⴱⴰⵃ. ⵍⵍⵉⵖ ⵉⴽⵛⵎ ⵙ ⵍⵃⴽⵓⵎⴰ; ⵉⵖⵔ ⵙ ⵍⵓⵣⵉⵔ, ⵎⴽⴷⴰ ⵢⴰⴷⵍⵍⵉ ⵉⴳⴰⵏ ⵍⵇⴰⵄⵉⴷⴰ; 17. 18- ⵉⵏⵏⴰ ⴰⵙ: " ⵉⵙ ⵜⵓⵣⵏⴷ ⵙ ⴼⵍⴰⵏ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⵉⵙⵙ ⵓⵣⵉⵏⵖ: 17. 19- ⵎⵔⴰ ⵜⵙⵙⵉⵏⴷ ⵎⴰ ⵉⵜⵜⵉⵏⵉ, ⵓⵔ ⵙⴰⵔ ⴷⴰ ⵉⵙⵙ ⵜⴰⵣⵏⴷ " 17. 20- ⵉⵏⵏⴰ ⴰⵙ: " ⵎⴰⴷ ⵉⵜⵜⵉⵏⵉ? " ⵉⵏⵏⴰ ⴰⵙ: " ⴷ ⴰⵙⵏ ⵉⵜⵜⵉⵏⵉ ⵉ ⵎⴷⴷⵏ ⵖ ⴱⵕⵕⴰ: 17. 21- " ⵀⴰⵜⵉ ⵉⵊⵊⴰ ⵉⵎⵉ ⵏ ⵓⴳⵍⵍⵉⴷ, ⵓⵔ ⴰⵔ ⵜⵜⴼⴼⵖⵖ ⵣⵖ ⴷⴰⵔⵙ ⴰⵔ ⵉⵖ ⵔⴰ ⵉⵢⵉ ⵉⵏⵖ ⵡⴰⴹⵓ ⵉⵅⵛⵏⵏ " ". 17. 22- ⵉⵏⵏⴰ ⴰⵙ: " ⵎⴰⵅⵛⵛⴰⵢ, ⴰⴷ ⵉⵙⵙ ⵜⴰⵣⵏⴷ ". 17. 23- ⵍⵍⵉⵖ ⴷ ⵉⵕⵓⵃ ⵍⵅⵍⵇ ⵍⵍⵉ ⵙ ⴷⴰⵔ ⵓⴳⵍⵍⵉⴷ, ⵓⵔ ⵙⵓⵍ ⵉⵖⴰⵢ ⴰⴷ ⵏⵏ ⵙⵔⵙ ⵉⵇⵔⵔⴱ, ⵣⵓⵏ ⴷ ⵖⴰⴷ ⵉⵣⵔⵉⵏ: 17. 24- ⵉⵃⵛⵛⵎ, ⵉⴽⵙⵓⴹ ⴰⴷ ⴳⵉⵙ ⵉⴽⴹⵓ ⵓⴳⵍⵍⵉⴷ ⴰⴹⵓ ⵏ ⵜⵉⵙⴽⵔⵜ. 17. 25- ⵉⵡⴰ ⵉⴽⵛⵎ ⵏⵏ, ⵉⴱⵏⴷⵇ ⵉ ⵓⴳⵍⵍⵉⴷ, ⵉⵡⴰ ⵉⴳⴳⴰⵡⵔ ⵖ ⵍⵄⵜⴱⴰⵜ, ⵉⴳ ⴰⴼⵓⵙ ⴼ ⵉⵎⵉ. 17. 26- ⵉⵏⵏⴰ ⵓⴳⵍⵍⵉⴷ ⴷ ⵉⵅⴼ ⵏⵏⵙ: " ⴰⵡⴰⵍ ⴷⴰ ⵉⵏⵏⴰ ⵍⵓⵣⵉⵔ ⵉⵚⵃⴰ, ⵄⴰⵢⵏ ⵡⴰⴷ ⵉⵇⵇⵏ ⵜⵉⵏⵥⴰⵕ. " 17. 27- ⵉⵏⴽⵔ ⵉⴼⴽ ⴰⵙ ⵢⴰⵜ ⵜⴱⵔⴰⵜ ⵙ ⴷⴰⵔ ⵢⴰⵏ ⵍⵇⴰⵢⴷ, ⵉⴳⴰ ⴰⵙ ⵏⵏ ⵖ ⵜⴱⵔⴰⵜ ⵍⵍⵉ: 17. 28- " ⵡⴰⵎⵎⴰ ⵍⵅⵍⵇ ⴰⴷ, ⵉⵖ ⴽ ⵉⵏⵏ ⵉⵕⵓⵃ, ⴰⴷ ⵜⴳⴷ ⵍⵉⵛⴰⵕⵜ ⵉ ⵜⵏⵄⵛⵔ ⵊⴰⴱⵄ, ⴰⴷ ⴽⵓⵍⵍⵓ ⴳⵉⵙ ⵙⵙⵓⴼⵖ ⵙ ⵢⴰⵏ ⴷⴷⵓⵕ ". 17. 29- ⵉⵏⵏⴰ ⴰⵙ: " ⵀⴰ ⵜⴰⴱⵔⴰⵜ ⴰⴷ, ⴼⴽⵉⵖ ⴰⴽ ⵜⵜ, ⴳⵉⵖ ⴰⴽ ⴳⵉⵙ ⵙⵅⵅⵕⵜ ⵉⴹⵏⵉⵏ ". 17. 30- ⵉⵏⵏⴰ ⴰⵙ: " ⵡⴰⵅⵅⴰ ⴰ ⵙⵉⴷⵉ ", ⵢⴰⵎⵥ ⵜⵜ, ⵉⴼⴼⵖ, ⵉⵕⵓⵃ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ. 17. 31- ⵍⵓⵣⵉⵔ ⵉⵄⵙⵙ ⴼⵍⵍⴰⵙ, ⵉⵏⵏⴰ ⴰⵙ: " ⴷⴰ ⵜⵇⵇⵍⵖ ⴰⴷ ⵉⵢⵉ ⵢⵉⵏⵉ ⵓⴳⵍⵍⵉⴷ ⴰⴷ ⴱⴱⵉⵖ ⵉⵅⴼ ⵏⵏⴽ. 17. 32- ⵣⵣⵉⵖ ⵙⵓⵍ ⴰⴽ ⵢⴰⴽⴽⴰ ⵜⵉⴱⵔⴰⵜⵉⵏ ⵏ ⵙⵙⵅⴰⵕⵉ! " 17. 33- ⵉⵡⴰ ⵉⵎⵏⴰⴳⴳⴰⵔ ⵜ ⵉⴷ, ⵉⵏⵏⴰ ⴰⵙ: " ⵎⴰⵏⵉ ⵜⵔⵉⴷ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ ⴷⴰⵔ ⵍⵇⴰⵢⴷ ⴼⵍⴰⵏⵉ "; 17. 34- ⵉⵏⵏⴰ ⴰⵙ: " ⵎⴰ ⵜⴳⴰ ⵜⴱⵔⴰⵜ ⴰⴷ ⵜⵓⵙⵉⴷ? " 17. 35- ⵉⵏⵏⴰ ⴰⵙ: " ⵉⴼⴽⴰ ⵉⵢⵉ ⵜⵜ ⵓⴳⵍⵍⵉⴷ ⵙ ⴷⴰⵔ ⵍⵇⴰⵢⴷ ⴰⵏⵏ "; 17. 36- ⵉⵏⵏⴰ ⴰⵙ: " ⴼⴽ ⵉⵢⵉ ⵜⵜ ⴷ, ⴷⴰ ⴷ ⵜⵜ ⴰⵡⵉⵖ: 17. 37- ⴽⵉⵢⵢⵉⵏ, ⵓⵔ ⵜⵖⴰⵢⴷ ⵉ ⵓⵖⴰⵔⴰⵙ; ⴰⴷ ⴽ ⴽⴽⵉⵙⵖ ⵣⵖ ⵍⵎⵃⴰⴽⴽⴰⵜ. " 17. 38- ⵉⵏⵏⴰ ⴰⵙ: " ⵡⴰⵅⵅⴰ, ⵍⵍⴰⵀ ⵉⵊⴰⵣⵉⴽ. ⵃⵜⵜⴰ ⵙⵙⵅⵕⵜ ⴰⵏⵏ ⵍⵍⴰⵀ ⵉⵀⵏⵏⵉⴽ ⴷⵉⴷⵙ. " 17. 39- ⵉⵡⴰ ⵍⵓⵣⵉⵔ, ⵉⵎⵢⴰⵔ ⴰⴷⵍⵍⵉ, ⴷⴰ ⵓⴽⴰⵏ ⵉⵜⵜⵎⵏⴰⴳⴳⴰⵔ ⴷ ⵍⵇⴰⵢⴷ, ⵉⴼⴽ ⴰⵙ ⵢⴰⵏ ⵍⵄⴰⴷⴰⴷ ⵏ ⵙⵙⵅⵕⵜ. 17. 40- ⵉⵡⴰ ⵉⴼⵔⵃ ⵙ ⵜⴱⵔⴰⵜ ⴰⵏⵏ, ⴰⴷ ⵜⵜ ⵢⴰⵡⵉ, ⵢⴰⵎⵥ ⵜⵜ, ⵉⴷⴷⵓ. 17. 41- ⵍⵍⵉⵖ ⵏⵏ ⵉⵕⵓⵃ ⵙ ⴷⴰⵔ ⵍⵇⴰⵢⴷ, ⵉⵏⵙⴰⵍⵍⴰⵎ ⴷⵉⴷⵙ, ⵉⵎⵎⵔⵃⴱⴰ ⵜ, ⵉⵎⵓⵏ ⴷⵉⴷⵙ, ⵉⵣⵣⵓⴳⵣ ⵜ, 17. 42- ⵉⵏⵏⴰ ⴰⵙ: ⵉⵙ ⴷ ⵜⵓⵛⴽⵉⴷ ⵖⵉⵔ ⵙ ⵉⵅⴼ ⵏⵏⴽ, ⵏⵖⴷ ⵜⵉⵡⵉⴷ ⴽⵔⴰ ⵏ ⵜⵔⵇⵇⴰⵙⵜ? " ⵉⵏⵏⴰ ⴰⵙ: " ⵓⵀⵓ, ⵉⵡⵉⵖ ⴷ ⵜⴰⴱⵔⴰⵜ ". 17. 43- ⵉⵡⴰ ⵢⴰⵎⵥ ⵜⵜ ⵍⵇⴰⵢⴷ, ⵉⵙⵙⵖⵔ ⵜⵜ, ⵢⴰⴼ ⵏⵏ ⴳⵉⵙ ⵍⴽⴰⵕⴰⵎ ⵍⵍⵉ ⴰⵙ ⵏⵏ ⴳⵉⵙ ⵉⴳⴰ. 17. 44- ⵉⵡⴰ ⵓⵔ ⵙⵓⵍ ⴷⴰⵔⵙ ⵉⴼⴼⵖ ⵍⵇⴰⵢⴷ. 17. 45- ⵉⵖⵔⴰ ⵉ ⵍⵎⵅⴰⵣⵏⵉⵢⴰ ⵏⵏⵙ ⴷ ⵉⵙⵎⴳⴰⵏ, ⵉⴼⴽ ⴰⵙⵏ ⵍⵎⴽⵯⴰⵃⵍ, ⵉⵙⵙⵖⵔ ⴼⵍⵍⴰⵙⵏ ⵜⴰⴱⵔⴰⵜ. 17. 46- ⵉⵡⴰ ⴽⵛⵎⵏ ⵙⵔⵙ ⵖ ⵍⴼⵕⴰⵛ ⵍⵍⵉⵖ ⵉⴳⴳⵉⵡⵔ; ⴽⵛⵛⴹⵏ ⵜ, ⴰⵍⵍⵉⵖ ⵜ ⴼⵍⵏ ⵖ ⵙⵙⵔⵡⴰⵍ; 17. 47- ⵙⵙⵓⴼⵖⵏ ⵜ ⵙ ⵢⴰⵏ ⵔⵔⵡⴰ, ⵟⵕⵕⵇⵏ ⵜ ⴳⵉⵙ. 17. 48- ⵉⵡⴰ ⵉⴷⴷⵓ ⵡⴰⵍⵍⵉ ⴼ ⵃⴰⵍⵜ ⵍⵎⵓⴷⴷⴰ ⵏ ⵡⴰⵢⵢⵓⵔ. 17. 49- ⵢⴰⵏ ⵡⴰⵙⵙ ⵉⵙⵇⵙⴰ ⵓⴳⵍⵍⵉⴷ ⵖ ⵍⵓⵣⵉⵔ. 17. 50- ⵏⵏⴰⵏ ⴰⵙ: " ⵎⴽⵍⵍⵉ ⵢⵉⵡⵉ ⵜⴰⴱⵔⴰⵜ ⵍⵍⵉ ⵜⴼⴽⵉⴷ ⵉ ⴼⵍⴰⵏ, ⵀⴰⵜⵉ ⵓⵔ ⴷ ⵙⵓⵍ ⵢⵉⵡⵔⵔⵉ "; 17. 51- ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵎⴰⵅ ⵍⵅⵍⵇ ⴰⵏⵏ ⵓⵔ ⵜⵜ ⵢⵉⵡⵉ ⵏⵜⵜⴰ? " 17. 52- ⵏⵏⴰⵏ ⴰⵙ: " ⴰ ⵙⴷⵉ, ⵓⵀⵓ ", ⵉⵏⵏⴰ ⴰⵙⵏ: " ⴰⵣⵏⴰⵜ ⵙⵔⵙ ⴰⴷ ⴷ ⵢⴰⵛⴽ "; 17. 53- ⴰⵔ ⵉⵜⵜⵄⵊⵊⴰⴱ ⵓⴳⵍⵍⵉⴷ ⵖ ⵍⴰⵎⵕ ⵍⵍⵉ. 17. 54- ⵍⵍⵉⵖ ⴷ ⵢⵓⵛⴽⴰ ⵍⵅⵍⵇ ⵍⵍⵉ, ⵉⵏⵏⴰ ⴰⵙ: " ⵎⴰⵅ ⵍⵍⵉⵖ ⵓⵔ ⵜⵉⵡⵉⴷ ⵜⴰⴱⵔⴰⵜ ⵍⵍⵉ? " 17. 55- ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵎⵥⵖ ⵜⴰⴱⵔⴰⵜ, ⴼⵕⵃⵖ ⵙ ⵡⴰⵡⴰⵍ ⵏⵏⴽ ⵉⵄⵣⵣⴰⵏ, ⵕⵓⵃⵖ ⵉⵎⵉ ⵏ ⵜⴳⵎⵎⵉ ⵏⵏⴽ, 17. 56- ⵙ ⵎⵏⴰⴳⴳⴰⵔⵖ ⴷ ⵍⵓⵣⵉⵔ, ⵉⵙⵇⵙⴰ ⵉⵢⵉ, ⵏⵏⵉⵖ ⴰⵙ: " ⴰⵡⴷⴷⵉ, ⵀⴰ ⵎⴰ ⵉⵍⵍⴰⵏ, ⵀⴰ ⵎⴰ ⵉⵍⵍⴰⵏ "; 17. 57- ⵉⵏⵏⴰ ⵉⵢⵉ: " ⵄⴰⵍⴰ ⴽⵓⵍⵍⵉ ⵃⴰⵍ, ⴽⵉⵢⵢⵉⵏ, ⵓⵔ ⵜⵖⴰⵢⴷ ⵉ ⵓⵖⴰⵔⴰⵙ. ⴰⵔⴰ ⵜⴰⴱⵔⴰⵜ, ⴷ ⴰⴷ ⵜⵜ ⴰⵡⵉⵖ, ⴰⴷ ⴽ ⴽⴽⵉⵙⵖ ⵣⵖ ⵍⵎⵃⴰⴽⴽⴰⵜ "; 17. 58- ⵉⵏⵏⴰ ⴰⵙ ⵓⴳⵍⵍⵉⴷ: " ⴰⴷ ⵉⵢⵉ ⵜⵉⵏⵉⴷ, ⵎⴰⴷ ⵉⴳⴰⵏ ⵙⵙⴰⴱⴰⴱ ⵏ ⴰⵙⵙ ⴰⵏⵏ ⵖ ⴷⴰⵔⵉ ⵜⴽⵛⵎⴷ, 17. 59- ⵜⴳⴳⴰⵡⵔⴷ ⵏⵏ ⵖ ⵍⵄⵜⴱⴰⵜ, ⵓⵔ ⵙⵓⵍ ⵜⵕⵓⵃⴷ ⵙ ⵖⵉⵍⵍⵉ ⵖ ⴰⵔ ⵜⵜⴳⴰⵡⴰⵔⴷ? " 17. 60- ⵉⵏⵏⴰ ⴰⵙ: " ⴰ ⵙⵉⴷⵉ, ⴼⴽ ⵉⵢⵉ ⵍⴰⵎⴰⵏ, ⵉⵏⵉⵖ ⴰⴽ ⵜ " 17. 61- ⵉⵏⵏⴰ ⴰⵙ: " ⴼⴽⵉⵖ ⴰⴽ ⵍⴰⵎⴰⵏ, ⵍⵍⵉⵖ ⴽ ⵉⴼⵓⴽⴽⴰ ⵕⴱⴱⵉ ⵣⵖ ⵅⵜⵜⴰⴷ ". 17. 62- ⵉⵏⵏⴰ ⴰⵙ: " ⴰ ⵙⵉⴷⵉ, ⵉⵄⵕⴹ ⵉⵢⵉ ⵍⵓⵣⵉⵔ, ⵉⵏⵏⴰ ⵉⵢⵉ: " ⴰⴷ ⵏⵏ ⴷⴰⵔⵉ ⵜⴰⵛⴽⴷ, ⴰⴷ ⴷⴰⵔⵉ ⵜⵛⵛⴷ ⵉⵎⵏⵙⵉ; 17. 63- ⵍⵍⵉⵖ ⵜⴳⵉⴷ ⴰⵎⴷⴷⴰⴽⴽⵯⵍ ⵏ ⵓⴳⵍⵍⵉⴷ, ⵔⵉⵖ ⴰⴷ ⵜⴳⴷ ⴰⵎⴷⴷⴰⴽⴽⵯⵍ ⵉⵏⵓ ⵓⵍⴰ ⵏⵉⴽⴽⵉⵏ ". 17. 64- ⵉⵏⵏⴰ ⴰⵙ: " ⴰ ⵙⵉⴷⵉ, ⴷⴷⵉⵖ ⵉⵙⵙⵏⵓ ⴷ ⵍⵅⵍⵇ ⵍⵍⵉ ⵟⵟⵄⴰⵎ. 17. 65- ⴽⵓⵍⵍⵓ ⵎⴰⵏ ⵜⵉⵔⵎⵜ ⴷ ⵢⵓⵙⵉ ⵉⴳⴰ ⴳⵉⵙ ⵜⵉⵙⴽⵔⵜ ". 17. 66- ⵉⵏⵏⴰ ⴰⵙ: " ⵉⴼⵙⵙⴰ ⵍⵅⵍⵇ ⵍⵍⵉ, ⴰⵍⵍⵉⵖ ⵏⵛⵛⴰ, ⵢⵉⵡⵜ ⵕⵕⵛⵛ; 17. 67- ⵏⵏⵉⵖ ⴰⵙ: " ⵎⴰⴷ ⴽ ⵢⴰⵖⵏ? " ⵉⵏⵏⴰ ⵉⵢⵉ: " ⵙⴽⵔⵖ ⵍⴼⴰⵍⵟⴰ "; ⵏⵏⵉⵖ ⴰⵙ: " ⵎⴰⴷ ⵜⴳⴰ ⵍⴼⴰⵍⵟⴰ ⴰⴷ ⵜⵙⴽⵔⴷ? " 17. 68- ⵉⵏⵏⴰ ⵉⵢⵉ: " ⵜⵜⵓⵖ ⴰⴳⵍⵍⵉⴷ ⵉⵙ ⵓⵔ ⵉⵃⵎⵉⵍ ⴰⴹⵓ ⵏ ⵜⵉⵙⴽⵔⵜ ". 17. 69- ⵏⵏⵉⵖ ⴰⵙ: " ⵉⴼⴰⵜ ⵏⵛⵛⴰ ⵜⵜ; ⵓⵔ ⵙⵓⵍ ⵉⵍⵍⵉ ⵎⴰ ⵏⵙⴽⴰⵔ ". 17. 70- ⵉⵏⵏⴰ ⵉⵢⵉ: " ⴰⵣⴽⴽⴰ, ⴰⴷ ⵜⴳⴰⵡⵔⴷ; ⴰⴷ ⵏⵏ ⵓⵔ ⵜⴰⵛⴽⵉⴷ ⵙ ⴷⴰⵔ ⵓⴳⵍⵍⵉⴷ; 17. 71- ⵓ ⵎⵏ ⴱⵄⴷ, ⴰⴷ ⵓⵔ ⵉⵎⵉⵍ ⵉⴼⴰⵜ ⴽ ⵡⴰⴹⵓ ⵏ ⵜⵉⵙⴽⵔⵜ "; ⵏⵏⵉⵖ ⴰⵙ: " ⴰ ⵙⵉⴷⵉ, ⵡⴰⵅⵅⴰ ". 17. 72- ⵉⵡⴰ ⴰ ⵙⵉⴷⵉ, ⵍⵍⵉⵖ ⵏⵏ ⵙⵔⵉ ⵜⵓⵣⵏⴷ ⴰⵡⴰⵍ ⵏⵏⴽ ⵉⵄⵣⵣⴰⵏ, ⵓⵔ ⵖⴰⵢⵖ ⴰⴷ ⵏⵏ ⴳⴳⴰⵡⵔⵖ. 17. 73- ⵍⵍⵉⵖ ⴷ ⵕⵓⵃⵖ, ⵃⵛⵛⵎⵖ ⴰⴷ ⵏⵏ ⵙⵔⴽ ⵇⵔⵔⴱⵖ, ⴰⴷ ⴳⵉⴳⵉ ⵜⴽⴹⵓⴷ ⴰⴹⵓ ⵏ ⵜⵉⵙⴽⵔⵜ ". 17. 74- ⵉⵏⵏⴰ ⴰⵙ: " ⵉⵡⴰ, ⴰ ⵙⵉⴷⵉ, ⵖⴰⵢⴰⵏⵏ ⴰⴷ ⵉⴳⴰⵏ ⵙⵙⴰⴱⴰⴱ " 17. 75- ⵉⵡⴰ ⵉⴳ ⵜ ⵓⴳⵍⵍⵉⴷ ⴷ ⵍⵓⵣⵉⵔ. ⴰⵢⵍⵍⵉ ⵉⴽⵙⵓⴹ ⵍⵓⵣⵉⵔ ⴰⴷ ⴰⵙ ⵉⵊⵕⴰⵏ. 18- ⴰⴳⵍⵍⵉⴷ ⴷ ⵓⴽⴼⴰⵢⵜⵉ 18. 1- ⵍⵇⵉⵚⵜ ⵏ ⵢⴰⵏ ⵓⴳⵍⵍⵉⴷ, ⵉⴽⴽⴰ ⴰⵔ ⵢⴰⵏ ⵡⴰⵙⵙ; ⵉⵏⵏⴰ ⴰⵙ ⵍⵓⵣⵉⵔ: " ⴰⴷ ⵜⵕⵡⴰⵃⴷ ⴰⴷ ⵏⴱⴷⴷⵍ ⵍⴽⵙⵓⵜ ⴰⴷ, ⴰⴷ ⴷ ⵏⵎⵎⴰⵙⵙ ⵖ ⵜⵎⴷⵉⵏⵜ ". 18. 2- ⵉⵡⴰ ⵍⵙⵏ ⵢⴰⵜ ⵍⴽⵙⵓⵜ ⵢⴰⴹⵏⵉⵏ. ⴼⴼⵖⵏ ⴰⵔ ⵜⵜⵎⵓⵙⵙⵓⵏ ⵖ ⵍⵎⴷⵉⵏⵜ. 18. 3- ⵍⵍⵉⵖ ⵜⵕⵓⵃ ⵍⵡⵇⵜ ⵏ ⵉⵎⴽⵍⵉ, ⴽⵛⵎⵏ ⴷⴰⵔ ⵢⴰⵏ ⵓⴽⴼⴰⵢⵜⵉ ⴰⴷ ⴷⴰⵔⵙ ⵛⵛⵏ ⵉⵎⴽⵍⵉ. 18. 4- ⵍⵍⵉⵖ ⵜⵏ ⵉⵥⵕⴰ ⵚⵃⴰⵏ, ⴳⵏ ⵖⴰⵔ ⵍⵎⴰⵙⴰⴽⵉⵏ, ⵉⵏⴽⵔ ⵉⵏⵏⴰ ⴰⵙⵏ: " ⴽⵛⵎⴰⵜ ⵙ ⵖⵉⴷ, ⴰⴷ ⴳⵉⵙ ⵜⵛⵛⵉⵎ ". 18. 5- ⵖⵉⵏⵏ ⵉⵍⵎⵎⴰⵏⵉⵏ ⵉⴳⴰ ⵢⴰⵏ ⵓⵙⵔⴰⴼ, ⵉⴳ ⴼⵍⵍⴰⵙ ⵢⴰⵜ ⵜⴼⵍⵓⵜ ⵣⵖ ⵓⴼⵍⵍⴰ, 18. 6- ⵢⴰⵊⵊ ⵜⵏ ⴰⵍⵍⵉⵖ ⴳⴳⵉⵡⵔⵏ, ⵉⴽⴽⵙ ⴰⴽⵛⵛⵓⴹ ⴷⴰ ⵢⵓⵎⵥⵏ ⵜⵉⴼⵍⵓⵜ, ⵣⵔⵉⵏ ⵙ ⵓⵍⵉⵖ. 18. 7- ⵉⵡⴰ ⵢⴰⵊⵊ ⵜⵏ ⴰⵔ ⵖ ⵢⵉⴹ, ⵉⴳⴳⵯⵣ ⵉⵙⵙⵏ, ⵉⵏⵏⴰ ⴰⵙⵏ: " ⴰⵔⴰⵜ ⵢⴰⵏ ⴳⵉⵜⵓⵏ ⵖⵎⴽ ". 18. 8- ⵉⵏⵏⴰ ⴰⵙ ⵍⵓⵣⵉⵔ ⵉ ⵓⴳⵍⵍⵉⴷ: " ⵏⵉⴽⴽⵉⵏ ⴰⵔ ⴰⴷ ⵉⵣⵡⵓⵔ ". 18. 9- ⵉⵡⴰ ⵎⵡⴰⴷⴰⵄⵏ ⵕⴱⴱⵉ, ⵉⵡⴰ ⵉⵖⵔⵙ ⵉ ⵍⵓⵣⵉⵔ. 18. 10- ⵉⵡⴰ ⵉⵙⵙⵉⴽⵉ ⵜⵍⵜ ⵉⵢⵢⴰⵎ, ⴰⵍⵍⵉⵖ ⴽⵓⵍⵍⵛⵉ ⵉⵣⵣⵏⵣⴰ ⵍⵓⵣⵉⵔ, ⵖ ⵜ ⵉⴼⴹⴹⴰ, ⵉⴳⴰ ⵜ ⴷ ⵍⴽⴼⵜⴰ. ⵉⴷⴷⵓ ⵙ ⵓⴳⵍⵍⵉⴷ. 18. 11- ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵙ ⵜⵔⵉⴷ ⴰⴷ ⴼⵍⵍⴰⴽ ⴼⵜⵓⵖ ⵢⴰⵏ ⵕⵕⵉⵢ, ⴰⴷ ⵓⵔ ⵉⵎⵉⵍ ⵢⴰⴼ ⴰⴽ ⵕⵕⵉⵢ ⴰⵏⵏ ⵡⴰⴷ? " 18. 12- ⵉⵏⵏⴰ ⴰⵙ: " ⵎⴰⴷ ⵉⴳⴰ? " ⵉⵏⵏⴰ ⴰⵙ: " ⵔⵉⵖ ⴰⴷ ⵉⵢⵉ ⵜⵉⵏⵉⴷ ⵎⵏⵛⵜ ⴰⴷ ⵜⵜⴰⵎⵥⴷ ⵖ ⵡⴰⵙⵙ ⵖ ⵍⵅⴷⵎⵜ ⴰⴷ ⵏⵏⴽ. " 18. 13- ⵉⵏⵏⴰ ⴰⵙ: " ⵎⴰⵅ? ", ⵉⵏⵏⴰ ⴰⵙ: " ⵔⵉⵖ ⴰⴷ ⵉⵢⵉ ⵜⵉⵏⵉⴷ ⵎⵏⵛⵜ ⴰⴷ ⵜⵜⴰⵎⵥⴷ, ⴰⴷ ⴰⴽ ⵅⴷⵎⵖ ⵢⴰⵜ ⵍⵅⴷⵎⵜ, ⴰⴷ ⴳⵉⵙ ⵜⵜⴰⵎⵥⴷ ⵙⵉⵏ ⵉⴷ ⵓⵏⵛⵜ ⵉⵏⵏ ". 18. 14- ⵉⵏⵏⴰ ⴰⵙ: " ⵡⴰⵅⵅⴰ, ⴷⴰ ⵜⵜⴰⵎⵥⵖ ⴽⴰⴷⴰ ⵡⴰ ⴽⴰⴷⴰ ⵖ ⵡⴰⵙⵙ. ⵉⵍⵍⴰ ⵡⴰⵙⵙ ⴷⴰ ⵖ ⵓⵔ ⵜ ⵓⵎⵉⵥⵖ " 18. 15- ⵉⵏⵏⴰ ⴰⵙ: " ⵣⴰⵢⴷ, ⴰⵡⵉ ⵉⵢⵉ ⴷ ⵍⵃⵔⵉⵔ, ⴰⴷ ⴰⴽ ⵙⴽⵔⵖ ⵍⵅⴷⵎⵜ, ⴰⴷ ⴳⵉⵙ ⵜⵔⴱⵃⴷ ⵓⴳⴳⵯⴰⵔ ⵏ ⵖⴰⵏⵏ ". 18. 16- ⵉⴷⴷⵓ ⵉⵙⵖ ⴰⵙ ⴷ ⵍⵃⵔⵉⵔ, ⵉⵙⴽⵔ ⵢⴰⵜ ⵍⵃⵎⴰⵍⴰ, ⵢⴰⵔⴰ ⴳⵉⵙ ⵉⵙⵎ ⵏⵏⵙ ⵙ ⵍⵃⵔⵉⵔ. 16. 17- ⵉⵏⵏⴰ ⴰⵙ: " ⴰⵡⵉ ⵅⵜⵜⴰⴷ ⵙ ⵜⴳⵎⵎⵉ ⵏ ⵍⵎⵅⵣⵏ, ⵜⴹⴰⵍⴱⴷ ⴳⵉⵙ ⴽⴰⴷⴰ ⵡⴰ ⴽⴰⴷⴰ. 16. 18- ⵉⵖ ⵓⵔ ⴰⴽ ⵜ ⴳⵉⵙ ⴼⴽⵉⵏ, ⵜⵔⴰⵔⴷ ⵜⵜ ⴷ. ⴷ ⴰⴷ ⴰⴽ ⵙⵎⵍⴰⵖ ⵎⴰⵏⵉ ⵙ ⴰⵔ ⵜⵜ ⵜⵜⴰⵡⵉⴷ ". 18. 19- ⴰⴳⵍⵍⵉⴷ ⵢⵓⵔⴰ ⵖ ⵍⵃⵎⴰⵍⴰ, ⵉⵏⵏⴰ ⴰⵙ: " ⵡⴰⵎⵎⴰ ⵍⵓⵣⵉⵔ, ⴰⴷ ⵜ ⵉⵕⵃⵎ ⵕⴱⴱⵉ. ⴰⴳⵍⵍⵉⴷ ⵀⴰⵜⵉ ⵉⵍⵍⴰ ⵖ ⴳⵔ ⵕⵕⵊⴰ ⴷ ⵍⵅⵓⴼ. " 18. 20- ⵉⵙⵙⵕⵓⵃ ⵍⵅⵍⵇ ⵍⵍⵉ ⵍⵃⵎⴰⵍⴰ ⵙ ⵜⴳⵎⵎⵉ ⵏ ⵓⴳⵍⵍⵉⴷ, ⵢⵓⵎⵥ ⵜⵜ ⵢⵉⵡⵉⵙ ⵏ ⵓⴳⵍⵍⵉⴷ, ⵉⵇⵍⵍⴱ ⵜⵜ ⴰⵍⵍⵉⵖ ⵉⴼⵀⵎ ⵎⴰⴷ ⴳⵉⵙ ⵉⵍⵍⴰⵏ, 18. 21- ⵉⵏⵏⴰ ⴰⵙ: " ⵔⵉⵖ ⴰⴷ ⴷⵉⴷⴽ ⵎⵓⵏⵖ ⴰⵔ ⵉⵖ ⵙⵙⵏⵖ ⵍⵎⴰⵃⴰⵍ ⵏⵏⴽ ⵎⵏⵏⴰⵡⵜ ⴰⴷ ⵉⵢⵉ ⵉⵅⵚⵚⴰⵏ ". 18. 22- ⵉⵎⵓⵏ ⴷⵉⴷⵙ, ⵉⵎⵓⵏ ⵢⵉⵡⵉⵙ ⵏ ⵓⴳⵍⵉⴷ ⴷ ⵉⵎⴷⴷⵓⴽⴽⴰⵍ ⵏⵏⵙ, ⴰⵍⵍⵉⵖ ⵕⵓⵃⵏ ⵉⵎⵉ ⵏ ⵍⵇⵀⵡⴰ. ⵉⵏⵏⴰ ⴰⵙⵏ: " ⴽⵔⴼⴰⵜ ⵡⴰⴷ ". 18. 23- ⵉⵡⴰ ⴽⵔⴼⵏ ⵜ. ⵉⵏⵏⴰ ⴰⵙ: " ⵙⵎⵍ ⵉⵢⵉ ⵍⵅⵍⵇ ⴷ ⴰⴽ ⵉⵄⴷⵍⵏ ⵍⵃⵎⴰⵍⴰ ⴰⴷ ". 18. 24- ⵉⵡⴰ ⵉⵙⵎⵍ ⴰⵙⵏ ⵜ; ⵉⵡⴰ ⵙⵙⵖⵍⵉⵏ ⵜ ⵉⴷ. 18. 25- ⵢⴰⵔⴰ ⵓⴳⵍⵍⵉⴷ ⴰⵏⵏ ⵢⴰⵜ ⵜⴱⵔⴰⵜ, ⵉⵏⵏⴰ ⴰⵙ: " ⵚⵚⵏⵉⵄⵜ ⵉⵖ ⵓⵔ ⵜⵖⵏⵉ ⴱⴰⴱ ⵏⵏⵙ, ⴷ ⴰⵙ ⵜⵣⴰⵢⴰⴷ ⵖ ⵍⵄⵎⵎⵕ ". 18. 26- ⵉⵡⴰ, ⴰⵡⵉⵏ ⵡⴰⵏⵏ. ⴽⵓⴷ ⴷ ⴰⵙⵙ, ⴱⴱⵉⵏ ⵣⴳⵉⵙ ⵢⴰⵜ ⵜⴱⵔⵉⵜ, ⵙⵙⵏⵓⵏ ⴰⵙ ⵜⵜ, ⴰⵔ ⵉⵖ ⵜⵜ ⵉⵛⵛⴰ; ⴰⵣⴽⴽⴰ ⴷⴰⵖ ⵎⴽⴰⵏⵏ. 19- ⵍⵃⴰⵊⵊ ⴷ ⵜⴰⵔⵡⴰ ⵏ ⵡⵓⴷⴰⵢ 19. 1- ⵢⴰⵏ ⵍⵅⵍⵇ ⵉⵔⴰ ⵍⵃⵉⵊⵊ, ⵉⵄⵎⵎⵕ ⵢⴰⵏ ⵓⴳⴷⵓⵔ ⵙ ⵉⵇⴰⵕⵉⴹⵏ, ⵙ ⵍⵃⴰⵙⴰⵏⵉ; 19. 2- ⵉⵏⵏⴰ ⵎⴰ ⵉⵔⴰ ⴰⴷ ⴰⵙ ⵉⵊⵊⵏⵊⵎ ⵍⴰⵎⴰⵏⵜ ⵏⵏⵙ ⴰⵔ ⴷ ⵢⵉⵡⵔⵔⵉ ⵖ ⵍⵃⵉⵊⵊ: ⵓⴷⴰⵢ ⴰⵎⴷⴷⴰⴽⴽⵯⵍ ⵏⵏⵙ. 19. 3- ⵢⴰⵡⵉ ⴰⴳⴷⵓⵔ ⵍⵍⵉ ⵏ ⵍⵎⴰⵍ, ⵉⴳ ⴰⵙ ⵉⵎⵉⴽ ⵏ ⵡⵓⴷⵉ ⵣⵖ ⵉⵎⵉ, ⵉⵙⵔⵙ ⵜ ⵖ ⴷⴰⵔⵙ. ⵉⴷⴷⵓ ⵙ ⵍⵃⵉⵊⵊ. 19. 4- ⴰⵙⵙ ⵍⵍⵉ ⵖ ⴷ ⵢⵉⵡⵔⵔⵉ, ⵉⴷⴷⵓ ⴷⴰⵔⵙ, ⵉⵏⵏⴰ ⴰⵙ: " ⵍⴰⵎⴰⵏⵜ ⵍⵍⵉ ⴷⴰⵔⴽ ⵙⵔⵙⵖ ⴰⴷ ⵉⵢⵉ ⵜⵜ ⵉⴷ ⵜⴼⴽⴷ ". 19. 5- ⵓⴷⴰⵢ ⵢⵓⵙⵉ ⵍⵎⴰⵍ, ⵉⴳ ⴳⵉⵙ ⵓⴷⵉ. 19. 6- ⵉⵏⵏⴰ ⴰⵙ ⵉ ⵓⵎⵓⵙⵍⵎ: " ⵀⴰ ⵍⴰⵎⴰⵏⵜ ⵏⵏⴽ; ⵉⵍⵍⵉ ⵖ ⵜⵜ ⵉⴷ ⵜⵙⵔⵙⴷ, ⴰⵙⵉ ⵜⵜ ". 19. 7- ⵉⵙⵎⴰⵙⵙ ⵓⵎⵓⵙⵍⵎ ⴰⴳⴷⵓⵔ ⵍⵍⵉ, ⵢⴰⴼ ⵜ ⵉⵏⵏ ⵉⴼⵙⵙⵓⵙ, ⵢⴰⴳⴳⵯ ⵜ, ⵓⵔ ⵜ ⵢⵓⵙⵉ. 19. 8- ⵉⴷⴷⵓ ⵙ ⴷⴰⵔ ⵢⴰⵏ ⵓⵎⴷⴷⴰⴽⴽⵯⵍ ⵏⵏⵙ, ⵉⵏⵏⴰ ⴰⵙ: " ⴰⵡⴷⴷⵉ, ⵀⴰⵜⵉ ⵙⵔⵙⵖ ⵢⴰⵏ ⵓⴳⴷⵓⵔ ⵏ ⵍⵎⴰⵍ ⴷⴰⵔ ⵡⵓⴷⴰⵢ ⴼⵍⴰⵏⵉ. 19. 9- ⵍⵍⵉⵖ ⴷⴷⵉⵖ ⵙ ⵓⴳⴷⵓⵔ, ⵙⵎⴰⵙⵙⵖ ⵜ, ⴰⴼⵖ ⵜ ⵉⵏⵏ ⵉⴼⵙⵙⵓⵙ; ⵓⵔ ⵙⵙⵉⵏⵖ ⵉⵙ ⵙⵓⵍ ⴳⵉⵙ ⵉⵍⵍⴰ ⵍⵎⴰⵍ ⵏⵖⴷ ⵓⵀⵓ ". 19. 10- ⵉⵏⵏⴰ ⵓⵎⴷⴷⴰⴽⴽⵯⵍ ⵏⵏⵙ: " ⴰⴷ ⵜⴰⵡⵉⴷ ⵍⵎⴷⴽⴽ, ⵜⴳⴳⵯⵉⴷ ⵜ ⵖ ⵓⴳⴷⵓⵔ. 19. 11- ⵉⵖ ⴱⵇⵇⴰⵏ ⵉⵇⴰⵕⵉⴹⵏ ⵖ ⵓⴳⴷⵓⵔ, ⵉⵔⴰ ⴰⴷ ⵉⵜⵜⵃⵚⴰⵕ ⵍⵎⴷⴽⴽ ⴰⵏⵏ. 19. 12- ⵉⵖ ⵢⵓⵙⵉ ⵡⵓⴷⴰⵢ ⵉⵇⴰⵕⵉⴹⵏ, ⵉⵔⴰ ⴰⴷ ⵉⵣⵔⵉ ⵍⵎⴷⴽⴽ ⴰⵏⵏ ⴰⵔ ⵜⵉⵙⵉⵍⵉ ⵏ ⵓⴳⴷⵓⵔ ". 19. 13- ⵉⴷⴷⵓ ⵍⵃⴰⵊⵊ ⵉⴳⴳⵯⵉ ⵍⵎⴷⴽⴽ ⴰⵏⵏ ⵖ ⵓⴳⴷⵓⵔ: ⵓⵔ ⵏⵏ ⵢⵓⴼⵉ ⵍⵎⴰⵍ. 19. 14- ⵢⵉⵡⵔⵔⵉ ⴷ ⴷⴰⵔ ⵓⵎⴷⴷⴰⴽⴽⵯⵍ ⵏⵏⵙ, ⵉⵏⵏⴰ ⴰⵙ: " ⵓⵔ ⵙⵓⵍ ⵉⵍⵍⵉ ⵍⵎⴰⵍ ⵖ ⵓⴳⴷⵓⵔ ". 19. 15- ⵉⵏⵏⴰ ⴰⵙ: " ⴰⴷ ⵜⴷⴷⵓⴷ ⵙ ⵜⵎⴷⵉⵏⵜ, ⴰⵔ ⵜⵜⵉⵏⵉⴷ: " ⴰ ⵎⵏ ⵉⴼⴰⵚⵍ ⵀⴰⴷ ⵍⵇⴰⴹⵉⵢⴰ ⴱ ⵍⵃⵉⵍⴰ ⵓ ⵜⵇⵢⴰⵙ? " " 19. 16- ⵉⵙⵍⵍⴰ ⴰⵙ ⵍⵇⴰⴹⵉ ⵍⵊⴷⵉⴷ, ⵢⴰⵣⵏ ⴷ ⵉⵙⵙ ⴰⵎⵛⴰⵡⵔⵉ ⵏⵏⵙ, ⵉⵏⵏⴰ ⴰⵙ: " ⵣⵣⵔⵉ ⵜ ⵉⴷ ⵙ ⴷⴰⵔⵉ ". 19. 17- ⵉⵣⵣⵔⵉ ⵜ ⵙ ⴷⴰⵔⵙ; ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ? " ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴰⴷ ⵉⵢⵉ ⵜⴼⴽⴷ ⵍⴰⵎⴰⵏ, ⵉⵏⵉⵖ ⴰⴽ ⵜ ". 19. 18- ⵉⴼⴽ ⴰⵙ ⵍⵇⴰⴹⵉ ⵍⴰⵎⴰⵏ. ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ ⴰⴷ ⴷⴷⵓⵖ ⵙ ⵍⵃⵉⵊⵊ, ⵄⵎⵎⵕⵖ ⴰⴳⴷⵓⵔ ⵙ ⵍⵎⴰⵍ, 19. 19- ⴳⵉⵖ ⴰⵙ ⵉⵎⵉⴽⴽ ⵏ ⵍⵉⴷⴰⵎ ⵣⵖ ⵉⵎⵉ, ⵙⵔⵙⵖ ⵜ ⵖ ⴷⴰⵔ ⵡⵓⴷⴰⵢ. ⵉⴼⵡⵡⵜ ⵡⵓⴷⴰⵢ ⵉⵇⴰⵕⵉⴹⵏ, ⵉⵄⵎⵎⵕ ⴰⴳⴷⵓⵔ ⵙ ⵡⵓⴷⵉ. " 19. 20- ⵉⵏⵏⴰ ⴰⵙ ⵍⵇⴰⴹⵉ: " ⴰⴷ ⵜⵙⵖⴷ ⵙⵉⵏ ⵉⵣⵄⴹⴰⴹ ⵎⵥⵥⵉⵢⵏⵉⵏ, ⵜⵕⴱⴱⴰⴷ ⵜⵏ, ⴰⵔ ⵉⵖ ⴰⵔ ⵙⴽⴰⵔⵏ ⴽⵔⴰ ⴰⵙⵏ ⵜⵏⵏⵉⴷ, 19. 21- ⵜⴷⴷⵓⴷ ⴷⴰⵔ ⵡⵓⴷⴰⵢ, ⵜⵉⵏⵉⴷ ⴰⵙ: " ⵉⵙ ⴷⴰⵔⴽ ⴽⵔⴰ ⵏ ⵜⴰⵔⵡⴰ ⵎⵥⵥⵉⵢⵏⵉⵏ? " " 19. 22- ⵉⵏⵏⴰ ⴰⵙ ⵡⵓⴷⴰⵢ: " ⴷⴰⵔⵉ ⵙⵉⵏ ". ⵉⵏⵏⴰ ⴰⵙ: " ⵉⵙ ⴰⵙⵏ ⵜⵙⵙⴰⵇⵇⵔⴰⴷ ⵛⵛⴽⵯⵉⵍⴰ ⵏⵖⴷ ⵓⵀⵓ? " 19. 23- ⵉⵏⵏⴰ ⴰⵙ: " ⵄⵍⴰ ⴽⵓⵍⵍⵉ ⵃⴰⵍ, ⵜⴳⵉⴷ ⵢⴰⵏ ⵜⵜⴰⵊⵔ ⵎⵇⵇⵓⵔⵏ, ⵍⴰⵣⵎ ⴰⴷ ⵉⵙⵙⴰⵏⵏ ⵜⴰⵔⵡⴰ ⵏⵏⴽ ⵖ ⵛⵛⴽⵯⵉⵍⴰ. 19. 24- ⵉⵏⵏⴰ ⴰⵙ ⵡⵓⴷⴰⵢ: " ⵓⵔ ⵖⴰⵢⵖ ⴰⴷ ⴱⴹⵓⵖ ⴷ ⵜⴰⵔⵡⴰ ⵉⵏⵓ " 19. 25- ⵉⵏⵏⴰ ⴰⵙ ⵍⵃⴰⵊⵊ: ⵏⵉⴽⴽⵉⵏ ⵙⵙⵏⵖ ⵛⵛⴽⵯⵉⵍⴰ. ⴼⴽ ⵉⵢⵉ ⵜⴰⵔⵡⴰ ⵏⵏⴽ; ⴷⴰ ⵜⵏ ⵙⵙⴰⵇⵇⵔⴰⵖ, ⴰⵔ ⵍⵄⴰⵚⵕ ⵕⵓⵃⵏ ⴽ ⵉⴷ ". 19. 26- ⵉⴼⴽ ⴰⵙ ⵡⵓⴷⴰⵢ ⵜⴰⵔⵡⴰ ⵏⵏⵙ, ⵢⴰⵡⵉ ⵜⵏ ⵍⵃⴰⵊⵊ, ⵉⴳⵍⵉ ⵜⵏ ⵖ ⵢⴰⵜ ⵍⴱⵉⵜ. 19. 27- ⵉⴳⴳⴰⵡⵔ ⵡⵓⴷⴰⵢ ⴰⵍⵍⵉⵖ ⵉⵕⵓⵃ ⵍⵄⴰⵚⵕ: ⵓⵔ ⵍⵍⵉⵏ ⵜⴰⵔⵡⴰ ⵏ ⵡⵓⴷⴰⵢ. 19. 28- ⵉⴷⴷⵓ ⵡⵓⴷⴰⵢ ⵙ ⵍⵃⴰⵊⵊ, ⴰⵔ ⵉⵙⵙ ⵉⵜⵜⵛⵜⵓ, ⴰⵍⵍⵉⵖ ⵜ ⵢⵓⴼⴰ, ⵉⵏⵏⴰ ⴰⵙ: " ⴰ ⵍⵍⴰⵀ, ⴰ ⵙⵉⴷⵉ, ⵜⴰⵔⵡⴰ ⵉⵏⵓ, ⵎⴰⵏⵣⴰ ⵜⵏ? " 19. 29- ⵉⵏⵏⴰ ⴰⵙ: " ⵕⵡⴰⵃ, ⵀⴰ ⵜⴰⵔⵡⴰ ⵏⵏⴽ. ⵉⵕⵥⵎ ⴰⵙⵏ ⴷ ⵉ ⵉⵣⵄⴹⴰⴹ, ⴰⵎⵥⵏ ⵖ ⵡⵓⴷⴰⵢ. 19. 30- ⵉⵏⵏⴰ ⴰⵙ: " ⴰⵍⵍⴰⵀ, ⴰ ⵙⵉⴷⵉ, ⵎⴰⵅ ⵜⴰⵔⵡⴰ ⵉⵏⵓ ⴰⵢⴰⴷ? " ⵉⵏⵏⴰ ⴰⵙ: " ⵉⵥⴰⵕ ⵎⴰ ⵜⵙⴽⵔⴷ ⵉ ⵕⴱⴱⵉ, 19. 31- ⵎⴰ ⵜⵓⴽⵔⴷ ⵉ ⴽⵔⴰ ⵏ ⵍⵅⵍⵇ, ⵏⵖⴷ ⵎⴰ ⴼ ⵜⴼⴼⵖⴷ ⴰⵖⴰⵔⴰⵙ, ⴰⵍⵍⵉⵖ ⴰⴽ ⵉⴱⴷⴷⵍ ⵕⴱⴱⵉ ⵜⴰⵔⵡⴰ ⵏⵏⴽ, ⵉⴳⴰ ⵜⵏ ⴷ ⵉⵣⵄⴹⴰⴹ ". 19. 32- ⵉⴷⴷⵓ ⵡⵓⴷⴰⵢ ⵉⵣⵣⵏⵣⴰ ⴽⵓⵍⵍⵓ ⴰⵢⴷⴰ ⵏⵏⵙ, ⵉⵄⵎⵎⵕ ⴰⴳⴷⵓⵔ ⵙ ⵍⵃⴰⵙⴰⵏⵉ, ⵉⵙⵙⵔⴱⵓ ⵜ ⵉ ⵜⵓⴷⴰⵢⵜ; 19. 33- ⴰⵍⵍⵉⵖ ⵜ ⵉⴷ ⵜⵙⵙⵍⴽⵎ ⵙ ⵜⴳⵎⵎⵉ ⵏ ⵍⵃⴰⵊⵊ, ⵜⵏⵏⴰ ⴰⵙ: " ⴰ ⵙⵉⴷⵉ, ⵀⴰⵏⵏ ⵍⴰⵎⴰⵏⵜ ⵏⵏⴽ ⵍⵍⵉ ⴷⴰⵔⵏⵖ ⵜⵙⵔⵙⴷ ". 19. 34- ⵉⴷⴷⵓ ⵍⵃⴰⵊⵊ ⵙ ⵍⴱⵉⵜ ⵍⵍⵉ ⵖ ⵉⴳⴰ ⵜⴰⵔⵡⴰ ⵏ ⵡⵓⴷⴰⵢ, ⵉⵕⵥⵎ ⴰⵙⵏ ⴷ. 19. 35- ⵢⴰⵡⵉ ⵡⵓⴷⴰⵢ ⵜⴰⵔⵡⴰ ⵏⵏⵙ; ⵢⴰⵎⵥ ⵍⵃⴰⵊⵊ ⵍⴰⵎⴰⵏⵜ ⵏⵏⵙ. ⵜⴼⴰⵚⵍ ⵍⵇⴰⴹⵉⵢⴰ ⴱ ⵍⵃⵉⵍⴰ ⵓⵜⵇⵉⵢⴰⵙ. 20- ⵓⴷⴰⵢ ⴷ ⵜⴰⵔⵡⴰ ⵏ ⵍⵃⴰⵊⵊ 20. 1- ⵍⵇⵉⵚⵜ ⵏ ⵢⴰⵏ ⵓⵔⴳⴰⵣ, ⵉⴷⴷⴰ ⵙ ⵜⴰⴳⴰⵏⵜ ⴰⴷ ⵉⵣⴷⵎ; 20. 2- ⵉⴳⴳⴰⵡⵔ ⵖ ⴷⴷⴰⵡ ⵢⴰⵜ ⵛⵛⵊⵕⵜ ⵖ ⵜⴰⴳⴰⵏⵜ. ⴰⵔ ⵉⵜⵜⵣⵓ ⵢⴰⵏ ⵓⴳⴹⵉⴹ ⵖ ⵛⵛⵊⵕⵜ, 20. 3- ⵉⵏⵏⴰ: " ⴰⴳⴹⵉⴹ ⴰⴷ ⵉⵃⵍⴰ; ⴰⴷ ⵜ ⴰⵎⵥⵖ, ⴰⴷ ⵜ ⴰⵡⵉⵖ ⵉ ⵉⴼⵔⵅⴰⵏ ⴰⴷ ⵉⵙⵙ ⵜⵜⵍⵄⴰⴱⵏ ". 20. 4- ⵢⴰⵎⵥ ⵜ ⵉⴷ, ⵢⴰⵛⴽ ⵉⴷ ⵙ ⵜⴳⵎⵎⵉ ⵏⵏⵙ, ⵉⵖⵔ ⴷ ⵉ ⵜⴰⵔⵡⴰ ⵏⵏⵙ, ⴳⴰⵏ ⵙⵉⵏ: ⵍⴰⵃⵙⵏ ⴷ ⵍⵃⵓⵙⴰⵢⵏ, 20. 5- ⵉⵏⵏⴰ ⴰⵙⵏ: " ⴰⵎⵥⴰⵜ ⴰⴳⴹⵉⴹ ⴰⴷ, ⵜⵜⵍⵄⴰⴱⴰⵜ ⵉⵙⵙ ". 20. 6- ⵜⵏⵏⴰ ⴰⵙ ⵜⵎⵖⴰⵔⵜ: " ⵓⵀⵓ, ⴰⵊⵊⴰⵜ ⴰⴳⴹⵉⴹ, ⴰⴷ ⴰⵙ ⵏⵙⴽⵔ ⵛⵛⴱⴱⵉⴽ, ⴰⴷ ⵉⵙⴰⵡⴰⵍ ⵖ ⵜⴳⵎⵎⵉ, ⴰⵛⴽⵓ ⵉⵃⵍⴰ ". 20. 7- ⵉⵄⴷⵍ ⴰⵙ ⵉ ⵓⴳⴹⵉⴹ ⵛⵛⴱⴱⵉⴽ. ⵢⴰⴳⵯⵍ ⵜ ⵖ ⵜⴳⵎⵎⵉ ⵏⵏⵙ, ⵉⵏⵙ ⴳⵉⵙ. 20. 8- ⵚⵚⴱⴰⵃ ⵍⵍⵉⵖ ⴷ ⵉⵏⴽⵔ, ⵉⴷⴷⵓ ⵉⴼⴹⵕ, ⵢⴰⴳⴳⵯ ⵏⵏ ⵙ ⵓⴳⴹⵉⴹ, ⵢⴰⴼ ⵏⵏ ⵜⴰⴳⵍⴰⵢⵜ ⵖ ⵜⴰⵎⴰ ⵏⵏⵙ; 20. 9- ⵢⴰⵙⵉ ⵜⵜ ⵉⴷ, ⵉⵏⵏⴰ ⴰⵙ ⵉ ⵜⵎⵖⴰⵔⵜ ⵏⵏⵙ: " ⵛⵓⴼ ⴰⴳⴹⵉⴹ ⵢⵓⵔⵓ ⵜⴰⴳⵍⴰⵢⵜ ". 20. 10- ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⴰⵡⵉ ⵜⵜ, ⵜⵣⵣⵏⵣⴷ ⵜⵜ ". 20. 11- ⵢⴰⵡⵉ ⵜⵜ ⵏⵜⵜⴰⵏ, ⴰⵔ ⵉⵙⵙ ⵉⵜⵜⴷⵍⵍⴰⵍ ⵖ ⵍⵎⵍⵍⴰⵃ; ⵉⵥⵕ ⵜⵜ ⵡⵓⴷⴰⵢ ⵖ ⵓⴼⵓⵙ ⵏⵏⵙ, 20. 12- ⵉⵏⵏⴰ ⴰⵙ: " ⵎⵛⵜⴰ ⵜⴰⴳⵍⴰⵢⵜ ⴰⵏⵏ, ⴰ ⵙⵉⴷⵉ ⵎⵓⵃⵎⵎⴰⴷ? " ⵉⵏⵏⴰ ⴰⵙ: " ⵍⴱⴰⴱ ⵏ ⵙⵉⴷⵉ ⵕⴱⴱⵉ ". 20. 13- ⵉⵏⵏⴰ ⴰⵙ ⵡⵓⴷⴰⵢ: " ⵉⵙ ⵜⵔⵉⴷ ⴰⴷ ⵉⵢⵉ ⵜⵜ ⵉⴷ ⵜⵣⵣⵏⵣⴷ ⵙ ⵎⵉⵢⴰⵜ ⵏⴷⵇⵇⴰⵍ? " 20. 14- ⵉⵏⵏⴰ ⵓⵎⵙⵍⵎ: " ⵓⴷⴰⵢ ⴰⴷ, ⴰⵔ ⴳⵉⴳⵉ ⵉⴹⵚⵚⴰ. ⵜⴰⴳⵍⴰⵢⵜ ⴰ, ⵎⵓⵃⴰⵍ ⵉⵙ ⵜⵙⵡⴰ ⵎⵉⵢⴰⵜ ⵏⴷⵇⵇⴰⵍ! " 20. 15- ⵉⴼⴽⴰ ⵡⵓⴷⴰⵢ ⵎⵉⵢⴰⵜ ⵏⴷⵇⵇⴰⵍ, ⵄⵍⴰ ⵃⵇⵇ ⵏⵜⵜⴰ ⵉⵙⵙⵏ ⵜⴰⴳⵍⴰⵢⵜ ⵎⴰⴷ ⴳⵉⵙ ⵉⵍⵍⴰⵏ, ⵉⵙ ⵜⴳⴰ ⵍⵢⴰⵇⵓⵜⴰ. 20. 16- ⵉⴼⴽ ⴰⵙ ⵉ ⵓⵎⵙⵍⵎ ⵎⵉⵢⴰⵜ ⵏⴷⵇⵇⴰⵍ, ⵉⵏⵏⴰ ⴰⵙ ⵡⵓⴷⴰⵢ ⵉ ⵓⵎⵓⵙⵍⵎ: 20. 17- " ⴽⵓⴷ ⴷ ⴰⵙⵙ, ⵜⴰⴳⵍⴰⵢⵜ ⵉⵔⵡⴰⵙⵏ ⵅⵜⵜⴰⴷ, ⴰⴷ ⴰⴽ ⴰⴽⴽⴰⵖ ⵎⵉⵢⴰⵜ ⵏⴷⵇⵇⴰⵍ ". 20. 18- ⴽⵓⴷ ⴷ ⵚⵚⴱⴰⵃ, ⵉⴷⴷⵓ ⵓⵎⵓⵙⵍⵎ ⴷⴰⵔ ⵡⵓⴷⴰⵢ, ⵢⴰⵡⵉ ⴰⵙ ⵜⴰⴳⵍⴰⵢⵜ, ⵢⴰⵎⵥ ⴷ ⵎⵉⵢⴰⵜ ⵏⴷⵇⵇⴰⵍ. 20. 19- ⵉⴳⴳⴰⵡⵔ ⵓⵎⵙⵍⵎ ⵖ ⵜⴳⵎⵎⵉ ⵏⵏⵙ, ⵓⵔ ⵙⵓⵍ ⴰⴷ ⴷ ⵉⵜⵜⴰⵡⵉ ⵉⴽⵛⵛⵓⴹⵏ ⵣⵖ ⵜⴰⴳⴰⵏⵜ. 20. 20- ⵉⵊⴼⴰ ⴷⴰⵔⵙ ⵍⵎⴰⵍ; ⵉⴳⴰ ⵜⴰⵎⵖⴰⵔⵜ ⵏⵏⵙ ⵖ ⵍⵃⵉⵊⴰⴱ, ⵉⵙⴽⵔ ⴰⵙ ⵜⴰⵡⴰⵢⵢⴰ ⵎⴰⴷ ⵉⵜⵜⴰⴳⵯⵎⵏ ⴰⵎⴰⵏ ⵣⵖ ⵍⵄⵉⵏ, 20. 21- ⴰⵔ ⴷ ⵜⵜⴰⵡⵉ ⴽⵓⵍⵍⵓ ⵍⵃⵡⴰⵢⵊ ⵏ ⴱⵕⵕⴰ, ⴰⵔ ⵜⴻⵜⵜⴰⵡⵉ ⵉⴼⵔⵅⴰⵏ, ⵍⴰⵃⵙⵏ ⴷ ⵍⵃⵓⵙⴰⵢⵏ, ⵙ ⵍⵊⴰⵎⴰⵄ. ⴷⴰ ⴳⵉⵙ ⴰⵇⵇⵔⴰⵏ. 20. 22- ⴰⵔⴳⴰⵣ ⴰⵏⵏ ⵉⵍⵍⴰ ⴷⴰⵔⵙ ⵍⵎⴰⵍ ⴱⵣⵣⴰⴼ; ⵉⵏⵏⴰ ⴰⵙ ⵉ ⵜⵎⵖⴰⵔⵜ ⵏⵏⵙ: " ⵏⵉⴽⴽⵉⵏ ⵔⵉⵖ ⵍⵃⵉⵊⵊ ". ⵜⵏⵏⴰ ⴰⵙ: " ⵡⴰⵅⵅⴰ " 20. 23- ⵉⴷⴷⵓ ⵙ ⴷⴰⵔ ⵡⵓⴷⴰⵢ, ⵉⵏⵏⴰ ⴰⵙ: " ⴽⵓⴷ ⴷ ⴰⵙⵙ, ⵜⵜⵓⴷⵓ ⵙ ⵜⴳⵎⵎⵉ; 20. 24- ⵜⴰⵡⵉⴷ ⴷ ⵜⴰⴳⵍⴰⵢⵜ, ⴰⵔ ⵏⵏ ⵜⵜⴰⵡⵉⴷ ⵎⵉⵢⴰⵜ ⵏⴷⵇⵇⴰⵍ, ⵀⴰⵜⵉ ⵏⵉⴽⴽⵉⵏ ⵔⵉⵖ ⵍⵃⵉⵊⵊ ". 20. 25- ⵉⴽⴽⴰ ⵡⵓⴷⴰⵢ ⵜⵎⵏ ⵢⵢⴰⵎ, ⴽⵓⴷ ⴷ ⴰⵙⵙ ⴷⴰ ⵉⵜⵜⵉⴷⵓ ⵙ ⵜⴳⵎⵎⵉ ⴰⴷ ⵢⴰⵡⵉ ⵜⴰⴳⵍⴰⵢⵜ. 20. 26- ⵜⵥⵕⴰ ⵜⵎⵖⴰⵔⵜ ⵏ ⵍⵃⴰⵊⵊ ⵓⴷⴰⵢ, ⵜⵏⵏⴰ ⴰⵙ: " ⵉⵙ ⵜⵔⵉⴷ ⴰⴷ ⵉⵢⵉ ⵜⴰⵀⵍⴷ? ⵀⴰⵜⵉ ⵍⵃⴰⵊⵊ ⵉⴷⴷⴰ ⵏⵉⵜ ⵖ ⵍⵃⵉⵊⵊ ". 20. 27- ⵉⵏⵏⴰ ⴰⵙ ⵡⵓⴷⴰⵢ ⵉ ⵜⵎⵓⵙⵍⵎⵜ: " ⵉⵖ ⵜⵔⵉⴷ ⴰⴷ ⴽⵎ ⵜⴰⵀⵍⵖ, ⴰ ⵏⵖⵔⵙ ⵉ ⵓⴳⴹⵉⴹ, ⴰⴷ ⵜ ⵏⵛⵛ ". 20. 28- ⵜⵏⵏⴰ ⴰⵙ ⵜⵎⵓⵙⵍⵎⵜ: " ⵡⴰⵅⵅⴰ ". ⵉⵏⵏⴰ ⴰⵙ ⵡⵓⴷⴰⵢ: " ⴰⵡⵉ ⵜ ⵉⴷ ⴰⴷ ⴰⵙ ⵖⵔⵙⵖ, 20. 29- ⵜⴳⴷ ⵜ ⵉⵏⵏ ⵖ ⵟⵟⴰⵊⵉⵏ, ⴽⵓⵍⵍⵓ ⵜ ⴷ ⵜⴰⵙⴰ ⵏⵏⵙ ⴷ ⵡⵓⵍ ⵏⵏⵙ ⴷ ⵜⵓⵔⵉⵏ ⵏⵏⵙ ⴷ ⵉⵅⴼ ⵏⵏⵙ; 20. 30- ⴰⵔ ⵉⵖ ⵉⵏⵡⴰ, ⵜⴰⵔⴰⴷ ⵜ ⵉⴷ ⴰⴷ ⵜ ⵏⵛⵛ, ⵏⵉⴽⴽⵉⵏ ⴷⵉⴷⵎ. 20. 31- ⵜⵄⴷⵍ ⴽⵓⵍⵍⵓ ⵜⵎⵓⵙⵍⵎⵜ ⴰⴳⴹⵉⴹ, ⵜⴳ ⵜ ⵉⵏⵏ ⵖ ⵟⵟⴰⵊⵉⵏ, ⵜⴳ ⵜ ⵉⵏⵏ ⵖ ⵜⴰⴽⴰⵜ ⴰⴷ ⵉⵏⵓ. 20. 32- ⵜⴷⴷⵓ ⵎⴰⵏⵉ ⵖ ⴰⵔ ⵜⵜⴳⴰⵡⴰⵔ, ⴰⵔ ⵜⵜⵄⴷⴰⵍ ⵍⵃⵡⴰⵢⵊ ⵏⵏⵙ, ⵎⴰ ⵙ ⴰⵔ ⵜⵜⴳⴰⵡⴰⵔ ⴷ ⵡⵓⴷⴰⵢ ⵜⴰⴷⴳⴳⵯⴰⵜ. 20. 33- ⵜⴰⵡⵉ ⴷ ⵜⵡⴰⵢⵢⴰ ⵉⴼⵔⵅⴰⵏ ⵙ ⵣⵖ ⵍⵊⴰⵎⴰⵄ ⵙ ⵜⴳⵎⵎⵉ; ⴽⵯⴹⴰⵏ ⵔⵔⵉⵃⵜ ⵏ ⵜⴼⵉⵢⵢⵉ, ⵜⴷⴷⵓ ⵜⵡⴰⵢⵢⴰ ⵙ ⵟⵟⴰⵊⵉⵏ. 20. 34- ⵜⴼⴽ ⴰⵙ ⵉ ⵢⴰⵏ ⵓⵍ, ⵜⴼⴽ ⴰⵙ ⵉ ⵢⴰⵏ ⵉⵅⴼ, ⵛⵛⵏ ⵜ, ⴼⴼⵖⵏ ⴱⵕⵕⴰ. 20. 35- ⵉⴽⵛⵎ ⴷ ⵡⵓⴷⴰⵢ, ⵉⵏⵏⴰ ⴰⵙ ⵉ ⵜⵎⵓⵙⵍⵎⵜ: " ⴰⵡⵉ ⴷ ⵟⵟⴰⵊⵉⵏ ⴰⴷ ⵜ ⵏⵛⵛ ". 20. 36- ⵜⴰⵡⵉ ⴷ ⵜⵎⵓⵙⵍⵎⵜ ⵟⵟⴰⵊⵉⵏ ⴷⴰⵔ ⵡⵓⴷⴰⵢ, ⵢⴰⴳⴳⵯ ⵜ, ⵓⵔ ⵏⵏ ⴳⵉⵙ ⵢⵓⴼⵉ ⵉⵅⴼ ⴷ ⵡⵓⵍ; 20. 37- ⵉⵏⵏⴰ ⴰⵙ ⵉ ⵜⵎⵖⴰⵔⵜ: " ⵉⵖ ⵓⵔ ⵉⵍⵍⵉ ⵉⵅⴼ ⴷ ⵡⵓⵍ, ⵓⵔ ⵙⵓⵍ ⵔⴰ ⴽⵎ ⵜⴰⵀⵍⵖ ". 20. 38- ⵉⴼⵇⵄⴰ ⵡⵓⴷⴰⵢ; ⵜⵖⵔ ⴷ ⵙ ⵜⵡⴰⵢⵢⴰ, ⵜⵏⵏⴰ ⴰⵙ: " ⵎⴰ ⵉⵥⵕⴰⵏ ⵟⵟⴰⵊⵉⵏ, ⵎⴰⴷ ⵣⴳⵉⵙ ⵉⵛⵛⴰⵏ? " 20. 39- ⵜⵏⵏⴰ ⴰⵙ ⵜⵡⴰⵢⵢⴰ: " ⵙⵉⴷⵉ ⵍⴰⵃⵙⵏ ⴷ ⵙⵉⴷⵉ ⵍⵃⵓⵙⴰⵢⵏ ⴰⴷ ⵉⵛⵛⴰⵏ ⵓⵍ ⴷ ⵉⵅⴼ ". 20. 40- ⵜⵏⵏⴰ ⴰⵙ ⵜⵎⵓⵙⵍⵎⵜ ⵉ ⵡⵓⴷⴰⵢ: " ⵉⴼⵔⵅⴰⵏ ⴰⴷ ⵉⵛⵛⴰⵏ ⵉⵅⴼ ⴷ ⵡⵓⵍ ". 20. 41- ⵉⵏⵏⴰ ⴰⵙ ⵡⵓⴷⴰⵢ: " ⴰⵡⵉ ⵜⵏ ⴷ ⵖⵉⴽⴽ, ⴰⴷ ⴰⵙⵏ ⴱⴱⵉⵖ ⴰⴷⵉⵙ, ⴰⴷ ⵣⴳⵉⵙ ⵍⴷⵉⵖ ⵓⵍ ⴷ ⵉⵅⴼ ". 20. 42- ⵜⵙⴼⵍⴷ ⴰⵙⵏ ⵜⵡⴰⵢⵢⴰ ⵍⵍⵉⵖ ⴰⵔ ⵜⵜⵉⵏⵉⵏ ⵎⴽⴰⵏⵏ; ⵜⴷⴷⵓ ⵜⵡⴰⵢⵢⴰ ⵜⵎⵏⴰⴳⴳⴰⵔ ⵉⴼⵔⵅⴰⵏ ⵓⵔⵜⴰ ⵕⵓⵃⵏ ⵜⵉⴳⵎⵎⵉ; 20. 43- ⵜⵏⵏⴰ ⴰⵙⵏ: " ⵀⴰⵏⵏ ⵍⴰⵍⵍⴰ, ⵉⵏⵏⴰ ⴰⵙ ⵡⵓⴷⴰⵢ: " ⵔⵉⵖ ⴰⴷ ⴰⵡⵏ ⴱⴱⵉⵖ ⴰⴷⵉⵙ ". 20. 44- ⵏⵏⴰⵏ ⴰⵙ ⵉⴼⵔⵅⴰⵏ ⵉ ⵜⵡⴰⵢⵢⴰ: " ⵍⵍⵉⵖ ⵔⴰⵏ ⴰⴷ ⴰⵖ ⴱⴱⵉⵏ ⴰⴷⵉⵙ, ⵓⵔ ⵏⵔⴰ ⵜⵉⴳⵎⵎⵉ ". 20. 45- ⴷⴷⵓⵏ ⵙⵉⵢⵢⵃⵏ, ⵏⵜⵜⵏⵉⵏ ⵓⵍⴰ ⵜⴰⵡⴰⵢⵢⴰ; ⴰⵍⵍⵉⵖ ⵕⵓⵃⵏ ⵙⵉⵏ ⵉⵖⴰⵔⴰⵙⵏ, ⴽⵓⴷ ⴷ ⵢⴰⵏ ⵉⵕⵓⵃ ⵙ ⵢⴰⵜ ⵜⵎⴷⵉⵏⵜ: 20. 46- ⵢⴰⵏ ⵉⴷⴷⴰ ⴼ ⵓⴼⴰⵙⵉ, ⵢⴰⵏ ⵉⴷⴷⴰ ⴼ ⵓⵥⵍⵎⴰⴹ; ⵢⴰⵏ ⵉⵙⵙⵓⴷⴰ ⵡⴰⵃⴷⵉⵜ, ⵢⴰⵏ ⵉⵎⵓⵏ ⴷ ⵜⵡⴰⵢⵢⴰ. 20. 47- ⵜⴰⵡⴰⵢⵢⴰ ⴷ ⵢⴰⵏ ⵕⵓⵃⵏ ⵙ ⵢⴰⵜ ⵜⵎⴷⵉⵏⵜ, ⵡⴰⴷⴰ ⵉⴳⴰⵏ ⵡⴰⵃⴷⵉⵜ ⵉⵕⵓⵃ ⵙ ⵜⴰⵢⵢⴰⴹ. ⵢⴰⴼ ⵏⵏ ⴰⴳⵍⵍⵉⴷ ⵏ ⵜⵎⴷⵉⵏⵜ ⵉⵎⵎⵓⵜ. 20. 48- ⵏⵏⴰⵏ ⴰⵙ ⴰⵢⵜ ⵜⵎⴰⵣⵉⵔⵜ: " ⴰⵣⴽⴽⴰ ⵚⵚⴱⴰⵃ, ⵡⴰⵏⵏⴰ ⴷ ⵉⵚⴱⵃⵏ ⵖ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ, ⵀⴰⵜ ⵉⵏⵏ ⵙ ⵕⴱⴱⵉ ⵉⴳⴰ ⴰⴳⵍⵍⵉⴷ ". 20. 49- ⵉⴷⴷⵓ ⵏⵜⵜⴰⵏ, ⵓⵔ ⵉⵙⵙⵉⵏ ⵎⴰⵏⵉ ⵖ ⴰⵔ ⵉⵏⵙⵙⴰ; ⵉⴷⴷⵓ ⵙ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ. 20. 50- ⵏⴽⵔⵏ ⴷ ⵎⴷⴷⵏ ⵚⵚⴱⴰⵃ, ⴰⴼⵏ ⵜ ⵉⴷ ⵖ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ; 20. 51- ⵏⵏⴰⵏ ⴰⵙ: " ⵍⴰ ⵉⵍⴰⵀⴰ ⵉⵍⵍⴰⵀⵉ, ⵎⵓⵃⵎⵎⴰⴷ ⵕⴰⵙⵓⵍ ⵍⵍⴰⵀ; ⴰ ⵜⴰⵇⴱⵉⵍⵜ, ⵀⴰⵏⵏ ⴰⴳⵍⵍⵉⴷ ⵍⵊⴷⵉⴷ ". 20. 52- ⴽⵓⵍⵍⵓ ⵎⴷⴷⵏ ⵚⴱⵃⵏ ⴷ ⴼ ⵏⵏⵣⴰⵀⵜ, ⴼⵕⵃⵏ ⵙ ⵓⴳⵍⵍⵉⴷ ⵍⵊⴷⵉⴷ. 20. 53- ⵉⴳⴳⴰⵡⵔ ⴰⵔ ⵉⵜⵜⵃⴽⴰⵎ. ⴳⵯⵎⴰⵙ ⵢⴰⴹⵏⵉⵏ ⴷⴰ ⵉⵎⵓⵏⵏ ⴷ ⵜⵡⴰⵢⵢⴰ, ⵍⵍⴰⵏ ⵖ ⵜⵎⴷⵉⵏⵜ ⵢⴰⴹⵏⵉⵏ. 20. 54- ⵓⵔ ⵙⵙⵉⵏⵏ ⴳⵯⵎⴰⵜⵙⵏ ⵉⵣ ⴷ ⵏⵜⵜⴰⵏ ⴰⴷ ⵉⴳⴰⵏ ⴰⴳⵍⵍⵉⴷ. 20. 55- ⵢⵉⵡⵔⵔⵉ ⴷ ⵍⵃⴰⵊⵊ ⵣⵖ ⵍⵃⵉⵊⵊ ⵙ ⵜⴳⵎⵎⵉ ⵏⵏⵙ, ⵢⴰⴼ ⴷ ⵓⴷⴰⵢ ⵖ ⵜⴳⵎⵎⵉ ⵏⵏⵙ, ⵉⵜⴰⵀⵍ ⴰⵙ ⵜⴰⵎⵖⴰⵔⵜ ⵏⵏⵙ. 20. 56- ⵉⵏⵏⴰ ⵍⵃⴰⵊⵊ: " ⵄⴰⵊⵓⴱⴰ! ⵉⵣ ⴷ ⵜⵉⴳⵎⵎⵉ ⵉⵏⵓ ⴰⵢⴰⴷ ⵏⵖⴷ ⵓⵀⵓ? " 20. 57- ⵄⵍⴰ ⵃⵇⵇⴰⵛ ⵉⴱⴷⴷⵍ ⴰⵙ ⵡⵓⴷⴰⵢ ⵉⵎⵉ ⵓⵍⴰ ⵍⵊⵉⵔ ⵓⵍⴰ ⵙⵙⴱⴰⵖⵜ. 20. 58- ⵉⵙⴷⵓⵇⵇⵕ ⵜⵉⴳⵎⵎⵉ, ⵜⴰⴳⴳⵯ ⴷ ⵜⵎⵖⴰⵔⵜ, ⵜⴰⴼ ⴷ ⵍⵃⴰⵊⵊ; ⵜⵍⵙⴰ ⵍⴽⵙⵓⵜ ⵏ ⵡⵓⴷⴰⵢⵏ. 20. 59- ⵉⵏⵏⴰ: " ⵄⴰⵊⵓⴱⴰ! ⵎⴰ ⵉⴳⴰ ⵖⴰⵢⴰⴷ?! ⴼⵍⵖ ⵎⴷⴷⵏ ⵓⵔ ⴳⵉⵏ ⵓⴷⴰⵢⵏ, ⴰⴼⵖ ⵜⵏ ⴷ ⵍⵙⴰⵏ ⵍⴽⵙⵓⵜ ⵏ ⵡⵓⴷⴰⵢⵏ ⵖ ⵜⴳⵎⵎⵉ ". 20. 60- ⵉⴷⴷⵓ ⵓⵎⵙⵍⵎ ⵉⵙⵕⴹ ⴰⵙ ⵉ ⵡⵓⴷⴰⵢ, ⵉⵏⵏⴰ ⴰⵙ: " ⵎⴰ ⵜⵏⴰⵡⵍⴷ ⵖ ⵜⴳⵎⵎⵉ ⵉⵏⵓ? " 20. 61- ⵉⵏⵏⴰ ⴰⵙ ⵡⵓⴷⴰⵢ: " ⵜⵉⴳⵎⵎⵉ ⵉⵏⵓ ⴰⵢⴰⴷ, ⵙⵖⵉⵖ ⵜⵜ ⵙ ⵍⴼⵍⵓⵙ ⵉⵏⵓ. " ⵉⵏⵏⴰ ⴰⵙ ⵓⵎⵙⵍⵎ: " ⵀⴰⵢⵉ ⵙⵕⴹⵖ ⴰⴽ ⵙ ⴷⴰⵔ ⵓⴳⵍⵍⵉⴷ ". 20. 62- ⵢⴰⵙⵉ ⵡⵓⴷⴰⵢ ⵍⵎⴰⵍ ⵙ ⴷⴰⵔ ⵓⴳⵍⵍⵉⴷ, ⵉⴱⵕⵕⵎ ⴷ ⴼⵍⵍⴰⵙ ⵍⵃⵇⵇ; ⵉⴷⴷⵓ ⵓⵎⵓⵙⵍⵎ ⴰⵔ ⵢⴰⵍⵍⴰ. 20. 63- ⵉⵏⵏⴰ ⴰⵙ ⵢⴰⵏ ⵍⵅⵍⵇ: " ⵣⴰⵢⴷ ⵙⵕⴹ ⴰⵙ ⵉ ⵡⵓⴷⴰⵢ ⵙ ⴷⴰⵔ ⵓⴳⵍⵍⵉⴷ: ⵍⵃⵇⵇ, ⵀⴰⵜ ⵖ ⵜⵎⴷⵉⵏⵜ ⵜⴰⵣⴳⴳⵯⴰⵖⵜ ". 20. 64- ⵉⴷⴷⵓ ⵓⵎⵙⵍⵎ ⴷⴰⵔ ⵓⴳⵍⵍⵉⴷ ⴷⴰ ⵉⵍⵍⴰⵏ ⵖ ⵜⵎⴷⵉⵏⵜ ⵜⴰⵣⴳⴳⵯⴰⵖⵜ, ⵉⵙⵕⴹ ⴰⵙ ⵉ ⵡⵓⴷⴰⵢ. 20. 65- ⵍⵍⵉⵖ ⵏⵏ ⵕⵓⵃⵏ, ⵣⵣⵉⵖ ⵡⴰⵏⵏ ⵉⴳⴰⵏ ⴰⴳⵍⵍⵉⴷ ⴰⴷ ⵉⴳⴰⵏ ⵉⵡⵉⵙ ⵏ ⵍⵃⴰⵊⵊ. 20. 66- ⵉⵏⵏⴰ ⴰⵙ: " ⴰ ⵙⵉⴷⵉ, ⴰⵎⵥ ⵉⵢⵉ ⵍⵃⵇⵇ ⴷ ⵡⵓⴷⴰⵢ: ⵉⴽⴽⵙ ⵉⵢⵉ ⵜⴰⵔⵡⴰ ⵉⵏⵓ ". 20. 67- ⵉⵏⵏⴰ ⴰⵙ ⵓⴳⵍⵍⵉⴷ: " ⵙⴰⵡⵍⴰⵜ ". ⴰⵔ ⵙⴰⵡⴰⵍⵏ. ⵉⵏⵏⴰ ⴰⵙ ⵓⵎⵓⵙⵍⵎ: " ⵓⴷⴰⵢ ⴰⴷ, ⴰⵎⴷⴷⴰⴽⴽⵯⵍ ⵉⵏⵓ ⴰⴷ ⵉⴳⴰ: 20. 68- ⴷⴰ ⴷⵉⴷⵙ ⵜⵏⵚⴰⵕⵕⴰⴼⵖ, ⴰⵍⵍⵉⵖ ⴷⴷⵉⵖ ⵙ ⵍⵃⵉⵊⵊ. 20. 69- ⵡⵔⵔⵉⵖ ⴷ, ⴰⴼⵖ ⵜ ⵉⴷ ⵢⵓⵎⵥ ⵜⵉⴳⵎⵎⵉ ⵉⵏⵓ, ⵉⵊⵍⵓ ⵜⴰⵔⵡⴰ ⵉⵏⵓ, ⵉⵊⵍⵓ ⵜⴰⵡⴰⵢⵢⴰ, ⵢⴰⵡⵉ ⵜⴰⵎⵖⴰⵔⵜ ⵉⵏⵓ " 20. 70- ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵣ ⴷ, ⴰ ⵜⴰⵎⵖⴰⵔⵜ ⴰⴷ, ⴽⵎⵎⵉⵏ, ⵜⵓⴷⴰⵢⵜ ⴰⴷ ⵜⴳⵉⴷ ⵏⵖⴷ ⵜⴰⵎⵓⵙⵍⵎⵜ? " 20. 71- ⵉⵏⵏⴰ ⴰⵙ ⵜ ⵓⴳⵍⵍⵉⴷ. ⵜⵏⵏⴰ ⴰⵙ, ⵏⵜⵜⴰⵜ, ⵜⵎⵖⴰⵔⵜ ⴰⴷ: " ⵏⴽⴽⵉⵏ ⵜⵓⴷⴰⵢⵜ ⴰⴷ ⴳⵉⵖ; 20. 72- ⵓⵍⴰ ⵍⴰⵚⵍ ⵉⵏⵓ, ⵓⴷⴰⵢ ⴰⴷ ⴳⵉⵖ ⵣⵖ ⵍⵡⵡⵍ ⵏ ⴷⴷⵓⵏⵉⵜ ⴰⵔ ⴰⵙⵙ ⵉⴳⴳⵯⵔⴰⵏ ⵏ ⴷⴷⵓⵏⵉⵜ: " ⵉⵍⵍⵉⵙ ⵏ ⵛⵎⵄⵓⵏ ⴱⵏ ⵄⴰⵣⴰⵕ " 20. 73- ⵓⴷⴰⵢ ⵏⵜⵜⴰⵏ ⵉⵄⴷⵍ ⴰⵙ ⵛⴰⵀⴰⴷⴰ ⵏ ⵡⵓⴷⴰⵢⵏ, ⵉⵣ ⴷ ⵏⵜⵜⴰⵜ ⵜⵓⴷⴰⵢⵜ ⴰⴷ ⵜⴳⴰ ⴰⴱⴰⴷⴰⵏ. 20. 74- ⵉⵏⵏⴰ ⴰⵙ ⵓⴳⵍⵍⵉⴷ: " ⵛⵓⴼ, ⵉⵖ ⵜⴳⵉⴷ ⵜⴰⵎⵓⵙⵍⵎⵜ ⵜⵉⵏⵉⴷ ⵉⵢⵉ ⵜ. ⴽⴽ ⴷ ⴰⵖⴰⵔⴰⵙ ⵎⴽⴷⴰ ⵉⴳⴰ; ⵓⵔ ⴽⵎ ⵄⴷⴷⴱⵖ. " 20. 75- ⵜⵏⵏⴰ ⴰⵙ ⵏⵜⵜⴰⵜ: " ⵓⵀⵓ, ⴰ ⵙⵉⴷⵉ, ⵓⵔ ⴳⵉⵖ ⴱⵍⴰ ⵜⵓⴷⴰⵢⵜ. " 20. 76- ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵏⴽⵔⴰⵜ, ⴰⵔ ⴰⵣⴽⴽⴰ, ⵜⵡⵔⵔⵉⵎ ⴷ; ⵛⴰⵡⵕ ⵉ ⵉⵅⴼ ⵏⵏⵎ: ⵉⵖ ⵜⴳⵉⴷ ⵜⵓⴷⴰⵢⵜ, ⵔⴰⴷ ⴽⵎ ⵄⴷⴷⴱⵖ ". 20. 77- ⴰⵣⴽⴽⴰ ⵜⵡⵔⵔⵉ ⴷ, ⴰⵔ ⴰⵙ ⵜⵜⵉⵏⵉ ⵖⵉⵔ ⵎⴽⴷⴰ ⵜⵏⵏⴰ ⴰⵙⵙ ⵉⵣⵡⴰⵔⵏ, ⴰⴷ ⵜⵏⵏⴰ ⴰⵙⵙ ⴰⵏⵏ ⵉⴳⴳⵯⵔⴰⵏ. 20. 78- ⵉⴷⴷⵓ ⵉⵏⴽⵔ ⵓⴳⵍⵍⵉⴷ, ⵉⵙⵙⵏⴽⵔ ⵍⵎⵄⵍⵍⵎⵉⵏ, ⵄⴷⵍⵏ ⴰⴼⵕⵕⴰⵏ, ⴳⵏ ⴰⵙ ⵍⵄⴰⴼⵉⵜ ⵜⵍⵜ ⵉⵢⵢⴰⵎ; 20. 79- ⵢⴰⵡⵉ ⵜⵜ ⵉⴷ ⵙ ⵍⴳⴷⴷⴰⵎ ⵏⵏⵙ ⵖ ⵍⵄⴰⴼⵉⵜ; ⵉⵏⵏⴰ ⴰⵙ: " ⵉⵖ ⵜⴳⵉⴷ ⵜⴰⵎⵓⵙⵍⵎⵜ, ⵜⵉⵔⵉⴷ ⴰⵙⵙ ⴰⴷ ⵜⴳⴷ ⵜⵓⴷⴰⵢⵜ, ⵔⴰⴷ ⴽⵎ ⴳⵔⵖ ⵖ ⵍⵄⴰⴼⵉⵜ ". 20. 80- ⵜⵏⵏⴰ ⴰⵙ ⵎⴽⵍⵍⵉ ⵜⵏⵏⴰ ⴰⵙⵙ ⵉⵣⵡⴰⵔⵏ. 20. 81- ⵉⵃⵏⵏⴰ ⴳⵉⵙ, ⵓⵔ ⵜⵜ ⵏⵏ ⵉⴳⵉⵔ ⵖ ⵍⵄⴰⴼⵉⵜ, ⵄⵍⴰ ⵃⵇⵇ ⵉⵜⴰⵛ ⵉⵙⵙⵏ ⵜⵜ ⵉⵙ ⵜⴳⴰ ⵉⵏⵏⴰⵙ; 20. 82- ⵉⵙⵙⵏ ⵡⴰⵏⵏ ⵉⴳⴰⵏ ⵍⵃⴰⵊⵊ, ⴷ ⵉⵎⵙⴰⵕⴰⴹⵏ ⴷ ⵡⵓⴷⴰⵢ ⵉⵙ ⵉⴳⴰ ⴱⴰⴱⴰⵙ. 20. 83- ⵉⵏⵏⴰ ⴰⵙ ⵓⴳⵍⵍⵉⴷ ⵉ ⵡⵓⴷⴰⵢ: " ⴽⴽ ⵉⴷ ⴰⵖⴰⵔⴰⵙ, ⵉⵏⵉ ⵉⵢⵉ ⵍⵃⵇⵇ: ⵉⵣ ⴷ ⵜⴰⵎⵖⴰⵔⵜ ⴰⴷ ⵜⵓⴷⴰⵢⵜ ⴰⴷ ⵜⴳⴰ ⵏⵖⴷ ⵜⴰⵎⵓⵙⵍⵎⵜ? " 20. 84- ⵉⵏⵏⴰ ⴰⵙ ⵡⵓⴷⴰⵢ: " ⵜⵓⴷⴰⵢⵜ ⴰⴷ ⵜⴳⴰ ⵎⵏ ⵇⴰⴷⵉⵎ ⵣⵣⴰⵎⴰⵏ ". 20. 85- ⵢⴰⵙⵉ ⵓⴳⵍⵍⵉⴷ ⵓⴷⴰⵢ, ⵉⴳⵔ ⵜ ⵉⵏⵏ ⵖ ⵍⵄⴰⴼⵉⵜ, ⵉⵇⵇⵉⴷ. 20. 86- ⵉⵙⵙⴽⵛⵎ ⵜⴰⵎⵖⴰⵔⵜ ⵙ ⵜⴳⵎⵎⵉ ⵏⵏⵙ, ⵉⵃⵏⵏⴰ ⴳⵉⵙ, ⵓⵔ ⵜⴽⵛⵉⵎ ⵏⵏⴰⵕ, ⵄⵍⴰ ⵃⵇⵇ ⵉⵜⴰⵛ ⵜⴳⴰ ⵉⵏⵏⴰⵙ. 20. 87- ⵉⵙⴰⵡⵍ ⵓⴳⵍⵍⵉⴷ ⵏⵜⵜⴰⵏ, ⵉⵏⵏⴰ ⴰⵙ: " ⵍⴰ ⵃⴰⵡⵍⴰ ⵡⴰ ⵍⴰ ⵇⵡⵡⴰⵜⴰ ⵉⵍⵍⴰ ⴱⵉⵍⵍⴰⵀ, ⴽⵎⵎⵉⵏ ⴰⴷ ⵉⴳⴰⵏ ⵉⵏⵏⴰ, ⵡⴰⴷ ⴰⴷ ⵉⴳⴰⵏ ⴱⴰⴱⴰ, ⵀⴰ ⵜⴰⵡⴰⵢⵢⴰ, ⵀⴰ ⴳⵯⵎⴰ ⵢⵓⵛⴽⴰ ⴷ ⵓⵍⴰ ⵏⵜⵜⴰⵏ ". ⵓⵚⵍⴰ ⵄⴰⵏⵏⴱⵉ. 21- ⵙⴰⵢⴷⵏⴰ ⵏⵓⵃ ⴷ ⵡⴰⴳⵔⵣⴰⵎⵏ 21. 1- ⵍⵇⵉⵚⵜ ⵏ ⵡⴰⴳⵔⵣⴰⵎⵏ, ⵉⵙⵙⵓⴷⴰ ⵖ ⵜⴰⴳⴰⵏⵜ, ⵙ ⵏⵏ ⵢⵓⴼⴰ ⵢⴰⵏ ⵓⵎⵓⵛⵛ ⵏ ⴱⵕⵕⴰ ⴷⴰ ⵉⴳⵯⵎⵎⵔ. 21. 2- ⵉⵏⵏⴰ ⴰⵙ: " ⴰⵡⴷⴷⵉ, ⵎⴰⴷ ⴰⴽ ⵉⵊⵕⴰⵏ? ⴽⵉⵢⵢⵉⵏ, ⴳⵯⵎⴰ ⴰⴷ ⵜⴳⵉⴷ; 21. 3- ⵎⴰⴷ ⴽ ⵢⴰⵖⵏ ⴰⵍⵍⵉⵖ ⵓⵔ ⵜⴳⵉⴷ ⵣⵓⵏ ⴷ ⵏⵉⴽⴽⵉⵏ, ⴰⵍⵍⵉⵖ ⵜⵎⵥⵥⵉⵢⴷ ⴽⵉⵢⵢⵉⵏ? " 21. 4- ⵉⵏⵏⴰ ⴰⵙ: " ⴰⵡⴷⴷⵉ, ⵏⵉⴽⴽⵉⵏ ⵏⵄⴰⵎⵎⴰⵍⵖ ⴷ ⴱⵏⴰⴷⵎ; ⴽⵉⵢⵢⵉⵏ ⵉⵏⵊⵊⴰ ⴽ ⵣⴳⵉⵙ ⵕⴱⴱⵉ; 21. 5- ⵜⴳⵉⴷ ⵡⵉⵏ ⵉⵖⵉⵍ ⵏⵏⴽ; ⵡⴰⵏⵏ ⴽ ⵉⵄⵊⴱⵏ, ⵜⵙⴽⵔⴷ ⵜ. ⵏⵉⴽⴽⵉⵏ ⵍⵍⵉⵖ ⴷ ⵓⴼⵓⵙ ⵏ ⴱⵏⴰⴷⵎ. 21. 6- ⴷⴰ ⵜⵏ ⵜⴹⵓⴼⵖ ⴰⵔ ⵉⵖ ⵛⵛⴰⵏ, ⵉⵖ ⵜⵏ ⵉⵀⴷⴰ ⵕⴱⴱⵉ, ⵉⵍⵎⵎⴰ ⴼⴽⵏ ⵉⵢⵉ ⵉⵎⵉⴽⴽ; ⵉⵖ ⵛⵛⴰⵏ ⵜⵉⴼⵉⵢⵢⵉ, ⴼⴽⵏ ⵉⵢⵉ ⵉⵖⵙⴰⵏ. 21. 7- ⵉⵖ ⴰⵙⵏ ⵓⴽⵔⵖ ⴽⵔⴰ, ⵥⵕⵏ ⵉⵢⵉ, ⴰⵔ ⵉⵢⵉ ⴽⴽⴰⵜⵏ ⴰⵔ ⵉⵖ ⵅⴹⵉⵏ ⵓⵔ ⵉⵢⵉ ⵏⵖⵉⵏ. ⵍⴰⴼⵄⴰⵍ ⴰⵏⵏ ⴰⴷ ⵉⵢⵉ ⵉⴳⴰⵏ ⵎⴽⵉⴷ ". 21. 8- ⵉⵏⵏⴰ ⴰⵙ ⵡⴰⴳⵔⵣⴰⵎⵏ: " ⵕⵡⴰⵃ, ⵙⵎⵍⴰ ⵉⵢⵉ ⵜ, ⴰⴷ ⵥⵕⵖ ⴱⵏⴰⴷⵎ ⴰⴷ ⵎⴰⵎⵏⴽ ⴰⴷ ⵉⴳⴰ. " 21. 9- ⵉⵎⵓⵏ ⴷⵉⴷⵙ, ⴰⵍⵍⵉⵖ ⵏⵏ ⵓⴼⴰⵏ ⵢⴰⵏ ⵓⵍⵖⵎ. ⵉⵏⵏⴰ ⴰⵙ ⵡⴰⴳⵔⵣⴰⵎⵏ: " ⵉⵣ ⴷ ⵡⴰⴷ ⴰⴷ ⵉⴳⴰⵏ ⴱⵏⴰⴷⵎ? " 21. 10- ⵉⵏⵏⴰ ⴰⵙ ⵓⵎⵓⵛⵛ: " ⴰⵢ ⵀⴰⵢ, ⵡⴰⴷ, ⴷⴰ ⵜ ⵜⵜⴰⵎⵥⵏ, ⵛⵛⵓⵛⵏ ⵜ, ⴽⵔⴼⵏ ⵜ, ⴰⵔ ⵉⵖ ⴼⵍⵍⴰⵙ ⴳⴰⵏ ⴰⵜⵍⵍⵉⵙ, ⵓⵜⵏ ⵜ, ⵉⵏⴽⵔ, ⵚⵓⴳⵏ ⵜ ⵙ ⵢⵉⵏⵏⴰ ⵔⴰⵏ. " 21. 11- ⵉⵡⴰ ⵙⵙⵓⴷⵓⵏ ⴰⵍⵍⵉⵖ ⵏⵏ ⵓⴼⴰⵏ ⵢⴰⵏ ⵡⴰⴳⵎⴰⵔ, ⵉⵏⵏⴰ ⴰⵙ ⵡⴰⵔⴳⵣⵎⴰⵏ: " ⵉⵣ ⴷ ⵡⴰⴷ ⴰⴷ ⵉⴳⴰⵏ ⴱⵏⴰⴷⵎ? " 21. 12- ⵉⵏⵏⴰ ⴰⵙ ⵓⵎⵓⵛⵛ: " ⴰⵢ, ⵀⴰⵢ ", ⵉⵏⵏⴰ ⴰⵙ: " ⴷⴰ ⵜⵜⴰⵎⵥⵏ ⵡⴰⵏⵏ ⵜⵥⵕⵉⴷ, ⴳⵏ ⴰⵙ ⵓⵣⵣⴰⵍ ⵣⵖ ⵜⵙⴳⴰ ⵏ ⵓⴷⵉⵙ ⴷ ⵅⵜⵜⴰⴷ, 21. 13- ⴰⵔ ⵜ ⵉⵙⵙ ⴽⴽⴰⵜⵏ, ⴰⵔ ⵉⵜⵜⴰⵣⵣⴰⵍ ⴱⵍⵀⵍⴰ ⵉⵔⴰ, ⵙ ⵏⵏ ⵉⴳ ⵍⵊⵀⴷ ⵏⵏⵙ ". 21. 14- ⵉⵏⵏⴰ ⴰⵙ ⵡⴰⴳⵔⵣⴰⵎⵏ: " ⵍⵄⵊⴱ ⴰⵢⴰⴷ ", ⵉⵏⵏⴰ ⴰⵙ: " ⵓ ⵎⴰⵎⵏⴽ ⴰⴷ ⵉⴳⴰ ⴱⵏⴰⴷⵎ ⴰⴷ "? ⵉⵏⵏⴰ ⴰⵙ ⵓⵎⵓⵛⵛ: " ⵕⵡⴰⵃ, ⴷ ⴰⴽ ⵜ ⵙⵎⵍⴰⵖ ". 21. 15- ⵃⴰⵡⵍⵏ ⵏⵏ ⵖ ⵜⴰⴳⴰⵏⵜ, ⵙ ⵏⵏ ⵓⴼⴰⵏ ⵙⴰⵢⴷⵏⴰ ⵏⵓⵃ ⴷⴰ ⵉⵜⵜⵏⵊⴰⵕ ⵖ ⵢⴰⵜ ⵜⴳⵯⵎⴰⵎⵜ; 21. 16- ⵉⵡⴰ ⴰⴼⵏ ⵜ ⵉⵏⵏ ⵉⴳⴰ ⴰⵙ ⵉⵍⵣⵣⴰⵣⵏ, ⴰⴷ ⵜⵜ ⵉⵛⵍⵍⵅ. 21. 17- ⵉⵏⵏⴰ ⴰⵙ ⵡⴰⴳⵔⵣⴰⵎⵏ: " ⵙⵙⴰⵍⴰⵎ ⵄⵍⵉⴽⵓⵎ "; ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵄⵍⵉⴽⵓⵎⵓ ⵙⵙⴰⵍⴰⵎ "; 21. 18- ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵛⴽⵉⵖ ⴷ ⴰⴷ ⴽ ⵙⴰⵇⵙⴰⵖ ⵖ ⵕⵕⵉⵢ ⵏ ⴳⵯⵎⴰ ⴰⴷ ⵎⵉ ⵜⵙⴽⵔⵎ ⵎⴽⴰⴷ ". 21. 19- ⴽⵔⴰ ⵜ ⵉⵜⵜⴰⴱⵄⵏ, ⴰⴷ ⵜ ⴼⵔⵓⵖ; ⵜⵄⴰⴷⵉⵢⵜ ⴰⴷ, ⵓⵔ ⴰⵙ ⵜⵜ ⵜⴰⴱⵄⵎ " 21. 20- ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⴹⴰⵍⴱⵖ ⴰⴽ ⴰⴼⵓⵙ ⵉⴳⴰⵏ ⵡⵉⵏ ⵕⴱⴱⵉ, ⴰⴷ ⵉⵢⵉ ⵜⵄⴰⵡⵏⴷ, ⴰⵔ ⵉⵖ ⵛⵍⵍⵅⵖ ⵜⴰⴳⵯⵎⴰⵎⵜ ⴰⴷ, ⵡⴰⵊⴱⵖ ⴰⴽ ". 21. 21- ⵉⵏⵏⴰ ⴰⵙ ⵡⴰⴳⵔⵣⴰⵎⵏ: " ⵡⴰⵅⵅⴰ, ⵎⴰⵏⵉ ⵜⵔⵉⴷ ⴰⴷ ⴰⴽ ⴳⵉⵙ ⵄⴰⵡⵏⵖ? " 21. 22- ⵉⴳ ⵡⴰⴳⵔⵣⴰⵎⵏ ⵉⴹⴰⵕⵕⵏ ⵉⵎⵣⵡⵓⵔⴰ ⵖ ⵡⴰⵎⵎⴰⵙ ⵏ ⵜⴳⵯⵎⴰⵎⵜ; 21. 23- ⵉⵏⵇⵕ ⵙⴰⵢⴷⵏⴰ ⵏⵓⵃ ⵉⵍⵣⵣⴰⵣⵏ, ⵉⴽⴽⵙ ⵜⵏ, ⵜⴰⵙⵙ ⵜⴳⵯⵎⴰⵎⵜ ⴼ ⵉⴹⴰⵕⵕⵏ ⵏ ⵡⴰⵔⴳⵣⵎⴰⵏ. 21. 24- ⵉⵙⵙⵏⵚⵍ ⵙⴰⵢⴷⵏⴰ ⵏⵓⵃ ⴰⵛⴰⵇⵇⵓⵕ, ⵓⴽⴰⵏ ⵉⵣⴰⵢⴷ ⵙ ⵡⴰⵔⴳⵣⵎⴰⵏ ⵍⵍⵉ, ⴰⵔ ⵜ ⵉⵙⵖⴰⵍ ⵣⵖ ⵜⵙⴳⴰ ⴰⴷ ⴷ ⵅⵜⵜⴰⴷ ⵙ ⵓⴼⵓⵙ ⵏ ⵓⵛⴰⵇⵇⵓⵕ. 21. 25- ⵉⵏⵏⴰ ⴰⵙ ⵡⴰⴳⵔⵣⴰⵎⵏ: " ⴹⴰⵍⴱⵖ ⴰⴽ ⴰⴷ ⵜⵄⴼⵓⴷ, ⵓⵔ ⵙⴰⵔ ⴷ ⵏⵉⴽⴽⵉⵏ ⵙⵓⵍ ⵉⵄⴰⵡⴷⵏ ". 21. 26- ⵉⵏⵏⴰ ⴰⵙ: " ⵓⵔ ⵔⴰⴷ ⴰⴽ ⵟⵍⵇⵖ ⵖⵉⵔ ⵉⵖ ⵉⵢⵉ ⵜⴼⴽⵉⴷ ⵍⵄⴰⵀⴷ, ⴰ ⴽⵓⵍⵍⵓ ⵎⴰⵏⵉ ⵖ ⵏⵏ ⵜⵓⴼⵉⴷ ⵜⴰⵔⵡⴰ ⵏ ⴰⴷⴰⵎⴰ ⵓⵔ ⵜⵏ ⵜⵜⵖⵢⵢⴰⵔⴷ ". 21. 27- ⵉⴼⴽⴰ ⴰⵙ ⵡⴰⵔⴳⵣⵎⴰⵏ ⵍⵄⴰⵀⴷ, ⵉⵕⵥⵎ ⴰⵙ, ⵉⵏⵏⴰ ⴰⵙ ⵉ ⵓⵎⵓⵛⵛ: " ⵣⴰⵢⴷ, ⴰ ⴳⵯⵎⴰ, ⴱⵇⵇⴰ ⵍⵃⴰⵍⵜ ⴰⵏⵏ ⵖ ⴽ ⵉⴳⴰ ⵕⴱⴱⵉ. 21. 28- ⵍⵍⵉⵖ ⴷ ⵡⵉⴷ ⴰⴷ ⴷ ⵜⵜⵏⵄⴰⵎⴰⵍⴷ, ⵍⵍⵉⵖ ⴰⴽⴽⵯ ⴳⵉⴽ ⵉⵙⵓⵍ ⵓⵏⵛⵜ ⴰ, ⵍⴰⴱⴰⵙ, ⵍⵍⴰⵀ ⵉⵀⵏⵏⵉⴽ ". 22- ⵙⴰⵢⴷⵏⴰ ⵏⵓⵃ ⴷ ⵍⵓⵃⵛ 22. 1- ⵉⵎⵏⴰⴳⴳⴰⵔ ⵍⵓⵃⵛ ⴷ ⵓⵎⵓⵛⵛ; ⵉⵏⵏⴰ ⴰⵙ ⵍⵓⵃⵛ: " ⵎⴰⴷ ⴽ ⵢⴰⵖⵏ ⴰⵍⵍⵉⵖ ⵜⵎⵥⵥⵉⵢⴷ? 22. 2- ⵏⵉⴽⴽⵉⵏ ⴷⵉⴷⴽ, ⴰⵢⵜⵎⴰⵜⵏ ⴰⴷ ⵏⴳⴰ: ⵜⵉⴼⵉⵔⴰⵙ ⵏⵏⴽ ⴳⴰⵏⵜ ⵣⵓⵏ ⴷ ⵜⵉⵏⵓ. ⵎⴰⵅ ⴰⵍⵍⵉⵖ ⵜⵎⵥⵥⵉⵢⴷ? " 22. 3- ⵉⵏⵏⴰ ⴰⵙ ⵓⵎⵓⵛ: " ⵎⵥⵥⵉⵢⵖ, ⴰⵛⴽ ⵙⵙⵎⵎ ⵏ ⴱⵏⴰⴷⵎ. ⴽⵉⵢⵢⵉⵏ ⵜⵎⵎⴰⵇⵓⵔⴷ, ⴰⵛⴽⵓ ⵓⵔ ⴰ ⵜⵜⴹⴰⵍⴱⴷ ⵢⴰⵜ ⵉ ⴱⵏⴰⴷⵎ. 22. 4- ⵉ ⵏⵉⴽⴽⵉⵏ, ⵉⵖ ⵓⵔ ⴹⴰⵍⵉⴱⵖ ⵉⵎⵏⵙⵉ, ⵓⵔ ⴰⴷ ⵜ ⵛⵛⵉⵖ; ⵉⵖ ⵓⵔ ⵏⵏⵉⵖ ⵎⵉⵡ, ⵓⵔ ⵉⵢⵉ ⴼⴽⵉⵏ ⵡⴰⵍⵓ ". 22. 5- ⵉⵏⵏⴰ ⴰⵙ ⵍⵓⵃⵛ: " ⴰⴷ ⵉⵢⵉ ⵜⵙⵎⵍⴰⴷ ⴱⵏⴰⴷⵎ ". 22. 6- ⴷⴷⵓⵏ, ⵎⵓⵏⵏ ⴰⵔ ⵢⴰⵏ ⵓⵖⴰⵔⴰⵙ, ⴳⴳⴰⵡⵔⵏ ⴳⵉⵙ. 22. 7- ⵉⵣⵔⵉ ⵢⴰⵏ ⵓⵍⵖⵎ ⴷ ⵓⵖⴰⵔⴰⵙ, ⵉⵏⵏⴰ ⴰⵙ: " ⵉⵣ ⴷ ⵡⴰⴷ ⴰⴷ ⵉⴳⴰⵏ ⴱⵏⴰⴷⵎ? " ⵥⵕⴰⵏ ⵜ ⵉⵎⵇⵇⵓⵔ. 22. 8- ⵉⵏⵏⴰ ⴰⵙ ⵓⵎⵓⵛⵛ: " ⵡⴰⴷ, ⴷⴰ ⵜ ⵉⵜⵜⴰⵎⵥ ⴱⵏⴰⴷⵎ, ⵉⴳ ⴰⵙ ⵉⴼⴰⴷⴷⵏ ⵖ ⵡⴰⴽⴰⵍ, ⵙⵙⵔⵙⵏ ⴼⵍⵍⴰⵙ ⵢⴰⵏ ⵓⵜⵍⵍⵉⵙ ". 22. 9- ⵉⵣⵔⵉ ⵏⵏ ⵢⴰⵏ ⵡⴰⴳⵎⴰⵔ, ⵉⵜⴰⴱⵄ ⵏⵏ ⴰⵍⵖⵎ. ⵉⵏⵏⴰ ⴰⵙ ⵍⵓⵃⵛ: " ⵉⵣ ⴷ ⵡⴰⴷ ⴰⴷ ⵉⴳⴰⵏ ⴱⵏⴰⴷⵎ? " 22. 10- ⵉⵏⵏⴰ ⴰⵙ ⵓⵎⵓⵛⵛ: " ⵡⴰⴷ, ⴷⴰ ⵜ ⵉⵜⵜⴰⵎⵥ ⴱⵏⴰⴷⵎ, ⵉⴳ ⴰⵙ ⵓⵣⵣⴰⵍ ⵖ ⵉⵎⵉ, ⵉⴳ ⴰⵙ ⵓⵣⵣⴰⵍ ⴷⴰⵖ ⵖ ⵜⵙⴳⵡⵉⵏ; 22. 11- ⴰⵔ ⵜ ⵜⵜⴱⴱⵉⵏ, ⴰⵔ ⵉⵜⵜⴰⵣⵣⴰⵍ ⴰⵔ ⵉⵖ ⵔⴰ ⵜⵙⵜⵖ ⵜⴰⵙⴰ ⵏⵏⵙ ". 22. 12- ⴳⴳⴰⵡⵔⵏ ⴰⵔ ⵜⴰⴷⴳⴳⵯⴰⵜ ⵏ ⵡⴰⵙⵙ, ⵙ ⴷ ⵢⵓⵛⴽⴰ ⵙⴰⵢⴷⵏⴰ ⵏⵓⵃ; ⵉⵙⵙⵓⴷⵓ ⴷ ⴰⵖⴰⵔⴰⵙ, ⵉⴳ ⴰⵛⴰⵇⵇⵓⵕ ⴼ ⵉⵖⵉⵔ. 22. 13- ⵉⵏⵏⴰ ⴰⵙ ⵍⵓⵃⵛ: " ⵉⵣ ⴷ ⵡⴰⴷ ⴰⴷ ⵉⴳⴰⵏ ⴱⵏⴰⴷⵎ? " ⵉⵏⵏⴰ ⴰⵙ ⵓⵎⵓⵛⵛ: " ⵡⴰⴷ ⴰⴷ ⵉⴳⴰⵏ ⴱⵏⴰⴷⵎ. " 22. 14- ⵉⵏⵏⴰ ⴰⵙ ⵍⵓⵃⵛ: " ⴰⵣⴽⴽⴰ ⵣⵉⴽ, ⴰⴷ ⵉⵢⵉ ⵜⵙⵎⵍⴰⴷ ⵎⴰ ⵉⴳⴰⵏ ⵚⵚⵏⵉⵄⵜ ⵏⵏⵙ ". 22. 15- ⵚⵚⴱⴰⵃ ⵣⵉⴽ, ⵉⵎⵓⵏ ⵍⵓⵃⵛ ⴷ ⵓⵎⵓⵛⵛ, ⵖⵍⵉⵏ ⵙ ⵜⴰⴳⴰⵏⵜ. ⵉⵏⵏⴰ ⴰⵙ ⵓⵎⵓⵛⵛ ⵉ ⵍⵓⵃⵛ: " ⵀⴰⵏⵏ, ⵏⵉⴽⴽⵉⵏ, ⴱⵏⴰⴷⵎ ⵓⵔ ⵔⴰⴷ ⴰⵙ ⵉⵏⵉⵖ ⵢⴰⵜ ". 22. 16- ⵉⵏⵏⴰ ⴰⵙ ⵍⵓⵃⵛ: " ⵖⵉⵔ ⵙⵎⵍⴰ ⵉⵢⵉ ⵜ; ⴷⴷⵣⵉⵖ ⴽ ⴳⵉⵙ ⵖ ⵖⵉⵏⵏ; ⵖⵉⵔ ⵙⵎⵍⴰ ⵉⵢⵉ ⵜ ". 22. 17- ⵉⵏⵏⴰ ⴰⵙ ⵓⵎⵓⵛⵛ: " ⵀⴰ ⴱⵏⴰⴷⵎ ⵉⴳⴰ ⴰⵏⵊⵊⴰⵕ ". 22. 18- ⵉⵏⵏⴰ ⴰⵙ ⵍⵓⵃⵛ: " ⵙⵙⴰⵍⴰⵎⵓ ⵄⵍⵉⴽⵓⵎ ⵢⴰ ⴱⵏⴰⴷⵎ "; ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵄⵍⵉⴽⵓⵎⵓ ⵙⵙⴰⵍⴰⵎ " 22. 19- ⵉⵏⵏⴰ ⴰⵙ ⵍⵓⵃⵛ: " ⵀⴰⵜⵉ ⵓⵛⴽⵉⵖ ⴷ, ⵢⴰ ⴱⵏⴰⴷⴰⵎ, ⴰⴷ ⴰⵡⵉⵖ ⵍⵄⴰⵎⵎⵕ ⵏⵏⴽ. ⴰⵙⵙ ⴰⴷ ⵔⴰⴷ ⵛⵛⵖ ⵣⵖ ⵜⴰⵙⴰ ⵏⵏⴽ ". 22. 20- ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵉⵖ ⴷⵉ ⵜⵓⵛⴽⵉⴷ ⴰⴷ ⵜⴰⵡⵉⴷ ⵍⵄⴰⵎⵎⵕ ⵉⵏⵓ, ⵉⴱⵉⴷⴷ ⵕⴱⴱⵉ ". 22. 21- ⵉⵏⵏⴰ ⴰⵙ ⴷⴰⵖ: " ⴰⴷ ⵉⵢⵉ ⵜⵙⴽⵔⴷ ⵍⴰⵊⴰⵍ ⵉⴳⴰⵏ ⵡⵉⵏ ⵙⵉⴷⵉ ⵕⴱⴱⵉ, ⴰⴷ ⴱⴱⵉⵖ ⵜⴰⴳⵯⵎⴰⵎⵜ ⴰⴷ, ⴰⴷ ⵜⵜ ⵉⴷ ⴼⵍⵖ ⵉ ⵜⴰⵔⵡⴰ ⵉⵏⵓ ". ⵉⵏⵏⴰ ⴰⵙ ⵍⵓⵃⵛ: " ⵡⴰⵅⵅⴰ. " 22. 22- ⵉⴱⴱⵉ ⵙⴰⵢⴷⵏⴰ ⵏⵓⵃ ⵜⴰⴳⵯⵎⴰⵎⵜ, ⵉⵛⵍⵍⵅ ⵜⵜ ⵙ ⵉⵍⵣⵣⴰⵣⵏ, ⴰⵍⵍⵉⵖ ⵜⵕⵥⵎ, ⵉⴼⵍ ⴰⵙ ⵢⴰⵏ ⵓⵍⵣⵣⴰⵣ. 22. 23- ⵉⵏⵏⴰ ⴰⵙ ⵉ ⵍⵓⵃⵛ: " ⵄⴰⵡⵏ ⵉⵢⵉ ⵖ ⵜⴳⵯⵎⴰⵎⵜ ⴰⴷ ⴰⴷ ⵜⵜ ⵏⵕⵥⵎ "; ⵉⵏⵏⴰ ⴰⵙ ⵍⵓⵃⵛ: " ⵡⴰⵅⵅⴰ ". 22. 24- ⵉⵏⵏⴰ ⴰⵙ ⵙⴰⵢⴷⵏⴰ ⵏⵓⵃ: " ⵢⴰ ⵊⴰⵀ ⵏⵏⴱⵉ, ⴰⴷ ⵜⵜ ⵏⵕⵥⵎ! " 22. 25- ⵉⴳ ⵏⵏ ⵍⵓⵃⵛ ⴰⵙⴽⴰⵔⵏ ⵖ ⵓⵙⵜⵜⵉⵖ ⵏ ⵜⴳⵯⵎⴰⵎⵜ, ⵢⵉⵡⵜ ⵙⴰⵢⴷⵏⴰ ⵏⵓⵃ ⴰⵍⵣⵣⴰⵣ ⵉ ⵜⴳⵯⵎⴰⵎⵜ, ⵉⴼⴼⵖ, ⵜⴰⵙⵙ ⵜⴳⵯⵎⴰⵎⵜ ⴰⵙⴽⴰⵔⵏ ⵏ ⵍⵓⵃⵛ. 22. 26- ⵉⴷⴷⵓ ⵙⴰⵢⴷⵏⴰ ⵏⵓⵃ, ⵉⴳⴳⵔ ⴰⵙ ⵉ ⵍⵓⵃⵛ ⵣⵖ ⴷⴰⵔ ⵓⵛⵟⵟⴰⴱ, ⵉⵏⵏⴰ ⴰⵙ: " ⴳⵍⵍⴱ ⴰⴷ ⵜⵥⵕⴷ ⴱⵏⴰⴷⵎ ⵎⴰⴷ ⵉⵙⴽⴰⵔ ⵉ ⵉⵇⵕⵉⵏⵏ ⵏⵏⴽ ". 22. 27- ⵉⴷⴷⵓ ⵙⴰⵢⴷⵏⴰ ⵏⵓⵃ, ⵉⴱⴱⵉ ⵄⵛⵕⴰ ⵏ ⵓⵄⵎⵓⴷ ⵉⵣⴳⵣⴰⵡⵏ, ⵉⵙⵔⵙ ⵜⵏ ⵖ ⵜⴰⵎⴰ ⵏ ⵓⵛⵟⵟⴰⴱ ⵏ ⵍⵓⵃⵛ, 22. 28- ⵢⴰⵎⵥ ⵍⵓⵃⵛ ⵣⵖ ⵓⵛⵟⵟⴰⴱ, ⴰⵔ ⴷⵉⴷⵙ ⵉⵜⵜⵎⵖⵖⴰⵟ ⴰⵄⵎⵓⴷ ⵣⵖ ⵓⵛⵟⵟⴰⴱ ⴰⵔ ⵉⵅⴼ. 22. 29- ⵍⵓⵃⵛ ⵉⵜⵜⵡⴰⵣⵉⵢⵢⴰⵕ ⵣⵖ ⵡⴰⵙⴽⴰⵔⵏ, ⵜⵣⵉⵢⵢⵕ ⵜ ⵜⴳⵯⵎⴰⵎⵜ. ⴰⵔ ⵉⴽⴽⴰⵜ ⵙⴰⵢⴷⵏⴰ ⵏⵓⵃ, 22. 30- ⴰⵔ ⵉⵖ ⴼⵍⵍⴰⵙ ⵉⵕⵥⴰ ⵄⵛⵕⴰ ⵏ ⵓⵄⵎⵓⴷ, ⵉⴷⴷⵓ ⵙⴰⵢⴷⵏⴰ ⵏⵓⵃ ⴰⴷ ⵉⴱⴱⵉ ⵡⵉⵢⵢⴰⴹ. 22. 31- ⵉⴳⵍⵍⴱ ⵍⵓⵃⵛ ⵖ ⵓⵎⵓⵛⵛ, ⵉⵏⵏⴰ ⴰⵙ: " ⵉⵣ ⴷ ⵓⵔⵜⴰ ⵔⴰⴷ ⵜ ⵢⵉⵡⴷⵓ? " ⵉⵏⵏⴰ ⴰⵙ ⵓⵎⵓⵛⵛ: " ⵓⵔⵜⴰ, ⵙⵓⵍ ⵔⴰⴷ ⵜⵛⵛⴷ ⴰⵄⵎⵓⴷ, 22. 32- ⵉⵖⵔⵙ ⴰⴽ, ⵛⵛⵏ ⴽ ⵜⴰⵔⵡⴰ ⵏⵏⵙ, ⵢⴰⵡⵉ ⵜⴰⴱⴹⴰⵏⵜ ⵏⵏⴽ ⵙ ⵙⵙⵓⵇ; ⴰⵔ ⴷ ⵜⵜ ⵜⵜⵇⵍⵍⴰⴱⵏ, 22. 33- ⴰⵔ ⴰⵙ ⵜⵜⵉⵏⵉⵏ: " ⵀⴰ ⵜⴰⴱⴹⴰⵏⵜ ⵏ ⵍⵓⵃⵛ! " ⴰⵔ ⵉⵖ ⴽⵓⵍⵍⵓ ⵜⵟⵟⵓⵡⴼⴷ ⴷⴷⵓⵏⵉⵜ " 22. 34- ⵉⵏⵏⴰ ⴰⵙ ⵍⵓⵃⵛ ⵉ ⵓⵎⵓⵛⵛ: " ⵎⴰ ⵉⴳⴰⵏ ⵍⵎⴹⴰⵕⵜ ⵏ ⴳⵔ ⵉⵢⵉ ⴷⵉⴷⵙ, ⴰⴷ ⵜ ⵣⴳⵉⴳⵉ ⵢⵉⵡⴷⵓ? " 22. 35- ⵉⵏⵏⴰ ⴰⵙ ⵓⵎⵓⵛⵛ ⵉ ⵍⵓⵃⵛ: " ⴰⴷ ⴰⵙ ⵜⴼⴽⴷ ⵍⴰⵎⴰⵏ, ⴰⵔ ⵣⴳⵉⵙ ⵜⵃⵛⵛⴰⵎⴷ ⵣⵖ ⴱⵏⴰⴷⵎ, ⴰⴷ ⵓⵔ ⵜ ⵉⴷ ⵜⵜⴹⵍⴰⵎⴷ ". 22. 36- ⵉⵏⵏⴰ ⴰⵙ ⵍⵓⵃⵛ ⵉ ⵙⴰⵢⴷⵏⴰ ⵏⵓⵃ: " ⴼⴽⵉⵖ ⴰⴽ ⵍⴰⵎⴰⵏ ⵏ ⵕⴱⴱⵉ, ⴰ, ⵉⵖ ⵉⵢⵉ ⵜⵕⵥⵎⴷ, ⵓⵔ ⴽ ⵜⴹⵍⴰⵎⵖ, ⴽⵉⵢⵢⵉⵏ ⵓⵍⴰ ⴽⵓⵍⵍⵓ ⵎⴰ ⵉⴳⴰⵏ ⴱⵏⴰⴷⵎ ". 22. 37- ⵏⵏⴼⴽⴰⵏ ⵍⴰⵎⴰⵏ, ⵍⵓⵃⵛ ⴷ ⵙⴰⵢⴷⵏⴰ ⵏⵓⵃ; ⵉⵕⵥⵎ ⴰⵙ ⵙⴰⵢⴷⵏⴰ ⵏⵓⵃ. 22. 38- ⵣⵖ ⴰⵙⵙ ⴰⵏⵏ ⴰⵔ ⵉⵜⵜⵃⵛⵛⴰⵎ ⵍⵓⵃⵛ ⵣⵖ ⴽⵓⵍⵍⵓ ⵎⴰ ⵉⴳⴰⵏ ⴱⵏⴰⴷⵎ ⵖ ⴷⴷⵓⵏⵉⵜ, ⴰⵔ ⵉⵖ ⵜⵇⵓⵎ ⴷⴷⵓⵏⵉⵜ ⵙ ⵍⵉⵅⵔⵜ. 23- ⵙⴰⵢⴷⵏⴰ ⵙⵓⵍⴰⵢⵎⴰⵏ ⴷ ⵜⵡⵓⴽⵜ 23. 1- ⵍⵇⵉⵚⵜ ⵏ ⵢⴰⵏ ⵓⴳⵍⵍⵉⴷ ⵉⵙⵎ ⵏⵏⵙ ⵙⴰⵢⴷⵏⴰ ⵙⵓⵍⴰⵢⵎⴰⵏ, ⵉⵃⴽⴰⵎ ⴼ ⵍⵊⵏⵏ ⵓⵍⴰ ⵍⵉⵏⵙ ⵓⵍⴰ ⵟⵟⵓⵢⵓⵕ. 23. 2- ⵉⵡⴰ ⵢⴰⵏ ⵡⴰⵙⵙ ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵏⵔⴰ ⵜⴰⵣⵕⴱⵉⵢⵜ ⵏ ⵔⵔⵉⵛ ". 23. 3- ⵉⵡⴰ ⵏⵜⵜⴰⵏ ⵓⵔ ⵉⵖⴰⵢ ⴰⴷ ⵜⵜ ⵉⵄⵚⵓ. 23. 4- ⵉⵏⵏⴰ ⴰⵙ: ⴰⵡⴷⴷⵉ, ⵍⴰⵟⵢⴰⵕ, ⵖⵉⴽⴽⴰⵜⵉⵏⵏ, ⴰⵙⵎⵎⵉⴹ ⴰⵢⴰ; ⵉⵖ ⴰⵙⵏ ⵏⴽⴽⵉⵙ ⵔⵔⵉⵛ, ⴷⴰ ⴷ ⴽⵓⵍⵍⵓ ⵎⵎⵜⵏ ⵙ ⵓⵙⵎⵎⵉⴹ ". 23. 5- ⵜⵏⵏⴰ ⴰⵙ: " ⵉⵡⴰ, ⵍⴰⴱⴷⴷⴰ; ⵎⴽⴰⵏⵏ ⴰⴽ ⵉⴹⵀⵕⵏ, ⵜⵙⴽⵔⴷ ⵜ ". 23. 6- ⵉⵏⴽⵔ ⵢⴰⵣⵏ ⵙ ⵍⴰⵟⵢⴰⵕ. ⴰⵛⴽⵏ ⴷ ⴽⵓⵍⵍⵛⵉ ⵜⵏ. 23. 7- ⵜⴱⵇⵇⴰ ⵏⵏ ⵜⴰⵡⵓⴽⵜ. ⵏⵜⵜⴰⵜ ⴰⴷ ⵓⵔ ⴷ ⵢⵓⵛⴽⵉⵏ; ⴽⵓⵍⵍⵓ ⵜⴳⴳⵯⵔⴰ ⵏⵏ. 23. 8- ⵉⵏⵏⴰ ⴰⵙⵏ ⵙⴰⵢⴷⵏⴰ ⵙⵓⵍⴰⵢⵎⴰⵏ: " ⵍⵡⵇⵜ ⵏⵏⴰ ⴷ ⵜⵓⵛⴽⴰ ⵜⴰⵡⵓⴽⵜ, ⴰⴷ ⵉⵢⵉ ⵙⵔⵙ ⵜⵅⴱⵔⵎ, ⴰⴷ ⵜⵜ ⵄⵇⵇⴱⵖ ". 23. 9- ⵉⵡⴰ ⵍⵍⵉⵖ ⴷ ⵜⵓⵛⴽⴰ, ⴰⵡⵉⵏ ⵜⵜ ⴷ ⵙ ⴷⴰⵔ ⵓⴳⵍⵍⵉⴷ, 23. 10- ⵉⵏⵏⴰ ⴰⵙ: " ⵎⴰⴷ ⴽⵎ ⵢⴰⵖⵏ ⴰ ⵍⴽⵔⴼⵜ ⵏ ⵍⴰⵟⵢⴰⵕ ⵍⵍⵉⵖ ⵏⵏ ⵜⴳⴳⵯⵔⵉⴷ? " 23. 11- ⵜⵏⵏⴰ ⴰⵙ: " ⴰ ⵙⵉⴷⵉ, ⴼⴽ ⵉⵢⵉ ⵍⴰⵎⴰⵏ, ⵉⵏⵉⵖ ⴰⴽ ⵜ. 23. 12- ⵉⴼⴽ ⴰⵙ ⵍⴰⵎⴰⵏ. ⵜⵏⵏⴰ ⴰⵙ: " ⴰ ⵙⵉⴷⵉ, ⴷⴰ ⵜⵄⵊⵊⴰⴱⵖ ⵉ ⵕⴱⵄⴰ ⵏ ⵍⵎⴰⵙⴰⵢⵍ. 23. 13- ⴷⴰ ⵜⵜⵄⵊⵊⴰⴱⵖ ⵉ ⵡⴰⴹⴰⵏ, ⴰⵔ ⵜⵜⵄⵊⵊⴰⴱⵖ ⵉ ⵡⵓⵙⵙⴰⵏ: ⵏⵏⵉⵖ: " ⵎⴰ ⵢⵓⵜⵉⵏ, ⵉⵣ ⴷ ⴰⴹⴰⵏ ⵏⵖⴷ ⵓⵙⵙⴰⵏ? " 23. 14- ⴰⵔ ⵜⵜⵄⵊⵊⴰⴱⵖ ⵉ ⵉⵔⴳⴰⵣⵏ, ⴰⵔ ⵜⵜⵄⵊⵊⴰⴱⵖ ⵉ ⵜⵎⵖⴰⵔⵉⵏ: ⵏⵏⵉⵖ: " ⵎⴰ ⵢⵓⵜⵉⵏ ⵉⵣ ⴷ ⵉⵔⴳⴰⵣⵏ, ⵏⵖⴷ ⵜⵉⵎⵖⴰⵔⵉⵏ? " 23. 15- ⵜⵏⵏⴰ ⴰⵙ: " ⴰ ⵙⵉⴷⵉ, ⵖⴰⵏⵏ ⴰⴷ ⵉⵢⵉ ⵏⵏ ⵉⵟⵟⵍⵏ ⴰⵍⵍⵉⵖ ⵓⵔ ⴷ ⵓⵛⴽⵉⵖ ". 23. 16- ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵡⴰ ⵎⴰ ⵢⵓⵜⵉⵏ, ⵉⵣ ⴷ ⴰⴹⴰⵏ ⵏⵖⴷ ⵓⵙⵙⴰⵏ? " 23. 17- ⵜⵏⵏⴰ ⴰⵙ: " ⴰ ⵙⵉⴷⵉ, ⵓⴼⵉⵖ ⵏⵏ ⴰⴹⴰⵏ ⵓⵜⵉⵏ ⵓⵙⵙⴰⵏ, ⴰⴼⵖ ⵏⵏ ⵜⵉⵎⵖⴰⵔⵉⵏ ⵓⵜⵉⵏⵜ ⵉⵔⴳⴰⵣⵏ ". 23. 18- ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⵅ? " ⵜⵏⵏⴰ ⴰⵙ: " ⴰⵛⴽⵓ ⴰⴹⴰⵏ ⴷⴰ ⵖ ⴰⵔ ⵉⵏⵙⵙⴰ ⵡⴰⵢⵢⵓⵔ, ⵜⵜⵡⵉⵃⵙⴰⴱⵏ ⴼ ⵡⵓⵙⵙⴰⵏ ". 23. 19- ⵉⵏⵏⴰ ⴰⵙ: " ⵜⵖⵥⴰⵏⴷ ". ⵉⵏⵏⴰ ⴰⵙ: " ⵓⵎⴰ ⵉⵔⴳⴰⵣⵏ, ⵎⴰⵏⵉ ⵣⵖ ⵜⵏ ⵓⵜⵉⵏⵜ ⵜⵎⵖⴰⵔⵉⵏ? " 23. 20- ⵜⵏⵏⴰ ⴰⵙ: " ⴰⵛⴽⵓ ⴽⵓⵍⵍⵓ ⴰⵔⴳⴰⵣ ⵉⵙⴽⴰⵔⵏ ⴰⵡⴰⵍ ⵏ ⵜⵎⵖⴰⵔⵜ, ⵜⵉⵎⵖⴰⵔⵉⵏ ⴰⴷ ⴼ ⵉⵜⵜⵡⵉⵃⵙⴰⴱ ". 23. 21- ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵡⴰ, ⵜⵖⵥⴰⵏⴷ. ⵡⴰⵅⵅⴰ ⵏⵏ ⵜⵎⴰⵟⵍⴷ, ⵓⵔ ⵜⵙⵅⵙⵉⵔⴷ ⵡⴰⵍⵓ ". ⵉⵟⵍⵇ ⵉ ⵍⴰⵟⵢⴰⵕ, ⴷⴷⵓⵏ ⴼ ⵃⴰⵍ ⵜⵏ. 24- ⴰⴳⵔⴰⵣ ⴷ ⵜⴱⵏⴽⴰⵍⵜ ⴷ ⴱⵓⵎⵃⵎⴷ 24. 1- ⵍⵇⵉⵚⵜ ⵏ ⵢⴰⵏ ⵍⵅⵍⵇ, ⵉⵙⵙⵓⴷⴰ ⴰⵍⵍⵉⵖ ⵏⵏ ⵉⵕⵓⵃ ⵢⴰⵏ ⵡⴰⵙⵉⴼ, ⵙ ⵏⵏ ⵢⵓⴼⴰ ⵢⴰⵜ ⵜⴱⵏⴽⴰⵍⵜ. 24. 2- ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⴹⴰⵍⴱⵖ ⴰⴽ, ⴰ ⵍⵅⵍⵇ ⴰⴷ, ⴰⴷ ⵉⵢⵉ ⵜⵙⵙⴰⴽⵯⵉⴷ ". 24. 3- ⵉⵏⵏⴰ ⴰⵙ ⵍⵅⵍⵇ ⵍⵍⵉ: " ⵢⴰ ⵡⴷⴷⵉ, ⴰ ⵍⵅⵍⵉⵇⵜ ⴰⴷ, ⴷⴰⴷ ⴽⵎ ⵙⵙⴰⴽⵯⵉⵖ, ⵓⵔ ⴷⴰ ⵜⵉⵔⵉⴷ ⵙⵓⵍ ⴰ ⵜⴳⴳⵯⵣⴷ ". 24. 4- ⵜⵏⵏⴰ ⴰⵙ: " ⴷⴰ ⴽ ⴼⴽⵖ ⵍⵄⴰⵀⴷ ". ⵉⵏⵏⴰ ⴰⵙ: " ⵡⴰⵅⵅⴰ. ⵎⴰⵏⵉⵖ ⵔⴰⴷ ⴽⵎ ⴳⵖ? " ⵜⵏⵏⴰ ⴰⵙ: " ⴳ ⵉⵢⵉ ⵖⵉⵔ ⴼ ⵉⵖⵉⵔ ". 24. 5- ⵉⴳ ⵜⵜ ⴼ ⵉⵖⵉⵔ. ⵍⵍⵉⵖ ⵜⵜ ⵉⵙⵙⴰⴽⵯⵉ, ⵓⵔ ⵙⵓⵍ ⵜⵔⵉ ⴰⴷ ⴰⵙ ⵜⴳⴳⵯⵣ. 24. 6- ⵜⵏⴽⵔ ⵜⵙⵕⴹ ⴰⵙ, ⵜⵏⵏⴰ ⴰⵙ: " ⴷⴰ ⵏⵏⵃⴰⴽⴰⵎ ⴷⴰⵔ ⵓⵍⵖⵎ ⴰⴷ ". 24. 7- ⴰⵍⵖⵎ, ⵏⵜⵜⴰⵏ ⵉⵡⵙⵙⵔ, ⵓⵔ ⴰⵔ ⵙⵓⵍ ⵉⵏⴽⴽⵉⵔ. 24. 8- ⵜⵏⵏⴰ ⴰⵙ: " ⵉⵖ ⴼⵍⵍⵉ ⵉⵃⴽⵎ ⵙ ⴰⴷ ⴳⴳⵯⵣⵖ, ⴳⴳⵯⵣⵖ, ⵉⵖ ⴼⵍⵍⴰⴽ ⵉⵃⴽⵎ ⵙ ⴰⴷ ⵉⵢⵉ ⵜⴰⵙⵉⴷ, ⵜⴰⵙⵉⴷ ⵉⵢⵉ ". 24. 9- ⵍⵍⵉⵖ ⵕⵓⵃⵏ ⴷⴰⵔ ⵓⵍⵖⵎ, ⵜⵏⵏⴰ ⴰⵙ: " ⵕⵕⵉ ⵏ ⴱⵏⴰⴷⵎ ⴰⴷ, ⴽⵓⵍⵍⵓ ⵎⴰⵏⵉ ⵖ ⵉⵢⵉ ⵢⵓⴼⴰ, ⵉⵏⵖ ⵉⵢⵉ. 24. 10- ⴽⵉⵢⵢⵉⵏ ⵖⵉⴽⴽ, ⵎⴰ ⵙ ⵔⴰⴷ ⴼⵍⵍⴰⵙ ⵜⵃⴽⴷ ⵖ ⴳⵔ ⵉⵢⵉ ⴷⵉⴷⵙ? " ⵉⵏⵏⴰ ⴰⵙ ⵓⵍⵖⵎ: " ⴳ ⴰⵙ ⵜⴰⴳⵍⵓⵍⵜ. 24. 11- ⴰⵙⵙ ⴰⵏⵏ ⵖ ⵍⵍⵉⵖ ⵙ ⵚⵚⴰⵃⵜ ⵉⵏⵓ, ⴰⵔ ⵜⵜⴰⵙⵉⵖ ⵉⵇⵏⴹⴰⵕⵏ, ⵀⴰⵜⵉ ⵛⵛⵉⵖ, ⵙⵡⵉⵖ ⴷ ⴱⵏⴰⴷⵎ. 24. 12- ⴰⵙⵙ ⴰⴷ ⵖ ⵉⵢⵉ ⵜⴼⵍ ⵚⵚⴰⵃⵜ ⵉⵏⵓ, ⵀⴰⵜⵉ ⴷⴰ ⵜⵣⵓⴷ ⵖⵉⴷ ⵖ ⵉⵢⵉ ⵉⴼⵍ ". 24. 13- ⴷⴷⵓⵏ ⵎⵎⴰⵜⵜⵉⵏ ⵙ ⴷⴰⵔ ⵢⴰⵏ ⵡⴰⴳⵎⴰⵔ, ⵜⵏⵏⴰ ⴰⵙ: " ⵀⴰⵜⵉ ⵉⵡⵉⵖ ⴷ ⴷⴰⵔⴽ ⵍⵅⵍⵇ ⴰⴷ, ⴰⴷ ⴼⵍⵍⴰⵖ ⵜⵃⴽⴰⵎⴷ ". 24. 14- ⵉⵏⵏⴰ ⴰⵙ ⵡⴰⴳⵎⴰⵔ: " ⵓⵔ ⵉⴳⵉ ⵍⵃⴽⴰⵎ ⵏⵏⵙ ⵖⵉⵔ ⵎⴽⴰⵏⵏ ⴰⵙ ⵜⵙⴽⵔⴷ. 24. 15- ⵍⵍⵉⵖ ⵍⵍⵉⵖ ⵙ ⵚⵚⴰⵃⵜ ⵉⵏⵓ, ⵉⵙⴽⵔ ⵉⵢⵉ ⵜⴰⵔⵉⴽⵜ, ⵉⵙⴽⵔ ⵉⵢⵉ ⵜⵉⵛⵉⴽⵔⵜ, ⴰⵔ ⵉⵢⵉ ⵉⵜⵜⵙⵎⵎⴰⵕ ⵙ ⵍⵡⵇⵜ; ⴽⵔⴰⵢⴳⴰⵜ ⵏ ⵍⵄⵍⵓⴼⴰⵜ ⴷ ⵍⵃⴰⵊⴰ ⵉⵢⵉ ⵉⵅⵚⵚⴰⵏ. 24. 16- ⴰⵔ ⵜ ⵙⴼⵍⵍⴰⵜⵖ ⵣⵖ ⵡⴰⵎⵎⴰⵙ ⵏ ⵍⵄⴷⵓ, ⵙⵙⵕⵓⵃⵖ ⵜ ⵉ ⵚⵚⴷⵉⵇ. 24. 17- ⴰⵙⵙ ⴰⴷ ⵖ ⵉⵢⵉ ⵜⴼⵍ ⵚⵚⴰⵃⵜ ⵉⵏⵓ, ⵀⴰⵜⵉ ⴷⴰ ⵜⵣⵓⴷ ⵖ ⴱⵏⴰⴷⵎ ⵖⵉⴷ ⵖ ⵉⵢⵉ ⵉⴼⵍ. 24. 18- ⴳ ⴰⵙ ⵜⴰⴳⵍⵓⵍⵜ ⴰⵔ ⴷ ⵏⴹⵓⵏⵜ ⵡⴰⵍⵍⵏ ⵏⵏⵙ ". 24. 19- ⵜⵏⵏⴰ ⴰⵙ ⵜⴱⵏⴽⴰⵍⵜ: " ⵀⴰ ⵙⵉⵏ ⵏⵏⵃⴰⴽⴰⵎ ⴷⴰⵔⵙⵏ, ⵎⴰⵏⵉ ⵙⵓⵍ ⵜⵔⵉⴷ ⴰⴷ ⵉⵙⵙ ⵏⴷⴷⵓ? " 24. 20- ⵉⵏⵏⴰ ⴰⵙ ⵍⵅⵍⵇ ⵍⵍⵉ: " ⵢⴰⵏ ⵍⵅⵍⵇ ⴰⴷ ⴰⵎ ⴹⴰⵍⴱ ⵙⵓⵍ ". ⵜⵏⵏⴰ ⴰⵙ: " ⵡⴰⵅⵅⴰ. ⴽⵓⵍⵍⵓ ⵡⴰⵏⵏⴰ ⴷⴰⵔ ⵏⴷⴷⴰ, ⴷⴰ ⵏⵏ ⴳⵉⵙ ⵜⴰⴼⴷ ⵍⴰⴼⵄⴰⵍ ⵏⵏⴽ ". 24. 21- ⴷⴷⵓⵏ ⴷⴰⵔ ⴱⵓⵎⵃⵎⴷ. ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵍⵎⵇⴰⴷⴷⵎ, ⴰⴷ ⴼⵍⵍⵉ ⵜⵃⴽⴰⵎⴷ ⵖ ⴳⵔ ⵉⵢⵉ ⴷ ⵍⵅⵍⵉⵇⵜ ⴰⴷ. 24. 22- ⵜⴹⴰⵍⴱ ⵉⵢⵉ, ⵙⵙⵓⴽⵯⵉⵖ ⵜⵜ, ⵓⵔ ⵙⵓⵍ ⵜⵔⵉ ⴰⴷ ⵉⵢⵉ ⵜⴳⴳⵯⵣ. 24. 23- ⵉⵏⵏⴰ ⴰⵙ ⴱⵓⵎⵃⵎⴷ: " ⵓⵔ ⴷⴰⵔⵉ ⵉⵍⵍⵉ ⵛⵛⵕⴰⵄ ⵏⵏⵓⵏ ". ⵜⵏⵏⴰ ⴰⵙ ⵜⴱⴰⵏⴽⴰⵍⵜ: " ⵎⴰⵅ ⴰⵍⵍⵉⵖ ⵓⵔ ⴷⴰⵔⴽ ⵉⵍⵍⵉ ⵛⵛⵕⴰⵄ ⵏⵏⵖ? " 24. 24- ⵉⵏⵏⴰ ⴰⵙ: " ⴰⵛⴽⵓ ", ⵜⵏⵏⴰ ⴰⵙ: " ⵓⵀⵓ, ⵃⴽⵎ ⵙ ⴰⵢⵏⵏⴰ ⴰⴽ ⵉⴹⵀⵕⵏ, ⵜⵉⵏⵉⴷ ⴰⵖ ⵜ ". 24. 25- ⵉⵏⵏⴰ ⴰⵙ: " ⴰⵢⵜ ⵉⴳⵏⵡⴰⵏ, ⵓⵔ ⴰⵔ ⴼⵍⵍⴰⵙⵏ ⵜⵜⵃⴽⴰⵎⵏ ⴰⵢⵜ ⵡⴰⴽⴰⵍ " ⵜⵏⵏⴰ ⴰⵙ: " ⵀⵉⵢⴰ, ⵏⵉⴽⴽⵉⵏ ⴰⴷ ⵜⵏⵏⵉⴷ? " 24. 26- ⵉⵏⵏⴰ ⴰⵙ: " ⵉⵢⴰⵀ, ⵉⵖ ⵢⴰⴷ ⵍⵍⵉ ⵜⵔⵉⴷ ⵍⵃⵇⵇ, ⵜⴳⴳⵯⵣⴷ ⵙ ⵡⴰⴽⴰⵍ ⴰⵔ ⵉⵖ ⴼⵍⵍⴰⵡⵏ ⵃⴽⴰⵎⵖ. ⵎⴽⴰⵏⵏ ⴰⵎ ⵉⴹⵀⵕⵏ, ⵜⵙⴽⵔⴷ ⴰⵙ ⵜ " 24. 27- ⵜⵏⴽⵔ ⵜⴳⴳⵯⵣ. ⵉⵏⵏⴰ ⴰⵙ ⵉ ⵡⴰⵍⵍⵉ: " ⵖⵉⴽⴽⴰⵜⵉⵏⵏ, ⵀⴰ ⵍⵃⵉⵢ ⵖ ⵡⴰⴽⴰⵍ, ⵍⵎⵉⵢⵜ ⵖ ⵓⴼⵓⵙ ⵏⵏⴽ. ⵎⴰ ⵙ ⴰⵔ ⵙⵙⵓⵍ ⵜⵇⵇⵍⴷ?! " ⵉⵏⴽⵔ ⵡⴰⵍⵍⵉ ⵢⵉⵡⵜ ⵜⵜ, ⵉⵏⵖ ⵜⵜ. 24. 28- ⵍⵍⵉⵖ ⵜⵜ ⵉⵏⵖⴰ, ⵉⴽⵏⵓ ⵖ ⴱⵓⵎⵃⵎⴷ ⴰⴷ ⵜ ⵢⴰⵙⵉ, ⵉⵏⵏⴰ ⴰⵙ: " ⵔⴰⴷ ⴽ ⴰⵡⵉⵖ ⵉ ⴽⵔⴰ ⵏ ⵡⴰⵕⵕⴰⴹⵏ ". 24. 29- ⵉⵏⵏⴰ ⴰⵙ ⴱⵓⵎⵃⵎⴷ: " ⵉⵣ ⴷ ⵎⴰⵅⵛⵛⴰⵢ ⵏ ⵜⵡⴰⴷⴰ? " ⵉⵏⵏⴰ ⴰⵙ: " ⵍⴰⴱⴷⴷⴰ ". 24. 30- ⵉⵏⵏⴰ ⴰⵙ ⴱⵓⵎⵃⵎⴷ: " ⵄⵍⴰ ⵕⴱⴱⵉ, ⵀⴰⵜⵉ ⴷⴰⵔⵉ ⵜⴰⵔⵡⴰ. ⵀⴰⵜⵉ ⴽⵉⵢⵢⵉⵏ ⵜⵙⵙⵏⴷ ⵍⵃⵇⵇ ⵏ ⵜⴰⵔⵡⴰ. 24. 31- ⵢⵉⵏⵏⴰ ⵖ ⵜⵏ ⴼⵍⵖ ⴰⵖ ⵔⴰⴷ ⴱⵇⵇⴰⵏ. ⴰⴷ ⴷⵉⴷⵉ ⵜⵎⵓⵏⴷ, ⴰⴷ ⵜⵏ ⵏⵙⵍⵉ ". 24. 32- ⵉⵎⵓⵏ ⴷⵉⴷⵙ, ⵉⵏⵏⴰ ⴰⵙ: " ⵡⴰⵅⵅⴰ ". ⵕⵓⵃⵏ ⵉⵎⵉ ⵏ ⵢⴰⵏ ⵓⵅⴱⵓ, ⵜⵍⵍⴰ ⴳⵉⵙ ⵢⴰⵜ ⵜⴱⵏⴽⴰⵍⵜ. 24. 33- ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰⴷ ⵉⵢⵉ ⵜⵄⴰⵡⵏⴷ. ⵀⴰⵜⵉ ⵜⴰⵔⵡⴰ ⵉⵏⵓ ⴳⴰⵏ ⵛⵡⵉⵢ ⵉⵎⵄⵚⴰⵏ. 24. 34- ⵀⴰⵜⵉ ⵖⵉⵔ ⴰⴷ ⴰⵙⵏ ⵉⵏⵉⵖ: " ⵙⵙⵓⴷⵓ ⴰⵜ ", ⴷⴰ ⵉⵢⵉ ⵃⵔⵊⵏ ⴰⴷ ⴼⴼⵖⵏ. ⴽⵉⵢⵢⵉⵏ ⵃⴹⴹⵕ ⴰⵙⵏ: ⵡⴰⵏⵏ ⴷ ⵉⴼⴼⵖⵏ, ⵜⴰⵎⵥⴷ ⵜ ". 24. 35- ⵉⴽⵛⵎ ⴱⵓⵎⵃⵎⴷ. ⵍⵍⵉⵖ ⵉⵕⵓⵃ ⴷⴰⵔ ⵜⴱⵏⴽⴰⵍⵜ, ⵉⵔⴰⵔ ⵉⵅⴼ ⵏⵏⵙ ⵙ ⴷⴰⵔ ⵉⴹⴰⵕⵕⵏ, ⵉⴽⵛⵛⵎ ⵖ ⵉⵙⵏⵏⴰⵏ. 24. 36- ⵍⵅⵍⵇ ⵍⵍⵉ, ⵉⵎⵖⵖⵟ ⴽⵓⵍⵍⵓ ⴼ ⵓⴷⵉⵙ, ⴰⵔ ⵏⵏ ⵉⵜⵜⵛⵄⴰ ⵉⵙ ⴷ ⵙⵙⵓⴷⴰⵏ ⵜⴰⵔⵡⴰ ⵏ ⴱⵓⵎⵃⵎⴷ. 24. 37- ⵜⴰⵍⵍⵉ ⵖⵉⵔ ⵜⴼⴼⵖ ⴷ, ⵜⴰⴼ ⴷ ⵡⴰⵍⵍⵉ ⵢⵓⵊⴰⴷ, ⵜⵏⵏⴰ ⴰⵙ ⵢⴰⵍⵍⴰⵀ 24. 38- ⵉⵜⵜⴰⴱⵄ ⵜⵜ ⵉⴷ ⴱⵓⵎⵃⵎⴷ, ⵙ ⵜⵜ ⵉⴷ ⵢⵓⴼⴰ ⵜⴼⵔⴰ ⴷⵉⴷⵙ. ⵉⵏⵏⴰ ⴰⵙ: " ⵀⴰ ⵍⵍⵄⴱ ⵉⵍⵎⵎⴰ ⵎⴽⴷⴰ ⵉⵜⵜⴳⴳⴰ! " 25- ⴱⵓⵎⵃⵎⴷ ⴷ ⵡⵓⵛⵛⵏ ⴷ ⵢⵉⵣⵎ 25. 1- ⵍⵇⵉⵚⵜ ⵏ ⵢⴰⵏ ⴱⵓⵎⵃⵎⴷ ⴷ ⵡⵓⵛⵛⵏ ⴷ ⵢⵉⵣⵎ, ⵎⵛⴰⵡⴰⵕⵏ, ⵛⵔⴽⵏ ⵜⴰⵢⵢⵓⴳⴰ. 25. 2- ⴰⵙⵙ ⴰⵏⵏ ⵖ ⵜⴽⵎⵎⵍ, ⵙⵔⵓⵜⵏ, ⵣⵓⵣⵣⵔⵏ, ⵓⵛⴽⴰⵏ ⴷ ⴰⴷ ⴱⴹⵓⵏ ⴰⵏⵔⴰⵔ ". ⵏⵏⴰⵏ ⴰⵙ ⵉ ⵡⵓⵛⵛⵏ: " ⴰ ⵜⵏⴽⵔⴷ ⴰⴷ ⵜⵄⴱⵕⴷ ⴰⵏⵔⴰⵔ ". 25. 3- ⵉⵏⴽⵔ ⵡⵓⵛⵛⵏ ⴰⵔ ⵉⵜⵜⵄⴱⴰⵕ, ⵉⵏⵏⴰ ⴰⵙⵏ: " ⵀⴰ ⵢⴰⵜ ⵉⵏⵓ " ⵢⵉⵡⵜ ⵜ ⵢⵉⵣⵎ, ⵢⴰⵣⵓ ⴰⵙ ⵉⵅⴼ ⵏⵏⵙ. 25. 4- ⵉⵏⵏⴰ ⴰⵙ ⴱⵓⵎⵃⵎⴷ: " ⴱⴰⵍⴰⴽ ⴰⵡⴷⴷⵉ: ⵖⴰⵍⵖ ⵉⵙ ⵏⵉⵜ ⵜⵙⵙⵏⴷ ⵉ ⴽⵔⴰ! " 25. 5- ⵢⴰⵎⵣ ⴱⵓⵎⵃⵎⴷ ⵍⵄⴱⴰⵕ, ⵉⵏⵏⴰ ⴰⵙ: " ⴱⵉⵙⵎⵉ ⵍⵍⴰⵀ, ⵀⴰ ⵢⴰⵜ ⵏ ⵄⵎⵎⵉ ⵉⵣⵎ, ⵀⴰ ⵙⵏⴰⵜ ⵏ ⵄⵎⵎⵉ ⵉⵣⵎ, ⵀⴰ ⴽⵕⴰⴹⵜ ⵏ ⵄⵎⵎⵉ ⵉⵣⵎ, ⵀⴰ ⴽⴽⵓⵥⵜ ⵏ ⵄⵎⵎⵉ ⵉⵣⵎ, 25. 6- ⵀⴰ ⵙⵎⵎⵓⵙⵜ ⵏ ⵄⵎⵎⵉ ⵉⵣⵎ, ⵀⴰ ⵙⴹⵉⵚⵜ ⵏ ⵄⵎⵎⵉ ⵉⵣⵎ, ⵀⴰ ⵢⴰⵜ ⵉⵏⵓ, ⵀⴰ ⵢⴰⵜ ⵏ ⵄⵎⵎⵉ ⵓⵛⵛⵏ ". 25. 7- ⵉⵏⵏⴰ ⴰⵙ ⵢⵉⵣⵎ: " ⵎⴰⵏ ⵄⴰⵍⵍⴰⵎⴰⴽⴰ ⵀⴰⴷⴰ ⵚⵚⴰⵡⴰⴱ? " ⵉⵏⵏⴰ ⴰⵙ ⴱⵓⵎⵃⵎⴷ: " ⵕⴰⵙ ⴰⴷⴷⵉⴱ ⴰⵍⵍⴰⴷⵉ ⵙⴰⵍⴰⵅⴰ ". 26- ⴰⵖⵉⵍⴰⵙ ⴷ ⵡⵓⵛⵛⵏ ⴷ ⴱⴰⵖⵓⵖ 26. 1- ⵉⵏⴽⵔ ⵓⵖⵉⵍⴰⵙ, ⵉⴳⴰ ⵍⵇⴰⵢⴷ ⵏ ⵍⵓⵃⵓⵛ, ⵢⴰⵖ ⵜ ⴽⵔⴰ. 26. 2- ⵉⴷⴷⵓ ⵡⵓⵛⵛⵏ, ⵉⴽⴽ ⴷ ⴷⴰⵔⵙ, ⵉⵏⵏⴰ ⴰⵙ: " ⵎⴰⵎⵏⴽ ⴰ ⵜⴳⵉⴷ? ⵉⵙ ⵜⵊⵊⵉⴷ? " ⵉⵏⵏⴰ ⴰⵙ: " ⵍⴰⴱⴰⵙ ". 26. 3- ⵉⵏⵏⴰ ⴰⵙ: " ⵎⴰ ⵢⴰⵖⵏ ⴱⴰⵖⵓⵖ ⴰⵍⵍⵉⵖ ⵓⵔ ⵏⵏ ⴷⴰⵔⵉ ⵉⴽⴽⵉ? " ⵉⵏⵏⴰ ⴰⵙ: " ⵢⵓⴼⴰ ⵍⵅⴱⴰⵕ ⵉⵙ ⴽ ⵢⴰⵖ ⴽⵔⴰ, ⵢⴰⵣⵏ ⴽⵓⵍⵍⵓ ⵙ ⵍⵓⵃⵓⵛ, ⵎⵓⵏⵏ ⵖ ⴷⴰⵔ ⴱⴰⵖⵓⵖ. 26. 4- ⵉⵏⵏⴰ ⴰⵙⵏ: " ⴰⴷ ⵜⴽⵓⵏⵎ ⵄⵍⴰ ⴱⴰⵍ, ⴰⵖⵉⵍⴰⵙ ⵉⵙ ⵜ ⵢⴰⵖ ⴽⵔⴰ, ⵉⵖ ⵉⵎⵎⵓⵜ, ⴰⴷ ⴼⵍⵍⴰⵡⵏ ⵃⴽⴰⵎⵖ ⵏⵉⴽⴽⵉⵏ " ". 26. 5- ⵉⴷⴷⵓ ⴱⴰⵖⵓⵖ ⴷⴰⵔ ⵓⵖⵉⵍⴰⵙ, ⵢⴰⵡⵉ ⴰⵙ ⵢⴰⵜ ⵜⵎⵉⵍⵍⵉ. 26. 6- ⵉⵏⴽⵔ ⴷ ⵓⵖⵉⵍⴰⵙ, ⵢⴰⴼ ⴷ ⴱⴰⵖⵓⵖ ⵖ ⵜⴰⵎⴰ ⵏⵏⵙ. ⵉⵏⵏⴰ ⴰⵙ: " ⵎⴰⴷ ⴰⴽ ⵉⵊⵕⴰⵏ ⴰⵍⵍⵉⵖ ⵓⵔ ⵊⵊⵉ ⴳⵉⴳⵉ ⵜⵙⴰⵇⵙⴰⴷ? " 26. 7- ⵉⵏⵏⴰ ⴰⵙ ⴱⴰⵖⵓⵖ: " ⵓⵙⵉⵖ ⴷ ⵍⴽⵜⴰⴱ, ⴰⵔ ⵜⵜⵏⴰⴹⴰⵕⵖ ⴰⴷ ⵣⵓⵖ ⵎⴰⴷ ⵉⴳⴰⵏ ⴷⴷⵡⴰ ⵏ ⵜⵎⵓⵖⵜ ⵍⵍⵉ ⴳⵉⴽ ⵉⵍⵍⴰⵏ. 26. 8- ⵓⴼⵉⵖ ⵏⵏ ⵖ ⵍⴽⵜⴰⴱ: ⵜⵉⵎⵉⵍⵍⵉ, ⴰⴷ ⴰⵙ ⵜⵖⵔⵙⴷ, ⵜⵙⵙⵏⵓⴷ ⵜⴰⵙⴰ ⵏⵏⵙ ⵖ ⵍⴼⴰⵅⵔ, ⵜⵛⵛⴷ ⵜⵜ, ⵜⵙⵙⵏⵓⴷ ⵜⵉⴼⵉⵢⵢⵉ ⵏⵏⵙ ⵖ ⵡⴰⴷⵉⴼ ⵏ ⵡⵓⵛⵛⵏ ". 26. 9- ⵏⵜⵜⴰ, ⵉⵛⵛⴰ ⵜⴰⵙⴰ, ⵙ ⵉⴼⴰⵇ. ⵉⵏⵏⴰ ⴰⵙ: " ⴰⵢⵡⴰ ⴰ ⵙⵙⵉ, ⵎⴰⵎⵏⴽ ⴰ ⵜⴳⵉⴷ? " ⵉⵏⵏⴰ ⴰⵙ: " ⵍⴰⴱⴰⵙ ⴷⴰⵔⵉ ". 26. 10- ⵉⵏⵏⴰ ⴰⵙ: " ⴰⴷ ⵉⵢⵉ ⵜⴰⵊⵊⴷ ⴰⵔ ⵉⵖ ⴷⴷⵉⵖ, ⵜⴰⵣⵏⴷ ⵙ ⵡⵓⵛⵛⵏ, ⴰⴷ ⴷ ⵢⴰⵛⴽ, ⵜⴱⴱⵉⴷ ⴰⵙ ⵢⴰⵏ ⵓⴹⴰⵕ, 26. 11- ⵜⵙⵙⵓⵙⴷ ⵣⴳⵉⵙ ⴰⴷⵉⴼ, ⵜⵙⵙⵏⵓⴷ ⴳⵉⵙ ⵜⵉⵎⵉⵍⵍⵉ, ⵜⵛⵛⴷ ⵜⵜ. 26. 12- ⵉⵖ ⵉⵙⵙ ⵜⵓⴼⵉⴷ ⵕⵕⴰⵃⵜ, ⵍⵍⴰⵀ ⵉⵀⵏⵏⵉⴽ, ⵉⵖ ⴱⴰⵀⵔⴰ ⵓⵔ ⵜⵊⵊⵉⴷ, ⵜⴰⵣⵏⴷ ⵙⵔⵉ, ⴰⴷ ⴷ ⴰⵡⵉⵖ ⵜⵉⵎⵉⵍⵍⵉ ⵢⴰⴹⵏⵉⵏ; 26. 13- ⵜⴱⴱⵉⴷ ⴰⵙ ⴷⴰⵖ ⵢⴰⵏ ⵓⴹⴰⵕ ⵉ ⵡⵓⵛⵛⵏ, ⵡⵉⵙⵙⵉⵏ ⴷⴰ ⵜⵊⵊⵉⴷ. " 27- ⵓⵛⵛⵏ ⴷ ⵢⵉⵣⵎ ⴷ ⵓⵙⵔⴷⵓⵏ 27. 1- ⵍⵇⵉⵚⵜ ⵏ ⵢⴰⵏ ⵢⵉⵣⵎ, ⵉⵅⵍⴹ ⴼ ⵢⴰⵏ ⵡⵓⵛⵛⵏ. 27. 2- ⵉⵏⵏⴰ ⴰⵙ: " ⵔⵉⵖ ⴰⴷ ⵉⵢⵉ ⵜⴹⴱⴱⵕⴷ ⵖ ⵎⴰⴷ ⵛⵜⵜⴰⵖ: ⵜⵎⵏ ⵉⵢⵢⴰⵎ ⴰⵢⴰⴷ ⴽⵍⵉⵖ ⵙ ⵍⴰⵥ " 27. 3- ⵉⵏⵏⴰ ⴰⵙ ⵡⵓⵛⵛⵏ: " ⵉⵍⵍⴰ ⵢⴰⵏ ⵓⵙⵔⴷⵓⵏ ⵖⵉⴷ, ⵉⴽⵙⴰ ⵖ ⵢⴰⵏ ⵓⴳⴷⴰⵍ; ⵡⴰⵍⵢⵏⵏⵉ ⵉⵅⵚⵚⴰ ⴰⴷ ⵏⵙⴽⵔ ⵙⵙⵉⴱⴰⴱ " 27. 4- ⵉⵏⵏⴰ ⴰⵙ ⵢⵉⵣⵎ: " ⵡⴰⵅⵅⴰ. ⴰⵡⴰⵍ ⴰⵏⵏ ⵜⵓⵙⵉⴷ, ⵄⴰⵡⵏⵖ ⴽ ⴳⵉⵙ " 27. 5- ⵉⵏⵏⴰ ⴰⵙ: " ⵕⵡⴰⵃ ⴰⴷ ⵏⵎⵓⵏ ⵙ ⴷⴰⵔⵙ. ⵀⴰⵢⵉ ⴷⴰ ⵏⵏ ⵕⵓⵃⵖ, ⴷⴰ ⴰⵙ ⵉⵏⵉⵖ ⴰⴳⵍⵍⵉⴷ ⵉⵏⵏⴰ ⴰⵖ: ⴽⵓⴷ ⴷ ⵢⴰⵏ ⴰⴷ ⴷ ⵢⴰⵡⵉ ⵍⴰⵚⵍ ⵏⵏⵙ, ⵎⴰ ⴼ ⵉⴱⵏⴰ, ⵎⴰ ⵉⴳⴰⵏ ⴱⴰⴱⴰⵙ ". 27. 6- ⵉⵏⵏⴰ ⴰⵙ: " ⵀⴰⵜ, ⴰⵡⴰⵍ ⴰⵏⵏ ⴰ ⵔⴰⴷ ⴰⵙ ⵉⵏⵉⵖ; ⵀⴰⵜ ⵖⴰⵏⵏ ⴰⴷ ⵉⴳⴰⵏ ⵙⵙⴰⴱⴰⴱ. 27. 7- ⴰⵙⵔⴷⵓⵏ, ⵓⵔ ⴷⴰⵔⵙ ⵍⴰⵚⵍ ⴰⴷⵍⵍⵉ: ⵜⵓⵔⵓ ⵜ ⵜⴳⵯⵎⴰⵔⵜ ⴷ ⵓⵖⵢⵓⵍ ⵃⴰⵛⴰⴽ " 27. 8- ⵉⵏⵏⴰ ⴰⵙ: " ⵉⵡⴰ, ⵍⵓⵇⵜ ⵉⵏⵏ ⵏⴱⴷⴷ ⵖ ⵍⴳⴷⴷⴰⵎ ⵏⵏⴽ, ⵜⵙⴰⵇⵙⴰⴷ ⵉⵢⵉ ⵣⵡⴰⵔ ⵏⵉⴽⴽⵉⵏ ". 27. 9- ⵉⵡⴰ ⵕⵓⵃⵏ ⴷⴰⵔ ⵓⵙⵔⴷⵓⵏ; ⵉⵖⵔ ⵙⵔⵙ ⵡⵓⵛⵛⵏ, ⵉⵏⵏⴰ ⴰⵙ: " ⴰⵛⴽ ⵉⴷ ⴰⴷ ⵜⵥⵕⴷ ⵉⵣⵎ ⵎⴰ ⵉⵜⵜⵉⵏⵉ ". 27. 10- ⵉⵏⵏⴰ ⴰⵙ ⵢⵉⵣⵎ: " ⵏⵉⴽⴽⵉⵏ, ⴰⵔⵇⵇⴰⵙ ⴽⴰ ⴰⴷ ⴳⵉⵖ; ⵃⵜⵜⴰ ⵢⴰⵏ ⵍⵄⵉⴱ ⴰⴷ ⵓⵔ ⵉⵢⵉ ⵜⴳⵉⵎ ". ⵉⵏⵏⴰ ⴰⵙ ⵓⵙⵔⴷⵓⵏ: " ⴰ ⵙⵉⴷⵉ ⵡⴰⵅⵅⴰ ". 27. 11- ⵉⵏⵏⴰ ⴰⵙ: " ⵓⵛⴽⵉⵖ ⴷ ⴰⴷ ⴽⵯⵏ ⵙⵇⵙⴰⵖ, ⴰⴷ ⵉⵢⵉ ⵜⵉⵏⵉⵎ ⵎⴰ ⵉⴳⴰⵏ ⵍⴰⵚⵍ ⵏⵏⵓⵏ ". 27. 12- ⵉⵏⵏⴰ ⴰⵙ ⵡⵓⵛⵛⵏ: " ⵏⵉⴽⴽⵉⵏ, ⴰ ⵄⵎⵎⵉ ⵉⵣⵎ, ⵓⵛⵛⵏ ⴱⵏ ⵓⵛⵛⵏ, ⴰⵔ ⵓⵛⵛⵏ ⵍⵍⵉ ⵢⵓⵙⵉ ⵙⴰⵢⴷⵏⴰ ⵏⵓⵃ ⵖ ⵙⵙⴼⵉⵏⵜ ". ⵉⵏⵏⴰ ⴰⵙ: " ⵡⴰⵅⵅⴰ ". 27. 13- ⵉⵏⵏⴰ ⴰⵙ ⵉ ⵓⵙⵔⴷⵓⵏ: " ⵓⵎⴰ ⴽⵉⵢⵢⵉⵏ? " ⵉⵏⵏⴰ ⴰⵙ: " ⵏⵉⴽⴽⵉⵏ ⴰ ⵙⵉⴷⵉ, ⵓⵔ ⵉⵍⵍⵉ ⵢⴰⵜ ⵖ ⵉⵅⴼ ⵉⵏⵓ. 27. 14- ⴰⴷ ⴷⴷⵓⵖ ⴰⴷ ⵙⴰⵇⵙⴰⵖ ⵉⵏⵏⴰ ⵎⴰ ⵉⴳⴰⵏ ⵍⴰⵚⵍ ⵉⵏⵓ ". ⵉⵏⵏⴰ ⴰⵙ: " ⵡⴰⵅⵅⴰ ". 27. 15- ⵉⵡⴰ ⴰⵙⵔⴷⵓⵏ, ⵉⵕⴱⴱⵄ, ⵉⵚⵃⴰ, ⵉⴱⵉⴷⴷ ⵙ ⴷⴰⵔ ⵢⴰⵏ ⵓⵎⵣⵉⵍ, ⴰⵍⵍⵉⵖ ⴰⵙ ⴷ ⵉⴳⴰ ⵢⴰⵜ ⵜⵕⵃⵜ ⵍⵊⴷⵉⴷ, ⵢⵉⵡⵔⵔⵉ ⴷ ⴰⵔ ⴷ ⵉⵙⵉⵏⵉ ⵙ ⵢⴰⵏ ⵓⴹⴰⵕ. 27. 16- ⵏⵏⴰⵏ ⴰⵙ: " ⵎⴰⴷ ⴽ ⵢⴰⵖⵏ ⴰⵍⵍⵉⵖ ⴰ ⵜⵙⵉⵏⵉⴷ? " ⵉⵏⵏⴰ ⴰⵙⵏ: " ⵜⴰⴱⵔⴰⵜ ⴰⴷ ⵉⵢⵉ ⵜⴳⴰ ⵉⵏⵏⴰ ⵖ ⵍⵃⴰⴼⵔ. 27. 17- ⴽⵙⵓⴹⵖ, ⵉⵖ ⵜⵜ ⴳⵉⵖ ⵖ ⵉⵎⵉ, ⴷⴰ ⵜⵎⵎⵖ; ⵓⴽⴰⵏ ⴳⵉⵖ ⵜⵜ ⴷ ⵖ ⵍⵃⴰⴼⵔ. " 27. 18- ⵉⵡⴰ, ⵍⵍⵉⵖ ⴷ ⵉⵕⵓⵃ, ⵉⵏⵏⴰ ⴰⵙⵏ: " ⴼⴽⴰⵜ ⵢⴰⵏ ⴳⵉⵜⵓⵏ ⴰⴷ ⴷ ⵢⴰⵛⴽ ⴰⴷ ⵜⵜ ⵉⵙⵙⵖⵔ ". 27. 19- ⵉⵏⵏⴰ ⴰⵙ ⵢⵉⵣⵎ ⵉ ⵡⵓⵛⵛⵏ: " ⵣⴰⵢⴷ ⵙⵙⵖⵔ ⵜⵜ ". ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⵣⵣⵉⵍⵖ ⵡⴰⵍⵓ ". 27. 20- ⵉⴷⴷⵓ ⵢⵉⵣⵎ ⴰⴷ ⵜⵜ ⵉⵙⵙⵖⵔ. ⵉⵏⴽⵔ ⵓⵙⵔⴷⵓⵏ ⵉⵏⵏⴰ ⴳⵔ ⵡⴰⵍⵏ ⵏⵏⵙ ⴰⵢⴰⴷ, ⵢⵉⵡⵜ ⵜ, ⵉⴼⵜⵙ ⵉⵅⴼ ⵏⵏⵙ. 28- ⴱⵓⵎⵃⵎⴷ ⴷ ⵡⵓⵛⵛⵏ 28. 1- ⵍⵇⵉⵚⵜ ⵏ ⵢⴰⵏ ⴱⵓⵎⵃⵎⴷ ⵉⴼⴰⵜ ⵉⵜⵜⵢⴰⵎⴰⵥ, ⵉⴼⵍⵍⵜ, ⵉⴳⴳⴰⵍⵍ ⴰ ⴽⵓⵍⵍⵓ ⵎⴰⵏⵉ ⵖ ⴰⵔ ⵉⵙⵙⴼⵍⵉⴷ ⵉ ⴱⵏⴰⴷⵎ ⵓⵔ ⵜ ⵉⵜⵜⵄⵎⵎⵉⵕ ⵙⵓⵍ. 28. 2- ⵉⵙⵙⵓⴷⵓ ⴰⵍⵍⵉⵖ ⵉⵕⵓⵃ ⵙ ⵢⴰⵏ ⵍⵅⵍⴰ, ⵓⵔ ⵜ ⵉⵄⵎⵎⵉⵕ ⵖⵉⵔ ⵍⴰⵟⵢⴰⵕ; ⵉⴳⴳⴰⵡⵔ ⴳⵉⵙ ⵖ ⴷⴷⴰⵡ ⵢⴰⵏ ⵡⴰⵣⴰⵔ. 28. 3- ⴷⴰ ⵉⵜⵜⴳⴰⵡⴰⵔ ⴰⵔ ⵉⵖ ⴷ ⵉⴹⵕ ⴽⵔⴰ ⵏ ⵓⵇⵓⵕⵕⵉ ⵣⵖ ⵡⴰⵣⴰⵔ, ⵉⵏⴽⵔ ⵙⵔⵙ, ⴰⵔ ⵉⵖ ⵜ ⵉⵛⵛⴰ, ⵉⵡⵔⵔⵉ, ⵉⴳⵏ ⵎⵓⴷⴷⴰ ⵡⴰ ⵣⴰⵎⴰⵏ. 28. 4- ⵢⴰⵏ ⵡⴰⵙⵙ, ⵏⴽⵔⵏ ⴽⵔⴰ ⵏ ⵎⴷⴷⵏ, ⴳⵯⵎⵔⵏ ⵙ ⵉⵢⵉⵙⴰⵏ ⴷ ⵓⵚⴽⴰⵢⵏ, 28. 5- ⴼⴼⵖⵏ ⵏⵏ ⴼ ⵢⴰⵏ ⵡⵓⵛⵛⵏ, ⵜⵜⵔⵙⵏ ⴼⵍⵍⴰⵙ ⴰⵍⵍⵉⵖ ⴷ ⴽⴽⴰⵏ ⵉⴷⴰⵎⵎⵏ ⵉⵎⵉ ⵏⵏⵙ. 28. 6- ⵉⴳⴳⴰⵍⵍ ⵜⴰⴳⴰⵍⵍⵉⵜ ⵎⵇⵇⵓⵔⵏ, ⴰ ⴽⵓⵍⵍⵓ ⵎⴰⵏⵉ ⵖ ⴰⵔ ⵉⵙⵙⴼⵍⵉⴷ ⵉ ⵡⴰⴹⵓ ⵏ ⴱⵏⴰⴷⵎ, ⵓⵔ ⵜ ⵉⵜⵜⴽⴽⴰ ⵙⵓⵍ ⵓⵍⴰ ⵉⵄⵎⵎⵕ ⵜ. 28. 7- ⵉⵏⴽⵔ ⵉⵙⵙⵓⴷⵓ ⴰⵍⵍⵉⵖ ⵏⵏ ⵉⴼⴼⵖ ⴼ ⴱⵓⵎⵃⵎⴷ ⵍⵍⵉ, 28. 8- ⵖⵉⵔ ⵉⵥⵕⴰ ⵜ ⴱⵓⵎⵃⵎⴷ, ⵉⵏⴽⵔ ⵢⴰⵙⵉ ⵜⴰⵀⵉⴹⵓⵕⵜ ⵏⵏⵙ ⵉⵙⵙⵓⴷⵓ. 28. 9- ⴰⵔ ⵏⵏ ⵉⵙⵙ ⵢⴰⵇⵇⵕⴰ ⵡⵓⵛⵛⵏ, ⵉⵏⵏⴰ ⴰⵙ: " ⴹⴰⵍⴱⵖ ⴰⴽ ⴰⴷ ⵜⴱⵉⴷⴷⴻⴷ, ⴰⵔ ⵉⵖ ⴽ ⵉⵏⵏ ⵕⵓⵃⵖ " 28. 10- ⵉⵏⵏⴰ ⴰⵙ ⴱⵓⵎⵃⵎⴷ: " ⵍⵍⵉⵖ ⴷ ⵓⴽⴰⵏ ⵜⵕⵓⵃⴷ ⵙ ⵜⵎⴰⵣⵉⵔⵜ ⴰⴷ, ⵉⴼⴼⵖ ⵜⵜ ⵍⵀⵏⴰ ". 28. 11- ⵉⵏⵏⴰ ⴰⵙ ⵡⵓⵛⵛⵏ: " ⴰ ⵄⵎⵎⵉ ⴱⵓⵎⵃⵎⴷ, ⵀⴰⵜⵉ ⵓⵔ ⴷ ⴼⵍⵍⵉⵜⵖ ⴰⵍⵍⵉⵖ ⵜⵙⵜⵖ ⵜⴰⵙⴰ ⵉⵏⵓ. ⵎⴽⴰⵏⵏ ⵜⵔⵉⴷ ⵍⵀⵏⴰ, ⵏⵉⴽⴽⵉⵏ ⵜⵄⴷⴷⴰⵖ ⴽ ". 28. 12- ⵉⵏⵏⴰ ⴰⵙ ⴱⵓⵎⵃⵎⴷ: " ⴰⵡⴷⴷⵉ, ⴰ ⵓⵛⵛⵏ, ⵓⵔ ⵉⵢⵉ ⴷⵉⴷⴽ ⵜⵙⵎⵓⵏ: ⴰⴷⵉⵙ ⵏⵏⴽ ⵉⵎⵇⵇⵓⵕ; ⵎⴰⵅ ⵛⵛⴰⵢ ⵉⵙ ⵙⵔⵉ ⵜⵊⴰⵕⵕⴰⴷ ⴽⵔⴰ ⵏ ⵍⵀⵍⵉⴽⵜ ". 28. 13- ⵉⵏⵏⴰ ⴰⵙ ⵡⵓⵛⵛⵏ: " ⵓⵀⵓ, ⵔⴰⴷ ⴳⵏⵖ ⴰⵔ ⵉⵖ ⵎⵎⵓⵜⵖ ". ⵉⵏⵏⴰ ⴰⵙ ⴱⵓⵎⵃⵎⴷ: " ⵍⵄⵎⴰⵍ ". 28. 14- ⵉⴽⴽ ⵡⵓⵛⵛⵏ ⵢⴰⵏ ⵡⴰⵙⵙ, ⵡⵉⵙⵙ ⵙⵉⵏ, ⵡⵉⵙⵙ ⴽⵕⴰⴹ. ⴰⴷⵉⵙ ⵏ ⵡⵓⵛⵛⵏ ⵉⵅⵡⴰ. 28. 15- ⵉⵡⴰ ⵢⵉⵡⵜ ⵢⴰⵏ ⵏⵏⵚ ⵏ ⴽⵉⵍⵓⵎⵉⵜⵕ. ⴰⵙⵙ ⴰⵏⵏ ⵢⴰⴹⵏⵉⵏ, ⵢⵉⵡⵜ ⴽⵓⵍⵓⵎⵉⵜⵕ. ⵉⵏⵏⴰ ⴰⵙ ⴱⵓⵎⵃⵎⴷ: " ⵍⵄⴰⵀⴷ ⵍⵍⵉ ⵓⵔ ⵙⵓⵍ ⴳⵉⵙ ⵜⴱⵇⵇⴰⴷ?! " 28. 16- ⵉⵏⵏⴰ ⴰⵙ ⵡⵓⵛⵛⵏ: " ⴰⵡⴷⴷⵉ, ⴰ ⵄⵎⵎⵉ ⴱⵓⵎⵃⵎⴷ, ⵢⴰⵏ ⵎⵉ ⵉⴼⴽⴰ ⵕⴱⴱⵉ ⵚⵚⴰⵃⵜ ⵏⵏⵙ ⴷ ⵢⵉⵥⵕⵉ ⵏⵏⵙ, ⵉⵎⵎⴰⵖ ⴼ ⵉⵅⴼ ⵏⵏⵙ. 28. 17- ⵀⴰⵜⵉ, ⴷⴷⵉⵖ ⴰⵚⵚⴰⵎⵜ, ⵕⵓⵃⵖ ⵜⴰⵎⴰ ⵏ ⵢⴰⵏ ⵓⵖⴰⵔⴰⵙ ⴰⵔ ⵙⵙⴼⵍⵉⴷⵖ ⵉ ⴽⵔⴰ ⵏ ⵎⴷⴷⵏ, ⵣⵔⵉⵏ, 28. 18- ⵏⵏⴰⵏ ⴰⵙ: " ⵓⵔ ⵙⵓⵍ ⵍⵍⵉⵏⵜ ⵍⵓⵃⵓⵛ, ⴱⵇⵇⴰⵏⵜ ⵍⴱⵀⴰⵢⵎ ⵖⵉⵔ ⵎⵎⵓⵜⵏⵜ ⵖ ⵉⵎⵉ ⵏ ⵜⵎⴷⵉⵏⵜ ". 28. 19- ⵉⵏⵏⴰ ⴰⵙ: " ⵖⵉⴽⴽ, ⵏⵉⴽⴽⵉⵏ ⵔⴰⴷ ⴷⴷⵓⵖ, ⵓⵔ ⵔⴰⴷ ⵙⴷⵓⵍⵍⵓⵖ ⵉⵅⴼ ⵉⵏⵓ ". 28. 20- ⵉⵏⴽⵔ ⵉⴷⴷⵓ, ⵉⵕⵓⵃ ⵉⵎⵉ ⵏ ⵜⵎⴷⵉⵏⵜ. ⵃⵔⴰ ⴷⴰ ⵉⵜⵜⴽⵏⴽⴰⵔ ⵖ ⵢⴰⵏ ⵉⵖⵙⵙ, ⵙ ⴷ ⴼⴼⵖⵏ ⵉⵏⴳⵯⵎⴰⵔⵏ ⵏ ⵓⴳⵍⵍⵉⴷ, 28. 21- ⴷⵡⵡⵕⵏ ⴰⵙ ⵙ ⵉⵢⵉⵙⴰⵏ ⴷ ⵓⵚⴽⴰⵢⵏ, ⴰⵎⵥⵏ ⵜ, ⴰⵡⵉⵏ ⵜ ⵙ ⴷⴰⵔ ⵓⴳⵍⵍⵉⴷ. 28. 22- ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵎⴰ ⵉⴳⴰ ⵖⴰ? " ⵏⵏⴰⵏ ⴰⵙ: " ⴰ ⵙⵉⴷⵉ, ⵓⵛⵛⵏ ⴰⵢⴰⴷ ". 28. 23- ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵎⴰⵎⵉ ⵉⵍⵉⵇ? " ⵏⵏⴰⵏ ⴰⵙ: " ⴰ ⵙⵉⴷⵉ, ⴳⵉⵙ ⴷⴷⵡⴰ, ⵜⵉⴼⵉⵢⵢⵉ ⵏⵏⵙ ⵜⵔⵖⴰ ". 28. 24- ⵉⵏⵏⴰ ⴰⵙ ⵓⵛⵛⵏ: " ⵏⵄⴰⵎ, ⴰ ⵙⵉⴷⵉ, ⵏⵉⴽⴽⵉⵏ ⵓⵔ ⴳⵉⴳⵉ ⴷⴷⵡⴰ. ⴱⵍⵃⵇⵇ, ⴷⴰ ⴽⵯⵏ ⴰⵡⵉⵖ ⴰⵔ ⵉⵖ ⴰⵡⵏ ⵙⵙⵎⵍⴰⵖ ⵡⴰⴷⴰ ⵖ ⵉⵍⵍⴰ ⴷⴷⵡⴰ ". 28. 25- ⵉⵏⵏⴰ ⴰⵙ ⵓⴳⴳⵍⵍⵉⴷ: " ⵡⴰⵅⵅⴰ; ⵎⵓⵏⴰⵜ ⴷⵉⴷⵙ ". ⵏⴽⵔⵏ ⵎⵓⵏⵏ ⴷⵉⴷⵙ ⴰⵍⵍⵉⵖ ⵜⵏ ⵉⵙⴱⵉⴷⴷ ⴼ ⴱⵓⵎⵃⵎⴷ. 28. 26- ⵉⵏⵏⴰ ⴰⵙ ⴱⵓⵎⵃⵎⴷ: " ⵢⴰⴽ ⵜⵙⵙⵕⵓⵃⴷ ⵜⵏ ⴷ ⵖⵉⴽⴽ! " ⵉⵏⵏⴰ ⴰⵙ ⵡⵓⵛⵛⵏ: " ⵉⵡⴰ ⵄⵎⵎⵉ ⴱⵓⵎⵃⵎⴷ, ⵀⴰⵜⵉ ⵓⵔ ⴷ ⵙ ⵍⵅⴰⵟⵕ ⵉⵏⵓ ". 28. 27- ⵏⴽⵔⵏ ⴰⵡⵉⵏ ⴷ ⴱⵓⵎⵃⵎⴷ, ⵙⵙⵕⵓⵃⵏ ⵜ ⵉⴷ ⵙ ⵍⴳⴷⴷⴰⵎ ⵏ ⵓⴳⵍⵍⵉⴷ. 28. 28- ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵣ ⴷ ⵡⴰⴷ ⴰⵖ ⵉⵍⵍⴰ ⴷⴷⵡⴰ? " ⵉⵏⵏⴰ ⴰⵙ ⵡⵓⵛⵛⵏ: " ⵢⴰⵀ, ⵏⵄⴰⵎ ⴰ ⵙⵉⴷⵉ ". 28. 29- ⵉⵙⴰⵡⵍ ⴷ ⴱⵓⵎⵃⵎⴷ, ⵉⵏⵏⴰ ⴰⵙ: " ⵏⵄⴰⵎ, ⴰ ⵙⴷⵉⴷⵉ, ⵏⵉⴽⴽⵉⵏ ⵓⵔ ⴳⵉⴳⵉ ⴷⴷⵡⴰ, ⴱⵍⵃⵇⵇ, ⴳⵉⵖ ⴰⴹⴱⵉⴱ: ⴷⴰ ⵜⵜⴷⴰⵡⴰⵖ ". 28. 30- ⵉⵏⵏⴰ ⴰⵙ ⵓⴳⵍⵍⵉⴷ: " ⵡⴰⵅⵅⴰ ". ⵉⵏⵏⴰ ⴰⵙ: " ⴰⵡⵉ ⴰⵜ ⵉⵢⵉ ⴷ ⵉⵙⴰⴼⴰⵔⵏ ", ⵉⵙⵎⵍ ⴰⵙⵏ ⴽⵓⵍⵍⵓ ⵎⴰⴷ ⴰⵙ ⴷ ⵜⵜⴰⵡⵉⵏ; 28. 31- ⴰⵍⵍⵉⵖ ⴰⵙ ⴷ ⵉⵡⵉⵏ ⴽⵓⵍⵛⵉ ⵉⵙⴰⴼⴰⵔⵏ, ⵉⴷⴷⵓ ⴱⵓⵎⵃⵎⴷ ⵙ ⵓⴳⵍⵍⵉⴷ, ⵉⴱⵏⴷⵇ ⴰⵙ, 28. 32- ⵉⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ, ⵉⵙⴰⴼⴰⵔⵏ ⴰⴷ, ⵓⵔ ⴰⵔ ⵜⵏ ⵜⴳⴳⴰⵖ ⵏⵉⴽⴽⵉⵏ ⵙ ⵓⴼⵓⵙ ⵉⵏⵓ ". ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵡⴰ ⵎⴰⵙ ⴰⵔ ⵜⵏ ⵜⴳⴳⴰⴷ? " 28. 33- ⵉⵏⵏⴰ ⴰⵙ: " ⵏⵄⴰⵎ, ⴰ ⵙⴷⵉⴷ, ⴷⴰ ⵜⵏ ⵜⴳⴳⴰⵖ ⵙ ⵜⵖⵕⵓⴷⵜ ⵏ ⵡⵓⵛⵛⵏ ⵓⵔ ⵉⵎⵎⵓⵜⵏ ". ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵀⴰⵏⵏ ⵓⵛⵛⵏ: ⵙⵙⵓⴽⵯⴼⴰⵜ ⵣⴳⵉⵙ ⴰⴹⴰⵕ ". 28. 34- ⴰⴷⴷⵔⵏ ⵉ ⵡⵓⵛⵛⵏ, ⵙⵙⵓⴽⵯⴼⵏ ⴰⵙ ⴰⴹⴰⵕ, ⴰⵡⵉⵏ ⵜ ⵉ ⴱⵓⵎⵃⵎⴷ, ⴰⵔ ⵉⵙⵙ ⵉⵜⵜⴳⴳⴰ ⴷⴷⵡⴰ. 28. 35- ⴽⵓⵍⵍⵓ ⵎⴰ ⵎⵉ ⵉⴳⴰ ⴷⴷⵡⴰ ⵙ ⵉⵊⵊⵉ ⵙ ⵍⵇⵓⴷⵔⴰ ⵏ ⵕⴱⴱⵉ. 28. 36- ⵍⵍⵉⵖ ⵊⵊⵉⵏ, ⵉⵏⵏⴰ ⴰⵙ ⵓⴳⵍⵍⵉⴷ: ⵟⵍⵇⴰⵜ ⴰⵙⵏ, ⴰⴷ ⴷⴷⵓⵏ ⴼ ⵃⴰⵍ ⵜⵏ ". 28. 37- ⵉⵡⴰ ⵏⴽⵔⵏ ⵙⵙⵓⴷⵓⵏ. ⴰⵔ ⵏⵏ ⵢⴰⵇⵇⵕⴰ ⵡⵓⵛⵛⵏ, ⵉⵏⵏⴰ ⴰⵙ ⵉ ⴱⵓⵎⵃⵎⴷ: " ⵛⵓⵡⵡⵕ ⴼⵍⵍⵉ ⴰⴷ ⵏⵎⵓⵏ ". 28. 38- ⵉⵏⵏⴰ ⴰⵙ ⴱⵓⵎⵃⵎⴷ: " ⵀⴰⵢⵉ ⵙⵙⵓⴷⵉⵖ ⴰⵔ ⵖⵉⵏⵏ ⵖ ⵏⵏ ⵓⴼⵉⵖ ⵎⴰⵏⵉ ⵖ ⴰⵔ ⵜⴼⴼⴰⵍⴷ ⴰⴹⴰⵕ ⴰⵏⵏ ⵢⴰⴹⵏⵉⵏ. ⵀⴰⵢⵉ ⴷⴰ ⵙⵔⴽ ⵇⵇⵍⵖ ". 28. 39- ⵉⵙⵙⵓⴷⵓ ⴰⵍⵍⵉⵖ ⵏⵏ ⵢⴰⴼⴰ ⵜⴰⵙⴳⴷⵍⵜ, ⵉⵇⵇⵍ ⵙⵔⵙ ⴰⵍⵍⵉⵖ ⵏⵏ ⵉⵕⵓⵃ, 28. 40- ⵉⵏⵏⴰ ⴰⵙ ⴱⵓⵎⵃⵎⴷ: " ⴰⵡⴷⴷⵉ, ⵀⴰⵜⵉ ⵜⵙⵙⵎⵃⴰⴽⴽⴰⴷ ⵉⵢⵉ; ⵖⵉⴽⴽ, ⵣⴰⵢⴷ ⵍⴳⴷⴷⴰⵎ, ⵜⴰⵡⴰⴷⴰ ⵏⵏ ⵜⵙⵓⴷⵉⴷ, ⵎⵔⵖ ⴳⵉⴽ ". 28. 41- ⵍⵍⵉⵖ ⵏⵏ ⵉⴳⴰ ⵡⵓⵛⵛⵏ ⴰⴹⴰⵕ, ⵙ ⵜⵓⵎⵥ ⵜⵙⴳⴷⵍⵜ ⴰⴹⴰⵕ ⴷⴰ ⴷⴰⵔⵙ ⵉⴱⵇⵇⴰⵏ. ⵉⵏⵏⴰ ⴰⵙ ⵡⵓⵛⵛⵏ: " ⵄⵎⵎⵉ ⴱⵓⵎⵃⵎⴷ, ⵎⴰⵜⵜⴰ ⵅⵜⵜⴰⴷ?! " 28. 42- ⵉⵏⵏⴰ ⴰⵙ ⴱⵓⵎⵃⵎⴷ: " ⵃⵔⴰ ⵓⴽⴰⵏ ⵙⵙⵏⵖ ⵎⴰⵎⵏⴽ ⴰⴷ ⴽ ⴼⵍⵖ ". ⵉⵏⵏⴰ ⴰⵙ: " ⵎⴰⵜⵜⴰ ⵍⵇⴷⵔⵜ ⴰ?! " 28. 43- ⵉⵏⵏⴰ ⴰⵙ ⴱⵓⵎⵃⵎⴷ: " ⵍⵇⴰⴹⴰ ⴽⴰ ⴰⵢⴰⵏⵏ. ⵉⵎⴰ ⵍⵇⴷⵔⵜ, ⴰⵔ ⵚⵚⴱⴰⵃ, ⴽⵓⵍⵍⵓ ⵎⴰ ⵉⵕⴱⴱⴰⵏ ⵢⴰⵏ ⵓⵢⴷⵉ, ⵔⴰⴷ ⵜ ⵉⴷ ⵙⵔⴽ ⵢⴰⵡⵉ ". 28. 44- ⵉⵏⵏⴰ ⴰⵙ: " ⵎⴰⵎⵏⴽ ⴰ ⵙⴽⴰⵔⵖ? ⴰⴹⴰⵕ ⵉⵏⵓ ⵔⴰⴷ ⵉⴱⴱⵉ ". ⵉⵏⵏⴰ ⴰⵙ ⴱⵓⵎⵃⵎⴷ: " ⴰⵡⵉ ⵜ ⵙ ⵡⴰⵎⴰⵏ! " 29- ⴱⵓⵎⵃⵎⴷ ⴷ ⵡⵓⵛⵛⵏ ⴷ ⵜⵙⴳⴷⵍⵜ 29. 1- ⵉⵏⴽⵔ ⴱⵓⵎⵃⵎⴷ ⵉⵎⵓⵏ ⴷ ⵢⴰⵏ ⵡⵓⵛⵛⵏ, ⵙⵙⵓⴷⵓⵏ. ⵉⵣⵡⴰⵔ ⴱⵓⵎⵃⵎⴷ, ⵉⵎⵔ ⴳⵉⵙ ⵡⵓⵛⵛⵏ, 29. 2- ⵙⵙⵓⴷⵓⵏ, ⵙ ⵏⵏ ⵢⵓⴼⴰ ⴱⵓⵎⵃⵎⴷ ⵜⴰⵙⴳⴷⵍⵜ ⵖ ⵍⴳⴷⴷⴰⵎ ⵏⵏⵙ; ⵉⴳⵍⵍⴱ ⴷ, 29. 3- ⵉⵏⵏⴰ ⴰⵙ: " ⵄⵎⵎⵉ ⵓⵛⵛⵏ ", ⵉⵏⵏⴰ ⴰⵙ: " ⵓⵜ ⵉⵢⵉ ⵙ ⵢⴰⵏ ⵓⴱⴰⵔⵉⵇ; ⵓⵔ ⴳⵉⴳⵉ ⵚⵚⵡⴰⴱ: ⵏⵉⴽⴽⵉⵏ ⵎⵥⵥⵉⵢⵖ, ⴽⵉⵢⵢⵉⵏ ⵜⵎⵇⵇⵓⵕⵜ, ⵣⵡⴰⵔⵖ ⴽ ⵖ ⵓⵖⴰⵔⴰⵙ ". 29. 4- ⵉⵣⵡⴰⵔ ⵡⵓⵛⵛⵏ, ⵙ ⵜ ⵜⵓⵎⵥ ⵜⵙⴳⴷⵍⵜ; ⵉⵔⵡⵍ ⴱⵓⵎⵃⵎⴷ. 29. 5- ⵉⵏⵏⴰ ⴰⵙ ⵄⵎⵎⵉ ⵓⵛⵛⵏ: ⴰⵛⴽ ⴷ, ⴽⴹⵓ ⵉⵎⵉ ⵏ ⵜⵏⵣⴰⵔ ⵉⵏⵓ ⵎⴰⵜⵜⴰ ⵍⵃⵎⴰ ⴰⴷ ⴳⵉⵙⵏⵜ! " 29. 6- ⵉⵏⵏⴰ ⴰⵙ ⴱⵓⵎⵃⵎⴷ: " ⵍⵃⵎⴰ ⵏⵏ, ⵉⵕⵓⵃ ⵉⵢⵉ ⴷ ⵖⵉⴷ ". 30- ⵓⵛⵛⵏ ⴷ ⵜⵓⵛⵛⵏⵜ 30. 1- ⵍⵇⵉⵚⵜ ⵏ ⵢⴰⵏ ⵡⵓⵛⵛⵏ ⴷ ⵢⴰⵜ ⵜⵓⵛⵛⵏⵜ, ⵎⵎⵜⴰⵀⴰⵍⵏ, ⵛⵔⴽⵏ ⵉⴼⵔⵉ. 30. 2- ⴰⵙⵙ ⴰⵏⵏ ⵖ ⵜⵓⵔⵓ ⵜⵓⵛⵛⵏⵜ, ⵜⴰⵔⵓ ⵜⵙⵄⵓⴷ, ⵢⵉⵍⵉ ⴳⵉⵙⵏ ⵢⴰⵏ ⴱⵓ ⵓⵊⴷⴷⵉⴳ. 30. 3- ⵉⵏⵏⴰ ⴰⵙ ⵡⵓⵛⵛⵏ: " ⵀⴰⵜ, ⵡⴰⴷ, ⴰⴷ ⵜ ⵜⵛⵜⵜⴰⴷ ⵖ ⵜⵙⴽⴽⵉⴼⵜ ⵏⵏⵎ ". 30. 4- ⵜⵏⵏⴰ ⴰⵙ: " ⵓⵀⵓ, ⵡⴰⴷ ⴰⴷ ⵜⵏ ⴽⵓⵍⵍⵓ ⵢⴰⴼⵏ ". ⵜⵏⵏⴰ ⴰⵙ: " ⴽⵓⵍⵍⵓ ⵖⴰⵢⵖ ⴰⴷ ⴳⵉⵙⵏ ⵚⴱⵕⵖ, ⵎⴰ ⵄⴰⴷⴰ ⵡⴰⴷ ". 30. 5- ⵉⵏⵏⴰ ⴰⵙ: " ⵡⴰⴷ ⴰ ⵔⴰⴷ ⵉⴳ ⵙⵙⴰⴱⴰⴱ ⵏ ⵢⵉⴼⵔⵉ, ⴰⵔ ⵉⵖ ⵉⵅⵍⴰ ". 30. 6- ⵜⵏⵏⴰ ⴰⵙ: " ⴰⴷ ⵜ ⵉⵏⵊⵊⴰ ⵕⴱⴱⵉ: ⵍⵢⴰⵎⴰⵕⵜ ⵏ ⵍⵅⵉⵔ, ⴰⵢⴰⴷ ⵉⵍⵍⴰⵏ ⵖ ⴳⵔ ⵡⴰⵍⵍⵏ ⵏⵏⵙ. " ⵉⵏⵏⴰ ⴰⵙ: " ⵄⴰⵇⵍ ⵎⴰⴷ ⴰⵎ ⵏⵏⵉⵖ ". 30. 7- ⵉⵡⴰ ⴳⴳⴰⵡⵔⵏ ⵓⵛⵛⴰⵏⵏ ⵍⵍⵉ. ⵜⵛⵛ ⵢⴰⵏ ⵣⵖ ⵡⵉⵍⵍⵉ ⵢⴰⴹⵏⵉⵏ. 30. 8- ⴰⵙⵙ ⴰⵏⵏ ⵖ ⵉⵎⵇⵇⵓⵔ ⴱⵓ ⵜⵊⴷⴷⵉⴳⵜ, ⵉⵏⵏⴰ ⴰⵙⵏ: " ⴰⴷ ⵜⵏⴽⵔⵎ ⴰⴷ ⵉⵢⵉ ⵜⴰⵀⵍⵎ ". 30. 9- ⵜⵏⵏⴰ ⴰⵙ ⵉⵏⵏⴰⵙ: " ⵉⴼⴽⴰ ⵕⴱⴱⵉ ⵓⵛⵛⴰⵏⵏ, ⵜⴰⵏⵏ ⵜⵔⵉⴷ, ⵏⴰⵡⵉ ⴰⴽ ⵜⵜ ⴷ ". 30. 10- ⵉⵏⵏⴰ ⴰⵙ: " ⵏⵉⴽⴽⵉⵏ, ⵓⵔ ⵔⵉⵖ ⵜⵓⵛⵛⵏⵜ ". ⵜⵏⵏⴰ ⴰⵙ: " ⵓ ⵎⴰ ⵜⵔⵉⴷ? " ⵉⵏⵏⴰ ⴰⵙ: " ⵉⵍⵍⵉⵙ ⵏ ⵜⵓⵚⴽⴰⵢⵜ ⴰⴷ ⵔⵉⵖ ". 30. 11- ⵜⵏⵏⴰ ⴰⵙ: " ⴼⵉⵙⵙ, ⴰⴷ ⵓⵔ ⵜⵉⵏⵉⴷ ⴰⵡⴰⵍ ⴰⵏⵏ ⵖ ⵍⴳⴷⴷⴰⵎ ⵏ ⴱⴰⴱⴰⴽ ", ⵉⵏⵏⴰ ⴰⵙ: " ⵎⴰⵅ? " 30. 12- ⵜⵏⵏⴰ ⴰⵙ: " ⵎⴰⵅ, ⵓⵔ ⵉⵍⵍⵉ ⵖ ⵉⵅⴼ ⵏⵏⴽ, ⵓⵚⴽⴰⵢⵏ ⵉⵣ ⴷ ⵍⵄⴷⵓ ⵏⵏⵖ ⴰⴷ ⴳⴰⵏ. 30. 13- ⴽⵓⵍⵍⵓ ⵎⴰⵏⵉ ⵖ ⴰⵖ ⵥⵕⴰⵏ, ⴰⵎⵥⵏ ⴰⵖ. ⵀⴰⵜⵉ ⵏⴽⴽⵏⵉⵏ ⴽⴰ ⴰⴼ ⴰⵔ ⵜⵏ ⵜⵜⵄⵍⴰⴼⵏ ⵉⴷ ⴱⴰⴱ ⵏⵏⵙⵏ. " 30. 14- ⵉⵏⵏⴰ ⴰⵙ: " ⵉⵡⴰ ⵏⵉⴽⴽⵉⵏ, ⵎⴰⵅⵛⵛⴰⵢ ⵏ ⵉⵍⵍⵉⵙ ⵏ ⵜⵓⵚⴽⴰⵢⵜ. ⵓⵎⴰ ⵉⵖ ⴷ ⵏⵜⵜⴰⵜ ⴰ ⵔⴰⴷ ⵉⴳ ⵙⵉⴱⴱⴰ, ⴰⵔ ⵉⵖ ⵏⵛⵔⴽ ⵍⵎⵓⵃⵉⴱⴱⴰ ⵏ ⴳⵔⴰⵖ ⴷⵉⴷⵙⵏ?! " 30. 15- ⵜⵏⵏⴰ ⴰⵙ: " ⵉⵡⴰ ⵏⵉⴽⴽⵉⵏ ⵓⵔ ⴰⴽ ⵓⵙⵉⵖ ⵙ ⴽⵔⴰ ". ⵉⵏⵏⴰ ⴰⵙ: " ⵎⴰⵅ, ⵓⵔ ⵔⴰⴷ ⴰⵙ ⵜⵉⵏⵉⴷ ⵉ ⴱⴰⴱⴰ ⴰⴷ ⵉⴷⴷⵓ ⴰⴷ ⵉⵢⵉ ⵏⵏ ⵉⴹⴰⵍⴱ? " 30. 16- ⵜⵏⵏⴰ ⴰⵙ: " ⴰⴷ ⵉⵢⵉ ⵉⵏⵊⵊⴰ ⵕⴱⴱⵉ, ⵏⵉⴽⴽⵉⵏ ⵓⵍⴰ ⴱⴰⴱⴰⴽ. ⵣⴰⵢⴷ ⴽⵉⵢⵢⵉⵏ, ⴹⴰⵍⴱ ⵏⵏ ⵉⵅⴼ ⵏⵏⴽ. 30. 17- ⵓⵔ ⵙⵙⵉⵏⵖ ⵓⴽⴰⵏ, ⴰⵖ ⵓⵔ ⴷ ⴰⵢⵍⵍⵉ ⵉⵏⵏⴰ ⴱⴰⴱⴰⴽ ⴰ ⵔⴰⴷ ⴷ ⴳⵉⴽ ⵉⴼⴼⵖ! " 30. 18- ⵉⵏⵏⴰ ⴰⵙ: " ⵎⴽⴰⵏⵏ ⵉⵔⴰ ⵡⴰⵡⴰⵍ ⵉⴳ ⵉⵜ. ⵀⴰⵢⵉ ⴷⴷⵉⵖ ⵙⵔⵙⵏ ". 30. 19- ⵍⵍⵉⵖ ⴷ ⵢⵓⵛⴽⴰ ⵡⵓⵛⵛⵏ, ⵜⵏⵏⴰ ⴰⵙ ⵜⵓⵛⵛⵏⵜ: " ⵓⵔ ⵜⵙⵙⵉⵏⴷ ⵓⴽⴰⵏ ⵉⵡⵉⴽ ⵎⴰⴷ ⵉⵜⵜⵉⵏⵉ? " 30. 20- ⵉⵏⵏⴰ ⴰⵙ: " ⵎⴰⴷ ⵉⵜⵜⵉⵏⵉ? " ⵜⵏⵏⴰ ⴰⵙ: " ⵉⵏⵏⴰ ⵉⵢⵉ: ⴰⴷ ⵉⵢⵉ ⵏⵏ ⵜⴹⴰⵍⴱⵎ ⵉⵍⵍⵉⵙ ⵏ ⵜⵓⵚⴽⴰⵢⵜ " ". 30. 21- ⵉⵏⵏⴰ ⴰⵙ: " ⵉⵙ ⵓⵔ ⴷ ⵓⴽⴰⵏ? ⵀⴰⵢⵉ ⴷⴷⵉⵖ ⴰⴷ ⴹⴱⴱⵕⵖ ⵉ ⵎⴰⵏⵉ ⵙ ⵏⵜⵜⵎⵓⵜⵜⵓⵢ ". 30. 22- ⵉⴷⴷⵓ ⵡⵓⵛⵛⵏ ⵉⴽⴽ ⵏⵏ ⵜⵍⵜ ⵉⵢⵢⴰⵎ. 30. 23- ⴱⵓ ⵜⵊⴷⴷⵉⴳⵜ ⵏⵜⵜⴰⵏ, ⵉⴷⴷⴰ, ⴷⴰ ⵉⵜⵜⴷⵡⵡⴰⵕ ⵉ ⴷⴷⵛⵕ, ⵙ ⵜ ⵥⵕⴰⵏ ⵍⵊⵎⴰⵄⵜ. 30. 24- ⵏⵏⴰⵏ ⴰⵙ: " ⴰⵛⴽⴰⵜ ⴷ ⵓⴽⴰⵏ, ⵕⵕⵉ ⵏ ⵡⵓⵛⵛⵏ ⴰⴷ, ⵓⵔⵙⵙ ⵎⴰⵏⵉ ⵖ ⵉⵣⴷⵖ ⵖⵉⵔ ⵖⵉⴷ. 30. 25- ⵏⴽⵔⴰⵜ ⴰⴷ ⵜ ⵏⵜⵜⴰⴱⵄ, ⴰⴷ ⵏⵣⵓ ⵎⴰⵏⵉ ⵖ ⵉⵣⴷⵖ, ⴰⴷ ⵜ ⵏⵙⵙⵕⵃⵍ. " 30. 26- ⵏⴽⵔⵏ ⵎⵔⵏ ⴳⵉⵙ ⵣⵖ ⵜⵖⵕⴷⵉⵏ ⵙ ⵍⵖⵡⴰⵜ, ⴰⵍⵍⵉⵖ ⵉⴽⵛⵎ ⵙ ⵉⴼⵔⵉ ⵍⵍⵉ; 30. 27- ⵙⵎⵓⵏⵏ ⵢⴰⵏ ⴽⴰⴷⴰ ⵡⴰ ⴽⴰⴷⴰ ⵏ ⵉⴼⵛⴽⵉ ⵖ ⵉⵎⵉ ⵏ ⵢⵉⴼⵔⵉ, ⴰⵍⵍⵉⵖ ⴽⵓⵍⵍⵓ ⵎⵎⵓⵜⵏ ⵡⵉⵍⵍⵉ ⴳⵉⵙ ⵉⵍⵍⴰⵏ ⵙ ⵡⴰⵡⵡⵓ. 30. 28- ⵍⵍⵉⵖ ⴷ ⵢⵉⵡⵔⵔⵉ ⵡⵓⵛⵛⵏ, ⵙ ⴷ ⵢⵓⴼⴰ ⵉⴼⵔⵉ ⵉⵅⵍⴰ. ⵉⵏⵏⴰ ⴰⵙ: " ⵉⵡⴰ ⵍⵃⴰⵎⴷⵓ ⵍⵉⵍⵍⴰⵀ ⵍⵍⵉⵖ ⴷ ⵎⴽⵍⵍⵉ ⵙ ⴰⵙⵏ ⵏⵏⵉⵖ ⴰⴷ ⵉⴳⴰ ". 31- ⴱⵓⵎⵃⵎⴷ ⴷ ⵉⵣⵎⴰⵡⵏ ( 1 ) 31. 1- ⵉⵕⵃⵍ ⵢⴰⵏ ⵓⴷⵡⵡⴰⵕ ⵣⵖ ⴽⵔⴰ ⵏ ⵜⵎⴰⵣⵉⵔⵜ, ⴼⵍⵏ ⴳⵉⵙ ⵢⴰⵏ ⵓⴼⵓⵍⵍⵓⵙ ⵉⵃⴼⴰⵏ, ⴷ ⵢⴰⵏ ⵉⴽⵔⵓ, ⴷ ⵢⴰⵏ ⵓⵖⵢⵓⵍ ⵉⵕⵥⵎⵏ. 31. 2- ⵢⴰⵜ ⵍⵎⵓⴷⴷⴰ ⴰⵍⵍⵉⵖ ⴼⵍⵍⴰⵙⵏ ⵉⵅⵍⴹ ⵢⴰⵏ ⴱⵓⵎⵃⵎⴷ, ⵉⵏⵏⴰ ⴰⵙⵏ: " ⴱⴰⵕⴰⴽⴰ ⵍⵍⴰⵀⵓ ⴼⵉⴽⵓⵎ, ⵖⵉⴽⴽ ⵜⵙⵎⵓⵏ ⴰⵖ ⵍⵓⵇⵜ: ⵍⴰⵣⵎ ⴰⴷ ⵏⵙⴽⵔ ⵢⴰⵏ ⵍⵎⵇⴰⴷⴷⵎ ⵎⴰⴷ ⴳⵉⵏⵖ ⵉⵙⴰⵡⴰⵍⵏ ". 31. 3- ⵏⵏⴰⵏ ⴰⵙ: " ⴱⴰⵕⴰⴽⴰ ⵍⵍⴰⵀⵓ ⴼⵉⴽ, ⴽⵉⵢⵢⵉⵏ ⴰ ⵙ ⵏⵔⴰ ⴰⴷ ⵜⴳⴷ ⵍⵎⵇⴰⴷⴷⵎ ". 31. 4- ⵉⵏⵏⴰ ⴰⴽ: ⵢⴰⵏ ⵡⴰⵙⵙ, ⵉⴽⵙⴰ ⵍⵎⵓⴷⴷⵏ, ⴰⵔ ⵉⵜⵜⵀⴱⴰⵛ, ⵙ ⵢⵓⴼⴰ ⵢⴰⵜ ⵜⵙⵔⴰⴼⵜ. 31. 5- ⵉⵅⴱⵔ ⵙⵔⵙ ⵍⵎⵇⴰⴷⴷⵎ, ⵉⵏⵏⴰ ⴰⵙ: " ⵀⴰⵜⵉ ⵓⴼⵉⵖ ⵢⴰⵜ ⵜⵙⵔⴰⴼⵜ ". 31. 6- ⵉⵏⵏⴰ ⴰⵙ ⵍⵎⵇⴰⴷⴷⵎ: " ⴰⴷ ⵙⵔⵙ ⵉⵜⵜⴷⴷⵓ ⵓⵖⵢⵓⵍ ⴷ ⵓⵃⵓⵍⵉ, ⴰⴷ ⴳⵉⵙ ⵛⵜⵜⴰⵏ; ⴰⵔ ⵉⵖ ⵔⴰⴷ ⵏⵕⵃⵍ, ⵏⴰⴼ ⵎⴰ ⴼ ⴰⵔ ⵏⵜⵜⴰⵙⵉ ⵕⵕⵃⵉⵍ ⵏⵏⵖ. " 31. 7- ⵢⴰⵏ ⵡⴰⵙⵙ, ⵉⴷⴷⵓ ⵙⵔⵙ ⵓⵖⵢⵓⵍ, ⵉⵏⵏⴰ ⴰⵙ: " " ⵄⵍⴰ ⵕⴱⴱⵉ ⴰ ⵍⵎⵇⴰⴷⴷⵎ, ⴰⴷ ⵉⵢⵉ ⵜⴼⴽⴷ ⵍⴰⴷⵏ: 31. 8- ⵏⵉⴽⴽⵉⵏ, ⵜⴰⵙⴰ ⵉⵏⵓ, ⵀⴰⵜⵉ ⵔⴰⴷ ⵜⵙⵜⵖ ", ⵉⵏⵏⴰ ⴰⵙ: " ⴰⴷ ⵙⵀⵓⵕⵕⵖ ⵉⵎⵉⴽⴽ ⵏ ⵜⵀⵓⵕⵕⵉⵜ, ⴰⴷ ⵜⵜ ⵙⵎⴰⵖ ⵖⵉⵔ ⵉ ⵡⴰⴽⴰⵍ ". 31. 9- ⵉⵏⵏⴰ ⴰⵙ ⵍⵎⵇⴷⴷⵎ: " ⵏⵉⴽⴽⵏⵉ ⵏⵍⵍⴰ ⵖ ⵜⵎⴰⵣⵉⵔⵜ ⵏ ⵍⵅⵓⴼ. " ⵉⵏⵏⴰ ⴰⵙ: " ⴷⴰ ⵜⵙⵀⵓⵕⵕⴷ, ⴷⴰⴷ ⵙⵔⵏⵖ ⴰⵛⴽⵏ ⵉⵣⵎⴰⵡⵏ ". 31. 10- ⵉⵏⵏⴰ ⴰⵙ ⵓⵖⵢⵓⵍ: " ⵡⴰⵅⵅⴰ ⵏⵉⵜ ⵍⵍⴰⵏ ⵉⵣⵎⴰⵡⵏ ⵖ ⵍⴳⴷⴷⴰⵎ ⵉⵏⵓ, ⵖⵉⴽⴽ ⵓⵔ ⵙⵓⵍ ⵔⴰⴷ ⵚⴱⵉⵕⵖ ". ⵉⵏⴽⵔ ⵓⵖⵢⵓⵍ ⵉⵙⵀⵓⵕⵕ. 31. 11- ⵜⴰⴷⴳⴳⵯⴰⵜ ⵙ ⴷ ⵢⵓⵛⴽⴰ ⵢⵉⵣⵎ; ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⴹⴱⴱⵕⵎ ⵖ ⵍⵎⵓⵏⵜ ⵉⵏⵓ ", ⵉⵏⵏⴰ ⴰⵙ ⵍⵎⵇⴰⴷⴷⵎ: " ⵡⴰⵅⵅⴰ ". 31. 12- ⵉⵖⵔ ⴰⵙⵏ ⴱⵓⵎⵃⵎⴷ, ⵉⵏⵏⴰ ⴰⵙⵏ: " ⴰⵛⴽⴰⵜ ⴷ, ⴰⴷ ⵏⴹⴱⴱⵕ ⵉ ⵍⵎⵓⵏⵜ ⵏ ⵢⵉⵣⵎ ⴰⴷ " 31. 13- ⵉⵏⵏⴰ ⴰⵙ ⴱⵓⵎⵃⵎⴷ ⵉ ⵓⵃⵓⵍⵉ: " ⵉⵖ ⵏⵏ ⴷⴰⵔⴽ ⵢⵓⵛⴽⴰ ⵢⵉⵣⵎ, ⴰⵔ ⵜⵜⵓⵅⵅⵓⵕⴷ ⵜⵉⵖⵕⴷⵉⵏ; 31. 14- ⴰⵔ ⵉⵖ ⵏⵏ ⵜⵏⵏⵉⴷ ⴳⵔ ⵡⴰⵍⵏⵏ ⵏⵏⵙ ⴰⵢⴰⴷ, ⵜⵉⵏⵉⴷ ⴰⵙ ⵢⴰⵍⵍⴰⵀ, ⵜⵓⵡⴷ ⵜ ⴹⵕⴱⵜ ⵕⵕⴰⵙ ". 31. 15- ⵉⵏⵏⴰ ⴰⵙ ⵉ ⵓⵖⵢⵓⵍ: " ⵉⵖ ⵓⴽⴰⵏ ⵢⵉⵡⵜ ⵓⵃⵓⵍⵉ ⵉⵣⵎ, ⵜⴷⴷⵓⴷ ⴽⵉⵢⵢⵉⵏ, ⴽⴽ ⴰⵙ ⵉⴼⴰⴷⴷⵏ, ⵙⵙⴹⵕ ⵜ. " 31. 16- ⵉⵏⵏⴰ ⴰⵙ ⴱⵓⵎⵃⵎⴷ ⵉ ⵍⵎⵓⴷⴷⵏ: " ⵉⵖ ⵓⴽⴰⵏ ⵉⴹⵕ ⵢⵉⵣⵎ, ⵣⴰⵢⴷ ⴽⵉⵢⵢⵉⵏ ⵙ ⵡⴰⵍⵍⵏ ⵏⵏⵙ, ⵄⵎⵓ ⵜ ". 31. 17- ⵉⵏⵏⴰ ⴰⵙ: " ⴰⴼⴰⴷ ⴰⴷ ⴰⵙ ⵏⵖⵔⵙ, ⵏⴰⵣⵓ ⵜ, ⵏⵃⴹⵓ ⵉⵍⵎ ⵏⵏⵙ ". 31. 18- ⵍⵍⵉⵖ ⴰⵙ ⵖⵔⵙⵏ, ⴰⵣⵓⵏ ⵜ, ⵙ ⴷ ⵢⴰⵛⴽⴰ ⵡⴰⵢⵢⴰⴹ. ⵉⵏⵏⴰ ⴰⵙⵏ ⴱⵓⵎⵃⵎⴷ: " ⴰⵡⵉⵢⴰⵜ ⴰⵖ ⴷ ⴰⵀⵉⴹⵓⵕ, ⴰⴷ ⵜ ⵏⴼⵕⵕⵛ ⵉ ⵢⵉⵣⵎ ⴰⴷ ". 31. 19- ⵉⵖ ⴰⴽ ⵓⴽⴰⵏ ⵏⵏⵉⵖ: " ⴰⵡⵉ ⴷ ⴰⵀⵉⴹⵓⵕ ⴷⴰ ⵉⵎⵇⵇⵓⵔⵏ ", ⵜⵔⴰⵔⴷ ⵡⴰⵏ, ⵜⵔⴰⵔⴷ ⵜ ⵉⴷ ⴷⴰⵖ. " 31. 20- ⵍⵍⵉⵖ ⵉⵥⵕⴰ ⵢⵉⵣⵎ ⵉⵀⵉⴹⴰⵕ ⵏ ⵢⵉⵣⵎⴰⵡⵏ ⵊⴼⴰⵏ ⵖ ⴷⴰⵔⵙⵏ, ⵉⵏⴽⵔ ⵢⵉⵡⵔⵔⵉ. 31. 21- ⵉⵏⵏⴰ ⴰⵙ: " ⵎⴰⵏⵉ ⵜⵔⵉⴷ? " ⵉⵏⵏⴰ ⴰⵙ: " ⴷⴰ ⵏⵏ ⵓⵔⵔⵉⵖ ". 31. 22- ⵉⴷⴷⵓ ⵢⵉⵣⵎ ⵉⵅⵍⴹ ⴼ ⵉⵣⵎⴰⵡⵏ ⵖ ⵜⴰⴳⴰⵏⵜ, ⵉⵎⵓⵏ ⴷⵉⴷⵙⵏ, ⵡⵔⵔⵉⵏ ⴷ ⵙ ⴷⴰⵔ ⵡⵉⵏ. 31. 23- ⵏⵏⴰⵏ ⴰⵙⵏ: " ⴰⴷ ⵜⵏⴽⵔⵎ ⴰ ⵜⵙⵙⵓⴷⵓⵎ: ⵎⴰⵜⵜⴰ ⵖⴰⴷ ⴷ ⵉⵣⵎⴰⵡⵏ ⵜⵏⵖⴰⵎ ⵖⵉⴷ! " 31. 24- ⵉⵏⵏⴰ ⴰⵙⵏ ⴱⵓⵎⵃⵎⴷ: " ⴰⴷ ⴰⵖ ⵜⵙⵎⵓⵏⵎ ⴷ ⵓⵣⴳⴳⵯⴰⵔ ⴰⴷ ⵏⵏⵖ "; 31. 25- ⵏⴽⵔⵏ ⵉⵣⵎⴰⵡⵏ, ⵙⵎⵓⵏⵏ ⴰⵣⴳⴳⵯⴰⵔ ⴰⵏⵏ, ⴳⵏ ⵜ ⵉ ⵢⴰⵏ ⵢⵉⵣⵎ, ⵙⵙⵓⴷⵓⵏ. 31. 26- ⵃⴰⵡⵍⵏ ⵏⵏ, ⵙ ⴰⵙ ⵉⵏⵏⴰ ⴱⵓⵎⵃⵎⴷ: " ⵏⵉⴽⴽⵉⵏ, ⵉⵏⵖⴰ ⵉⵢⵉ ⵓⴹⴰⵕ, ⵔⵉⵖ ⴰⴷ ⵉⵢⵉ ⵜⵙⵙⵏⵉⵎ ". 31. 27- ⵙⵙⵏⵉⵏ ⵜ ⴼ ⵓⴼⵍⵍⴰ ⵏ ⵢⵉⵣⵎ ⴷⴰ ⵢⵓⵙⵉⵏ ⴰⵣⴳⴳⵯⴰⵔ. 31. 28- ⵉⵃⴰⵡⵍ, ⵙ ⴰⵙ ⵉⵏⵏⴰ ⵉ ⵓⵃⵓⵍⵉ: " ⴰⴷ ⵉⵢⵉ ⵜⴼⴽⴷ ⵢⴰⵏ ⵡⴰⵍⵓⵇⵉⴷ " 31. 29- ⵉⵏⵏⴰ ⴰⵙ ⵢⵉⵣⵎ ⴷⴰ ⴼ ⵉⵏⵉ: " ⵎⴰⴷ ⵜ ⵜⵔⵉⴷ? " ⵉⵏⵏⴰ ⴰⵙ: " ⴰⵡⴷⴷⵉ, ⴰ ⵄⵎⵎⵉ ⵉⵣⵎ, ⵏⵉⴽⴽⵉⵏ, ⵀⴰⵜⵉ ⴷⴰ ⵜⵜⴽⵎⴰⵢⵖ. ⴰⴷ ⴽⵎⵉⵖ, ⵢⵉⵏⵏ ⵜⵔⴰⵎ ⵏⴷⴷⵓ ⵙⵔⵙ ". 31. 30- ⵉⵏⵏⴰ ⴰⵙ ⵢⵉⵣⵎ ⵉ ⵓⵃⵓⵍⵉ, ⴼⴽⴰⵜ ⴰⵙ ⴰⵍⵓⵇⵉⴷ, ⴰⴷ ⵉⴽⵎⵢ ". 31. 31- ⵉⴼⴽ ⴰⵙ ⵏⵏ ⵓⵃⵓⵍⵉ ⴰⵍⵓⵇⵉⴷ, ⵉⵛⵄⵍ ⴰⵙ, ⵉⴳ ⵜ ⵖ ⵓⴼⵍⵍⴰ ⵏ ⵓⵣⴳⴳⵯⴰⵔ ⴷⴰ ⵢⵓⵙⵉ ⵢⵉⵣⵎ. ⵜⵛⵄⵍ ⵍⵄⴰⴼⵉⵜ ⵖ ⵓⵣⴳⴳⵯⴰⵔ, ⵉⵏⴹⵓ ⴱⵓⵎⵃⵎⵃⴷ. 31. 32- ⵍⵍⵉⵖ ⵜⵕⵓⵃ ⵍⵄⴰⴼⵉⵜ ⵜⴰⴷⴰⵡⵜ ⵏ ⵢⵉⵣⵎ, ⵉⵔⵡⵍ, ⵉⴼⴽ ⵉ ⵜⴰⴳⴰⵏⵜ ⴷ ⵍⵄⴰⴼⵉⵜ ⵏⵏⵙ. 31. 33- ⵇⵇⴷⵏ ⵉⵣⵎⴰⵡⵏ ⵓⵍⴰ ⵜⴰⴳⴰⵏⵜ. ⵡⵉⵍⵍⵉ ⴼⵍⵍⵜⵏ, ⵔⵡⵍⵏ, ⵅⵡⴰⵏ ⵜⴰⵎⴰⵣⵉⵔⵜ. 31. 34- ⴽⴽⵏ ⵢⴰⵜ ⵍⵎⵓⴷⴷⴰ, ⵏⵏⴰⵏ ⴰⵙ: " ⵎⵔⴰ ⵏⵓⴼⵉ ⵎⴰⴷ ⴰⵖ ⴷ ⵉⵜⵜⴰⵡⵉⵏ ⵍⴰⵅⴱⴰⵕ ⵏ ⵜⵎⴰⵣⵉⵔⵜ, ⵉⵙ ⵣⴳⵉⵙ ⵜⵅⵙⵉ ⵍⵄⴰⴼⵉⵜ, ⴰⴷ ⴰⵙ ⵏⴼⴽ ⴽⵔⴰ ⵉⵔⴰ ". 31. 35- ⵉⵏⵏⴰ ⴰⵙⵏ ⵓⵖⵔⴷⴰ ⵏ ⵍⵅⵍⴰ: " ⵏⵉⴽⴽⵉⵏ ⴰ ⵔⴰⴷ ⴰⵡⵏ ⴷ ⵢⴰⵡⵉ ⵍⵅⴱⴰⵕ ". ⵉⵙⵙⵓⴷⵓ ⵓⵖⵔⴷⴰ. 31. 36- ⵍⵍⵍⵉⵖ ⴷ ⵉⵕⵓⵃ ⵙ ⵜⵎⴰⵣⵉⵔⵜ, ⵉⵙⵙⴰⴳⴳⵯ ⴷ ⵢⴰⵜ ⵜⵉⵟⵟ, ⵉⴼⴼⵖ ⴷ ⴼ ⵓⴼⵓⵍⵍⵓⵙ ⵍⵍⵉ ⵉⴱⵇⵇⴰⵏ ⵖ ⵜⴰⴳⴰⵏⵜ. 31. 37- ⵜⵉⵟⵟ ⵍⵍⵉ ⴷ ⵉⵙⵙⵓⴳⴳⵯⴰ, ⵉⵏⵏⴰ ⴰⵙ ⵓⴼⵓⵍⵍⵓⵙ ⵢⴰⵍⵍⴰⵀ, ⵉⵄⵎⵓ ⵜ. ⵢⵉⵡⵔⵔⵉ ⵓⵖⵔⴷⴰ ⵙ ⴷⴰⵔ ⵉⵣⵎⴰⵡⵏ ⵍⵍⵉ ⵜ ⵉⴷ ⵢⵓⵣⵏⵏ, 31. 38- ⵉⵏⵏⴰ ⴰⵙⵏ: " ⵎⴰⴷ ⴰⵡⵏ ⵜⵜⵉⵏⵉⵖ? ⵜⴰⵎⴰⵣⵉⵔⵜ, ⵓⵔ ⴳⵉⵙ ⵎⴰⵏⵉ ⵙ ⵜⵡⵔⵔⵓⵢⵎ: ⵜⵉⵟⵟ ⴷⴰ ⵏⵏ ⵙⵙⵓⴳⴳⵯⵉⵖ, ⵔⵢⵢⵛⵏ ⵜⵜ ⵍⴳⵓⵎⴰⵏ! " 32- ⴱⵓⵎⵃⵎⴷ ⴷ ⵉⵣⵎⴰⵡⵏ ( 2 ) 32. 1- ⵍⵇⵉⵚⵜ ⵏ ⵢⴰⵏ ⵓⴷⵡⵡⴰⵕ, ⴽⵔⴰ ⵏ ⵣⵣⵎⴰⵏ, ⵉⵕⵃⵍ, ⴼⵍⵏ ⵢⴰⵏ ⵓⵖⵢⵓⵍ ⵉⵃⴼⴰⵏ, ⴷ ⵢⴰⵏ ⵓⴼⵓⵍⵍⵓⵙ, ⴷ ⵢⴰⵏ ⵉⴽⵔⵓ ⵉⵕⵎⵉⵏ, ⴳⴳⴰⵡⵔⵏ. 32. 2- ⵍⵍⵉⵖ ⵜⴳⵍⵍⴱ ⵍⵓⵇⵜ, ⵢⴰⵡⵉ ⴷ ⵕⴱⴱⵉ ⴰⵏⵥⴰⵕ, ⵉⴼⴽ ⵕⴱⴱⵉ ⵍⵅⵉⵔ, ⵜⵏⵄⵎ ⵍⵓⵇⵜ; 32. 3- ⵍⵍⵉⵖ ⵜⵏⵄⵎ ⵍⵡⵇⵜ, ⴰⵔ ⵜⵜⵄⵍⴰⴼⵏⵜ ⵍⴱⵀⴰⵢⵎ ⵍⵍⵉ, ⴰⵍⵍⵉⵖ ⴳⵉⵙⵏⵜ ⵍⴰⴱⴰⵙ, ⵡⵔⵔⵏⵜ ⵛⴱⵄⵏⵜ; 32. 4- ⵙ ⴷ ⵢⵓⵛⴽⴰ ⵢⴰⵏ ⴱⵓⵎⵃⵎⴷ, ⵉⵏⵏⴰ ⴰⵙⵏ: " ⵙⴰⵍⴰⵎⵓ ⵄⵍⵉⴽⵓⵎ ", ⵏⵏⴰⵏ ⴰⵙ: " ⵄⵍⵉⴽⵓⵎ ⵙⵙⴰⵍⴰⵎ "; ⵉⵏⵏⴰ ⴰⵙⵏ: " ⵉⵏⴱⴳⵉⵡ ⵏ ⵕⴱⴱⵉ ", ⵏⵏⴰⵏ ⴰⵙ: " ⵎⵔⵃⴱⴰ ". 32. 5- ⵉⵏⵏⴰ ⴰⵙⵏ: " ⴱⴰⵔⴰⴽⴰ ⵍⵍⴰⵀⵓ ⴼⵉⴽⵓⵎ, ⵀⴰⵜⵉ, ⵜⵙⵎⵓⵏ ⴰⵖ ⵍⵓⵇⵜ: ⵔⵉⵖ ⴰⴷ ⵏⵙⴽⵔ ⵍⵎⵇⴰⴷⴷⵎ ⵎⴰⴷ ⴳⵉⵏⵖ ⵉⵙⴰⵡⴰⵍⵏ ". 32. 6- ⵏⵏⴰⵏ ⴰⵙ: " ⵡⴰⵅⵅⴰ ", ⵉⵏⵏⴰ ⴰⵙⵏ: " ⵉⵡⴰ, ⵙⴽⵔⴰⵜ ⴰⵖ ⵍⵎⵓⴽⴰⵍⵍⵉⴼ "; ⵏⵏⴰⵏ ⴰⵙ: " ⴽⵉⵢⵢⵉⵏ ⴰ ⵔⴰⴷ ⵜ ⵉⴳ, ⴰ ⵄⵎⵎⵉ ⴱⵓⵎⵃⵎⴷ ". 32. 7- ⵉⵏⵏⴰ ⴰⵙⵏ: " ⵏⵉⴽⴽⵉⵏ, ⵓⵔ ⴳⵉⴳⵉ ⴽⵔⴰ ⵏ ⵍⴼⴰⵢⵜ, ⵓⵔ ⴷⴰ ⵜⵜⵙⵏⵏⵉⵟⵎ ⵙ ⵡⴰⵡⴰⵍ ⵉⵏⵓ, ⵄⵍⴰ ⴽⵓⵍⵍⵉ ⵃⴰⵍ ⵔⴰⴷ ⴰⵡⵏ ⵜⵜⵉⵏⵉⵖ ⴽⵔⴰ ⵏ ⵡⴰⵡⴰⵍ, ⵓⵔ ⴷⴰ ⵜ ⵜⵉⵔⵉⵎ. 32. 8- ⵏⵏⴰⵏ ⴰⵙ: " ⴽⵓⵍⵍⵓ ⵎⴰ ⴰⵖ ⵜⵏⵏⵉⴷ, ⴷ ⴰⵢⵏⵏⴰ ⴰⵖ ⵜⵓⵎⵕⴷ, ⵏⵇⴰⵙⴰ ⵜ, ⵏⵙⴽⵔ ⵜ ". 32. 9- ⵉⵏⵏⴰ ⴰⴽ, ⴰ ⵙⵉⴷⵉ, ⵉⵡⴰ ⵜⴱⵇⵇⴰ ⵍⵃⴰⵍⵜ ⵍⵍⵉ ⵎⵓⴷⴷⴰ ⵡⴰ ⵣⴰⵎⴰⵏ: ⵉⵛⴱⵄ ⵓⵖⵢⵓⵍ ⵕⵕⴱⵉⵄ, ⴰⵔ ⵉⵜⵜⵀⴱⴰⵛ ⵓⴼⵓⵍⵍⵓⵙ. 32. 10- ⵢⴰⵏ ⵡⴰⵙⵙ, ⵙ ⵢⵓⴼⴰ ⵢⴰⵜ ⵜⵙⵔⴰⴼⵜ ⵏ ⵜⵎⵥⵉⵏ, ⵢⴰⵛⴽ ⵉⴷ, ⵉⵄⵍⵎ ⵉⵙⵙ ⵍⵎⵇⴰⴷⴷⵎ, ⵉⵏⵏⴰ ⴰⵙ: " ⵀⴰⵜⵉ ⵓⴼⵉⵖ ⵢⴰⵜ ⵜⵙⵔⴰⴼⵜ ⵏ ⵜⵎⵥⵉⵏ ". 32. 11- ⵉⵏⵏⴰ ⴰⵙ: " ⵉⵡⴰ ⴰⴷ ⴳⵉⵙ ⵉⵜⵜⵄⵍⴰⴼ ⵓⵃⵓⵍⵉ ⴷ ⵓⵖⵢⵓⵍ ⴷ ⴽⵉⵢⵢⵉⵏ ⵏⵉⵜ, ⴰⴷ ⵓⵔ ⴼⵍⵍⴰⵡⵏ ⵏⵕⵓⵃ ⴽⵔⴰ ⵏ ⵜⴰⵙⵙⴰⵄⵜ ". 32. 12- ⵉⵏⵏⴰ ⴰⴽ ⴱⵇⵇⴰⵏ ⵎⵓⴷⴷⴰ ⵡⴰ ⵣⴰⵎⴰⵏ; ⵉⵏⵏⴰ ⴰⴽ ⴰⴷ ⵓⵔ ⵜⵉⵏⵉⴷ ⵖⵉⵔ: ⴰⵖⵢⵓⵍ ⵍⵍⵉ ⵉⵏⵢⴰⵍⴽⴰⵎ, ⵉⵛⴱⵄⴰ. 32. 13- ⵢⴰⵏ ⵡⴰⵙⵙ, ⵢⴰⵛⴽ ⴷ, ⵉⴱⵏⴷⵇ ⵉ ⵍⵎⵇⴰⴷⴷⵎ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵍⵎⵇⴰⴷⴷⵎ, ⵔⵉⵖ ⴷⴰⵔⴽ ⴷ ⴷⴰⵔ ⵕⴱⴱⵉ, ⴰⴷ ⵉⵢⵉ ⵜⵡⴰⴼⵇⴷ ⴰⴷ ⵙⵀⵓⵕⵕⵖ ⵢⴰⵜ ⵜⵀⵓⵕⵕⵉⵜ: ⵀⴰⵜⵉ ⵜⴰⵙⴰ ⵉⵏⵓ ⵔⴰⴷ ⵜⵙⵜⵖ ". 32. 14- ⵉⵏⵏⴰ ⴰⵙ: " ⴰⵡⴷⴷⵉ, ⴰⵎⵎⴰⵙ ⵏ ⵜⴰⴳⴰⵏⵜ, ⵏⵜⵜⴰⵜ ⴰⵢⴰⴷ; ⵄⵍⴰ ⴽⵓⵍⵍⵉ ⵃⴰⵍ, ⴰⴷ ⵜⵙⵀⵓⵕⵕⴷ ⵖⵉⴽⴽ, ⴷⴰⴷ ⵙⵔⵏⵖ ⵢⴰⵛⴽ ⴽⵔⴰ ⵏ ⵢⵉⵣⵎ, ⵓⵔ ⵢⴰⴷ ⴰⴷ ⴰⴽ ⵏⵙⵙⴼⵍⴷ ⵓⵍⴰ ⵜⵙⵙⴼⵍⴷ ⴰⵖ ". 32. 15- ⵉⵏⵏⴰ ⴰⵙ: " ⴹⴰⵍⴱⵖ ⴰⴽ ⵏⵉⴽⴽⵉⵏ ⵉⵎⵉⴽ ⵏ ⵜⵀⵓⵕⵕⵉⵜ, ⴰⴷ ⵜⵜ ⵙⵎⴰⵏⵖ ⵖⵉⵔ ⵉ ⵡⴰⴽⴰⵍ ". ⵉⵏⵏⴰ ⴰⵙ: " ⵡⴰⵅⵅⴰ ". 32. 16- ⵍⵍⵉⵖ ⵉⴷⴷⴰ ⵓⵖⵢⵓⵍ ⴰⵍⵍⵉⵖ ⵉⴱⴷⴰ ⵜⴰⵀⵓⵕⵕⵉⵜ, ⵉⵃⵔⵔⴽ, ⵉⵙⵀⵓⵕⵕ, ⵉⵅⵍⵍⴼ ⴳⵉⵙ, ⵉⵄⴰⵡⴷ ⴰⵙ, ⴰⵍⵍⵉⵖ ⵃⵔⴰ ⵓⵔ ⵜ ⵢⵉⵡⴷⵉ. 32. 17- ⵉⵏⵏⴰ ⴰⴽ, ⵎⴷⵉ ⵏⵏⵙ ⵏ ⵡⴰⵙⵙ, ⴰ ⵙⵉⴷⵉ, ⵙ ⴷ ⵢⵓⵛⴽⴰ ⵢⴰⵏ ⵢⵉⵣⵎ, ⵉⵏⵏⴰ ⴰⵙⵏ: " ⵙⴰⵍⴰⵎⵓ ⵄⵍⵉⴽⵓⵎ ", ⵏⵏⴰⵏ ⴰⵙ: " ⵄⵍⵉⴽⵓⵎⵓ ⵙⵙⴰⵍⴰⵎ ", ⵉⵏⵏⴰ ⴰⵙⵏ: " ⵎⴰⴷ ⵉⴳⴰⵏ ⵍⵎⵇⴰⴷⴷⵎ? " ⵉⵏⵏⴰ ⴰⵙ: " ⵀⴰⵜⵉ " 32. 18- ⵉⵏⵏⴰ ⴰⵙ: " ⵍⵎⵇⴰⴷⴷⵎ, ⴰⴷ ⵉⵢⵉ ⵜⵙⴽⵔⴷ ⵜⵜⴰⵡⵉⵍ ⵉ ⵍⵎⵓⵏⵜ ⵉⵏⵓ ". ⵉⵏⵏⴰ ⴰⵙ: " ⵡⴰⵅⵅⴰ; ⵎⵔⵃⴱⴰ "; ⵉⵏⵏⴰ ⴰⵙ: " ⴱⴰⵕⴰⴽⴰ ⵍⵍⴰⵀⵓ ⴼⵉⴽ, ⴰⴷ ⵜⴳⴳⴰⵡⵔⴷ ⵖⵉⴷ, ⴷⴰ ⵏⵊⵎⴰⵄ, ⴰⴷ ⵏⵙⴽⵔ ⵍⵡⴰⵜⵉⵍⴰ ⵉ ⵎⴰ ⵔⴰ ⵜⵣⵣⵡⴰⵔⴷ ". " ⵡⴰⵅⵅⴰ ". 32. 19- ⵉⴷⴷⵓ ⵄⵎⵎⵉ ⵉⵣⵎ ⵉⴳⴳⴰⵡⵔ ⵖ ⵜⵜⵉⵙⴰⵄ, ⵉⵖⵔ ⵉⵙⵙⵏ ⴱⵓⵎⵃⵎⴷ, ⵉⵏⵏⴰ ⴰⵙ: " ⵢⴰⴽ, ⵖⵉⴽⴽⴰⵜⵉⵏⵏ, ⴰ ⵜⴰⵡⵔⵉⵔⵜ ⵏ ⵉⵖⵙⴰⵏ, ⵜⵙⴽⵔⴷ ⵎⴰ ⵖ ⴰⵔ ⵏⵜⵜⵄⴱⴱⴰⵇ ⵏⵉⴽⴽⵏⵉ ⵓⵍⴰ ⴽⵉⵢⵢⵉⵏ; ⵉⵡⴰ ⵙⴽⵔⴰⵜ ⴰⵖ ⵍⵡⴰⵜⵉⵍⴰ ". 32. 20- ⵏⵏⴰⵏ ⴰⵙ: " ⵍⵃⵓⵕⵎⴰ, ⵄⵎⵎⵉ ⴱⵓⵎⵃⵎⴷ, ⴰⵡⴰⵍ ⴰⴷ ⵓⵔ ⴽ ⵉⵏⵏ ⵉⴼⴰⵜ: ⵍⵃⴰⵍⵜ, ⴽⵔⴰ, ⵍⵃⴰⵍⵜ ⴰⵏⵏ ⵖ ⴰⵖ ⵜⵙⵙⵃⵜⴰⵍⴷ, ⵏⵇⴰⵙⴰ ⵜⵜ ". 32. 21- ⵉⵏⵏⴰ ⴰⵙⵏ: " ⵀⴰⵢⵉ ⴰⴷ ⴰⵙ ⵉⵏⵉⵖ ⴰⴷ ⵉⵣⵣⵡⴰⵔ ⴰⵃⵓⵍⵉ "; ⵉⵏⵏⴰ ⴰⵙ: " ⴽⵉⵢⵢⵉⵏ, ⵉⵖ ⵏⵏ ⵙⵔⴽ ⵉⵙⵙⵓⴷⴰ, ⴰⵔ ⵜⵜⵓⵅⵅⵓⵕⴷ ⵜⵉⵖⵕⴷⵉⵏ, ⴰⵔ ⵉⵖ ⵜⵏⵏⵉⴷ ⴳⵔ ⵡⴰⵍⵍⵏ ⵏⵏⵙ ⴰⵢⴰⴷ, ⵜⵉⵏⵉⴷ ⴰⵙ ⵢⴰⵍⵍⴰⵀ ". 32. 22- " ⵍⵓⵇⵜ ⵉⵏⵏ ⵉⴹⵕ, ⵉⵏⵏⴰ ⴰⵙ ⵉ ⵓⵖⵢⵓⵍ, ⴽⵉⵢⵢⵉⵏ ⴽⴽ ⴰⵙ ⵉⴼⴰⴷⴷⵏ, ⵜⵙⵙⴹⵕⴷ ⵜ " ⵉⵏⵏⴰ ⴰⵙ ⵉ ⵓⴼⵓⵍⵍⵓⵙ: " ⴽⵉⵢⵢⵉⵏ, ⴽⴽ ⴰⵙ ⴰⵍⵍⵏ, ⵄⵎⵓ ⵜ. ⵀⴰⵢⵉ ⴰⴷ ⴰⵙ ⵖⵔⵙⵖ ⵏⵉⴽⴽⵉⵏ " 32. 23- ⵉⵡⴰ, ⴰ ⵙⵉⴷⵉ, ⵎⴽⴰⵏⵏ ⴰⴷ ⴰⵙ ⵙⴽⵔⵏ: ⵍⵍⵉⵖ ⵉⴷⴷⴰ ⵢⵉⵣⵎ ⵙ ⵓⵃⵓⵍⵉ, ⵉⵏⵏⴰ ⴰⵙ: " ⵎⴰⴷ ⵜ ⵢⴰⵖⵏ ⴰⵍⵍⵉⵖ ⴰⵔ ⵉⵜⵜⵓⵅⵅⵓⵕ? " ⵉⵏⵏⴰ ⴰⵙ: " ⴰ ⵄⵎⵎⵉ ⵉⵣⵎ, ⵓⵔ ⴰⴽ ⵉⵅⴼⵉ ⵡⴰⴷⴰ ⵔⴰⴷ ⵉⵎⵎⵜ, ⵎⴽⴰⵏⵏ ⵉⵙⴽⵔ, ⵡⴰⵅⵅⴰ, ⵖⵉⵔ ⵜⴰⴱⵄ ⵜ ⵉⵏⵏ ". 32. 24- ⵍⵍⵉⵖ ⵉⵜⵜⵖⴰⴼⵍ ⵢⵉⵣⵎ, ⵉⵟⵍⵇ ⴷ ⴼⵍⵍⴰⵙ ⵓⵃⵓⵍⵉ, ⵉⵏⵏⴰ ⴰⵙ ⵢⴰⵍⵍⴰⵀ, ⵢⵉⵡⵜ ⵜ ⴳⵔ ⵡⴰⵍⵍⵏ, ⵉⵙⴷⵓⵀⴷⵓ ⵜ, ⵉⴽⴽ ⴰⵙ ⵓⵖⵢⵓⵍ ⵉⴼⴰⴷⴷⵏ, ⵉⵙⵙⴹⵕ ⵜ. 32. 25- ⵍⵍⵉⵖ ⵜ ⵉⵙⵙⴹⵕ, ⵉⴽⴽ ⴰⵙ ⵓⴼⵓⵍⵍⵓⵙ ⴰⵍⵍⵏ, ⵉⵄⵎⵓ ⵜ. ⵉⴷⴷⵓ ⴱⵓⵎⵃⵎⴷ ⵉⵖⵔⵙ ⴰⵙ ⵉⵍⵎⵎⴰ. ⵍⵍⵉⵖ ⴰⵙ ⵉⵖⵔⵙ, ⴰⵣⵓⵏ ⵜ, ⵃⴹⵓⵏ ⵉⵍⵎ ⵏⵏⵙ. 32. 26- ⵎⴷⵉ ⵏⵏⵙ ⵏ ⵡⴰⵙⵙ, ⵙ ⴷ ⵢⵓⵛⴽⴰ ⵡⴰⵢⵢⴰⴹ: " ⵙⵙⴰⵍⴰⵎⵓ ⵄⵍⵉⴽⵓⵎ "; " ⵄⵍⵉⴽⵓⵎⵓ ⵙⵙⴰⵍⴰⵎ "; " ⵎⴰⴷ ⵉⴳⴰⵏ ⵍⵎⵇⴰⴷⴷⵎ? " ⵏⵏⴰⵏ ⴰⵙ: " ⵄⵎⵎⵉ ⴱⵓⵎⵃⵎⴷ ". 32. 27- ⵉⵏⵏⴰ ⴰⵙ: " ⵄⵎⵎⵉ ⴱⵓⵎⵃⵎⴷ, ⴰⴷ ⵉⵢⵉ ⵜⵙⴽⵔⴷ ⵜⵜⴰⵡⵉⵍ ⵉ ⵍⵎⵓⵏⵜ ⵉⵏⵓ ", ⵉⵏⵏⴰ ⵙ: " ⵡⴰⵅⵅⴰ ". 32. 28- ⵉⵖⵔ ⵉ ⵓⵃⵓⵍⵉ, ⵉⵏⵏⴰ ⴰⵙ: " ⵉⵖ ⴰⴽ ⵏⵏⵉⵖ ⴰⵡⵉ ⴷ ⴰⵀⵉⴹⵓⵕ ", ⵜⴷⴷⵓⴷ ⵜⴰⵡⵉⴷ ⵜ ⵉⴷ, ⵜⵙⵙⵎⵍⴰⴷ ⵉⵢⵉ ⴷ, ⵜⵉⵏⵉⴷ ⵉⵢⵉ ⴷ: " ⵉⵣ ⴷ ⵡⴰⴷ? " 32. 29- ⴷⴰ ⴰⴽ ⵉⵏⵉⵖ: " ⵓⵀⵓ, ⵡⴰⴷ ⴰ ⵉⵎⵇⵇⵓⵕⵏ " ⵜⵔⴰⵔⴷ ⵡⴰⵏⵏ, ⵜⵔⴰⵔⴷ ⵜ ⵉⴷ ⴷⴰⵖ ". 33. 30- ⵉⵡⴰ, ⵍⴼⴰⵢⴷⴰ, ⴷⴷⵓⵏ, ⵉⵏⵏⴰ ⴰⵙ: " ⵣⴰⵢⴷ, ⴰⵡⵉ ⴷ ⴰⵀⵉⴹⵓⵕ ⵎⴰⴷ ⵏⵜⵜⴼⵕⵕⴰⵛ ⵉ ⵄⵎⵎⵉ ⴱⵓⵎⵃⵎⴷ ⵉ ⵄⵎⵎⵉ ⵉⵣⵎ ". 32. 31- ⵉⴷⴷⵓ ⵢⴰⵡⵉ ⴷ ⴰⵀⵉⴹⵓⵕ, ⵉⵏⵏⴰ ⴰⵙ: " ⵄⵎⵎⵉ ⴱⵓⵎⵃⵎⴷ, ⵡⴰⴷ? " ⵉⵏⵏⴰ ⴰⵙ: " ⵓⵀⵓ, ⴰⵎⵇⵇⵓⵔ ⴷⴰ, ⴰⵡⵉ ⴷ ⴰⵎⵇⵇⵓⵔ ". 32. 32- ⵉⵔⴰⵔ ⵜ, ⵉⵔⴰⵔ ⵜ ⵉⴷ, ⵉⵏⵏⴰ ⴰⵙ: " ⵡⴰⴷ? " ⵉⵏⵏⴰ ⴰⵙ: " ⵓⵀⵓ ⴰⵡⴰ! ⵡⴰⴷⴰ ⴽⵓⵍⵍⵓ ⵎⵇⵇⵓⵔⵏ ". ⵢⴰⵡⵉ ⵜ, ⵉⵔⴰⵔ ⵜ ⵉⴷ ⴰⵍⵍⵉⵖ ⵉⵏⵏⴰ ⵄⵎⵎⵉ ⵉⵣⵎ: ⵓⵔⵙⵙ ⵎⵛⵜⴰ ⵏ ⵢⵉⵣⵎ ⵏⵖⴰⵏ ⵎⴷⴷⵏ ⴰⴷ?! " 32. 33- ⵉⵏⴽⵔ, ⵉⴷⴷⵓ. ⵏⵏⴰⵏ ⴰⵙ: " ⵄⵎⵎⵉ ⵉⵣⵎ, ⵎⴰⵏⵉ ⵜⵔⵉⴷ? " ⵉⵏⵏⴰ ⴰⵙⵏ: " ⵖⵉⵔ ⴰⴷ ⵏ, ⴷⴰ ⵏⵏ ⵡⵔⵔⵉⵖ ". ⵉⵖⵍⵉ ⵙ ⵜⴰⴳⴰⵏⵜ. 32. 34- ⵎⴷⵉ ⵏⵏⵙ ⵏ ⵡⴰⵙⵙ, ⵙ ⴷ ⵓⵛⴽⴰⵏ ⵙⴱⵄⴰ ⵏ ⵉⵣⵎⴰⵡⵏ, ⵏⵏⴰⵏ ⴰⵙⵏ: " ⴽⵯⵏⵏⵉⵏ ⴰⴷ ⵉⵜⵜⵇⴹⵄⴰⵏ ⵖ ⵜⵎⴰⵣⵉⵔⵜ ⴰⴷ: ⴰⴷ ⵜⵏⴽⵔⵎ ⴰⴷ ⵜⵕⵃⵍⵎ " ⵏⵏⴰⵏ ⴰⵙⵏ: " ⵡⴰⵅⵅⴰ ". 32. 35- ⵍⵍⵉⵖ ⴷ ⵙⵎⵓⵏⵏ, ⵢⴰⵛⴽ ⴷ ⴱⵓⵎⵃⵎⴷ. ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰ ⵄⵎⵎⵉ ⵉⵣⵎ, ⵔⵉⵖ ⴷⴰⵔⴽ ⴷ ⴷⴰⵔ ⵕⴱⴱⵉ, ⵖⴰⴷ ⵏ ⵓⵣⴳⴳⵯⴰⵔ ⵙ ⵏⵙⵙⵏⵜⵍ ⵖⵉⴷ, ⴰⴷ ⵜⴰⵙⵉⴷ, ⵓⵔ ⴰⴽ ⴷ ⵢⵓⵛⴽⵉ ⵖ ⵡⴰⵍⵓ ". ⵉⵏⵏⴰ ⴰⵙ: " ⵡⴰⵅⵅⴰ, ⴳⴰⵜ ⵉⵢⵉ ⵜ ⵉⴷ ". 32. 36- ⴳⵏ ⴰⵙ ⴰⵣⴳⴳⵯⴰⵔ ⵍⵍⵉ. ⵉⵃⴰⵡⵍ ⵏⵏ, ⵢⴰⵙⵉ ⴰⴹⴰⵕ, ⵉⵙⴽⵔ ⵉⵙ ⴰⵔ ⵉⵙⵉⵏⵉ, ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ? " 32. 37- ⵉⵏⵏⴰ ⴰⵙ: " ⴰ ⵄⵎⵎⵉ ⴱⵓ, ⴰ ⵄⵎⵎⵉ ⵉⵣⵎ, ⵓⵔ ⵙⵙⵉⵏⵖ ⵎⴰⴷ ⵉⵢⵉ ⵢⴰⵖⵏ ⵖ ⵓⴹⴰⵕ ⵉⵏⵓ ", ⵉⵏⵏⴰ ⴰⵙ: " ⴹⴰⵍⴱⵖ ⴰⴽ ⴰⴷ ⵉⵢⵉ ⵜⵙⵙⵏⵉⵢⴷ ". ⵉⵏⵏⴰ ⴰⵙⵏ: " ⴳⵔⴰⵜ ⵜ ⵉⵏⵏ ⴼ ⵓⴼⵍⵍⴰ ⵏ ⵓⵣⴳⴳⵯⴰⵔ, " ⴳⵔⵏ ⵜ ⵉⵏⵏ. 32. 38- ⵉⵃⴰⵡⵍ ⵏⵏ, ⵢⵉⵡⵜ ⵏⵏ ⵉⵎⵉⴽⴽ, ⵉⵏⵏⴰ ⴰⵙ: " ⴼⴽ ⵉⵢⵉ, ⴰⵡⴰ, ⵢⴰⵏ ⵡⴰⵍⵓⵇⵉⴷ ", ⵉⵏⵏⴰ ⴰⵙ: " ⵀⴰⴽ, ⴰⵡⴰ, ⵎⴰ ⵜⵔⵉⴷ ⴰⵍⵓⵇⵉⴷ? " ⵉⵏⵏⴰ ⴰⵙ: " ⵔⵉⵖ ⴰⴷ ⴽⵎⵉⵖ, ⵀⴰⵜⵉ ⴳⵉⵖ ⴱⴰⴱ ⵏ ⵜⵜⵕⵓⵇⵜ; ⵓⵔ ⴰⴽ ⵉⵅⴼⵉ ⵢⴰⵜ ". ⵉⵏⵏⴰ ⴰⵙ: " ⴼⴽⴰⵜ ⴰⵙ ⵜ ⵉⵏⵏ ". 32. 39- ⵉⵣⵏⵏⴷ ⴱⵓⵎⵃⵎⴷ ⴰⵍⵓⵇⵉⴷ, ⵉⵔⴰⵔ ⴰⵙ ⵉⵅⴼ ⵜⴰⴳⵙⴰⵔⵜ ⵖ ⵓⵣⴳⴳⵯⴰⵔ ⴰⵍⵍⵉⵖ ⴳⵉⵙ ⵜⵏⴼⴷ ⵍⵄⴰⴼⵉⵜ. ⵉⵔⵡⴰⵍ ⵢⵉⵣⵎ, ⵉⴼⴽ ⵉ ⵜⴰⴳⴰⵏⵜ. 32. 40- ⵉⵛⵄⵍ ⴽⵓⵍⵍⵓ ⵜⴰⴳⴰⵏⵜ ⵍⵍⵉ, ⵇⵇⴷⵏ ⵜⴰⵔⵡⴰ ⵏ ⵢⵉⵣⵎⴰⵡⵏ ⵓⵍⴰ ⴽⵓⵍⵛⵉ. ⵕⵃⵍⵏ ⵉⵣⵎⴰⵡⵏ, ⵔⵡⵍⵏ, ⴼⴼⵖⵏ ⵜⴰⵎⴰⵣⵉⵔⵜ, ⴷⴷⵓⵏ. 32. 41- ⵉⵡⴰ, ⵎⵓⴷⴷⴰ ⵡⴰ ⵣⴰⵎⴰⵏ, ⵏⵏⴰⵏ ⴰⵙ: " ⵎⵔⴰ ⵏⵓⴼⵉ ⵎⴰⴷ ⴰⵖ ⴷ ⵉⵜⵜⴰⵡⵉⵏ ⵍⵅⴱⴰⵕ ⵏ ⵜⵎⴰⵣⵉⵔⵜ, ⵉⵙ ⴳⵉⵙ ⵍⴰⴱⴰⵙ, ⴽⵓⵍⵍⵓ ⵎⴰⴷ ⵉⴹⴰⵍⴱ, ⵔⴰⴷ ⴰⵙ ⵜ ⵏⴼⴽ ". 32. 42- ⵉⵏⵏⴰ ⴰⵙⵏ ⵢⴰⵏ ⵓⵖⵔⴷⴰ: " ⵏⵉⴽⴽⵉⵏ ⴰ ⵔⴰⴷ ⴰⵡⵏ ⴷ ⵢⴰⵡⵉ ⵍⵅⴱⴰⵕ ". ⵉⵙⵙⵓⴷⵓ ⵓⵖⵔⴷⴰ, ⵉⴽⴽ ⴷ ⴷⴷⴰⵡ ⵡⴰⴽⴰⵍ, ⵢⴰⵍⵍⴰⵀ ⵢⴰ ⵕⴰⵙⵓⵍ ⵍⵍⴰⵀ, ⴰⵍⵍⵉⵖ ⴷ ⵉⵍⴽⵎ ⵜⴰⵎⴰⵣⵉⵔⵜ ⵍⵍⵉ. 32. 43- ⵎⴰⵏⵉ ⵖ ⵉⵙⵙⴰⴳⴳⵯⴰ ⵜⵉⵟⵟ? ⵉⵙⵙⵓⴳⴳⵯⴰ ⵜⵜ ⴷ ⵓⴽⴰⵏ ⵖ ⵍⴳⴷⴷⴰⵎ ⵏ ⵍⵎⵓⴷⴷⵏ ⵍⵍⵉ. ⵎⴽⴷⴰ ⴷ ⵉⵙⵙⵓⴳⴳⵯⴰ ⵜⵉⵟⵟ ⴰⴷ ⴰⵙ ⵉⵏⵏⴰ ⵍⵎⵓⴷⴷⵏ ⵢⴰⵍⵍⴰⵀ, ⵉⵄⵎⵓ ⵜ. 32. 44- ⵉⵡⵔⵔⵉ ⵢⵉⵣⵎ ⵓⵖⵔⴷⴰ ⵖ ⵓⵖⴰⵔⴰⵙ, ⵉⵕⵓⵃ ⵏⵏ ⵉⵣⵎⴰⵡⵏ, ⵉⵏⵏⴰ ⴰⵙⵏ: " ⵎⴰⴷ ⴰⵡⵏ ⵜⵜⵉⵏⵉⵖ? ⵜⴰⵎⴰⵣⵉⵔⵜ ⵀⴰⵜⵉ ⵓⵔ ⴳⵉⵙ ⵍⴰⴱⴰⵙ; ⵀⴰⵜⵉ, ⵜⵉⵟⵟ ⴷⴰ ⵏⵏ ⵙⵔⵙ ⵙⵙⵓⴳⴳⵯⵉⵖ, ⵀⴰⵜⵉ ⵓⵔ ⵜⵜ ⵉⴷ ⵙⵓⵍ ⵔⵓⵔⵉⵖ. ⵣⴰⵢⴷⴰⵜ ⵖ ⵓⴹⴰⵕ ⵍⴳⴷⴷⴰⵎ ". ⵉⵡⴰ ⵖⵉⵏⵏ ⴰⵖ ⵜⵃⵓⴷⴷⴰ, ⴰ ⵙⵉⴷⵉ. 33- ⵉⵣⵎ ⴷ ⴱⵓⵎⵃⵎⴷ ⴷ ⵓⵖⵢⵓⵍ 33. 1- ⵍⵇⵉⵚⵜ ⵏ ⵢⴰⵏ ⵢⵉⵣⵎ, ⴰ ⵙⵉⴷⵉ, ⵢⵓⵣⵏ ⵙ ⴱⵓⵎⵃⵎⴷ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⵉⵖ ⵙⵓⵍⵏⵜ ⵜⵉⴷⴷⵓⴽⵯⵍⴰ ⵏⴳⵔ ⵉⵢⵉ ⴷⵉⴷⴽ, ⵀⴰⵜⵉ ⵜⵅⵚⵚⴰ ⵉⵢⵉ ⵜⴼⵉⵢⵢⵉ. 33. 2- ⵀⴰⵜⵉ, ⴰⵢⵢⵓⵔ ⴰⵢⴰⴷ ⴳⴳⵉⵡⵔⵖ, ⵓⵔ ⵛⵛⵉⵖ ⵡⴰⵍⵓ ". ⵉⵏⵏⴰ ⴰⵙ: " ⵡⴰⵅⵅⴰ ". 33. 3- ⵉⴷⴷⴰ ⴱⵓⵎⵃⵎⴷ ⵙ ⵓⵖⵢⵓⵍ, ⵉⵏⵏⴰ ⴰⵙ: " ⴰⴷ ⵜⵕⵡⴰⵃⴷ ⴰⴷ ⴷ ⵏⵏⴽ ⴷⴰⵔ ⵄⵎⵎⵉ ⵉⵣⵎ. ⵀⴰⵜⵉ, ⵢⴰⵖ ⵜ ⴽⵔⴰ ". 33. 4- ⵉⵏⵏⴰ ⴰⵙ: " ⴰⵡⴷⴷⵉ, ⵓⵔ ⵉⵢⵉ ⵉⵃⵎⵉⵍ, ⴷⴰⴷ ⵉⵢⵉ ⵖⵉⵔ ⵉⵛⵛ ". 33. 5- ⵉⵏⵏⴰ ⴰⵙ: " ⵓⵀⵓ: ⵀⴰⵜⵉ, ⵡⴰⴷⴰ ⵙⵔⴽ ⵢⵓⴳⴳⵯⴰⵏ ⵖ ⵜⵎⵓⵅⵜ, ⴰⵎⴷⴷⴰⴽⴽⵯⵍ ⵏⵏⴽ ⴰⴷ ⵉⵜⵜⴳⴳⴰ ". 33. 6- ⵉⵏⴽⵔ ⵉⵎⵓⵏ ⴷⵉⴷⵙ. ⵍⵍⵉⵖ ⴷⵉⴷⵙ ⵉⵎⵓⵏ, ⵕⵓⵃⵏ ⴷⴰⵔ ⵄⵎⵎⵉ ⵉⵣⵎ; ⵉⵏⵏⴰ ⴰⵙ ⴱⵓⵎⵃⵎⴷ ⵉ ⵢⵉⵣⵎ: " ⵙⴽⵔ ⵉⵙ ⵜⴳⵏⴷ ". 33. 7- ⵍⵍⵉⵖ ⵉⵙⴽⵔ ⵉⵙ ⵉⴳⵏ, ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ ⴰⵍⵍⵉⵖ ⵜⵎⵖⵖⵟ ⵎⴽⴰⴷ? " 33. 8- ⵉⵏⵏⴰ ⴰⵙ: " ⵉⵏⵖⴰ ⵉⵢⵉ ⵉⵅⴼ ". ⵉⵏⵏⴰ ⴰⵙ: " ⵉⴹⵕⵕⴰ ⴽ ⵉⵅⴼ? " ⵉⵏⵏⴰ ⴰⵙ: " ⵢⴰⵀ ". 33. 9- ⵉⵏⵏⴰ ⴰⵙ ⵉ ⵓⵖⵢⵓⵍ ⵍⵍⵉ: " ⵃⵓⵕⵎⴰ, ⴳⴳⴰⵡⵔ ⴰⵙ ⴼ ⵉⵅⴼ ". ⵍⵍⵉⵖ ⴰⵙ ⵉⴳⴳⵉⵡⵔ ⴼ ⵉⵅⴼ, ⵉⴱⵍⴱⵍ ⵜ, ⵉⴱⵍⴱⵍ ⵜ ⴰⴷ ⵜ ⵢⴰⵎⵥ, ⵉⴱⴱⵉ ⴰⵙ ⴰⵎⵥⵥⵓⵖ, ⵉⵔⵡⵍ ⵓⵖⵢⵓⵍ. 33. 10- ⵍⵍⵉⵖ ⵏⵏ ⵉⵃⴰⵡⵍ ⵓⵖⵢⵓⵍ, ⵉⵏⵏⴰ ⴰⵙ ⵉⵣⵎ: " ⵃⵓⵕⵎⴰ, ⵄⵎⵎⵉ ⴱⵓⵎⵃⵎⴷ, ⴱⵃⵜ ⵉⵖ ⴷⴰ ⵉⵢⵉ ⵜ ⵉⴷ ⵙⵓⵍ ⵜⵔⴰⵔⴷ ". 33. 11- ⵉⵏⵏⴰ ⴰⵙ: " ⴰⵡⴷⴷⵉ, ⵍⵍⵉⵖ ⵉⴼⵍⵍⵜ ⵜ, ⵎⵓⵃⴰⵍ ⴰⴷ ⵙⵓⵍ ⵢⵉⵡⵔⵔⵉ ". ⵉⵏⵏⴰ ⴰⵙ: " ⵉⵡⴰ ⵣⴰⵢⴷ ⴱⵃⵜ " 33. 12- ⵍⵍⵉⵖ ⵜ ⵉⵏⵏ ⵉⵕⵓⵃ, ⵉⵏⵏⴰ ⴰⵙ: " ⵎⴰⵅ, ⴰⵡⴷⴷⵉ, ⴰⵍⵍⵉⵖ ⵜⵔⵡⵍⴷ? " ⵉⵏⵏⴰ ⴰⵙ: " ⴰⵔⵊⵍⵉ ⵉⵔⴰ ⴰⴷ ⵉⵢⵉ ⵉⵛⵛ. ⴳⴰⵍⴰ: " ⵜⵔⵡⵍⴷ " 33. 13- ⵉⵏⵏⴰ ⴰⵙ: " ⵓⵀⵓ, ⵀⴰⵜⵉ, ⵡⴰⴷⴰ ⵎⵉ ⵜⵓⴽⵯⵍⵜ ⵖ ⵉⵢⵉ ⴷⴰ ⵜ ⵉⵏⵖⴰⵏ, ⵎⴰⵅⵛⵛⴰⵢ ⵉⵏⴹⵡ. ⵀⴰⵜⵉ, ⵜⴰⵙⵙⴰⵙⵜ ⴰⴷ ⵜ ⵉⴳⴳⵯⵢⵏ ". ⵉⵔⴰⵔ ⵜ ⵉⴷ. 33. 14- ⵍⵍⵉⵖ ⵜ ⵢⵓⵎⵥ ⵢⵉⵣⵎ, ⵉⵏⵖ ⵜ, ⵉⵛⵛ ⴳⵉⵙ ⵖⴰⵢⴷⴰ ⵉⵔⴰ; 33. 15- ⵉⴱⴰⵍⴰⴽ, ⵉⵏⵏⴰ ⴰⵙ ⵉ ⴱⵓⵎⵃⵎⴷ: " ⵉⵡⴰ ⴹⵓⴼ ⵜ, ⴰⴷ ⵜ ⵓⵔ ⵉⵛⵛ ⴽⵔⴰ: ⵀⴰⵜ, ⴷⴰⴷ ⴰⵙ ⵉⵛⵛ ⴽⵔ ⵓⵍ ". 33. 16- ⵍⵍⵉⵖ ⵉⴷⴷⴰ ⵢⵉⵣⵎ, ⵢⴰⵙⵉ ⴷ ⴱⵓⵎⵃⵎⴷ ⵓⵍ ⵍⵍⵉ, ⵉⵛⵛ ⵜ; ⵉⴳⴳⴰⵡⵔ. 33. 17- ⵍⵍⵉⵖ ⴷ ⵢⵉⵡⵔⵔⵉ ⵢⵉⵣⵎ, ⵉⵏⵏⴰ ⴰⵙ ⵉ ⴱⵓⵎⵃⵎⴷ: " ⵎⴰⵏⵣⴰ ⵓⵍ? " ⵉⵏⵏⴰ ⴰⵙ: " ⵡⴰⴷ ⴰⴽⴽⵯ ⵓⵔ ⵜ ⵉⵙⴽⵉⵔ ". 33. 18- ⵉⵏⵏⴰ ⴰⵙ: " ⵎⴰⵅ, ⵜⵍⵍⴰ ⵍⴱⵀⵉⵎⵜ ⴷⴰ ⵓⵔ ⵉⵙⴽⵉⵔⵏ ⵓⵍ? " ⵉⵏⵏⴰ ⴰⵙ: " ⵡⴰⴷ ⵏⵉⵜ ". 33. 19- ⵉⵏⵏⴰ ⴰⵙ: " ⵓ ⵎⴰ ⴰⵙ ⵉⵊⵕⴰⵏ? " ⵉⵏⵏⴰ ⴰⵙ: " ⵎⵔⴰ ⴳⵉⵙ ⵓⵍ, ⵓⵔ ⴷⴰⴷ ⴰⴽ ⵉⴼⵍⵍⴷ, ⵢⵉⵡⵔⵔⵉ ⴷ ⵙⵓⵍ! " 34- ⴱⵓⵎⵃⵎⴷ ⴷ ⵡⵓⵛⵛⵏ ⴷ ⵢⵉⵣⵎ 34. 1- ⵍⵇⵉⵚⵜ, ⴰ ⵙⵉⴷⵉ, ⵏ ⵡⵓⵛⵛⵏ ⴷ ⴱⵓⵎⵃⵎⴷ ⴷ ⵢⵉⵣⵎ, ⵛⵔⴽⵏ ⵜⴰⵢⵢⵓⴳⴰ. 34. 2- ⵍⵍⵉⵖ ⵛⵔⴽⵏ ⵜⴰⵢⵢⵓⴳⴰ, ⴽⵔⵣⵏ, ⵎⴳⵔⵏ, ⵙⵔⵓⵜⵏ, ⵣⵓⵣⵣⵔⵏ, ⵔⴰⴷ ⴱⴹⵓⵏ ⴰⵏⵔⴰⵔ. 34. 3- ⵍⵍⵉⵖ ⴷ ⵉⵔⵙ ⵍⵄⴱⴰⵕ, ⵏⵏⴰⵏ ⴰⵙ ⵉ ⵡⵓⵛⵛⵏ: " ⴰ ⵜⵄⴱⵕⴷ ". ⵉⵏⵏⴰ ⴰⵙⵏ: " ⵡⴰⵅⵅⴰ ". ⵢⴰⵙⵉ ⵍⵄⴱⵕⵜ, ⴰⵔ ⵉⵜⵜⵄⴱⴰⵕ. 34. 4- ⵉⵏⵏⴰ ⴰⵙ: " ⵀⴰ ⵢⴰⵜ ⵉⵏⵓ, ⵀⴰ ⵢⴰⵜ ⵏ ⵄⵎⵎⵉ ⵉⵣⵎ, ⵀⴰ ⵢⴰⵜ ⵏ ⵄⵎⵎⵉ ⴱⵓⵎⵃⵎⴷ ", ⵢⵉⵡⵜ ⵜ ⵢⵉⵣⵎ, ⵢⴰⵣⵓ ⴰⵙ ⵉⵅⴼ. 34. 5- ⵍⵍⵉⵖ ⴰⵙ ⵢⴰⵣⵓ ⵉⵅⴼ, ⵉⴽⴽⵙ ⴰⵙ ⴱⵓⵎⵃⵎⴷ ⵍⵄⴱⴰⵕ, ⵉⵏⵏⴰ ⴰⵙ: " ⵓⵔ ⵜⵙⵙⵉⵏⴷ ⴰⴷ ⵜⵜⵄⴱⴰⵕⴷ ", ⵉⵏⵏⴰ ⴰⵙ: " ⵜⵉⴱⴹⵉⵜ ⵓⵔ ⴷ ⵎⴽⴰⵏⵏ ⴰⴷ ⵜⵜⴳⴳⴰ ". 34. 6- ⵢⴰⵎⵥ ⴱⵓⵎⵃⵎⴷ ⵍⵄⴱⴰⵕ, ⵉⵏⵏⴰ ⴰⵙ: " ⵀⴰ ⵢⴰⵜ ⵏ ⵄⵎⵎⵉ ⵉⵣⵎ, ⵀⴰ ⵙⵏⴰⵜ ⵏ ⵄⵎⵎⵉ ⵉⵣⵎ, ⵀⴰ ⴽⵕⴰⴹⵜ ⵏ ⵄⵎⵎⵉ ⵉⵣⵎ, ⵀⴰ ⴽⴽⵓⵥⵜ ⵏ ⵄⵎⵎⵉ ⵉⵣⵎ, ⵀⴰ ⵙⵎⵎⵓⵙⵜ ⵏ ⵄⵎⵎⵉ ⵉⵣⵎ, 34. 7- ⵀⴰ ⵙⴹⵉⵚⵜ ⵏ ⵄⵎⵎⵉ ⵉⵣⵎ, ⵀⴰ ⵙⴰⵜ ⵏ ⵄⵎⵎⵉ ⵉⵣⵎ, ⵀⴰ ⵜⴰⵎⵜ ⵏ ⵄⵎⵎⵉ ⵉⵣⵎ, ⵀⴰ ⵢⴰⵜ ⵉⵏⵓ, ⵀⴰ ⵢⴰⵜ ⵏⵏⴽ, ⴰ ⵓⵛⵛⵏ ". 34. 8- ⵉⵏⵏⴰ ⴰⵙ ⵢⵉⵣⵎ: " ⵎⴰⵏ ⵄⴰⵍⵍⴰⵎⴰ ⴽⴰ ⵀⴰⴷⴰ ⵚⵚⴰⵡⴰⴱ? " ⵉⵏⵏⴰ ⴰⵙ: " ⵕⴰⵙ ⴰⴷⴷⵉⴱ ⴰⵍⵍⴰⴷⵉ ⵙⴰⵍⴰⵅⴰ ". 35- ⵉⵎⴰⵛⵛⵓⵏ ⴷ ⵣⵄⴹⵓⴹ 35. 1- ⵍⵇⵉⵚⵜ, ⴰ ⵙⵉⴷⵉ, ⵏ ⴽⵔⴰ ⵏ ⵉⵎⴰⵛⵛⵓⵏ, ⴳⴰⵏ ⵙⵉⵏ, ⵓⴽⵔⵏ ⵢⴰⵜ ⵜⵓⵖⵔⵉⴼⵜ ⵏ ⵓⵖⵔⵓⵎ, 35. 2- ⴰⵡⵉⵏ ⵜⵜ, ⴰⵔ ⴼⵍⵍⴰⵙ ⵜⵜⵥⵉⵏ: ⵡⴰⵏⵏⴰ ⴰⵙ ⵉⵏⵏⴰⵏ: " ⴷⴰⴷ ⵜⵜ ⴱⴹⵓⵖ ", ⵉⵏⵏⴰ ⴰⵙ: " ⵓⵀⵓ, ⵔⴰⴷ ⵉⵢⵉ ⵜⵖⵛⵛⵓⴷ ". 35. 3- ⵏⴽⵔⵏ ⵎⵙⴰⵕⵉⴹⵏ ⵙ ⴷⴰⵔ ⵍⵇⴰⴹⵉ. ⵍⵍⵉⵖ ⵕⵓⵃⵏ ⵉⵎⴰⵛⵛⵓⵏ ⵍⵍⵉ ⵙ ⴷⴰⵔ ⵍⵇⴰⴹⵉ, ⵏⵏⴰⵏ ⴰⵙ: " ⵄⵍⴰ ⵕⴱⴱⵉ, ⴰ ⵙⵉⴷⵉ, ⴰⴷ ⴰⵖ ⵜⴱⴹⵓⴷ ⵜⵓⵖⵔⵉⴼⵜ ⴰⴷ ". 35. 4- ⵉⵏⵏⴰ ⴰⵙⵏ: " ⴰⵡⴷⴷⵉ, ⴽⵯⵏⵏⵉ ⵏ ⵉⵎⴰⵛⵛⵓⵏ ⵜⵛⵇⵇⴰⵎ. ⵃⵜⵜⴰ ⵢⴰⵏ ⵓⵔ ⴷⴰ ⵉⵚⴱⵕ ⵉ ⵡⴰⴷⴰ. 35. 5- ⵄⵍⴰ ⴽⵓⵍⵍⵉ ⵃⴰⵍ, ⴰⴷ ⵜⵜ ⵜⴰⵡⵉⵎ ⵉ ⵣⵄⴹⵓⴹ. ⵏⵜⵜⴰⵏ ⴰⴷ ⵉⴳⴰⵏ ⴰⴼⵔⴰⴹⵉ, ⵏⵜⵜⴰⵏ ⴰⴷ ⵢⴰⵟⵟⵓⵏ ⵍⵎⵉⵔⴰⵜ ". 35. 6- ⵏⴽⵔⵏ ⴰⵡⵉⵏ ⵜⵜ ⴷⴰⵔⵙ; ⵍⵍⵉⵖ ⵏⵏ ⴳⴳⵉⵡⵔⵏ ⵖ ⴷⴰⵔ ⵣⵄⴹⵓⴹ, ⵏⵏⴰⵏ ⴰⵙ: " ⴱⴰⵕⴰⴽⴰ ⵍⵍⴰⵀⵓ ⴼⵉⴽ, ⴰⴷ ⴰⵖ ⵜⴱⴹⵓⴷ ⵜⵓⵖⵔⵉⴼⵜ ⴰⴷ ⵙ ⵍⵃⵇⵇ ". 35. 7- ⵉⵏⵏⴰ ⴰⵙⵏ: " ⴽⵯⵏⵏⵉ ⵏ ⵉⵎⴰⵛⵛⵓⵏ, ⴽⵓⵍⵍⵓ ⵜⴰⵎⵅⵅⴰⵔⵜ ⴰⵖ ⵜⵄⵉⵛⵎ. ⵏⴽⵔⴰⵜ ⵏⵏ: ⵓⵔ ⴷ ⴷⴰⴷ ⵜⴼⵔⵓⵎ. ⵏⵉⴽⴽⵉⵏ ⴰⴷ ⵓⵔ ⵉⵢⵉ ⴷ ⵉⵍⴽⵉⵎ ⵖⵉⵔ ⵡⴰⵏⵏ ⵉⵔⴰⵏ ⵍⵃⵇⵇ ". 35. 8- ⵏⵏⴰⵏ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⵏⴽⴽⵏⵉⵏ ⵀⴰⵜⵉ ⵍⵃⵇⵇ ⴰⴷ ⵏⵔⴰ; ⵀⴰⵜⵉ ⵍⵇⴰⴹⵉ ⴰⴷ ⴰⵖ ⴷⴰⵔⴽ ⵢⵓⵣⵏⵏ ". 35. 9- ⵉⵏⵏⴰ ⴰⵙⵏ: " ⵡⴰⵅⵅⴰ. ⵉⵡⴰ ⵉⵖ ⵜⵔⴰⵎ ⵍⵃⵇⵇ, ⵍⵍⵉⵖ ⴽⵯⵏ ⴷ ⵢⵓⵣⵏ ⵍⵇⴰⴹⵉ, ⵡⴰⵅⵅⴰ "; ⵉⵏⵏⴰ ⴰⵙⵏ: " ⴰⵡⴰ ⴰⵔⴰⵜ ⵜⵜ ⴷ ". 35. 10- ⵉⴳ ⵜⵜ ⵏⵏ ⵣⵄⴹⵓⴹ ⵖ ⵍⵎⵉⵣⴰⵏ. ⵉⴱⴹⵓ ⵜⵜ ⵎⵏⴰⵚⵚ. ⵖⵉⵔ ⵎⵏⴰⵚⵚ ⴰⵏⵏ ⵢⵓⴼⴰⵏ, ⵉⵖⴱⵉ ⵣⴳⵉⵙ, 35. 11- ⵉⵔⴰⵔ ⵜⵜ ⵙ ⵍⵎⵉⵣⴰⵏ, ⵙ ⴷⴰⵖ ⵉⵛⵃⴰ: ⵉⵖⴱⵉ ⴷⴰⵖ ⵣⵖ ⵡⴰⴷⴰ, ⴰⵍⵍⵉⵖ ⴰⵔ ⵜⵜⵣⵓⵏ ⵉⵎⴰⵛⵛⵓⵏ ⵍⵍⵉ, ⵉⵔⴰ ⴰⴷ ⵉⵜⵜⵎⵎⴰ ⵓⵖⵔⵓⵎ. 35. 12- ⵏⵏⴰⵏ ⴰⵙ: " ⵄⵍⴰ ⵕⴱⴱⵉ ⴰⴷ ⵓⵔ ⵙⵓⵍ ⴰⵖ ⵜⴱⴹⵓⴷ ⴽⵔⴰ. ⵍⵍⴰⵀ ⵉⵀⵏⵏⵉⴽ: ⴷⴰ ⵏⴱⴹⵓ ⵉ ⵉⵅⴼⴰⵡⵏ ⵏⵏⵖ. 36- ⵍⵇⴰⴹⵉ ⴷ ⵓⵎⵅⵅⴰⵔ ( 2 ) 36. 1- ⵍⵇⵉⵚⵜ ⴰ ⵙⵉⴷⵉ, ⵏ ⵢⴰⵏ ⵍⵅⵍⵇ, ⵉⴳⴰ ⴰⵎⵅⵅⴰⵔ, ⴰⵔ ⵉⵜⵜⴰⴽⵯⵔ ⵎⵓⴷⴷⴰ ⵡⴰ ⵣⴰⵎⴰⵏ, ⵙ ⴰⵙ ⵏⵏⴰⵏ: " ⵉⵍⵍⴰ ⵢⴰⵏ ⵍⴼⵇⵇⵉⵀ, ⵓⵔ ⵉⵇⴱⵉⵍ ⵎⴰ ⵉⵃⵕⵎⵏ ⵖ ⴷⴷⵓⵏⵉⵜ; ⵓⵔ ⵔⴰⴷ ⴼⵍⵍⴰⵙ ⵉⵟⵟⴰⵍⵄ ". 36. 2- ⵉⵏⵏⴰ ⴰⵙ ⵓⵎⵅⵅⴰⵔ ⵍⵍⵉ: " ⵄⵍⴰ ⴽⵓⵍⵍⵉ ⵃⴰⵍ, ⴰⴷ ⵊⵕⵕⴱⵖ ⵍⴼⵇⵇⵉⵀ ⴰⴷ, ⵉⵣ ⴷ ⵖⴰⴷ ⴳⵉⵙ ⵜⵜⵉⵏⵉⵏ ⵎⴷⴷⵏ ⴰⴷ ⵉⴳⴰ ". 36. 3- ⵉⵏⴽⵔ ⵍⵅⵍⵇ ⵍⵍⵉ, ⵢⴰⴽⵯⵔ ⵢⴰⵏ ⵓⵃⵓⵍⵉ, ⵉⴱⴱⵉ ⵣⴳⵉⵙ ⵢⴰⵏ ⵓⴹⴰⵕ ⵉⵣⴷⴷⵉⴳⵏ, ⵉⵙⵙⵏⵓ ⵜ, ⵉⴳ ⵜ ⴼ ⵢⴰⵏ ⵓⵃⵍⵍⴰⴱ ⵏ ⵓⵔⵅⵙⵉⵙ, 36. 4- ⵢⴰⵡⵉ ⵜ, ⵉⴳ ⵜ ⵖ ⴷⴷⵓ ⵓⵛⴷⴰⴷ ⵏⵏⵙ, ⵉⵍⴽⵎ ⴷⴰⵔ ⵍⴼⵇⵇⵉⵀ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⵓⵛⴽⵉⵖ ⴷ ⴰⴷ ⴽ ⵙⴰⵇⵙⴰⵖ ⵖ ⵢⴰⵜ ⵍⵎⴰⵙⴰⵍⴰ ". 36. 5- ⵉⵏⵏⴰ ⴰⵙ: " ⵎⴰ ⵜⴳⴰ? " ⵉⵏⵏⴰ ⴰⵙ: " ⵉⵇⴷⴷⵔ ⴼⵍⵍⵉ ⵕⴱⴱⵉ: ⵢⴰⵏ ⵓⵃⵓⵍⵉ, ⵓⴽⵯⵔⵖ ⵜ, ⵖⵔⵙⵖ ⴰⵙ, ⵛⵛⵉⵖ ⵜ. ⵔⵉⵖ ⴰⴷ ⴽ ⵙⴰⵇⵙⴰⵖ ⵉⵣ ⴷ ⵉⵃⵍⵍⴰ ⵏⵖⴷ ⵉⵃⵕⵎ? " 36. 6- ⵉⵏⵏⴰ ⴰⵙ: " ⵢⴰ ⵍⵄⵢⴰⴷⵓ ⴱⵉⵍⵍⴰⵀ, ⵉⵃⵕⵎ, ⴰ ⵍⴰⵟⵉⴼ, ⴰ ⵍⴰⵟⵉⴼ, ⴰ ⵍⴰⵟⵉⴼ " 36. 7- ⵉⴳⵔ ⵙ ⵓⵛⴷⴰⴷ, ⵉⵍⴷⵉ ⴰⵙ ⴷ ⴰⵃⵍⵍⴰⴱ ⵍⵍⵉ, ⵉⵏⵏⴰ ⴰⵙ: " ⵀⴰⵜ ⴰ ⵙⵉⴷⵉ, ⵉⵡⵉⵖ ⴰⴽ ⴷ ⵣⴳⵉⵙ ⵍⵃⵇⵇ ⵏⵏⴽ ". 36. 8- ⵉⵏⵏⴰ ⴰⵙ: " ⵉⵡⴰ ⵀⴰⵜⵉ ⵓⵔ ⵉⵢⵉ ⵜⵏⵏⵉⴷ ⵜⵏⵡⴰ. ⵓⵎⴰ ⵍⵍⵉⵖ ⵜⵏⵡⴰ, ⵜⵙⵙⵃⵍⵍⴰ ⵜⵜ ⵍⵄⴼⵉⵜ ". 37- ⵍⵇⴰⴹⵉ ⴷ ⵓⴼⵔⵏⴰⵛⵉ 37. 1- ⵍⵇⵉⵚⵜ ⵏ ⵍⵇⴰⴹⵉ ⴷ ⵍⴱⴰⵛⴰ ⵏ ⵜⵎⴷⵉⵏⵜ. ⵍⵍⵉⵖ ⴼⴼⵖⵏ, ⴳⵯⵎⵔⵏ ⴰⵔ ⵜⴰⴷⴳⴳⵯⴰⵜ, ⴽⵛⵎⵏ ⴷ. 37. 2- ⵍⵍⵉⵖ ⴷ ⴽⵛⵎⵏ, ⵃⴰⵡⵍⵏ ⴷ, ⵍⴽⵎⵏ ⴷ ⵉⵎⵉ ⵏ ⵢⴰⵏ ⵓⴼⵔⵏⴰⵛⵉ, ⵙ ⴷ ⴳⵉⵙ ⵓⴼⴰⵏ ⵔⵔⵉⵃⵜ ⵏ ⵢⴰⵜ ⵟⵟⵏⵊⵉⵢⴰ. 37. 3- ⵍⵍⵉⵖ ⵜⵏ ⵢⵉⵡⵜ ⵛⵛⵢⴰⵟ ⵏ ⵟⵟⵏⵊⵉⵢⴰ ⵍⵍⵉ, ⴽⵛⵎ ⴼ ⵓⴼⵔⴰⵏⵛⵉ, ⵏⵏⴰⵏ ⴰⵙ: " ⴱⴰⵕⴰⴽⴰ ⵍⵍⴰⵀⵓ ⴼⵉⴽ, ⵟⵟⵏⵊⵉⵢⴰ ⴰⴷ, ⴰⴷ ⴰⵖ ⵜⵜ ⵉⴷ ⵜⴼⴽⴷ, ⴰⴷ ⵜⵜ ⵏⵛⵛ ". 37. 4- ⵉⵏⵏⴰ ⴰⵙ: " ⴰ ⵙⵉⴷⵉ, ⵎⴰ ⵔⴰⴷ ⵉⵏⵉⵖ ⵉ ⴱⴰⴱ ⵏⵏⵙ ⵉⵖ ⴷ ⵢⵓⵛⴽⴰ? " ⵉⵏⵏⴰ ⴰⵙ: " ⵄⵍⴰ ⴽⵓⵍⵍⵉ ⵃⴰⵍ, ⵎⴰⵅ ⵓⵔ ⴰⵖ ⵜⵙⵙⵉⵏⴷ? 37. 5- ⵀⴰⵜⵉ ⵉⵖ ⴰⴽ ⵉⵙⵕⴹ, ⵏⴽⴽⵏⵉⵏ ⴰ ⵔⴰⴷ ⴷⴰⵔ ⵏⵏ ⵜⴰⵛⴽⴷ: ⵀⴰ ⵍⵇⴰⴹⵉ, ⵀⴰ ⵍⴱⴰⵛⴰ ⵏ ⵜⵎⴷⵉⵏⵜ, ⵀⴰⵜⵉ ⵏⴽⴽⵏⵉⵏ ⴰⴷ ⵉⵜⵜⵃⴽⴰⵎⵏ ⵖ ⵜⵎⴷⵉⵏⵜ ". 37. 6- ⵉⵏⵏⴰ ⴰⵙⵏ: " ⵉⵅⵚⵚⴰ ⵉⵢⵉ ⵎⴰ ⴰⵙ ⵜⵜⵉⵏⵉⵖ, ⵉⵖ ⴷ ⵏⵉⵜ ⵉⴽⵛⵎ ". ⵉⵏⵏⴰ ⴰⵙ: " ⵍⵓⵇⵜ ⵉⵏⵏ ⴷ ⵉⴽⵛⵎ, ⵉⵖ ⴰⴽ ⵉⵏⵏⴰ: ⵟⵟⵏⵊⵉⵢⴰ? " ⵜⵉⵏⵉⴷ ⴰⵙ: " ⵍⴼⵔⵉⵢⵅⴰⵜ ⵓⵢⵢⵍⵏⵜ ". ⵉⵏⵏⴰ ⴰⵙ: " ⵡⴰⵅⵅⴰ ". 37. 7- ⵍⵍⵉⵖ ⴷ ⵢⵓⵛⴽⴰ ⴱⴰⴱ ⵏ ⵟⵟⵏⵊⵉⵢⴰ, ⵉⵏⵏⴰ ⴰⵙ: " ⴷⵉⴽ ⵍⴰⵎⴰⵏⴰ? " ⵉⵏⵏⴰ ⴰⵙ: " ⵍⴰⵎⴰⵏⵜ, ⴰ ⵙⵉⴷⵉ, ⵢⵉⵡⵉ ⵜⵜ ⵡⴰⴹⵓ ⵏ ⵛⵛⵢⴰⵟ, ⵖⴰⵍⵖ ⵉⵣ ⴷ ⴰⵏⵏⴰ ⴳⵉⵙ ⵜⵓⵎⵥ ⵍⵄⴼⵉⵜ. 37. 8- ⴽⴽⵙⵖ ⵍⴽⵉⵖⴹ ⵉ ⵟⵟⵏⵊⵉⵢⴰ, ⵙ ⵓⵢⵍⵏ ⵉⵜⴱⵉⵔⵏ, ⴽⴽⴰⵏ ⵛⵛⵕⵊⵎ, ⴷⴷⴰⵏ. 37. 9- ⵉⵏⵏⴰ ⴰⵙ: " ⵉⵣ ⴷ ⵖⵉⴽⴽ ⴷⴰ ⵜⵜⵍⵄⴰⴱⴷ, ⵏⵖ? " ⵉⵏⵏⴰ ⴰⵙ: " ⴱⵍⴰ ⴽⵔⴰ ⵏ ⵡⴰⵡⴰⵍ ⵓⵍⴰ ⵙⵉⵏ: ⵎⴽⴷⴰ ⵉⵊⵕⴰⵏ, ⵏⵜⵜⴰⵏ ⴰⵢⴰⴷ ". 37. 10- ⵉⵏⵏⴰ ⴰⵙ: " ⵉⵡⴰ ⵚⵚⴱⴰⵃ, ⵎⵉⵄⴰⴷⵏⴰ ⵍⵄⴰⵎⵍ ". ⵉⵏⵏⴰ ⴰⵙ: " ⵏⵛⴰ ⴰⵍⵍⴰⵀ ". ⵉⵡⴰ ⵚⵚⴱⴰⵃ, ⵢⴰⵛⴽ ⴷ ⵓⵎⵕⵕⴰⴽⵛⵉ, ⵉⵙⵕⴹ ⵉ ⵓⴼⵔⴰⵏⵛⵉ; 37. 11- ⵉⵎⵓⵏ ⴷⵉⴷⵙ, ⵉⵍⴽⵎ ⵓⴼⵔⴰⵏⵛⵉ ⵢⴰⴼ ⵏⵏ ⵢⴰⵏ ⴱⴰⴱ ⵏ ⵉⵔⵓⴽⵓⵜⵏ, ⵢⵓⵙⵉ ⵢⴰⵏ ⵍⵃⵎⵍ. 37. 12- ⵉⵙⵙⴹⵕ ⴰⵙ ⵜ, ⵉⵕⵥ ⴰⵙ ⵉⵔⵓⴽⵓⵜⵏ. ⵢⴰⵎⵥ ⴳⵉⵙ. ⵉⵏⵏⴰ ⴰⵙ: " ⴰⴷ ⵓⵔ ⴳⵉⴳⵉ ⵜⴰⵎⵉⵥⴷ: ⵀⴰ ⵢⴰⵏ ⵉⵙⵕⴹ; ⴳ ⵡⵉⵙⵙ ⵙⵉⵏ ". 37. 13- ⵉⵜⴰⴱⵄⴰ ⵜ, ⵉⵃⴰⵡⵍ ⵏⵏ, ⵙ ⵉⵏⵎⴰⴳⴳⴰⵔ ⵢⴰⵏ ⵡⵓⴷⴰⵢ, ⵢⵉⵡⵜ ⵜ, ⵉⵄⵎⵓ ⴰⵙ ⵜⵉⵟⵟ, ⵢⵓⵎⵥ ⴳⵉⵙ, ⵉⵏⵏⴰ ⴰⵙ: " ⴰⴷ ⵓⵔ ⴳⵉⴳⵉ ⵜⴰⵎⵉⵥⴷ, ⵀⴰ ⵙⵉⵏ ⵙⵕⴹⵏ; ⴳ ⵡⵉⵙⵙ ⴽⵕⴰⴹ ". 37. 14- ⵉⵎⵔ ⴳⵉⵙ ⵡⵓⴷⴰⵢ. ⵜⴰⵙⵙⴰⵄⵜ ⵍⵍⵉ ⵖ ⵢⵉⵡⵜ ⵓⴷⴰⵢ, ⵙ ⵜⵙⵇⴹ ⵢⴰⵜ ⵜⵎⵖⴰⵔⵜ, ⵜⴳⵔ ⴷ ⵙ ⴱⵏⴰⴷⵎ. 37. 15- ⵢⴰⵎⵥ ⴳⵉⵙ ⵓⵔⴳⴰⵣ, ⵉⵏⵏⴰ ⴰⵙ: " ⵀⴰ ⴽⵕⴰⴹ ⵙⵕⴹⵏ; ⴳ ⵡⵉⵙⵙ ⵕⴱⵄⴰ. ⵎⴽⴰⵏⵏ ⵙ ⵉⴼⵔⴰ ⵕⴱⴱⵉ ⴰⵡⴰⵍ ⴰⴷ, ⴷⴰ ⵉⵙⵙ ⵉⴼⵔⵓ ". 37. 16- ⵍⵍⵉⵖ ⵍⴽⵎⵏ ⴷⴰⵔ ⵍⴱⴰⵛⴰ, ⵉⵏⵏⴰ ⴰⵙ: " ⵍⵇⴰⴹⵉⵢⴰ ⴰⴷ ⵓⵔ ⵜⴳⵉ ⵜⵉⵏⵓ: ⵄⵍⴰ ⴽⵓⵍⵍⵉ ⵃⴰⵍ, ⵛⵛⵕⴰⵄ ⴰⵢⴰⴷ ". 37. 17- ⴷⴷⵓⵏ ⵙ ⴷⴰⵔ ⵍⵇⴰⴹⵉ. ⵢⴰⵙⵉ ⵍⵇⴰⴹⵉ ⵍⴽⵜⴰⴱ ⵏⵏⵙ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴰⵔⴳⴰⵣ ⴰⴷ, ⵉⵡⵉⵖ ⴰⵙ ⴽⵔⴰ ⵏ ⵍⴼⵔⵉⵢⵅⴰⵜ. 37. 18- ⵖⵔⵙⵖ ⴰⵙⵏ, ⵄⴷⵍⵖ ⵜⵏ ⵙ ⵓⴼⵓⵙ ⵉⵏⵓ. ⵍⵍⵉⵖ ⴷⴷⵉⵖ, ⵏⵏⵉⵖ ⴰⵙ: " ⵟⵟⵏⵊⵉⵢⴰ? " ⵉⵏⵏⴰ ⵉⵢⵉ: " ⵓⵢⵍⵏ ⵉⵜⴱⵉⵔⵏ! " 37. 19- ⵉⵏⵏⴰ ⴰⵙ: " ⵍⵍⴰⵀⵓ ⴽⴱⴰⵔ! " ⵢⴰⵙⵉ ⴷ, ⴰⵔ ⴳⵉⵙ ⵉⵙⵙⴰⵇⵇⵔⴰⵉⵏⵏⴰ ⴰⵙ: " ⵃⵉⵎⴰⵎⵓ ⴼⵉ ⵟⵟⵏⵊⵉ, ⴳⴰⴷⵔ ⵎⵓⵍⴰⵏⴰ ⵉⵃⵢⵉⵀ, ⵉⵟⵉⵕ ⴱⵉⵊⵏⴰⵃⵉⵀ ". 17. 20- ⵉⵏⵏⴰ ⴰⵙ: " ⴰ ⵙⵉⴷⵉ, ⵓ ⵜⵜⵓⵎⵉ ⵓ ⴱⵚⵍⵉ?! " ⵉⵏⵏⴰ ⴰⵙ: " ⴷⴰⵔⵓ ⴼⵉ ⵊⵏⴰⵃⵉⵀ ⵓⵟⴰⵕ ⴱⵉⵀ. ⵏⵓⴹ, ⴱⴰⵍⴰⴽ ". 37. 21- ⵉⵣⵔⵉ. ⵉⵇⵇⵔⴱ ⵜ ⵉⵏⵏ ⵓⴼⵅⵅⴰⵔ. ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴹⴰⵍⴱⵖ ⴰⴽ ⴼ ⵓⴷⵎ ⵏ ⵕⴱⴱⵉ. ⵉⵡⵉⵖ ⴷ ⵢⴰⵏ ⵍⵃⵎⵍ ⵏ ⵉⵔⵓⴽⵓⵜⵏ ( ⴷⴰ ⵉⵙⵙ ⵜⵜⴰⵣⵣⴰⵍⵖ ⴼ ⵜⴰⵔⵡⴰ ⵉⵏⵓ ) 37. 22- ⵍⵍⵉⵖ ⵉⵢⵉ ⵉⵎⵏⴰⴳⴳⴰⵔ ⵍⵅⵍⵇ ⴰⴷ, ⵉⵕⵥⴰ ⵉⵢⵉ ⵉⵔⵓⴽⵓⵜⵏ ⵉⵏⵓ, ⵓⵔ ⵉⵢⵉ ⵉⵜⴰⴱⵉⵄ ⵍⵃⵇⵇ ⵏ ⴷⴷⵓⵏⵉⵜ ⵓⵍⴰ ⵡⵉⵏ ⵍⵉⵅⵉⵔⵜ ". 37. 23- ⵉⵏⵏⴰ ⴰⵙ: " ⵎⴰⵙ ⵜⵏⵏⵉⴷ? " ⵉⵏⵏⴰ ⴰⵙ: " ⴰ ⵙⵉⴷⵉ ⵕⵥⵉⵖ ⵜⵏ. ⵖⵉⵔ ⵃⴽⴰⵎ ⵙ ⴰⵢⵏⵏⴰ ⴰⴽ ⵉⵙⵄⵍⵍⵎ ⵕⴱⴱⵉ ". 37. 24- ⵉⵏⵏⴰ ⴰⵙ ⵉ ⵓⴼⵅⵅⴰⵔ: " ⵄⵍⴰ ⴽⵓⵍⵍⵉ ⵃⴰⵍ, ⴽⵉⵢⵢⵉⵏ, ⴷⴰⴷ ⵜⴰⵡⵉⴷ ⵍⵅⵍⵇ ⴰⴷ, ⵜⴼⴽⴷ ⴰⵙ ⵍⵍⵓⵍⴱ, ⵜⴳⴷ ⵜ ⵖ ⵚⵚⵏⵉⵄⵜ, 37. 25- ⴰⵔ ⴰⵙ ⵜⴰⴽⴽⴰⴷ ⵍⵎⵓⵏⵜ ⵏⵏⵙ ⴷ ⵍⴽⵙⵓⵜ ⵏⵏⵙ, ⴰⵔ ⴼⵍⵍⴰⵙ ⵜⵙⵢⵢⴰⵕⴷ, ⴰⵔ ⵉⵖ ⵉⵜⵜⵄⵍⵍⵎ, ⵉⵄⴷⵍ ⴰⴽ ⵍⵃⵎⵍ ⵏ ⵉⵔⵓⴽⵓⵜⵏ ". 37. 26- ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⵉⵢⵉ ⵢⵉⵡⴷⵉ ⵓⵖⵢⵓⵍ ⵖ ⵍⵎⵓⵏⵜ ⵏ ⵍⵅⵍⵇ ⴰⴷ: ⵍⵍⴰⵀ ⵉⵀⵏⵏⵉ ⵜ "; ⵉⵙⵙⵉⴼⴹ ⵜ. ⵉⴳⴳⴰⵡⵔ ⵏⵏ ⵡⵓⴷⴰⵢ. 37. 27- ⵍⵍⵉⵖ ⵏⵏ ⵉⴳⴳⵉⵡⵔ ⵡⵓⴷⴰⵢ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴰⵎⵓⵙⵍⵎ ⴰⴷ, ⵉⵎⵏⴰⴳⴳⴰⵔ ⵉⵢⵉ, ⵢⵉⵡⵜ ⵉⵢⵉ, ⵉⵄⵎⴰ ⵉⵢⵉ ⵜⵉⵟⵟ ⵉⵏⵓ, ⵓⵔ ⵉⵢⵉ ⵉⵜⴰⴱⵉⵄ ⵍⵃⵇⵇ ⵏ ⴷⴷⵓⵏⵉⵜ ⵓⵍⴰ ⵡⵉⵏ ⵍⵉⵅⵔⵜ. 37. 28- ⵉⵏⵏⴰ ⴰⵙ: " ⵓⵔ ⵔⴰⴷ ⴼⵍⵍⴰⴽ ⵃⴽⵉⵎⵖ ⵖⵉⵔ ⵙ ⵍⵃⵇⵇ. ⵄⵍⴰ ⴽⵓⵍⵍⵉ ⵃⴰⵍ, ⵉⵍⵍⴰ ⴷⴰⵔ ⵏⵏⵖ ⵖ ⵛⵛⵕⴰⵄ ⵍⵎⵓⵃⴰⵎⵎⴰⴷⵉ: ⵙⵏⴰⵜ ⵡⴰⵍⵍⵏ ⵏ ⵡⵓⴷⴰⵢ ⵖ ⵢⴰⵜ ⵏ ⵓⵎⵓⵙⵍⵎ: 37. 29- ⴰⴷ ⴽ ⵉⵄⵎⵓ ⵍⵅⵍⵇ ⴰⴷ ⵜⵉⵙⵙ ⵙⵏⴰⵜ, ⵜⵄⵎⵓⴷ ⴰⵙ ⵢⴰⵜ ". ⵉⵏⵏⴰ ⴰⵙ: ⵄⵍⴰ ⵕⴱⴱⵉ ⴰ ⵙⵉⴷⵉ, ⴹⴰⵍⴱⵖ ⴰⴽ ⴰⴷ ⵉⵢⵉ ⵜⴱⵇⵇⴰ ⵖⵉⵔ ⵅⵜⵜⴰⴷ. ⵍⵍⴰⵀ ⵉⵀⵏⵏⵉ ⵜ ". 37. 30- ⵉⵏⵏⴰ ⴰⵙ: ⵏⴽⵔ ⴱⴰⵍⴰⴽ ". ⵉⴳⴳⴰⵡⵔ ⵏⵏ ⴱⴰⴱ ⵏ ⵜⵎⵖⴰⵔⵜ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴰⵔⴳⴰⵣ ⴰⴷ, ⵍⵍⵉⵖ ⵢⵉⵡⵜ ⵓⴷⴰⵢ, ⵉⵙⵙⵏⴹⵓ ⴰⵙ ⵜⵉⵟⵟ, ⵜⴳⴳⵯⴷ ⵜⵎⵖⴰⵔⵜ ⴰⴷ, ⵜⵙⵇⴹ ⵙ ⴱⵏⴰⴷⵎ, ⵜⴳⵔ ⴰⵖ ⴷ ⵙ ⴱⵏⴰⴷⵎ ". 37. 31- ⵉⵏⵏⴰ ⴰⵙ: " ⵉⵣ ⴷ ⵖⴰⵏⵏ ⴰⴷ ⵉⴳⴰ? " ⵉⵏⵏⴰ ⴰⵙ: " ⵖⴰⵏⵏ ⴰⴷ ⵉⴳⴰ. ⵖⵉⵔ ⵃⴽⴰⵎ ⵙ ⴰⵢⵏⵏⴰ ⴰⴽ ⵉⵙⵙⵄⵍⵎ ⵕⴱⴱⵉ ". 37. 32- ⵉⵏⵏⴰ ⴰⵙ: " ⴰⴷ ⵏⵃⴽⵎ ⵙ ⵍⵄⵓⵎⴰⵔⵉⵢⴰ. ⵄⴰⵍⴰ ⴽⵓⵍⵍⵉ ⵃⴰⵍ, ⵉⵍⵍⴰ ⴷⴰⵔ ⵏⵏⵖ ⵖ ⵛⵛⵕⴰⵄ: ⵡⴰⵏⵏⴰ ⵉⵅⵡⴰⵏ ⴽⵔⴰ, ⵉⵄⵎⵎⵕ ⵜ. 37. 33- ⴰⴷ ⵢⴰⵡⵉ ⵓⵔⴳⴰⵣ ⴰⴷ, ⵜⴰⵎⵖⴰⵔⵜ ⴰⴷ, ⴰⵔ ⵉⵖ ⴷⴰⵖ ⵜⵄⵎⵎⵕ, ⵉⵔⴰⵔ ⴰⴽ ⵜⵜ ⵉⵏⵏ ". 37. 34- ⵉⵏⵏⴰ ⴰⵙ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⴰⴷ ⵉⵢⵉ ⵖⵉⵔ ⵜⵙⴰⵎⵃⴷ. ⵍⵍⴰⵀ ⵉⵀⵏⵏⵉ ⵜ. ⴷⴰ ⵜⵜ ⵏⵉⵜ ⵄⵎⵎⵕⵖ ⵏⵉⴽⴽⵉⵏ ". 37. 35- ⵉⵏⵏⴰ ⴰⵙ ⵍⵇⴰⴹⵉ ⵉ ⵓⴼⵔⴰⵏⵛⵉ: " ⴰⵛⴽ ⴷ ⴽⵉⵢⵢⵉⵏ, ⵏⴼⵍ ⴽ ⵉⵏⵏ ⴼ ⵢⴰⵜ ⵍⵇⴰⴹⵉⵢⴰ, ⵙ ⴰⵖ ⵜⵣⵓⵢⴷⴷ ⵕⴱⵄⴰ! " 37. 36- ⵉⵏⵏⴰ ⴰⵙ: " ⵏⵄⴰⵎ ⴰ ⵙⵉⴷⵉ, ⵅⵜⵜⴰⵏ, ⵜⴰⵎⵣⵡⴰⵔⵓⵜ ⴰⴷ ⴷⴰⵔⵉ ⵉⴳⴰⵏ ⵍⵄⵊⵊⴱ. ⵉⵎⴰ ⵙⵏⴰⵜ, ⵉⵎⴰ ⵅⵜⵜⵉⵏⵏ ⵢⴰⴹⵏⵉⵏ, ⴳⴰⵏⵜ ⵖⵉⵔ ⵍⴽⵜⵓⴱ, ⴷⴰⴷ ⴼⵔⵓⵏⵜ ". 37. 37- ⵉⵏⵏⴰ ⴰⵙ: " ⵉⵡⴰ, ⵀⴰⵏⵏ, ⵅⵜⵜⵉⴷ ⵏⴼⵔⴰ ⵜⵏⵜ. ⵄⵍⴰ ⵙⵍⴰⵎⵜ ⵏⵏⴽ " |
